
Tumores  cranii. 


Mine  Herrer! 

Efterat  vi  i  de  sidste  Timer  have  holdt  os  til  trau- 
matiske Affectioner  af  Craniet,  ville  vi  idag  beskjæftige  os 
med  de  organiske  Læsioner  paa  denne  Deel.  —  De  kjende 
jo  de  gamle  Benævnelser  „traumatisk"  og  „organisk"  og 
vide  hvad  vi  forstaae  derved.  —  I  de  fleste  Haandbøger 
benytter  man  som  bekjendt  en  saadan  Ordning  eller  Classi- 
fication  af  de  chirurgiske  Sygdomme,  at  man  afhandler 
dem  under  3  Grupper,  traumatiske,  vitale  og  organiske. 
Til  de  første  regner  man  da  Vulnera  og  Contusioner,  Dis- 
torsioner og  Rupturer,  Luxationer  og  Fracturer,  Hernier 
og  Prolapser,  fremmede  Legemer,  Forbrændinger  etc,  kort 
sagt  saadanne  Tilfælde,  som  ialmindelighed  optræde  som 
Følge  af  en  ydre  Vold,  eller  som  i  det  Hele  opstaae  pludse- 
ligt ved  en  Forstyrrelse  i  Organismen  af  mechanisk,  physisk 
Aarsag.  —  Til  de  vitale  regnes  de  inflammatoriske  og  de 
nervøse  Lidelser.  —  Til  de  organiske  henføres  de  Syg- 
domme, ved  hvilke  Vævenes  naturlige  Sammensætning  er 
forandret  eller  hvor  der  findes  nye  Dannelser,  „accidentelle 
Productioner" ;  altsaa  indbefatter  denne  Gruppe  alle  de 
saakaldte  „Svulster"  og  Degenerationer. 

Classificationen  tjener  naturligviis  meest  til  at  faae  en 
Orden  i  den  systematiske  Fremstilling  af  de  chirurgiske 
Sygdomme,  men  i  Virkeligheden  er  der  ikke  altid  nogen 
skarp  Grændse  imellem  de  tre  Grupper;  da  Benævnelserne 
imidleftid  have  faaet  Hævd  i  Chirurgien,  ville  vi  dog  ved- 
blive at  bruge  dem,  og  saaledes  kalder  jeg  de  Sygdomme 
paa  Hovedet,  hvilke  vi  idag  skulle  see,  for  organiske,  da 
"de  gaae  ind  under  Begrebet  af  „tumores". 

Vor  første  Patient  er  da  en  Kone,  mellem  30  og  40 
Aar  gammel,  som  er  kommet  herind  for  at  faae  gjort  Noget 
ved  en  Svulst,  som  hun  har  havt  i  15 — 16  Aar.  Det 
er  en  fluctuerende  Svulst  i  høire  regio  mastoidea,  siddende 
lidt  over  selve  processus  mastoideus  og  noget  bagved  Ør,et; 
den  er  omtrent  saa  stor  som  en  Valdnød,  dækket  af  na- 
turlig Hud,  der  er  temmelig  løst  hæftet  til  den,  medens 
dens  Basis  hænger  noget  fastere  ved  Underlaget.  Da  denne 
tumor  er  fluctuerende,  kunde  det  maaskee  være  en  serøs 
Cyste  eller  der  kunde  findes  et  andet  Fluidum  i  den. 

Naar  man  paa  dette  Sted  seer  en  fluctuerende  Hævelse, 
kommer  man  først  til  at  tænke  paa,  om  den  kunde  udgaae 
fra  selve  Craniet;  Abscesser  findes  nemlig  hyppigt  paa 
dette  Parti  som  Følge  af  en  ostitis  eller  periostitis,  der 
hænger  sammen  med  Sygdommene  inde  i  Øret,  navnlig  i 
cellulæ  mastoideæ.  I  vort  Tilfælde  ligger  dog  Svulsten 
snarere  lidt  over  proc.  mastoideus;  hun  har  endvidere 
baaret  den  i  en  Mængde  Aar,  og  da  der  slet  ikke  findes 
noget  Tegn  paa  Sygdom  i  Øret,  maa  en  saadan  Mulighed 
vel  udelukkes. 

Svulsten  maa  derimod  nærmest  antages  at  være  af  en 
cystisk  Natur  og  hører  da  rimeligviis  til  de  saakaldte  mucøse 

foliiculære  eller  sebace  Cyster.  Disse  er  i  det  Hele  over- 
maade  hyppige  og  især  paa  Hovedet,  og  de  have  vel  alt- 
saa  deres  Oprindelse  fra  glandulæ  sebaeeæ.  De  sebace 
Cyster  ere  de  første,  ved  hvilke  man  har  fremstillet  den 
saa  almindelige  Dannelsesmaade  igjennem  en  Retention,  og 
A.  Cooper  er  vel  den,  der  først  tydeligt  har  beskrevet  deres 
Udvikling  igjennem  forskjellige  Stadier.  Endskjøndt  de 
Fleste  vistnok  nutildags  ere  enige  i  at  betragte  saadanne 
mucøse  Cyster  paa  den  Maade,  som  Cooper  har  angivet* 
findes  der  dog  Enkelte,  saaledes  Paget  i  England,  som  be- 
nægte denne  Oprindelse,  idet  han  —  icletmindste  for  endeel 
af  disse  Svulsters  Vedkommende  —  vil  antage  dem  for  ny- 
dannede „neogene"  Cyster  og  stiller  dem  sammen  med  de 
dermoide,  hvilke  jeg  kommer  til  nærmere  at  omtale  ved 
den  følgende  Patient. 

Glandulæ  sebaeeæ,  hvorfra  vi  ville  antage  at  disse 
mucøse  Cyster  udgaae,  forholde  sig  noget  forskjelligt,  idet 
de  kunne  findes  baade  paa  en  behaaret'  og  en  ikke  behaaret 
Deel  af  Legemet.  Paa  nogle  Steder  munde  de  altsaa  frit 
ud  i  Huden,  men  som  oftest  udmunde  de  i  Haarfolliklerne, 
almindeligt  to  i  hver  af  disse  (een  fra  hver  Side).  Saa- 
ledes findes  de  paa  Hovedet,  hvor  denne  Patients  Svulst 
jo  har  sit  Sæde.  Naar  een  af  disse  Glandler  udvides  ved 
en  Tilstopning  af  dens  Munding,  antager  den  lidt  efter  lidt, 
under  den  stærkere  Udspiling,  en  Kugleform,  og  hæver 
sig  ialmindelighed  samtidig  over  Hudens  Niveau;  men  da 
Svulsten  er  udgaaet  fra  en  Glandel,  som  hører  til  corium, 
saa  følger  deraf,  at  man  maatte  kunne  paavise  en  Sammen- 
hæng imellem  dem.  Cystens  Aabning  udad  viser  sig  ogsaa 
i  den  første  Tid  som  et  sort  Punct,  hvilket  man  i  Form 

af  en  Orm  kan  presse  ud  af  den  udvidede  Glandel;  senere 
er  vel  Aabningen  fuldstændigt  lukket,  saa  at  der  ikke 
længer  kan  udtrykkes  Noget  af  den,  men  Svulsten  hænger 
dog  paa  dette  Sted  fast  til  Overfladen,  medens  den  tillige- 
med  corium  maaskee  kan  forskydes  endeel  imod  Underlaget. 

Hos  vor  Patient  er  Dette  derimod  ikke  Tilfældet,  idet 
Svulsten  synes  at  ligge  helt  under  Huden  og  endog  at 
adhærere  til  den  underliggende  Flade;  men  saa  maae  vi  er- 
indre, at  folliculi  piliferi  her  paa  Hovedet  gaae  meget  dybt 
ned  og  at  Glandlerne  ligeledes  ligge  temmelig  dybt  i  corium. 
Naar  der  da  ved  Ketention  opstaaer  en  Cyste,  har  denne 
allerede  fra  Først  af  sit  Sæde  i  en  vis  Afstand  fra  Over- 
fladen, og  efterhaanden  som  den  voxer  og  skal  skaffe  sig 
større  Plads,  vil  den  snarest  finde  denne  i  det  subcutane 
Cellevæv.  Hvor  dette  var  kort  og  stramt  adhæreret  til  en 
underliggende  Fascia,  kunde  man  endog  tænke  sig,  at  Cy- 
sten udviklede  sig  endnu  dybere,  saaledes  f.  Ex.  under  galea. 

Det  er  derfor  vistnok  ikke  nødvendigt,  hvis  en  mucøs 
Cyste  laae  under  galea,  at  følge  Paget's  Mening,  at  Svul- 
sten var  uafhængig  af  en  gi.  sebacea  eller  at  den  var 
neogen.  Vi  ville  altsaa  dog  i  vort  Tilfælde  diagnosticere 
en  tumor  sebaceus  og  vi  ville  ikke  lægge  nogen  Vægt  paa, 
at  det  tidligere  omtalte  sorte  Punct,  som  skulde  svare  til 
Glandlens  oprindelige  Udmunding,  mangler  her;  Cysten  har 
jo  bestaaet  i  en  saa  lang  Kække  af  Aar,  at  dette  Tegn 
næppe  kunde  ventes  at  existere  nu. 

Ved  Behandlingen  af  disse  Svulster  kan  man  slaae  ind 
paa  forskjellige  Veie.  A.  Cooper,  der  som  sagt  var  den 
Første,  som  antog  at  Cysterne  vare  en  videre  Udvikling  af 
Comedoner,  og  som  iagttog  en  saadan  tumor  hos  sig  selv 

paa  Ryggen,  fortæller,  at  han  ved  jævnligt  at  trykke  dens 
Indhold  ud,  undgik  at  tye  til  nogen  Operation.  Da  dette 
ikke  lader  sig  gjøre  hos  vor  Patient,  maae  vi  anvende  en 
anden  Behandling:  man  kunde  da  udtømme  Indholdet  ved 
en  fiin  Trocart  med  eller  uden  Dieulafoy's  Aspiration,  men 
da  det  pleier  at  være  en  grødet,  halvtyk  Masse,  der  ud- 
fylder Huulheden,  vilde  det  næppe  lykkes;  desuden  vilde  en 
saadan  Udtømmelse  kun  være  palliativ,  da  Indholdet  snart 
vilde  reproduceres.  Man  har  ogsaa  tidligere  anvendt  Inci- 
sion,  hvorved  det  Ansamlede  naturligviis  let  kunde  fjernes 
og  Huulheden  skulde  da  læges  til  ved  Suppuration,  men 
denne  er  ialmindelighed  ganske  overordentligt  langvarig. 

Derfor  bruger  man  nu  saagodtsom  altid  at  fjerne  hele 
Sækken,  og  det  kan  man  gjøre  enten  ved  Kniven  eller  ved 
Cauterisation.  Sækken  er  dog  for  det  Meste  meget  tynd,  saa 
at  det  bliver  vanskeligt  at  præparere  den  heelt  ud,  og  man 
efterlader  jo  ialtfald  en  Huulhed,  som  kunde  give  de  Ulem- 
per, der  i  det  Hele  følge  med  Saar,  der  ere  frembragte 
ved  Incisioner.  Det  er  desuden  bekjendt  nok,  at  vulnera 
paa  Hovedet,  mere  end  paa  noget  andet  Sted  af  Legemet, 
ofte  compliceres  med  erysipela.'  og  phlegmone.  Cauteri- 
sationen  har  derimod  den  Fordeel,  at  den  langt  mindre 
giver  Anledning  til  erysipelas,  og  de  franske  Hospitals- 
læger, der  nære  stor  Frygt  for  denne  Complication,  raade 
derfor  bestemt  til  at  foietrække  Cauterisation.  Denne  gaaer 
ud  paa  at  løsne  Sækken  fra  sine  Omgivelser,  idet  man 
fremkalder  en  Suppuration  i  Omfanget;  Hensigten  er  alt- 
saa  ikke  at  destruere  Svulsten  ved  Cauterisation,  som 
naar  man  ellers  destruerer  Vævene  ved  at  cauterisere  dem. 
Man  sætter  blot  en  lineær  Stribe  paa  Huden  over  Svulstens 

Længdeaxe,  idet  man  enten  med  kali  causticum  eller  med 
pasta  Viennensis  frembringer  en  escara,  som  derpaa  over- 
lades til  sig  selv.  Efter  nogen  Tids  Forløb  (et  Par  Uger) 
elimineres  det  gangrænerede  Hudparti  paa  sædvanlig  Maade, 
men  samtidig  bliver  Svulsten,  der  jo  hænger  sammen  der- 
med, løsnet  fra  alle  Sider  ved  Suppuration.  og  naar  den 
lille  escara  borttages,  følger  hele  den  indskrumpede  Cyste 
med.  Operationen  er  ikke  saa  meget  smertefuld,  den  for- 
anlediger ingen  febril  Reaction,  der  behøves  aldeles 
ingen  Forbinding,  og  Patienten  kan  gaae  omkring  uden 
at  tage  nogen  Notice  af  Sygdommen  eller  Operationen, 
indtil  den  hele  Svulst  endelig  fjernes  spontant  eller  ved  at 
fatte  den  med  en  Pincet  og  trække  lidt  i  den.  Nu  er  der 
kun  en  lille  granulerende  Huulhed  tilbage,  som  med 
Lethed  læges. 

Det  er  denne  lille  Operation,  som  De  nu  skulle  see 
mig  foretage,  idet  jeg  blot  vil  gnide  frem  og  tilbage  over 
Svulsten  med  dette  Stykke  lapis  causticus,  indtil  jeg  seer, 
at  der  er  dannet  en  Fure  ind  i  corium. 


Den  næste  Patient,  m.  H.,  kjende  De  fra  Practicant- 
stuen,  hvor  han  var  indlagt  for  en  epididymitis  gonorrhoica. 
Men  desuden  har  han  en  tumor  paa  Hovedet  ved  den  yderste 
Ende  af  høire  supercilium,  og  det  er  denne  Svulst,  hvis 
Natur  vi  skulle  see  at  komme  paa  det  Rene  med.  Den  er 
noget  mindre  end  den  Cyste,  som  jeg  viste  Dem  hos  den 
forrige  Patient  —  jeg  vilde  ligne  den  med  en  stor  Nød  — , 
men  den  er  iø^rigt  ogsaa  indolent,  og  adhærerer  til  peri- 
ostium  og  til  mg.  supraorbitalis,  medens  Huden  er  naturlig 

og  forskydelig  over  den.  Consistensen  er  elastisk  eller 
maaskee  fluctuerende. 

Denne  Svulst  er  medfødt,  er  efter  Patientens  Relation 
næsten  slet  ikke  voxet  siden  den  Tid  og  er  altsaa  benign, 
da  den  nu  har  bestaaet  i  27  Aar  uden  at  genere  ham  i 
mindste  Maade.  En  saadan  blød,  benign  tumor  vilde  sand- 
Synligst  antages  for  at  være  enten  en  erectil  Svulst  eller 
en  Cyste  eller  et  Lipom.  De  erectile  Svulster  ere  jo  hyp- 
pigst congenite  og  sidde  fortrinsviis  paa  Hovedet  eller  i 
Ansigtet;  denne  kunde  ogsaa  være  af  den  Art,  thi  det  er 
ikke  nødvendigt,  at  de  skulle  være  cutane  eller  frembyde 
den  eiendommelige  Decoloration  af  Integumenterne.  Stun- 
dom sidde  de  subcutant  og  give  da  ikke  Anledning  til 
nogen  Farvning  af  Huden;  men  Dette  er  dog  sjeldnere  og 
desuden  vilde  en  erectil  Svulst,  der  laae  saa  tæt  op  under 
en  meget  fortyndet  Hud,  vist  altid  vise  nogen  Farvefor- 
andring. 

Vi  maae  da  ogsaa  tænke  os  den  Mulighed,  at  den  kunde 
være  udgaaet  indvendigfra,  at  det  kunde  være  et  encepha- 
locele  eller  meningocele;  men  der  er  intetsomhelst  Symp- 
tom, som  kunde  tyde  derpaa,  den  er  fuldstændigt  fri  for 
al  Connexion  med  cerebrum,  den  har  heller  ikke  nogen 
Compressibilitet,  ligesaalidt  som  Pulsation  eller  souffle  — 
hvad  der  ogsaa  taler  imod  en  arteriel  Svulst.  De  cerebrale 
tumores  findes  desuden  hyppigst  ved  os  occipitis  eller  ved 
radix  nasi.  Vi  have  altsaa  her  ikke  at  gjøre  med  nogen 
vasculær  eller  cerebral  Svulst. 

Den  giver  fuldstændigt  Fornemmelsen  af  et  Lipom,  ad- 
hærent  til  Underlaget  og  ikke  til  Huden,  og  paa  det  ossøse 
Underlag  vilde  et  Lipom  kunne  have  denne  elastiske,  halv 

fluctuerende  Consistens.  Men  Liporner  ere  saa  meget  sjeldne 
i  denne  Region;  de  findes  sædvanligt  paa  Extensorsiden  af 
Extremiteterne  og  truncus  og  ere  maaskee  aldrig  medfødte. 

Nu  paastaaer  han  bestemt,  at  den  har  været  tilstede 
ved  Fødslen  og  at  den  allerede  dengang  skal  have  havt 
næsten  samme  Volumen  som  nu ;  ialtfald  maa  den  dog  have 
havt  en  vis  Størrelse,  da  den  strax  blev  opdaget  af  Barnets 
Omgivelser.  Vi  have  altsaa  det  Tredie  tilbage,  nemlig  en 
Cyste,  og  det  er  det  sikkerligt.  Hvorfra  kommer  da  denne 
Cyste,  og  paa  hvilke  Maader  opstaae  Cyster  i  det  Hele 
taget?  I  forrige  Aarhundrede  sagde  man  jo,  at  en  Cyste 
var  en  „enkysteret  Vædske";  senere  hævdede  Bichat,  som 
bekjendt,  at  det  i  Reglen  var  en  præformeret  Huulhed,  som 
fyldtes  med  Vædske  eller  med  „sit  eget  Secret".  Saa  op- 
stillede Cruveilhier  de  cystiske  Svulster  som  opstaaede  deels 
af  præexisterende  Huulheder,  deels  consecutivt,  sa åledes  at 
Vædsken  var  det  Oprindelige,  og  endelig  har  Broca  i  sin 
store  Monographi  om  Svulster  kaldt  dem  progene  og  neo- 
gene.  Hvilken  af  disse  2  Arter  have  vi  nu  her?  Der  er 
een  progen  Cyste,  som  er  hyppigere  end  alle  andre  og 
netop  saa  hyppig  paa  Hovedet;  det  var  en  saadan  vi  saae 
hos  den  forrige  Patient,  der  havde  en  tumor  sebaceus.  Vi 
sagde  ogsaa,  at  disse  Cyster  paa  Grund  af  Forholdene  paa 
Craniet  kunde  vise  sig  som  subcutane,  men  her  ligger  Svul- 
sten ikke  blot  subcutant,  den  er  med  sin  Basis  endog  til- 
syneladende indsænket  i  Benet.  Hvis  vi  kom  til  at  under- 
søge dens  Indhold,  vilde  vi  vistnok  finde,  at  der  ikke  blot 
fandtes  en  fedtagtig  Masse  inde  i  den,  men  rimeligviis  og- 
saa endeel  Haar,  og  dernæst  vilde  Cystens  Indre  aldeles 
ligne  den  almindelige  Hud.    Det  er  dette  aparte  Forhold, 

som  Paget  betegner  som  en  Heterotopi,  en  Nydannelse,  der 
er  dannet  paa  samme  Maade  som  Hudorganet,  saaat  endog 
den  indvendige  Membran  har  Haarfollikler ,  der  producere 
de  mange  og  lange  Haar,  som  man  kan  finde  i  disse  „der- 
moide"  Cyster. 

Den  rigtigste  Forklaring  er  dog  efter  min  Mening, 
naar  man  betragter  dem  som  „foetale"  Dannelser.  —  Men 
ved  foetale  Cyster  har  man  atter  forstaaet  forskjellige  Ting; 
tidligere  har  man  været  meest  tilbøielig  til  at  stille  dem  i 
Liighed  med  de  Monstrositeter ,  som  bestaae  i  en  Forbin- 
delse af  2  (mere  eller  mindre  fuldstændige)  Individer, 
f.  Ex.  de  siamesiske  Tvillinger.  Derfra  dannedes  der  en 
Overgang  til  de  Monstrositeter,  hvor  der  fandtes  f.  Ex.  2 
Hoveder  eller  flere  Par  Underextremiteter  paa  een  truncus, 
og  endelig  skulde  da  Sammensmeltningen  af  2  Individer 
vise  sig  saaledes,  at  det  ene  var  indesluttet  i  det  andet 
(inclusio  foetalis).  Som  Exempler  paa  disse  Abnormiteter 
har  man  anført  Ovariecyster,  der  indeholdt  Dele  af  et  andet 
foetus,  nemlig  ikke  blot  Haar,  men  navnlig  Tænder  og 
Been;  man  har  endog  sagt,  at  man  kunde  kjende  en 
maxilla  superior  med  dens  tilhørende  Tænder  i  saadanne 
Svulster.  Det  er  dog  ikke  Andet  end  en  Hypothese;  jeg 
vil  ikke  blot  bemærke  at  man  finder  Haar,  der  ere  flere 
Alen  lange,  det  kunde  dog  snarere  forklares,  men  man  har 
fundet  indtil  300  Tænder  i  den  samme  Svulst;  disse  kunne 
dog  ikke  hidrøre  fra  et  enkelt,  indesluttet  Individ.  Naar 
man  dernæst  har  fundet  endeel  af  disse  Tænder  at  sidde  fast 
i  en  „Beenklump",  saa  har  man  villet  paastaae,  at  det 
var  maxilla  sup.  eller  inf.  —  fordi  Tænderne  sade  fast 
deri.    Denne  Forklaring  af  Dermoidcysterne  er  vist  ikke 

correct;  derimod  er  det  factisk,  at  de  ofte  indeholde  en 
„Haarklump"  eller  enkelte  meget  lange  Haar,  dernæst  en 
„Grød",  bestaaende  af  Fedtmasser  og  Epithel,  og  endelig, 
at  der  i  visse  Tilfælde  er  fundet  ossøse  Dannelser  og  Tæn- 
der;  alle  disse  Dele  maa  man  helst  betragte  som  udviklede 
fra  Cystens  Væg. 

Derimod  er  det  i  en  ganske  anden  Forstand  at  jeg  vil 
kalde  vor  Patients  Svulst  „foetal",  idet  jeg  opfatter  den 
som  Følgen  af  en  standset  Udvikling  i  Foetallivet.  De 
vide,  m.  H.,  at  Hovedet  udvikles  igjennem  forskjellige 
Stykker,  som  bagfra  voxe  fremad,  indtil  de  forenes  i  Midt- 
linien, og  i  denne  tidlige  Periode  ere  adskilte  ved  mellem- 
liggende Spalter  (Gjællebuer  og  Gjællespalter).  Der  er  saa- 
ledes  een  Spalte  imellem  den  Deel,  der  danner  Panden 
(Frontallappen)  og  den  Bue,  som  skal  blive  til  maxilla 
super.;  denne  Spalte  svarer  netop  til  den  yderste  Deel  af 
orbita,  det  vil  sige :  det  Sted,  hvor  de  dermoide  Cyster  findes 
i  cauda  supercilii.  —  Hvis  nu  denne  øverste  Gjællespalte 
ved  en  Forstyrrelse  af  den  normale  Udvikling  ikke  kommer 
til  at  lukke  sig  igjennem  sin  hele  Dybde,  men  Hudrandene 
voxe  saaledes  sammen,  at  de  komme  til  at  indeslutte  et 
lille  Stykke  Hud,  saa  frembringes  derved  en  aflukket  Hule, 
hvis  Vægge  ere  liig  den  ydre  Hud,  og  fra  disse  udgaae  da 
de  almindelige  Dannelser  af  Haar,  Epithel  og  Fedt,  som  vi 
netop  finde  i  de  dermoide  Cyster.  Deraf  kommer  det  og- 
saa,  at  disse  altid  hænge  sammen  med  Benet,  endog  stun- 
dom synes  at  sidde  ind  i  en  Beenspalte  og  heller  ikke 
kunne  løsnes  paa  den  Maade  som  de  sebace  Cyster,  ved 
en  Cauterisation.  Naar  nemlig  escara  elimineres,  kan  man 
ikke  trække  Svulsten  ud  med,  fordi  den  er  saa  intimt  for- 

bundet  med  sit  Underlag,  og  man  kan  derfor  kun  fjerne 
dem  ved  en  almindelig  Dissection  med  Kniven.  Exstir- 
pationen  bliver  dog  sjeldnere  anvendt,  fordi  Patienterne 
aldeles  ikke  generes  af  Svulsten,  som  desuden  ikke  pleier 
at  opnaae  noget  stort  Volumen.  Her  bliver  der  ialtfald 
Intet  at  gjøre,  da  Patienten  ikke  har  den  mindste  Ulempe 
af  sin  Sygdom  og  maaskee  aldeles  ignorerer  dens  Existens; 
jeg  er  næsten  vis  paa,  at  ban  knap  seer  den  selv,  fordi  den 
bar  været  tilstede  fra  bans  allertidligste  Barndom. 


2. 

Tumores  cranii. 


Mine  Herrer! 

Medens  jeg  i  forrige  Time  viste  Dem  2  Svulster  paa 
Hovedet,  der  vare  temmelig  lette  at  diagnosticere  og  høre 
til  de  hyppigt  forekommende,  har  jeg  nu  2  Patienter,  der 
rigtignok  frembyde  Exempler  paa  tumores  capitis,  men 
disse  ere  af  en  ganske  anden  Beskaffenhed,  og  deres  Diag- 
nose er  baade  vanskeligere  og  maaskee  ikke  engang  al- 
deles sikker. 

Denne  Mand,  ca.  30  Aar  gammel,  som  er  kommet  her- 
ind for  at  underkaste  sig  en  Operation,  har  som  De  see 
en  Svulst  af  Størrelse  som  et  Æg  paa  den  øverste  Deel  af 
pars  capillata  capitis.  Han  har  havt  den  i  10  Aar,  i  hvilke 
den  langsomt  er  voxet  til  sit  nuværende  Volumen,  den  er 
aldeles  indolent  og  generer  ham  kun  ved  at  prominere 
saameget,  at  det  „seer  stygt  ud".  Han  er  iøvrigt  fuld- 
stændig rask. 

Naar  vi  nu  føle  efter,  finde  vi,  at  den  er  bedækket  af 
fuldkommen  sund  Hud,  der  kan  forskydes  over  den;  Haarene 
mangle  heller  ikke  paa  dette  Parti.  Den  er  af  oval  Form, 
lidt  applaneret  ovenfra  nedad,  føles  ligesom  lappet  eller 
ialtfald  ujævn  paa  sin  Overflade,  som  om  den  kunde  bestaae 

af  flere  lobuli.  Den  er  af  en  halvfast  Consistens,  intetsteds 
fluctuerende,  kan  neppe  forskydes  synderligt  imod  Craniet, 
men  ligger  sikkert  i  sin  Heelhed  udenpaa  dette. 

Svulsten  er  altsaa  vistnok  benign;  den  er  ikke  med- 
født, ligger  lige  under  Huden,  og  det  Første,  vi  komme  til 
at  tænke  paa,  er,  at  det  maatte  være  en  folliculær  Cyste. 
I  de  19  af  20  Tilfælde  vilde  vi  vistnok  ogsaa  have  Ret  i 
denne  Diagnose,  men  i  det  20de  vilde  vi  kunne  tage  feil, 
og  netop  her  er  det  ikke  nogen  Cyste.  Det  er  uden  Tvivl 
et  Lipom,  hvilket  rigtignok  hører  til  Sjældenhederne  i  pars 
capillata,  men  jeg  har  dog  for  kort  Tid  siden  exstirperet 
en  saadan  Svulst  hos  en  yngre  Mand.  Hvad  der  strax 
forekom  mig  aparte  ved  at  see  denne  Svulst,  var  at  Haare'ne 
vare  uskadte  over  hele  Prominensen;  ved  saa  store  Cyster, 
som  have  varet  i  10  Aar,  vilde  vi  næsten  altid  finde  en 
skaldet  Plet  paa  Hovedet;  dermed  vil  jeg  ikke  sige,  at  det 
skulde  være  et  pathognomonisk  Symptom  til  at  adskille  de 
sebace  Cyster  fra  andre  Svulster,  men  det  ledede  mig  idet- 
mindste  til  at  undersøge  Consistensen  med  større  Omhygge- 
lighed, og  jeg  troer  da  at  kunne  sige  med  Sikkerhed,  at 
Patientens  tumor  ikke  er  en  enkelt  cystisk  Svulst,  men 
har  en  lappet  Sammensætning,  at  den  dernæst  heller  ikke 
er  fluctuerende,  og  endelig  at  den  ligger  heelt  under  Inte- 
gumenterne. 

Ialtfald  ville  vi  snart  faae  Sagen  afgjort,  da  jeg  nu  vil 
foretage  Exstirpation  og  lade  Dem  selv  undersøge  Svulsten, 
naar  den  er  fjernet;  der  kan  ikke  her  være  Tale  om  at 
behandle  den  med  lineær  Cauterisation,  ligesaalidt  som  jeg 
vilde  gjøre  det  ved  den  dermoide  Cyste  i  regio  supraciliaris, 
men  den  skal  dissekeres  ud  med  Kniven.    Derefter  vil  jeg 

indlægge  et  Drainrør  i  den  ene  Ende  af  Saaret  og  forøvrigt 
ved  en  comprimerende  antiseptisk  Forbinding  søge  at  faae 
Huulhedens  Vægge  trykket  sammen. 

De  saae,  m.  H.,  at  Svulsten  udskrælledes  med  største 
Lethed  og  at  det  er  et  almindeligt,  lappet,  noget  fast  Lipom. 

Jeg  skal  dernæst  vise  Dem  den  anden  Patient,  hvis 
Sygdom  er  særdeles  vanskelig  at  diagnosticere.  Det  er  en 
lille  Dreng,  ca.  10  Aar  gammel,  fra  Jylland,  der  er  sendt 
herover  af  den  Læge,  som  hidtil  har  havt  ham  under  Be- 
handling. —  For  3/4  Aar  siden  stødte  han  sig  med  en 
Jernstang  paa  det  Sted  af  Hovedet,  hvor  nu  hans  Sygdom 
findes.  Det  smertede  ham  ikke  meget;  men  efterhaanden 
har  der  udviklet  sig  en  tumor,  og  for  y4  Aar  siden  hen- 
vendte han  sig  da  til  den  omtalte  Læge,  der  tilsidst  raadede 
ham  til  at  reise  herover,  da  Behandling  med  tra  jodii  ud- 
vendig og  en  Punctur,  hvorved  kun  udflød  lidt  Blod,  ikke 
har  frembragt  nogen  Forandring.  Patienten  har  forøvrigt 
været  aldeles  rask,  han  har  ikke  havt  cerebralia,  ingen 
Kvalme  eller  Opkastning,  ingen  Paralyser;  derimod  har 
der  udviklet  sig  en  strabismus  paa  det  ene  Øie,  men  Patien- 
ten veed  ikke  naar  den  er  opstaaet,  navnlig  kan  han  ikke 
angive,  om  den  skulde  være  kommet  snart  efter  Slaget. 

Vi  ville  nu  undersøge  Svulsten  og  prøve  paa  at  komme 
til  en  Diagnose.  Den  sidder,  som  De  see,  omtrent  ved 
Sammenstødet  af  venstre  os  bregmatis  og  os  frontis,  lidt  til 
Venstre  for  sutura  sagittalis;  den  er  af  Størrelse  som  et 
stort  Æg,  er  overtrukket  med  sund  Hud,  som  vel  er  noget 
udspændt,  men  dog  kan  foldes  og  forskydes,  naar  man  ved 

Tryk  paa  Svulsten  har  formindsket  dennes  Volumen  lidt. 
Den  hænger  fast  sammen  med  Craniet,  og  i  Omfanget  er 
den  omgivet  med  en  haard  Kant,  som  om  der  var  afsat 
en  Beenrand  om  dens  Basis;  den  er  ikke  øm  for  Tryk,  men 
naar  man  lægger  Fingrene  paa  den,  faaer  man  en  Fornem- 
melse af  Pulsation.  Pulsationen  føles  dog  kun  paa  et  en- 
kelt Sted  af  den  og  er  ikke  tydeligt  forbundet  med  Ex- 
pansion;  den  hidrører  derfor  maaskee  ikke  fra  selve  Svul- 
sten, men  fra  en  Arterie,  der  forløber  over  den. 

Den  er  ikke  bestemt  fhictuerende,  men  meget  blød,  og 
naar  man  vedbliver  at  trykke  paa  den,  bliver  den  noget 
formindsket,  men  kan  dog  ikke  reponeres.  Jeg  har  for- 
søgt Compression  med  en  Pelotte  af  Vat  og  et  elastisk 
Bind,  hvorved  der  kun  opstod  ubetydelig  Smerte  og  ikke 
Cerebraltilfælde,  men  da  Bandagen  aftoges,  var  Svulsten 
lige  stor.  Jeg  anlagde  da  Trykket  endnu  stærkere,  og  nu 
begyndte  han  at  føle  sig  ilde,  men  fik  ellers  ingen  Cere- 
braltilfælde. 

Hvad  kan  dette  nu  være  for  en  Svulst,  der  er  opstaaet 
for  3/4  Aar  siden  og  i  den  Tid  voxet  til  en  saa  betydelig 
Størrelse  —  som  desuden  er  bestemt  begrænclset,  endog 
med  en  ossøs  Vold  — ,  som  ikke  har  medført  cerebralia 
(undtagen  maaskee  strabismus,  om  hvis  Oprindelse  vi  dog 
ikke  kunne  faae  nogen  Oplysning)  — ,  som  ikke  er  reponibel, 
ikke  pulserende  og  næppe  fhictuerende?  Have  vi  her  en 
udvendig  Svulst  eller  een,  som  er  udgaaetfra  cavitas  cranii? 

Hvad  der  vilde  forekomme  mig  sandsynligst  var,  at 
Contusionen  havde  frembragt  en  ostitis  cranii  og  at  Svulsten 
nu  var  en  Suppuration,  der  laae  under  periostium,  begrænd- 
set  af  en  Beenring  af  Osteophyter.    Men  i  Lægens  Beret- 

ning  hedder  det,  at  Troicarten  har  udtømt  reent  Blod,  og 
har  kunnet  komme  ind  igjennem  Craniet,  i  Bunden  af  Svul- 
sten. At  der  ved  en  ostitisk  Proces  kunde  være  opstaaet 
et  Substanstab  igjennem  hele  Craniets  lykkeise,  var  jo 
muligt,  men  da  vilde  Udfloddet  ved  Puncturen  ikke  være 
reent  Blod ;  en  ostitisk  Absces  er  det  altsaa  ikke. 

Er  det  i  det  Hele  taget  en  Vædske,  eller  en  solid 
Masse,  der  danner  Svulsten?  Den  fluctuerende  (?)  For- 
nemmelse kunde  angive  en  Svulst  af  Blod,  men  ogsaa  en 
emollieret  vasculær  Svulst,  f.  Ex.  en  meget  blød  Cancer, 
eller  en  aneurismatisk  tumor.  Da  Sygdommen  ikke  er 
medfødt,  ville  vi  ikke  tænke  paa  en  erectil  Svulst,  og  alt- 
saa heller  ikke  paa  et  medfødt  encephalocele. 

Men  kunde  det  være  et  aneurisma?  Af  saadanne  have 
vi  jo  forskjellige  Slags;  clet  almindelige  arterielle  aneu- 
risma kunde  sidde  paa  een  af  Arterierne  udenpaa  Craniet, 
men  saa  vilde  der  vel  være  tydelig  Pulsation  og  souffle , 
og  Svulsten  vilde  kunne  formindskes,  naar  man  ved  at 
trykke  i  en  vis  Afstand  fra  Svulsten  standsede  Blodtilførslen 
til  den.  —  Heller  ikke  kan  det  være  et  aneurisma  paa  een 
af  Arterierne  indenfor  Craniet,  som  ved  Absorption  af 
Benet  var  kommet  frem  udvendig.  Et  aneurisma  cirsoi- 
deum,  som  forøvrigt  paa  Hovedet  er  hyppigere  end  nogen 
af  de  to  ovennævnte  aneurismatiske  Svulster,  og  som  be- 
staaer  af  mange  smaa,  udvidede  og  sammenslyngede  ar- 
terielle Grene,  vilde  baade  føles  mere  ujevnt  og  være 
stærkt  pulserende;  det  vilde  desuden  ikke  perforere  Craniet. 

Men  foruden  de  tumores,  der  indeholde  arterielt  Blod, 
have  vi  endnu  de  venøse  Svulster,  hvilke  først  ere  beskrevne 
i  den  nyere  Tid,  og  især  ere  blevne  bekj endte  ved  en  Af- 

handling  af  Dr.  Dupont  (1860).  Senere  har  man  iagttaget 
flere  Tilfælde  af  disse ,  som  bestaae  i  en  Ansamling  af 
venøst  Blod,  der  c.ommunicerer  med  en  indvendig  sinus. 
Saavidt  jeg  veed,  have  de  saagodtsom  alle  havt  en  Commu- 
nication  med  sinus  longitudinalis  superior,  men  man  er 
endnu  ikke  fuldkomment  paa  det  Rene  med  deres  Udvik- 
ling og  om  der  findes  flere  Slags  af  dem.  Der  anføres 
gjerne  et  trauma  som  Grund;  et  saadant  er  jo  gaaet  forud 
her,  og  vel  ligger  Svulsten  lidt  til  Siden  for  sinus  longi- 
tudinalis, men  derfor  kunde  den  dog  nok  communicere  med 
den.  I  enkelte  Tilfælde  har  man  fundet  Aarsagen  at  være 
en  Fractur,  hvorved  en  Beensplint  af  Craniet  har  læderet 
sinus  longit.  og  givet  en  Blodudtrækning,  som  er  sivet 
igjennem  Fracturen  og  har  hævet  pericranium  op  til  en 
udvendig  Svulst;  en  anden  Maade  at  forklare  dens  Oprin- 
delse er  ved  at  antage  en  Absorption  af  Craniet.  Man  har 
jo  i  den  senere  Tid  iagttaget  saadanne  partielle  Absorp- 
tioner under  forskjellige  Omstændigheder,  f.  Ex.  ved  Ra- 
ohitis;  ligeledes  har  man  fundet  pneumatocele  paa  Hovedet, 
i.  e.  Svulster,  der  indeholde  Luft  som  fra  cellulæ  mastoideæ 
eller  sinus  frontalis  er  kommet  fren  under  Integumenterne 
efter  en  local  Absorption  af  disse  Huulheders  udvendige 
ossøse  Væg.  Efterat  man  nu  har  fundet  tilsvarende  venøse 
langs  sinus  longit.,  har  man  nøiere  undersøgt  de  normale 
anatomiske  Forhold  omkring  denne  sinus  og  har  da  lagt 
særlig  Vægt  paa,  at  de  Gruber,  der  sees  langs  med  den 
(glandulæ  Pacchioni),  vise  meget  fortyndede  Steder,  hvor 
Absorptionen  let  frembringer  et  fuldstændigt  Gjennembrud. 
Da  nu  sinus  tidt  staaer  i  nøie  Forbindelse  med  disse  Im- 
pressioner,  kan  Blodet  komme  den  Vei  ud  under  pericra- 

nium  og  give  en  venøs  tumor.  En  saadan  Atrophi  kan 
maaskee  optræde  uden  Trauma,  eller  et  Trauma  kunde 
være  den  occasionelle  Aarsag. 

Vor  Patients  Svulst  skal  jo  indeholde  Blod  og  den  har 
en  Beenkant  omkring  sig;  hvis  den  altsaa  er  udgaaet  fra 
sinus  longitudinalis ,  maa  Blodet  igjennem  Aabningen  være 
kommet  ud  under  pericranium,  men  da  den  jo  isaafald 
communicerer  med  en  stor  Vene  i  dura  mater,  maatte 
man  atter  kunne  trykke  Blodet  tilbage  og  faae  Svulsten  til 
at  forsvinde;  men  dette  skeer  ikke  her. 

Diagnosen  er  altsaa  endnu  meget  usikker;  maaskee  vi 
til  Slutning  ville  komme  til  den  Antagelse,  at  det  er  en 
solid  Svulst,  og  da  rimeligviis  en  blød  Cancer,  —  eller 
hvad  man  pleiede  at  kalde:  en  fungus  duræ  matris.  —  De 
vide,  m.  H.,  at  dette  Ord  har  givet  Anledning  til  langvarige 
og  heftige  Stridigheder  imellem  den  ældre  Tids  Chirurger, 
idet  Nogle  paastode,  at  det  var  en  indvendig  cancer,  som 
udgaaende  fra  dura  mater  perforerede  Benet  og  trængte  sig 
frem,  Andre  at  det  var  en  udvendig  cancer,  som  gjennem- 
brøcl  Craniet  og  først  senere  kom  i  Berøring  med  cerebrum 
eller  meninges,  —  medens  endelig  Mange  vilde  gaae  en 
Middelvei  og  sige,  at  lungus  duræ  matris  er  en  cancrøs 
Svulst,  som  kan  begynde  snart  udenfor,  snart  indenfor, 
snart  i  selve  Craniet,  men  tilsidst  medfører  en  Aabning 
igjennem  Benet,  saaat  Svulsten  baade  er  udenfor  og  inden- 
for. —  Dette  er  vel  den  almindelige  Mening  nutildags. 

Vi  kunne  nu  een  af  de  følgende  Dage  forsøge  en  Punc- 
tur,  der  maaskee  vil  hjælpe  os  Noget  med  Hensyn  til  Diag- 
nosen. Hvis  vi  derved  udtømme  venøst  Blod  og  Svulsten 
kan  bringes  til  at  falde  sammen,  maatte  vi  antage  det  for 

at  være  et  Divertikel  fra  en  sinus.  —  Hvis  der  flød  arte- 
rielt Blod  i  Mængde  ud,  og  Svulsten  kunde  udtømmes 
heelt,  vilde  det  være  een  eller  anden  aneurismatisk  Svulst. 
—  Hvis  der  kom  endeel  lyserødt  Blod  frem  igjennem  Troi- 
carten, men  der  dog  vedblev  at  være  en  tumor,  og  hvis 
Troicarten  ikke  kunde  bevæges  aldeles  frit,  som  inde  i  en 
Sæk,  ville  vi  diagnosticere  en  vasculær  solid  tumor.  Man 
maa  dog  ikke  lade  sig  narre  af,  at  en  cancrøs  Svulst  kan 
være  saa  emollieret,  at  man  tilsyneladende  bevæger 
Troicarten  inde  i  en  Huulhed,  og  man  maa  erindre,  at 
hvis  der  kun  er  flydende  Blod  derinde  i,  saa  maa  den  til- 
lige kunne  tømmes  ved  Punctionen. 

Førend  vi  imidlertid  benytte  dette  sidste  Middel  til  at 
opklare  Sygdommens  Natur,  skulde  vi  gjøre  os  Eede  for, 
hvorledes  vi  ville  behandle  Svulsten,  eftersom  den  viser  sig 
at  være  af  den  ene  eller  den  anden  Slags.  Viser  det  sig 
at  være  en  venøs  tumor,  vilde  man  maaskee  tilraade  Injec- 
tion  af  en  Vædske,  som  kan  coagulere  Blodet  og  derved 
obliterere  den,  som  om  det  var  en  varix;  navnlig  i  den 
nyeste  Tid  refereres  der  fra  Lyon  flere  Tilfælde  af  coagu- 
lerende  Injectioner  i  Varicer,  der  ere  forløbne  uden  Skade 
for  Patienten,  men  her  vilde  det  dog  vist  være  farligt,  hvis 
der  var  en  Aabning  ind  til  sinus  longitud.,  da  vi  let  kunde 
faae  en  Phlebitis.  —  Udvendige  Midler,  som  Pensling  med 
tra  jodii  eller  liquor  stypticus  vilde  næppe  nytte  noget,  og 
der  kunde  da  blive  Tale  om  Exstirpation.  Man  maatte 
saa  antiseptisk  gjøre  en  Incision,  præparere  Svulsten  ud 
og  udskjære  en  Deel  af  den;  Randene  skulde  strax  forenes 
med  catgut.  Jeg  har  seet  Lister  borttage  endog  længere 
Stykker  af  Væggen  af  en  stor  Vene,  sye  Saaret  sammen  og 

faae  det  lægt  per  primam;  det  maatte  altsaa  kunne  ud- 
føres, hvis  vi  her  havde  en  varicøs  Dilatation.  Imidlertid 
er  jeg  bange  for,  at  det  snarere  er  en  malign,  vasculær 
Svulst,  og  isaafald  tænker  jeg  ikke  paa  at  røre  videre 
ved  den. 

Det  er  forøvrigt  et  besynderligt  Sammentræf,  at  vi  om- 
trent paa  samme  Tid  have  havt  4  sjeldnere  Svulster  paa 
Hovedet;  foruden  de  to,  jeg  idag  har  omtalt,  havde  jeg 
nemlig  en  Exostose  saa  stor  som  et  halvt  Æg,  hvilken  jeg 
borttog  med  en  Saug  og  et  enormt  Encepholocele  paa  os 
occipitis,  hvilket  jeg  puncterede,  da  det  indeholdt  en  stor 
Mængde  hydrocephalisk  Vædske.  Begge  disse  Patienter 
vare  omtrent  et  Aar  gamle  og  reiste  strax  efter  tilbage 
med  deres  Mødre  til  Jylland,  saaat  jeg  ikke  veed,  hvor- 
ledes det  senere  Forløb  har  været. 


Da  jeg  senere  puncterede  den  ovenfor  beskrevne  tumor, 
udtømtes  lidt  lyserødt  Blod;  Canylen  kunde  føres  omkring 
til  alle  Sider  som  i  en  halvblød  Masse  og  trængte  igjennem 
en  Aabning  af  Størrelse  som  en  Krone  ind  i  cavum  cranii. 
Randene  af  Aabningen  vare  rue,  ossøse.  Han  befandt  sig 
fuldkomment  vel  derefter  og  reiste  da  hjem  med  Svulsten 
i  uforandret  Tilstand. 


3. 


Tumor  erectilis  palpebræ.  —  Injectiones.  — 
Ectropium. 


Mine  Herrer ! 

Jeg  vil  idag  begynde  paa  at  operere  denne  lille  Pige, 
som  jeg  allerede  engang  tidligere  har  viist  Dem.  Jeg  siger, 
at  jeg  vil  begynde  paa  at  operere  hende,  thi  det  vil  vist- 
nok blive  nødvendigt  at  foretage  mange  Operationer,  inden 
vi  faae  hendes  Svulst  helbredet.  De  erindre  nok,  at  det 
var  en  lille  Pige  fra  Jylland,  som  kun  er  2 — 3  Aar  gam- 
mel, men  fra  Fødslen  havde  havt  en  Svulst,  der  efterhaan- 
den  var  saaledes  tiltaget  i  Størrelse,  at  Forældrene  fandt 
det  rettest  at  indlægge  hende  her  i  Hospitalet.  —  Svul- 
stens Diagnose  behøve  vi  ikke  at  opholde  os  ved;  det  kan 
ikke  være  Andet  end  en  erectil  Svulst,  den  en  blaaligrød, 
spændt,  hæver  venstre  palpebra  superior  halvkugleformet 
frem,  men  indtager  tillige  venstre  Side  af  Næsen  og  gaaer 
op  over  glabella;  den  viser  hverken  souffle  eller  Pulsation, 
men  kan  formindskes  endeel  ved  Tryk.  Barnet  er  forøvrigt 
fuldstændigt  rask,  har  ingen  lignende  Svulster  paa  noget 
andet  Sted  af  Legemet  og  har  heller  ingen  Ulempe  af 
denne,  undtagen  at  hun  ikke  kan  aabne  Øiet.  Baade  Inte- 

gumenterne  og  alle  de  andre  Lag  i  palpebra  indtil  con- 
junctiva  ere  angrebne  af  denne  Nydannelse,  men  naar  man 
løfter  palpebra  op,  sees  bulbus  aldeles  uskadt. 

Svulsten  skulde  vel  altsaa  skaffes  bort,  da  den  hindrer 
Synet  med  dette  Øie  og  da  den  i  den  sidste  Tid  voxer 
stærkt,  men  vi  have  særlige  Hensyn  at  tage,  for  at  vi  ikke 
skulle  frembringe  altfor  stor  Deformitet,  navnlig  da  det  er 
en  lille  Pige.  En  fuldstændig  Exstirpation  kan  der  natur- 
ligviis  ikke  være  Tale  om  paa  dette  Sted  af  Legemet,  men 
af  andre  Operationsmethoder  skulle  vi  ogsaa  see  at  und- 
gaae  saadanne,  som  give  en  defigurerende  Cicatrice.  Af 
den  store  Mængde  Behandlingsmaader,  som  have  været 
brugte,  vil  jeg  derfor  kun  vælge  en  saadan,  som  kan  an- 
gribe Svulsten  fra  sit  Indre  og  frembringe  en  Sammen- 
skrumpning;  det  opnaaes  enten  ved  at  fremkalde  Coagu- 
lation  indeni  den  eller  ved  Suppuration;  dernæst  kunde 
man  ogsaa  bevirke  begge  Dele  samtidig. 

Idag  vil  jeg  anvende  Listers  Injection  af  en  Carbol- 
syreopløsning,  men  den  fordrer  de  samme  Forsigtigheds- 
regler som  Injection  af  andre  coagulerende  Vædsker.  Man 
har  nemlig  oftere  seet  disse  gaae  over  i  Circulationen  og 
frembringe  endog  øieblikkelig  Død,  saaledes  baade  Chlor- 
zink  og  Chlorjern,  hvilket  sidste  Stof  er  det,  man  alminde- 
ligst har  benyttet.  Man  maa  derfor  først  see  at  udelukke 
Svulsten,  saa  at  sige,  fra  den  øvrige  Deel  af  Legemet;  paa 
en  Extremitet  opnaaes  dette  let  ved  at  anlægge  en  elastisk 
Ligatur  ovenfor  Stedet,  men  her  paa  Ansigtet  lader  det 
sig  ikke  saa  nemt  udføre,'  undtagen  hvis  Svulsten  var  pe- 
tiolat.  Jeg  vil  derfor  førend  Injectionen  søge  at  omsnøre 
den  saaledes,  at  den  bliver  petiolat.    Jeg  fører  da  to 

stærke  Naale  igjennem  Basis  af  tumor,  den  ene  paa  langs, 
den  anden  paa  tvers;  ved  nu  at  binde  en  Hampetraad 
meget  stramt  under  Naalene,  bliver  Svulsten  temporært 
afsnøret,  og  nu  kan  jeg  med  en  almindelig  Pravaz'  Sprøite 
injicere  Vædsken  i  forskjellige  Retninger  ind  i  den  erectile 
Svulst.  Det  er  en  meget  concentreret  Opløsning  af  Car- 
bolsyre,  som  jeg  bruger  til  at  coagulere  Blodet  i  den,  og 
for  at  Coaglet  kan  faae  Tid  til  at  blive  lidt  fast,  saaat 
det  ikke  opløses,  naar  Blodtilstrømningen  igjen  indtræder, 
vil  jeg  lade  Ligaturen  blive  liggende  omtrent  15  Minuter. 
Barnet  boldes  fremdeles  chloroformeret,  indtil  jeg  har  taget 
Naalene  ud. 

Disse  15  Minuter,  som  vi  skulle  vente,  inden  Coagula- 
tionen  er  blevet  paalidelig,  vil  jeg  benytte  til  at  tale  til 
Dem  om  Injectioner  i  Almindelighed.  Det  er  ikke  til- 
strækkeligt for  Dem  som  videnskabelige  Læger,  at  De  lære 
at  man  nu  bruger  at  injicere  forskjellige  Vædsker;  De  bør 
vide,  om  denne  Opfindelse  er  10  eller  1000  Aar  gammel; 
De  bør  kjende  Navnene  paa  de  Mænd,  hvem  vi  skylde 
vigtige  Opfindelser  eller  Opdagelser. 

Naar  vi  altsaa  ville  tale  om  Injectionernes  Historie, 
maae  vi  først  erindre,  at  Vædsker  kunne  indsprøites  i  Huul- 
heder  eller  i  selve  Vævene.  Hiint  er  meget  gammelt,  idet 
der  allerede  fra  den  ældste  Hippocratiske  Tid  har  været 
gjort  Injectioner  i  Empyemer;  jeg  omtalte  ogsaa  i  een  af 
de  tidligere  Timer  at  man  i  forrige  Aarhundrede  har  inji- 
ceret Vædsker  i  Knæet  ved  hydarthrus,  men  endskjøndt 
man  f.  Ex.  kan  finde  det  beskrevet  af  Boyer,  havde  de 
fleste  Chirurger  dog  atter  opgivet  at  behandle  Sygdommen 

paa  den  Maade.  —  Man  har  ogsaa  i  lang  Tid  brugt  at 
injicere  hydrocele  (især  med  Portviin),  men  mange  Chirur- 
ger  foretrak  andre  Behandlingsmaader,  saaledes  yndede  Pf. 
Stein  nok  saa  meget  at  gjøre  Incision  i  tunica  vaginalis. 

Man  kan  egentlig  sige,  at  Injectioner  først  bleve  al- 
mindelige, da  man  lærte  at  benytte  Jod  dertil,  og  det  skete 
længe  efter  at  Jodet  var  opdaget.  1811  blev  Jodet  først 
fremstillet  af  Gay-Lussac,  men  det  varede  næsten  25  Aar 
inden  det  anvendtes  til  Injection;  1820  begyndte  Coindet  i 
Geneve  at  bruge  det  indvendigt  mod  struma,  1830  kom 
det  i  Brug  imod  Scrophulose  og  først  1836  lærte  Wallace 
i  Dublin  os  at  anvende  Jod-Kalium  imod  Syphilis.  Om- 
trent samtidig  benyttede  man  det  til  Injection,  og  det 
hedder  sig  almindeligt,  at  det  var  Velpean,  der  først  for- 
søgte det;  men  det  er  urigtigt,  idet  det  i  Virkeligheden 
var  en  engelsk  Læge  Martin  i  Calcutta,  som  injicerede  Jod 
i  hydrocele,  hvilken  Sygdom  findes  i  hundredeviis  i  Ost- 
indien. Men  da  Velpean  havde  optaget  det  efter  ham, 
generaliserede  han  Anvendelsen  deraf,  og  udstrakte  det 
navnlig  til  alleslags  cystiske  Svulster.  Bonnet  i  Lyon  inji- 
cerede det  først  i  hydarthrus  (1841),  Dieulafoy  i  Ansam- 
linger inde  i  peritonæum  (1841),  endelig  Brainarcl  (i  Illi- 
nois) i  spina  bifida  (1847).  Men  det  var  Altsammen  In- 
jection i  lukkede  Huulheder,  endnu  havde  man  ikke  tænkt 
paa  Injectioner  i  Vævene.  Denne  Behandling  skriver  sig 
fra  den  Tid,  da  man  begyndte  de  subcutane  Indsprøitninger 
af  Alcaloiderne.  Alcaloidernes  Opdagelse  daterer  sig .  som 
bekjendt  ogsaa  fra  dette  Aarhundrede,  nemlig  først  Mor- 
phin  i  1817,  saa  Strychnin  i  1818,  Veratrin  i  1819  og  Chi- 
nin  i  1820,  men  de  brugtes  kun  udvendigt  eller  ender- 

matisk  indtil  omtrent  Aaret  1850,  og  Injectionen  af  dem  er 
først  kommet  frem  ved  Opfindelsen  af  Pravaz's  (eller  Fer- 
gusson's)  Sprøite.  Englænderen  Wood  var  den  Første,  der 
injicerede  Morphin,  og  da  han  havde  lært  os  Dette,  gik 
det  Slag  i  Slag  med  de  andre  Alcaloider,  men  endnu  havde 
man  kun  til  Hensigt  at  frembringe  paa  en  nemmere  Maade 
den  samme  generelle  Virkning  som  Medicamenterne  frem- 
bragte, naar  de  toges  indvendigt.  Det  var  den  franske 
Læge  Luton  (i  Rheims),  som  1862  viste,  at  man  kunde 
opnaae  locale  Virkninger  i  Vævene  ved  Indsprøitninger ;  han 
injicerede  oprindeligt  sol.  argenti  nitrici  i  Nærheden  af  de 
smertefulde  Puncter  ved  Neuralgier  og  virkede  vel  snarest 
ved  en  stærk  Derivation,  idet  det  fremkaldte  en  Phlegmone 
paa  Stedet.  Saa  forsøgte  man  at  paavirke  Vævene,  navn- 
lig de  pathologiske,  ved  Injectioner  i  dem;  saaledes  ind- 
førtes i  England  Injection  af  Eddikesyre  i  cancrøse  Svul- 
ster, senere  Injection  af  Chlorzink  og  af  Chlorjern.  Til- 
sidst  kom  man  tilbage  til  Jodet,  som  skulde  vise  sig  gavn- 
ligt ved  Inclsprøitning  i  Glan delsvu"ster,  men  for  Øieblikket 
har  man  dog  ikke  stor  Tillid  til  Injectionernes  opløsende 
Virkning  i  maligne  eller  scrophuløse  Svulster,  og  kun  i  de 
erectile  anvendes  det  endnu  meget,  hyppigst  vel  som  Chlor- 
jern og  dernæst,  hvad  jeg  her  har  gjort,  som  Carbolsyre. 
Jeg  har  ikke  regnet  Inoculation  af  Vaccine  i  erectile  Svul- 
ster med  til  Indsprøitninger,  uagtet  det  maaskee  kan  siges 
at  staae  nær  ved  de  parenchymatøse  Injectioner. 

Da  jeg  seer,  at  der  nu  er  gaaet  et  Qvarteer,  vil  jeg 
løsne  Ligaturen  og  tage  Naalene  ucl  af  Svulsten;  jeg  skal 
senere  vise  Dem  Barnet  igjen,  for  at  vi  kunne  constatere, 
Hvad  der  er  opnaaet  ved  denne  første  Operation;  vi  ville 

rimeligviis  kornme  til  at  foretage  mange  flere,  inden  vi 
skaffe  Hævelsen  bort. 


M.  H. !  Jeg  vil  atter  idag  vise  Dem  'det  lille  Barn, 
som  De  saae,  dengang  jeg  første  Gang  opererede  hende 
for  en  erectil  Svulst  i  palp.  superior;  jeg  foretog  altsaa  en 
Injection  med  Carbolsyre,  men  uden  synderlig  Virkning, 
hvorfor  jeg  gik  over  til  Cauterisation,  som  jeg  i  de  for- 
løbue  4  Maaneder  har  anvendt  8  Gange.  Dette  har  givet 
et  ret  godt  Resultat,  idet  jeg  har  faaet  Svulsten  for  største 
Delen  oblitereret  indvendigfra  uden  at  lædere  Huden  und- 
tagen i  de  Puncter,  hvorigjennem  de  forskjellige  Cauterier 
ere  indførte.  Jeg  har  brugt  deels  det  galvaniske  Cauterium, 
deels  Paquelin's,  deels  et  almindeligt,  spidst  Jern  glødet 
over  en  Spiritusflamme;  det  er  vistnok  i  Realiteten  lige- 
gyldigt, hvilket  man  benytter. 

Derved  er  tumor,  som  sagt,  blevet  saa  betydeligt  for- 
mindsket, at  den  ikke  mere  danner  nogen  Prominens,  men 
jeg  kunde  ikke  undgaae,  at  der  ved  Cicatrisation  efter 
Forbrændingerne  kom  en  Complication,  nemlig  en  forandret 
Form  og  Retning  af  palpebra;  eller  med  andre  Ord,  jeg 
havde  frembragt  et  ectr opium. 

Denne  Deformitet  hører  jo  ingenlunde  til  de  meget 
sjeldne  og  man  pleier  at  antage  flere  Former  af  den,  idet 
man  inddeler  dem  eftersom  Aarsagen  ligger  i  den  mucøse 
Membran  eller  Musklerne  eller  Integumenterne;  imidlertid 
er  der  een  Omstændighed,  som  jeg  strax  skal  omtale,  der 
spiller  en  vigtigere  Rolle  i  practisk  Henseende,  end  om 

Sygdommen  har  sin  Oprindelse  fra  det  ene  eller  det  andet 
Lag  i  palpebra. 

Efter  den  almindelige,  classiske  Inddeling  have  vi  altsaa 
et  ectropium  udgaaende  fra  Sygdomme  i  conjunctiva,  naar 
denne  er  Sædet  for  en  betydelig  Svulst  og  Hypertrophi; 
dernæst  kunne  vi,  især  hos  ældre  Folk,  finde  et  let  ectro- 
pium med  epiphora,  som  kunde  have  en  musculair  Lidalse 
til  Grund,  men  her  ville  vi  dog  navnlig  holde  os  til  den 
tredie  Art,  der  skyldes  Retraction  og  Forkortning  af  Inte- 
gumenterne.  Hos  vor  Patient  har  den  sit  Sæde  paa  pal- 
pebra superior,  hvilket  er  langt  sjeldnere  end  paa  palp. 
inferior;  men  hvad  der  især  er  af  Vigtighed  i  prognostisk 
Henseende,  er  Deformitetens  Grad.  Det  var  det,  jeg  for 
Lidt  siden  hentydede  til,  og  jeg  vil  bede  Dem  lægge  Mærke 
til,  at  det  ikke  blot  er  Kanden,  der  er  trukket  ud  fra  bul- 
bus og  dreiet  udefter,  men  hele  cart.  tarsi  er  fuldstændigt 
omkrænget;  den  røde  Flade,  som  De  her  see,  er  conjunc- 
tiva, som  normalt  beklæder  Bagfladen  af  tarsus,  men  nu  er 
kommet  til  at  vende  fortil.  Der  behøves  endog  en  vis 
Kraft  for  at  vælte  den  omtalte  cartilago  om,  saaat  den 
kommer  i  sin  rette  Stilling;  den  kunde  kaldes  luxeret,  og 
—  for  at  blive  ved  denne  Sammenligning  —  den  er  i 
Virkeligheden  vanskelig  at  holde  reponeret,  da  den  allerede 
i  nogen  Tid  har  indtaget  sin  abnorme  Stilling.  Vi  maae 
desuden  erindre,  at  den  øverste  cart.  tarsi  er  langt  bredere 
og  stivere  end  den  nederste,  saaat  vi  ogsaa  af  den  Grund 
ville  have  mere  Besvær  med  at  rette  dens  Deviation.  Havde 
vi  blot  en  ringe  Grad  af  ectropium,  og  den  fandtes  paa 
palp.  inferior,  vilde  vi  maaskee  kunne  nøies  med  en  min- 
dre Operation,  f.  Ex.  en  lille  plastisk  Operation,  der  kunde 

hæve  den  devierede  Rand  i  Veiret,  enten  ved  Udskjæring 
af  et  trekantet  Hudparti  med  Basis  opad,  eller  ved  Exci- 
sion  af  en  Kile  af  hele  Palpebralranden ,  som  derved  for- 
kortes eller  ved  et  zigzagformet  Snit  /\y  X  (Guérin)  i 
Huden  med  paafølgende  Sammensyning  af  de  to  midterste 
Been.  Disse  og  lignende  Methoder  passe  imidlertid  ikke  i 
vort  Tilfælde,  hvor  paa  Grund  af  Cicatricens  Retraction 
næsten  hele  palpebra  er  omkrænget;  vi  maae  tye  til  mere 
indgribende  Behandlinger  og  vi  tør  ikke  opsætte  at  gjøre 
Noget  derved,  da  Tilstanden  vil  forværres,  jo  længere  den 
varer.  Ikke  blot  vil  Deviationen  blive  vanskeligere  at  over- 
vinde, men  vi  udsætte  ogsaa  selve  bulbus  for  Fare,  idet 
cornea  ligger  ubeskyttet.  —  Her  kan  vist  kun  være  Tale 
om  enten  at  gjøre  en  Blepharoplastik,  hvorved  vi  tage  en 
stor  Lap  i  Nærheden,  for  dermed  at  forlænge  den  stærkt 
forkortede  palpebra,  eller  at  gjøre  en  kunstig  Anchyloble- 
pharon.  Det  Første  vilde  jeg  nødig  indlade  mig  paa,  da 
en  Transplantation  formedelst  Vævenes  Skjørhed  hos  et 
Barn  i  den  spæde  Alder  ikke  vilde  blive  stabil,  —  og  der 
bliver  altsaa  kun  den  sidstnævnte  Operation  tilbage ,  som 
bestaaer  i,  at  man  søger  at  overvinde  den  cicatricielle  Re- 
traction ved  at  stramme  Vævene  ud  i  længere  Tid.  Til 
den  Ende  gjør  man  Randene  af  begge  palpebræ  blodige, 
syer  dem  sammen  og  frembringer  saaledes  en  Sammen- 
voxning  af  dem,  som  man  lader  vedvare  i  saa  lang  Tid, 
som  cler  behøves  til  at  Retractionen  kan  ophøre.  Der  er 
ingen  Grund  til  at  frygte,  at  Øiet  skulde  lide  derved;  man 
lader  canthus  internus  fri,  baade  for  at  skaane  puncta 
lacrymalia  og  for  at  Secretet  frit  kunne  udflyde  fra  con- 

junctiva;  desuden  har  Erfaringen  viist,  at  denne  Occlusion 
kan  fortsættes  i  1/2 — 1  Aar,  uden  at  Øiet  lider  derved. 

Jeg  bruger  Hestehaar  og  de  allerfineste  Synaale  til 
Foreningen,  og  De  saae  nu,  ni.  H.,  at  Randene  holdes  sam- 
men i  hele  den  udvendige  Deel;  Suturerne  skulle  blive 
liggende,  indtil  de  begynde  at  skjære  igjennem.  Huden 
paa  palp.  superior  er  nu  aldeles  glat,  noget  rød,  fordi 
Cicatricerne  endnu  ere  saa  unge,  men  uden  noget  erectilt 
Udseende,  og  der  er  næppe  nogen  Hævelse  mere  at  opdage 
undtagen  paa  et  lille  Parti  inde  ved  Næsen,  men  for  det 
Første  vil  jeg  ikke  røre  mere  ved  Sygdommen,  da  den  med 
Tiden  vistnok  af  sig  selv  vil  bedres  endeel. 


4. 


Ophthalmitis.  —  Phlegmone  orbitæ.  — 
Cancer  faciei. 


Mine  Herrer! 

Vi  beskjæftigede  os  i  de  forrige  Timer  med  en  stor 
chronisk  Svulst  af  palpebra  superior,  som  lukkede  Øiet 
heelt  til.  Idag  have  vi  en  Svulst  paa  det  samme  Sted, 
men  rigtignok  af  en  ganske  anden  Beskaffenhed. 

Vi  fik  nemlig  iforgaars  en  Patient  ind  under  Diagnosen 
ophthalmoblennorrhoea.  Palpebra  superior  danner  en 
spændt,  rød  Svulst,  Øiet  kan  han  ikke  aabne,  og  naar  man 
blotter  bulbus,  sees  en  betydelig  chemotisk  Hævelse  af  con- 
junctiva.  Da  disse  Tilfælde  ere  opstaaede  meget  acut, 
kunde  man  vel  tænke  paa  en  blennorrhoea,  men  her  er 
ingen  Pussecretion.  Characteristisk  for  en  blennorrhoea 
er  ikke  blot  de  svulne  palpebræ  og  chemosis,  men  tillige 
Secretet,  og  naar  det  mangler,  kan  Diagnosen  ikke  være 
rigtig.  Men  hvad  er  det  da?  Det  er  øiensynligt  noget 
Phlegmonøst,  der  kan  have  sin  Oprindelse  udenfra  eller 
indenfra  orbita.  En  dacryocy stitis  giver  meget  alminde- 
ligt en  saadan  Svulst,  men  isaafald  vilde  der  ikke  være 
denne  chemosis;  den  maa  altsaa  have  sin  Oprindelse  fra 
noget  Andet. 

Kan  nu  Sygehistorien  give  os  nogen  Oplysning  desan- 
gaaende?  Patienten,  der  er  en  Arbeidsmand  mellem  30  og 
40  Aar,  veed  aldeles  ingen  Grund  til  sin  Sygdom  og  siger, 
at  den  opstod  pludseligt  faa  Dage  førend  han  kom  herind, 
men  ved  at  udspørge  ham  erfarer  man,  at  han  tidligere 
har  havt  en  Affection  af  dette  Øie;  der  har  været  en  Per- 
foration  af  cornea  med  paafølgende  Synechier,  og  derfor  er 
der  foretaget  en  Iridectomi.  Naar  vi  nu  aabne  palpebræ, 
bemærke  vi  strax  den  chemotiske  Svulst  af  hele  conjunc- 
tiva;  denne  Svulst  er  haard  og  fast.  Bulbus  føles  ogsaa 
haard  og  spændt,  cornea  viser  sig  med  graaligt,  fordunklet 
Centrum,  der  gjør  det  umuligt  at  see  Noget  bagved  den, 
og  opadtil  er  der  en  Prominens  som  af  en  nær  forestaaende 
Ruptur.  Da  man  nu  finder  en  saa  betydelig  Spænding  og 
et  rødt,  phlegmonøst  Udseende  af  bulbus,  maatte  man  an- 
tage, at  det  beroede  paa  en  ophthalmitis ,  men  den  staaer 
tillige  saa  fast,  ja  næsten  immobil,  at  man  kommer  til  at 
tænke  paa  en  phlegmone  orbitæ;  thi  det  Characteristiske 
for  denne  Affection  er  netop,  at  bulous  bliver  saa  ubevæge- 
lig og  tillige  skudt  noget  frem,  hvad  der  synes  at  være 
Tilfældet  hos  vor  Patient. 

At  her  for  det  Første  er  en  ophthalmitis,  er  vel  rime- 
ligt nok;  vi  forstaae  jo  derved  en  phlegmonøs  Affection  af 
bulbus,  udgaaet  fra  forskjellige  Processer,  men  ledsaget  af 
bestemte  Symptomer,  saa  at  vi  kunne  betragte  den  som  en 
selvstændig  Sygdom,  endskjøndt  den  for  det  Meste  kan 
siges  at  være  Resultatet  af  andre  Lidelser,  f.  Ex.  af  en 
purulent  choroiditis,  af  et  indtrængt  fremmed  Legeme,  af 
en  vulnus  contusum  bulbi,  af  en  Cataratextraction ,  af  et 
perforende  ulcus  corneæ  o.  s.  v.    Disse  Affectioner  ende 


32 


da  som  en  Suppuration  af  hele  Contentuni  af  Øiet,  forbun- 
det med  spændende  Svulst,  saaat  bulbus  synes  meget  for- 
øget i  Volumen;  der  er  chemosis  (=  det  inflammatoriske 
udvendige  Oedem  i  Omfanget  af  en  Phlegmone),  heftige 
neuralgiske  Smerter  i  Grenene  af  n.  trigeminus,  og  endelig 
indtræder  der  —  hvis  Suppurationen  ikke  tidligere  har 
kunnet  finde  Udvei  —  en  Ruptur  af  bulbus,  hyppigst  igjen- 
nem  cornea.  Alle  disse  Symptomer  have  vi  hos  vor  Patient, 
og  jeg  tvivler  derfor  ikke  paa  Tilstedeværelsen  af  en  phleg- 
mone bulbi ,  navnlig  fordi  der  synes  at  komme  en  Perfo- 
ration  i  den  øverste  Deel  af  cornea. 

Men  maaskee  vi  samtidig  kunde  have  en  phlegmonøs 
Lidelse  udenom  bulbus,  og  hvad  der  især  er  mig  saa  mis- 
tænkeligt, er  at  denne  staaer  saa  prominerende  og  saa  ube- 
vægelig, samt  at  der  er  saa  stærk  inflammatorisk  Hævelse 
af  palpebræ.  Men  i  hvilke  Dele  kan  denne  plegmonøse 
Proces  have  sit  Sæde?  Den  kan  cleels  angribe  alt  Celle- 
vævet i  cavitas  orbitæ,  deels  vise  sig  mere  partiel  som  en 
suppurativ  Lidelse  fra  periostium  af  een  af  orbita's  Vægge, 
endelig  har  man  beskrevet  en  meget  begrændset  phlegmone 
i  den  Tenon'ske  Capsel.  De  vide,  m.  H.,  at  vi  have  en 
aponeurotisk  Beklædning  deels  udenpaa  bulbus,  deels  uden 
om  hele  cavum  orbitæ,  og  disse  kunne  tænkes  som  en  con- 
tinuerende  Membran.  Forestiller  man  sig  fra  apex  orbitæ 
en  aponeurotisk  Fortsættelse  af  dura  mater,  saa  kan  den 
forfølges  til  alle  Sider  indtil  den  forreste  Aabning  af  or- 
bita,  og  derfra  fortsætter  den  sig  fra  hele  Omfanget  ind 
imod  bulbus,  hvilken  den  beklæder  forfra  bagtil  indtil  den 
naaer  n.  opticus,  langs  hvilken  den  da  kommer  tilbage  til 
sit  Udgangspunct;  naar  Celle  vævet,  som  sammenholder  alle 

de  Dele,  der  ligge  i  dette  Rum,  bliver  phlegmonøst  an- 
grebet, kalde  vi  det  en  phlegmone  orbitæ,  og  det  er  jo 
indlysende,  at  den  derved  frembragte  Volumensforøgelse 
maa  trykke  bnlbus  fortil  og  hindre  den  i  at  bevæge  sig. 
Hvis  derimod  bulbus  istedetfor  at  skydes  lige  fortil,  blev 
drevet  benimod  den  ene  eller  den  anden  Side,  har  man 
troet  at  maatte  diagnosticere  en  local  Suppuration  fra  den 
modsatte  Vægs  periostium.  Hvad  endelig  den  tredie  Form 
angaaer,  da  er  den  maaskee  problematisk;  vistnok  findes 
der  indenfor  den  Tenon'ske  Capsel  et  meget  tyndt  Lag 
Cellevæv,  som  omgiver  bulbus,  men  det  betvivles  af  Mange, 
om  man  kan  finde  en  enestaaende  phlegmone  her;  ialtfald 
angiver  man  omtrent  de  samme  Symptomer  ved  denne, 
som  ved  den  egentlige  phlegmone  orbitæ,  nemlig  Smerter, 
Spænding,  Fremdriven  og  Immobilisering  af  bulbus,  men 
desuden  en  eiendommelig  begrændset  rød  Hævelse,  der 
indtager  palpebra  superior,  uden  dog  at  naae  heelt  op  til 
margo  supraorbitalis.  løvrigt  skulde  den  ogsaa  ledsages 
af  Injection  og  Oedem  af  conjunctiva. 

Hos  vor  Patient  er  jeg  dog  meest  tilbøjelig  til  at  an- 
tage en  phlegmone  bulbi  et  orbitæ,  og  da  vi  uden  Nytte  have 
anvendt  lis  og  Opiater,  maae  vi  vistnok  gjøre  noget  mere 
Indgribende  for  at  lindre  den  stærke  Spænding  og  Smerte. 
Jeg  vil  nu  foretage  en  Incis'ion  i  orbita,  idet  jeg  fører  en 
smal,  spids  Kniv  ind  igjennem  Conjunctiva  lige  nedenfor 
margo  supraorbitalis;  det  følger  af  sig  selv,  at  man  maa 
anvende  den  nødvendige  Forsigtighed  for  hverken  at  læ- 
dere bulbus  eller  stikke  Kniven  igjennem  den  øverste  Væg 
af  orbita. 

De  saae,  m.  H. ,  at  der  fra  Indstikket  udflød  rigeligt 
"blodig,  serøs  Vædske,  men  intet  Pus;  imidlertid  haaber 
jeg,  at  det  vil  formindske  Spændingen,  og  der  vil  maaskee 
senere  komme  en  Suppuration  frem  igjennem  Incisionen. 

Ligeledes  vil  jeg  foretage  en  Punctur  af  bulbus,  hvor- 
ved jeg  haaber,  at  de  excessive  Smerter  af  Udspændingen 
ville  kunne  lindres;  derimod  er  der  naturligviis  ikke  nogen 
Helbredelse  at  vente:  Øiet  var  jo  allerede  i  Forveien  tabt 
som  Synsorgan  og  der  er  vistnok  ikke  Tvivl  om,  at  bulbus 
nu  ogsaa  vil  miste  sin  Form,  den  vil  skrumpe  mere  og 
mere  ind  efterat  Indholdet  er  suppureret  bort,  og  der  vil 
sandsynligviis  kun  blive  en  lille,  fastere  Klump  tilbage,  den 
vil  —  kortsagt  —  tilsidst  være  aldeles  atrophisk. 

Da  jeg  altsaa  antager  Suppurationen  for  uundgaaelig, 
vil  jeg  ophøre  med  lis  og  give  Patienten  et  varmt  Omslag, 
som  jeg  finder  langt  bedre  end  det  kolde.  Jeg  benytter 
da  species  narcoticæ,  og  lægger  over  Øiet  Compresser 
dyppede  i  et  varmt  Infus  af  disse  Urter. 

M.  H.J  Da  vi  iclag  ville  holde  os  til  Sygdomme  i 
Ptegionen  af  palpebræ,  vil  jeg  nu  vise  Dem  en  Patient,  som 
har  en  tumor  ved  palpebra  inferior,  som  skulde  exstirperes; 
det  er  en  gammel  Kone  paa  60  Aar  (fra  Jylland),  som  for- 
øvrigt seer  heelt  rask  ud.  For  16  Aar  siden  begyndte 
Svulsten  som  en  „lille  Knude",  der  efterhaanden  er  tiltaget 
i  Størrelse,  uagtet  der  gjentagne  Gange  er  foretaget  Ex- 
stirpation  af  den.  Netop  af  den  Grund  er  dog  Diagnosen 
temmelig  let,  idet  det  vel  altsaa  er  et  Cancroid,  der  ingen 
Tilbøielighed  har  til  Heling,  men  derimod  har  Tendens  til 
at  udbrede  sig  og  skyder  frem  paany  efter  Borttageisen. 

Hvad  vi  maae  lægge  Mærke  til  her  er,  at  vi  aldeles  ikke 
finde  nogen  Glandelsvulst  ved  angulus  maxillæ,  uagtet  saa- 
danne  næsten  altid  ere  tilstede,  naar  Svulsten  har  existeret 
i  saa  lang  Tid;  Forløbet  er  altsaa  her  mere  godartet,  end 
det  pleiér  at  være. 

Cancroider  ere  temmelig  hyppige  i  Ansigtet;  de  kaldtes 
ialmindelighed  tidligere  Epithalialcancer  og  i  mange  Til- 
fælde opstaae  de  ogsaa  ved  en  pathologisk  Nydannelse  af 
Epithelium;  men  undertiden  have  de  en  anden  Begyndelse, 
nemlig  som  Adenomer,  i.  e.  en  sygelig  Udvikling  af  Glandel- 
væv.  I  Huden  udgaae  disse  Adenomer  fra  gi.  sebaceæ  eller 
sudoriparæ;  de  sidste  har  man  først  i  nyere  Tid  faaet  be- 
skrevet, og  det  er  især  Verneuil,  som  har  paaviist,  at  i 
Ansigtet  have  de  saakaldte  Epitheliomer  været  sammen- 
blandede med  „Polyadenomer" ,  hvorved  han  betegner  en 
samtidig  Degeneration  af  mange  smaa  Glandler,  enten 
sebaceæ  eller  sudoriparæ.  Degenerationen  angriber  nemlig 
ikke  begge  disse  paa  eengang;  ere  disse  afficerede,  saa 
blive  hine  comprimerede  og  atrophierede,  og  omvendt. 

Denne  finere  Distinction  har  forøvrigt  knap  nogen 
Interesse  for  Chirurgen,  thi  Behandlingen  vil  i  ethvert 
Fald  blive  den  samme,  og  desuden  ville  disse  Adenomer 
meget  almindeligt  blive  til  Epitheliomer,  idet  Epitheliet, 
som  beklæder  alle  Glandelgangene,  tilsidst  faaer  Overvægten 
over  de  andre  Væv  og  udvikler  sig  saa  stærkt,  at  de  andre 
Dele  næsten  gaae  tilgrunde. 

Disse  Cancroider  ere  i  Keglen  meget  chroniske,  inficere 
ikke  Organismen,  de  udbrede  sig  kun  peripherisk,  ikke  i 
Dybden,  og  saaledes  forholder  det  sig  ogsaa  hos  vor  Patient. 
Hendes  Svulst  er  fuldstændigt  forskydelig,  hænger  altsaa 

kun  fast  til  corium,  ikke  til  Benet  eller  til  cartilago,  og 
det  seer  ud,  som  om  Epidermis  strakte  sig  op  over  den 
fra  alle  Sider.  Det  taler  jo  for,  at  Degenerationem  ikke 
er  udgaaet  fra  Overfladen,  men  fra  Glandlerne,  at  det  alt- 
saa  kunde  være  et  Polyadenom. 

Behandlingen  bestaaer  i  Exstirpation;  det  Syge  skal 
heelt  borttages,  og  det  er  det,  jeg  nu  skal  udføre,  idet  jeg 
med  Kniven  fjerner  saavel  tumor  som  de  nærmest  om- 
liggende Væv.  —  Men  De  vide  ogsaa,  m.  H. ,  at  man  ved 
Operationer  i  Ansigtet  maa  tage  et  vist  Skjønhedsbensyn 
og  søge  at  undgaae  Deformitet;  ved  Borttageisen  af  Svul- 
ster, der  sidde  paa  dette  Sted,  ved  den  nederste,  indven- 
dige Deel  af  palpebra  inf.,  er  det  væsentligt  ectropium,  som 
man  søger  at  vogte  sig  for.  Man  bar  f.  Ex.  søgt  at  mod- 
arbeide  det  ved  samtidigt  at  foretage  en  plastisk  Operation, 
saaat  Substanstabet  erstattes  af  en  transplanteret  Lap. 
De  erindre  vist,  at  her  for  et  Aarstid  siden  var  en  Patient 
—  en  gammel  Skræder  —  med  en  lignende  Svulst  paa 
Kinden,  som  jeg  exstirperede  med  Kniven,  og  det  derved 
frembragte  Saar  blev  lukket  ved  at  jeg  løsnede  en  større 
Hudlap  i  Nærbeden  og  fæstede  den  ved  Suturer  ind  over 
Substanstabet.  Resultatet  var  meget  beldigt  strax,  men  det 
gik  ber  som  det  pleier  at  gaae  ved  plastiske  Operationer; 
et  halvt  Aar  efter  var  det  smukke  Udseende  forsvundet  ved 
Retractionen  af  Vævet,  og  da  jeg  netop  for  faa  Dage  siden 
traf  ham,  var  der  et  meget  betydeligt  ectropium. 

Her  vil  jeg  nu  ikke  transplantere  nogen  Hudlap,  som 
jo  maatte  tages  fra  Kinden,  hvis  det  blottede  Sted  skulde 
dækkes;  thi  efter  nogen  Tids  Forløb  vilde  Resultatet  vist 
blive  det  samme  som  hos  den  ovennævnte  Patient.  Naar 

man  overlader  saadanne  Substanstab  i  Ansigtet  til  sig  selv, 
bele  de  mærkværdigt  hurtigt,  fordi  Ansigtets  Bedækninger 
i  det  Hele  ere  saa  bevægelige  og  let  lade  sig  trække  til 
hvilkensomhelst  Side,  saaat  det  granulerende  Saars  Retrac- 
tion  foregaaer  i  langt  kortere  Tid  end  paa  de  fleste  andre 
Steder,  og  Cicatricen  bliver  meget  mindre,  end  man  skulde 
have  troet. 

Men  det  følger  af  sig  selv,  at  det  meest  forskydelige 
Parti  i  Omfanget  er  det,  som  lettest  lader  sig  drage  bort 
fra  sin  oprindelige  Plads  ved  Cicatricens  Sammentrækning, 
og  her  vil  naturligviis  palpebra  inf.,  der  er  en  meget  mobil 
Deel,  deriveres  i  høi  Grad.  Dens  frie  Rand  vil  trækkes 
nedad  og  endelig  vil  der  være  et  udtalt  ectropium. 

Men  kan  man  ikke  lede  Behandlingen  af  den  granu- 
lerende Flade  saaledes,  at  denne  Deformitet  undgaaes? 
Jo,  vi  have  et  fortrinligt  Middel  i  Cauterisation,  naar  man 
forstaaer  at  anvende  den  paa  rette  Maade.  Cicatrisationen 
af  et  Saar  foregaaer  jo  saagodtsom  udelukkende  fra  Om- 
fanget, thi  at  et  Saar  cicatriserer  betyder  jo,  at  det  over- 
drages med  et  Epitheliallag,  og  denne  nye  Epidermis,  som 
skal  beklæde  Granulationerne,  dannes  netop  i  Omkredsen, 
paa  Overgangen  imellem  den  granulerende  Flade  og  clen 
sunde  Epidermis,  hvilken  Strækning  man  kalder  den  „cica- 
tricielle  Zone".  Denne  Zone  skyder  frem  i  centripetal  Ret- 
ning, og  paa  de  Steder,  hvor  den  omgivende  Hud  er  meest 
lax  og  eftergivelig ,  vil  den  give  meest  efter.  Naar  man 
nu  paa  een  Side  af  Saaret  cauteriserer  clen  cicatricielle 
Zone  med  Chlorzink,  saa  hindrer  man  Dannelsen  af  Epi- 
dermis paa  den  Side,  imedens  den  paa  alle  de  andre  Sider 
gaaer  uforstyrret  for  sig,  og  de  omgivende  Integumenter 


38 


drages  fra  disse  Sider  ind  imod  Saarets  Centrum.  Da  jeg 
her  vil  modarbeide  Udviklingen  af  et  ectropium,  saa  cau- 
teriserer  jeg  den  Rand  af  Saaret,  som  vender  hen  imod 
palpebra  inferior,  og  dette  udføres  let  ved  at  lægge  en 
ganske  smal  Strimmel  (som  en  tynd  Strikkepind)  af  Chlor- 
zink-Pasta  langs  den  øverste  Rand,  hvilket  jeg  da  gj en- 
tager  omtrent  hver  5te  eller  6te  Dag,  det  vil  sige  saa  ofte 
som  den  dannede  eschara  afstødes.  Forresten  skal  Saaret 
forbindes  aldeles  simpelt,  f.  Ex.  med  unguentum  boracinum, 
o:  1  Deel  Borsyre  til  10  Dele  Fedt. 


5. 


Cancer  labii.  —  Furunculus  labii.  — 
Tumor  gummosus. 


Mine  Herrer! 

Her  see  De  en  Patient,  en  Mand  paa  45  Aar,  paa 
hvem  jeg  om  Lidt  skal  foretage  en  Operation.  Han  lider 
af  en  Svulst  paa  labium  inferius  og  med  Hensyn  til  Diag- 
nosen kan  der  ingen  Tvivl  være;  man  kan  ved  første  Øie- 
kast  see,  at  her  findes  en  cancer  labii  inferioris.  Hans 
Sygehistorie  er  forresten  ganske  simpel:  Han  angiver,  at 
det  nu  er  et  Par  Aar  siden  at  der  begyndte  at  komme  en 
lille  Knude  ved  høire  commissura  labiorum.  Den  er  be- 
standig tiltaget  i  Væxt,  indtil  den  har  opnaaet  sin  nu- 
værende Størrelse,  og  den  er  allerede  begyndt  at  ulcerere 
for  længere  Tid  siden.  Den  Behandling,  han  har  været 
underkastet,  har  kun  bestaaet  i  Cauterisation  med  argentum 
nitricum,  og  saa  har  han  brugt  en  Deel  Sukkerkugler, 
naturligviis  uden  Resultat.  Svulsten  er  den  almindelige 
Form,  som  man  træffer  her  paa  labium  inferius,  den  er 
opstaaet  og  har  udbredt  sig  ganske  som  de  epitheliale 
Svulster  sædvanlig  pleie  at  gjøre,  idet  den  er  begyndt  paa 
Grændsen  af  den  mucøse  Membran  og  derfra  har  udbredt 
sig  videre.    Her  findes  ingen  tydelige  Glandelsvulster,  der- 

for  -er  den  eneste  Behandling  Exstirpation.  Denne  Opera- 
tion er  meget  let  at  udføre;  der  kommer  rigtignok  altid 
en  rigelig  Blødning  fra  en  Mængde  smaa  Arterier,  som 
man  kan  underbinde  hver  for  sig,  men  denne  Blød- 
ning standser  for  en  stor  Deel,  naar  man  giver  lidt  Tid, 
og  blot  lægger  noget  Charpi  eller  Vat  paa,  eller  naar  man 
anvender  et  eller  andet  Hæmostaticum.  Men  her  skal 
man  nu  gjøre  noget  Mere  end  blot  exstirpere  det  Syge,  idet 
der  skal  skaffes  et  andet  Stykke  i  Stedet  for  det;  der  skal 
altsaa  tillige  foretages  en  plastisk  Operation.  De  vide,  at 
plastiske  Operationer  ere  meget  anvendte  i  Omfanget  af 
Munden,  hvor  alle  Delene  ere  let  forskydelige  og  bevæge- 
lige. Og  da  Lapperne  ere  rigeligt  forsynede  med  vasa, 
opstaaer  der  næsten  aldrig  Gangræn  efter  en  saadan 
Operation,  men  Foreningen  skeer  tværtimod  meget  ofte 
per  primam  intentionem.  Imidlertid  vil  det  kunne  hændes, 
at  Resultatet  strax  er  meget  heldigt,  men  at  det  længere 
Tid  efter  bliver  mindre  smukt  paa  Grund  af  Delenes  Sam- 
mentrækning; man  maa  derfor  altid  gaae  ud  paa  at  ind- 
rette Operationen  saaledes,  at  Resultatet  bliver  ved  at 
holde  sig.  Man  har  to  Methoder,  som  i  dette  Tilfælde 
kunde  anvendes,  en  simpel  og  en  compliceret.  Man  kan 
nemlig  enten,  naar  det  Syge  er  exstirperet,  ligefrem  forene 
Saarrandene  ved  Suturer,  eller  man  kan  danne  en  Lap 
andetstedsfra  og  bringe  den  ind  i  Saaret  og  saa  anlægge 
Suturer,  hvorved  man  syer  den  nydannede  Lap  fast  til 
Saarrandene.  Det  Første  vil  naturligviis  være  det  Heldigste, 
hvis  det  kan  lade  sig  gjøre,  dog  troer  jeg,  at  man  ikke 
kan  nøies  hermed  i  dette  Tilfælde,  men  maa  benytte  den 
complicerede  Methode.    Ofte  kan  man  først  afgjøre,  om 

man  skal  benytte  den  ene  eller  anden  af  disse  Methoder, 
naar  det  Syge  er  bortfjernet.  —  Den  Operation,  jeg  nu 
skal  udføre,  vil  vist  blive  temmelig  langvarig,  da  Foreningen 
maa  gjøres  meget  nøiagtigt. 

Jeg  vil  nu  her  benytte  Syme's  Methode,  som  beséaaer 
i,  at  man,  efterat  have  skaaret  det  trekantede  Stykke,  som 
indeholder  det  Syge,  bort,  gjør  en  Incision  fra  den  nederste 
Spids  af  Operationssaaret  til  begge  Sider,  lige  ned  til 
Randen  af  Maxilien'  og  derpaa  i  en  Bue  lidt  opad  og  udad. 
Herved  skjæres  to  Lapper  ud,  som  saa  lægges  op  i  Saaret. 
Man  opnaaer  da  den  Fordeel,  at  Hagen,  som  jo  er  den 
fasteste  Deel  i  dette  Parti  af  Ansigtet,  beholdes  som  et 
punctum  fixum,  der  ikke  kan  trækkes  ned  af  Suturene,  og 
denne  Methode  er  meget  bedre  end  den,  hvorved  man  tager 
Lappen  fra  Halsen.  Jeg  har  mange  Gange  udført  den,  og 
især  med  et  udmærket  Resultat,  hvor  Svulsten,  hvad  der  er 
heldigst,  havde  sit  Sæde  i  Midtlinien.  Med  Hensyn  til  Ud- 
førelsen af  Incisionerne,  saa  er  det  ved  saadanne  bevæge- 
lige Dele,  som  vi  her  have  med  at  gjøre,  ikke  saa  let  at 
gjøre  den  første  Incision  fra  den  frie  Rand;  det  er  langt 
nemmere  først  at  gjennemstikke  Læben  forneden,  der  hvor 
man  vil  have  Incisionens  nederste  Ende,  og  saa  skjære 
herfra  opad. 

Nu  har  jeg  foretaget  Exstirpationen ,  og  De  saae,  at 
der  sprøitede  en  4 — 5  smaae  Arterier,  som  maatte  under- 
bindes. Da  det  er  tydeligt,  at  Saarrandene  ikke  kunne 
forenes  ligefrem,  vil  jeg  udføre  den  plastiske  Operation, 
som  jeg  har  beskrevet  Dem.  Ved  Lapdannelsen  maa  jeg 
være  forberedt  paa  at  lædere  art.  maxillaris  externa,  som 
saa  strax  skal  underbindes;  naar  jeg  da  har  faaet  Blød- 

ningen  i  det  Hele  standset,  skulle  Randene  forenes  meget 
accurat  med  Metalsuturer  og  maaskee  ved  nogle  Heste- 
haarssuturer.  —  I  den  senere  Tid  har  jeg  ikke  brugt  meget 
den  almindelige  sutur a  circumvoluta,  da  jeg  synes  at  Naa- 
lene  skjære  saa  let  igjennem,  naar  der  er  stærk  Stramning 
paa  Saarranclene. 

Til  Slutning  maa  jeg  dog  endnu  gjøre  en  kort  Be- 
mærkning om  Ætiologien  af  cancer.  Naar  den,  saaledes 
som  her ,  findes  paa  labium  inferius,  har  det  allerede 
fra  lang  Tid  tilbage  været  angivet,  at  den  fremkaldtes 
ved  Tobaksrygning,  navnlig  af  Kridtpiber.  Da  denne  Luxus 
nu  er  blevet  saa  almindelig,  at  næsten  alle  Mandfolk  ryge, 
vil  det  ikke  være  at  undre  sig  over,  at  cancer  labii,  der 
især  træffes  hos  Mandfolk,  eo  ipso  træffes  hos  Tobaks- 
rjgere,  men  i  det  eneste  Tilfælde,  hvor  jeg  har  seet  Syg- 
dommen hos  et  Fruentimmer,  var  det  dog  mærkværdigt,  at 
hun  fortalte,  at  hun  røg  „Kridtpibe".  I  den  nyeste  Tid  er 
der  fremkommet  mange  Beretninger,  som  synes  at  godt- 
gjøre,  at  der  er  et  bestemt  Causalforhold  imellem  Hud- 
irritationer og  Cancer  eller  Cancroiderne ;  saaledes  er  der 
ogsaa  forud  for  en  cancer  lingvæ  meget  ofte  gaaet  en 
psoriasis  eller  ichthyosis  lingvæ,  som  findes  hos  Rygere 
(  J)Weir  i  New-York  —  2)  Trélat  i  Paris).  Endelig  har 
man  meent,  at  Eczemer  paa  areola  og  Papillen  var  en  Dis- 
position til  cancer  mammæ  —  saaat  der  heri  ligger  et 
Forsvar  for  den  Theori,  at  maligne  Svulster  skulde  have 
en  local  Oprindelse. 


x)  New-York  medical  Journal  1875. — 2)  Bulletin  de  la  Société  de 
Chirurgie  1876. 


43 


M.  H. !  Da  vi  have  2  andre  Patienter  liggende  her- 
inde, som  Begge  have  en  Svulst  i  den  nærmeste  Omegn  af 
Munden,  vil  jeg  ogsaa  fremstille  dem  idag,  endskjøndt  deres 
Sygdom  paa  ingen  Maade  fordrer  nogen  operativ  Behand- 
ling for  Øieblikket.  Den  Første  er  denne  Arbeidsmand, 
et  sundt  Individ  paa  30  Aar,  som  kom  herind  igaar  Aftes 
med  en  Deel  Svulst  af  høire  Kind;  der  er  tillige  nogen 
Rødme,  Ømhed  og  Haardhed  af  dette  Parti,  og  ved  høire 
Commissur  findes  paa  labium  superius  en  lille  Aabning, 
hvoraf  der  kan  udtrykkes  noget  Pus. 

Det  Hele  skriver  sig  fra  en  Furunkel,  som  har  aabnet 
sig  spontant;  det  er  imidlertid  ikke  af  den  Grund,  at  han 
er  kommet  herind  (han  har  nemlig  en  adenitis  axillaris), 
men  jeg  vil  benytte  Lejligheden  til  at  vise  Dem  ham,  fordi 
jeg  vilde  tale  til  Dem  om  Furunkler  i  denne  Region. 

I  Almindelighed  har  en  Furunkel  —  eller  Furunkler, 
thi  Patienterne  have  ofte  flere  af  dem  paa  eengang  —  ikke 
meget  at  betyde;  den  kommer  endog  for  det  Meste  ikke 
under  Chirurgens  Behandling,  men  naar  den  optræder  paa 
visse  Steder  kan  den  foraarsage  betænkelige  Tilfælde,  ja 
selv  forløbe  lethalt,  saaledes  paa  labium  superius  eller  paa 
Kinden  op  imod  Øiet,  maaskee  ogsaa  paa  Næsen  eller 
Panden,  men  især  dog  paa  det  førstnævnte  Sted  kan  den 
hurtigt  medføre  Døden  under  Symptomer  paa  en  purulent 
Infection.  Infectionen  skeer  vistnok  ved  en  Forplanteise 
igjennem  Venesystemet,  og  Sygdommen  skulde  findes  snarest 
hos  Personer,  hvis  Leveviis  fører  det  med  sig,  at  de  haand- 
tere  dyriske  Dele  eller  røre  ved  Dyr,  især  Hornkvæg,  saa- 
som  Slagtere,  Dreiere  (Horn)  o.  s.  v.    Man  har  da  meent, 

at  det  kunde  være  en  dyrisk  Gift,  der  overførtes  til  dem, 
og  isaafald  skulde  der  vel  være  nogen  Lighed  mellem  disse 
Furunkler  og  pustula  maligna,  men  Tilfældene  kunne  rime- 
ligviis  godt  opstaae  fra  en  simpel  Furunkel. 

Det  var  forresten  et  mærkeligt  Sammentræf,  at  Pa- 
tienten, da  jeg  spurgte  ham,  hvad  han  var,  sagde,  at  han 
var  Slagter;  men  det  tabte  dog  sin  Interesse,  da  han  til- 
føiede,  at*  han  i  det  sidste  Aarstid  ikke  havde  givet  sig  af 
med  sin  Profession,  men  arbeidet  som  Sjouer;  han  har  i 
det  Hele  liidt  endeel  i  den  senere  Tid  af  Furunkler  paa 
flere  Steder  af  Legemet. 

Naar  vi  nu  ville  forklare  os  Oprindelsen  til  de  lethale 
Følger,  som  Ansigtsfurunkler  undertiden  kunne  have,  maae 
vi  erindre  os  Venernes  Forhold;  der  er  nemlig  et  Sammen- 
hæng imellem  de  udvendige  Vener  i  Ansigtet  og  de  ind- 
vendige Vener  i  Craniet.  V.  facialis  anterior,  som  i  Ud- 
bredningen  omtrent  svarer  til  a.  maxillaris  externa,  staaer 
ved  v.  angularis,  ved  canthus  internus,  i  Forbindelse  med 
v.  ophthalmica,  der  optager  Grene  fra  orbita,  hvorigjennem 
den  gaaer,  og  munder  saa  ud  i  sinus  cavernosus.  Fra  de 
udvendige  Vener,  f.  Ex.  i  labium  superius,  kan  en  phlebitis 
altsaa  forplante  sig  til  Craniets  Vener,  og  det  er  igjennem 
en  phlebitis  i  sinus  cluræ  matris  at  Døden  indtræder.  — 
Hos  vor  Patient  er  der  næppe  noget  Saadant  at  befrygte; 
han  er  fuldstændigt  vel  hvad  Almeenbefindendet  angaaer, 
og  fra  den  spontant  aabnede  Furunkel  kan  Pus  let  ud- 
trykkes. Vi  behøve  altsaa  her  vistnok  ikke  at  skride  videre 
ind,  men  man  kan  ikke  altid  forudsee,  om  de  lethale  Til- 
fælde ville  indtræffe;  de  komme  ofte  pludseligt,  uden  at 
der  er  gaaet  nogetsomhelst  ængstende  Symptom  i  Forveien, 

og  naar  der  først  er  opstaaet  en  suppurativ  phlebitis,  vil 
maaskee  den  virksomste  chirurgiske  Behandling  komme 
for  seent. 

Hvilken  Behandling  har  man  da  tilraadet  ved  Ansigts- 
furunklerne?  For  det  Første  har  man  anbefalet  en  tidlig 
Spaltning  af  Svulsten,  saa  at  Suppurationen  kunde  komme 
let  frem,  men  navnlig  har  man  benyttet  Cauterisation 
enten  med  caustica  eller  med  ferrum  candens.  Hvis  man 
anvender  det,  maa  det  ialtfald  være  en  energisk,  dybt- 
gaaende  Cauterisation,  som  trænger  heelt  ind  i  det  phleg- 
monøst  infiltrerede  Væv.  Valette  i  Lyon  nævner  i  sin  cli- 
niske  Chirurgi  endeel  Tilfælde,  hvor  han  med  Held  har 
brugt  ferrum  candens  i  store  furunculøse  Hævelser  (anthrax), 
undertiden  efter  at  have  spaltet  dem  ved  et  dybt,  crucielt 
Snit;  derimod  mener  han,  at  Snittet  alene  er  aldeles  util- 
strækkeligt. Han  paastaaer  ogsaa,  at  man  ved  enhver  lille, 
men  ofte  overordentlig  smertefuld,  Furunkel  kan  standse 
den  i  at  udbrede  sig  videre  og  kan  hæve  Smerterne  hurtigt, 
naar  man  vil  applicere  paa  Toppen  af  den  et  Stykke  Kali 
causticum  af  Størrelse  som  et  Knappenaalshoved. 

De  vide  vistnok,  m.  H. ,  at  man  i  den  nyere  Tid  har 
villet  finde  Sammenhæng  imellem  anthrax  og  diabetes,  men 
jeg  har  ikke  hørt,  at  man  ved  Ansigtsfurunkler  har  efter- 
viist  denne  Sygdomsaarsag.  Jeg  har  her  paa  Hospitalet 
havt  et  Par  Tilfælde  af  Furunkler  (eller  anthrax)  i  Nær- 
heden af  Munden,  som  ere  endte  med  Døden,  men  Patien- 
terne have  ved  Indlæggelsen  været  saagodtsom  moribunde, 
saaat  jeg  ikke  har  kunnet  see  Gavn  af  nogensomhelst  Be- 
handling, men  en  kraftig  Cauterisation  vilde  dog  kunne 
forsøges,  og  jeg  vilde  rimeligviis  bruge  Carbolsyre  ind- 


vendig  (solutio  sulpho — carbolatis  natrici,  ptt.  6 — 200).  I 
de  dødelige  Tilfælde,  jeg  har  havt,  har  der  forøvrigt  ikke 
været  diabetes  tilstede. 

Den  anden  Patient,  som  jeg  vilde  vise  Dem  idag,  er 
et  Fruentimmer  paa  30  Aar,  som  ligeledes  har  en  Sygdom 
ved  Munden,  nemlig  et  ulcus,  hvis  Natur  er  lidt  dunkel. 
Hun  fortæller,  at  hun  for  omtrent  1  Aar  siden  bemærkede 
en  lille  „Knude"  ved  venstre  commissura  labiorum;  der 
„kom  Hul"  paa  den  og  det  tiltog  mere  og  mere,  saaat  der 
tilsidst  blev  et  stort  Saar.  Nu  seer  man  dog  kun  lige  i 
Commissuren  en  lille  solutio  continui,  som  er  dækket  med 
gode  Granulationer  og  synes  nær  ved  at  læges,  men  til- 
venstre  for  Commissuren  findes  et  betydeligt  ulcus,  og  det 
er  dette,  som  har  bragt  hende  til  at  søge  herind  paa 
Hospitalet.  Hun  er  i  Byen  blevet  underkastet  en  indvendig 
Behandling  og  har  brugt  en  klar  Mixtur,  maaskee  en  Op- 
løsning af  Jodkalium. 

Saaret  er  omtrent  af  Størrelse  som  en  Negl,  det  er 
temmelig  overfladisk,  det  vil  sige,  at  det  kun  gaaer  igjen- 
nem  corium,  dets  Form  er  rundagtig,  med  lidt  uregelmæssige, 
men  ikke  fortykkede  Rande;  vilde  vi  stille  en  Diagnose  af 
det,  da  er  det  let  nok  at  erklære  Sygd ommen  for  et  ulcus 
faciei,  thi  det  er  et  Substanstab,  som  er  opstaaet  spontant, 
og  som  ikke  tenderer  til  Heling.  Naar  vi  derimod  ville 
udfinde  denne  Sygdoms  egentlige  Væsen  og  dens  Aarsag, 
da  kan  det  være  en  vanskelig  Sag. 

Et  ulcus  faciei  antage  vi  i  Almindelighed  for  at  være 
enten  constitutionelt  (syphilitisk)  eller  cancrøst,  eller  endelig 
kunde  det  være  en  lupus;  det  Sidste  er  jo  en  Sygdom,  der 

viser  sig  ved  haarde  Knuder,  som  ulcerere  og  udbrede 
sig  videre;  den  findes  sædvanligst  omkring  Næsen,  dog 
ogsaa  undertiden  om  Munden  og  paa  Kinderne ,  og  ud- 
mærker sig  ved  skarpt  afskaarne,  bugtede  Kande  og  ved 
Afsætning  af  nye  Tuberkler  i  OmfaDget,  hvilke  ligeledes 
ulcerere  og  vedblive  langsomt  at  destruere  i  Fladen  og  i 
Dybden.  Men  denne  Beskrivelse  passer  slet  ikke  paa  det 
ulcus,  vi  her  have,  og  tilmed  er  lupus  mere  almindelig  i 
den  yngre  Alder,  medens  vor  Patient  er  30  Aar. 

Vi  maae  vel  altsaa  sige,  at  det  ikke  er  en  lupus,  men 
er  det  da  et  cancrøst  ulcus?  Epitheliomer  ere  netop  meget 
almindelige  omkring  Munden,  der  hvor  den  mucøse  og  den 
cutane  Flade  støde  sammen;  de  have  ogsaa  Tilbøielighed 
til  Ulceration,  o:  de  bryde  op  i  et  senere  Stadium,  og  den 
pathologiske  Masse  destrueres  i  Smaapartikler ,  der  gaae 
bort  med  en  ichorøs  Væclske.  Men  endskjøndt  en  Epi- 
talialcancer  ulcererer,  gaaer  den  paa  ingen  Maade  tilgrunde 
derved,  thi  imedens  enkelte  Dele  af  den  udstødes,  skrider 
den  samtidig  frem  i  Omfang  og  i  Dybde.  Her  er  nu  ingen 
cancrøs  Masse  at  opdage,  hverken  omkring  eller  under 
Ulcerationen ;  følgelig  er  det  heller  .'kke  et  ulcus  cancrosum. 

Kunde  det  da  maaskee  være  syphilitisk?  Sygdommen 
har  icletmindste  varet  et  Aar,  og  det  kunde  derfor  ialtfald 
vel  ikke  være  en  primær  Affection,  men  det  er  vel  ikke 
heller  noget  secundært  ulcus,  opstaaet  af  en  Hudsygdom, 
thi  en  saadan  vilde  næppe  holde  sig  til  et  saa  lille  Parti 
af  Huden.  Derimod  maatte  vi  snarest  tænke  paa  en  ter- 
tiær Affection,  en  gummøs  Svulst,  som  var  brudt  op  og 
havde  efterladt  dette  ulcus;  den  tidligere  lille  ulcererede 
Knude  i  selve  Commissuren  kunde  vi  da  ligeledes  antage 

for  at  have  været  syphilitisk.  Hvad  der  dog  kunde  tale 
herimod  er,  at  vi  intetsteds  ellers  paa  Legemet  have  kunnet 
finde  noget  Tegn  paa  Syphilis,  og  at  Patienten  selv  be- 
nægter denne  Aarsag.  Men  den  Syges  Angivelse  har  som 
bekjendt  ikke  megen  Betydning  for  os  med  Hensyn  til  dette 
Spørgsmaal,  naar  vi  iøvrigt  have  characteristiske  Symptomer. 

Vi  maae  endnu  erindre,  at  man  af  og  til  her  i  Ansigtet 
har  fundet  et  eget  Slags  ulcera,  som  deels  benævnes  papil- 
lære,  idet  de  skulde  begynde  som  en  Hypertrophi  af  det 
papillære  Væv  i  corium,  deels  ulcus  rodens;  under  den 
sidste  Benævnelse  har  Paget  i  England  beskrevet  en  Form 
af  Ulceration,  som  characteriserer  sig  ved  sit  chroniske, 
næsten  stationære  Forløb,  som  kun  gaaer  ind  i  eller  i  det 
Høieste  igjennem  Huden,  og  enten  viser  sig  som  en  rød, 
lidt  fordybet,  tør  Flade,  eller  som  en  crusta,  der  under- 
tiden falder  af,  men  saa  danner  sig  paany.  Den  kan  holde 
sig  uforandret  i  Maaneder  og  i  Aar,  medfører  ingen  Glan- 
delsvulster,  ingen  Almeenlidelse  og  har  altsaa  ikke  nogen 
malign  Natur,  og  det  vigtigste  Skjelnemærke  imellem  den 
og  et  ulcereret  Cancroid  er,  at  man  ikke  finder  nogen  De- 
generation af  Omfanget,  ingen  Nydannelse;  kortsagt,  det 
er  et  ulcus,  men  ikke  en  ulcereret  tumor.  Af  og  til  kan 
et  ulcus  rodens  ogsaa  bringes  til  at  cicatricere,  idetmindste 
for  en  Tid,  og  Nogle  af  mine  Tilhørere  have  vistnok  seet 
et  Exempel  derpaa  hos  en  Mand  fra  Landet,  der  indlagdes 
ifjor  i  Hospitalet  for  et  ulcus  palpebræ.  Det  helede  til- 
sidst  efter  gjentagne  lette  Cauterisationer,  hvilket  naturlig- 
viis  ikke  vilde  være  skeet,  hvis  det  havde  været  en  ulce- 
reret Svulst;  jeg  har  i  det  Hele  iagttaget  3  Tilfælde  af 
denne  Sygdom  og  alle  tre  havde  deres  Sæde  i  Nærheden 

af  radix  nasi,  nemlig  det  ene  omtrent  ved  canthus  internus, 
det  andet  omtrent  ved  glabella  og  det  tredie  midt  paa 
dorsum  nasi.  Denne  sidste  Patient  var  en  ældre  Dame 
her  i  Byen,  som  i  alle  de  Maaneder,  hun  var  under  min 
Behandling,  havde  været  fuldstændigt  vel  med  Undtagelse 
af  det  lille  ærtestore  ulcus,  der  i  Reglen  var  bedækket  af 
en  tynd  crusta.  For  kort  Tid  siden  fik  hun  imidlertid  en 
erysipelas  capitis,  af  hvilken  hun  døde  paa  nogle  faa  Dage. 

Nogen  aldeles  sikker  Diagnose  vil  jeg  maaskee  ikke 
stille  i  dette  Øieblik;  jeg  hælder  dog  snarest  til  den  An- 
skuelse, at  det  er  en  tertiær  syphilitisk  Affection  og  jeg 
har  derfor  ogsaa  strax  ladet  Patienten  begynde  paa  en 
antisyphilitisk  Behandling,  nemlig  en  Jodcuur.  Vi  ville 
muligviis  derved  komme  til  en  Diagnose,  idet  jeg  vil  antage 
det  for  et  Tegn  paa  Syphilis,  hvis  Ulcerationen  hurtig  cica- 
triserer  under  Brugen  af  Jodkalium.  I  modsat  Fald  tænker 
jeg  at  anvende  en  local  Behandling  med  et  eller  andet 
causticum;  kanskee  jeg  vil  prøve  pulvis  Cosmicus,  som  jo 
i  ældre  Tid  næsten  betragtedes  som  et  specificum  ved  ul- 
cera  faciei,  hvilke  altsaa  ikke  burde  benævnes  „noli  me 
tangere." 

NB.  Patienten  kom  sig  saa  hurtigt  under  Behandlingen 
med  Jodkalium,  at  Diagnosen  af  Syphilis  maatte  antages 
for  constateret. 


4 


6. 


Lupus.  —  Stomaplastik.  —  Labium  leporinum. 


Mine  Herrer! 

Det  er  en  Bemærkning,  jeg  har  gjort  saa  ofte,  at  den 
næsten  kunde  kaldes  „forslidt",  at  vi  her  paa  Hospitalet 
tidt  faae  flere  Exempler  kort  efter  hinanden  af  sjeldne 
Sygdomme,  og  at  der  derefter  atter  kan  hengaae  nogle 
Aar,  inden  vi  igjen  faae  et  Tilfælde  deraf. 

Jeg  kan  saaledes  idag  paany  vise  Dem  en  Sygdom  ved 
Munden,  opstaaet  som  Følge  af  en  Ulcerationsproces;  men 
her  have  vi  kun  med  Resultaterne  af  Sygdommen  at  gjøre, 
nemlig  med  en  Deformitet,  der  ikke  blot  vanzirer  Ansigtet 
i  høieste  Grad,  men  tillige  har  medført  en  saadan  Func- 
tionsforstyrrelse ,  at  vi  nødes  til  at  foretage  en  Operation. 

Patienten,  der  boer  i  Skovshoved,  er  kommet  herind 
for  at  opereres,  og  naar  vi  nu  have  discuteret  hendes 
Lidelse  og  ere  blevne  enige  om  den  bedste  Methode  for 
Behandlingen,  skal  jeg  med  det  Samme  udføre  Operationen 
for  Dem. 

Det  er  altsaa  en  Pige  paa  nogle  og  tyve  Aar,  som  i 
de  sidste  10  Aar  har  liidt  af  en  Sygdom  i  Ansigtet,  der 
har  medført  en  saadan  Forsnævring  af  de  naturlige  Aab- 

ninger,  at  den  hindrer  hende  i  at  respirere  og  at  spise. 
Hun  har  havt  Ulcerationer,  som  vel  undertiden  ere  helet, 
men  snart  brudt  op  igjen,  og  dette  har  gjentaget  sig  mange 
Gange  i  disse  Aar. 

Munden  er  saa  forsnævret,  at  hun  ikke  kan  spise  uden 
at  dele  Føden  flint ,  hvorfor  ogsaa  Ernæringen  er  util- 
strækkelig; man  kan  accurat  presse  en  Finger  ind  i  Munden, 
der  seer  ud  som  et  Snørehul.  Naar  man  holder  hende  for 
Munden,  kan  hun  kun  respirere  nogle  faa  Øieblikke,  thi  der 
er  samtidig  en  Forsnævring  i  begge  Sider  af  Næsen.  Paa 
Høire  kan  man  kun  komme  ind  med  en  Sonde,  paa 
Venstre  med  et  lidt  tykkere  Instrument,  men  man  møder 
en  ny  Hindring  inde  i  Næsecaviteterne ,  idet  de  ere  heelt 
fyldte  med  haarde  crustæ. 

Den  prominerende  Deel  af  Næsen  mangler  og  hun  har 
i  det  Hele  et  saa  aparte  Udseende,  at  Diagnosen  næsten 
kan  stilles  blot  ved  at  betragte  hende.  Huden  er  stiv, 
ueftergivende,  saavel  omkring  Munden  som  om  Næsen,  og 
bestaaer  af  retraheret  Cicatricevæv,  hvilket  temmelig  sikkert 
angiver  os,  hvad  det  er  for  en  Sygdom. 

Her  maa  nemlig  have  været  et  udbredt  og  dybtgaaende 
Substanstab,  som  ved  Helingen  har  frembragt  den  sær- 
egne Deformitet;  men  hvad  kan  "have  været  Aarsagen  til 
et  saa  sort  Substanstab?  Da  Sygdommen  ikke  er  af  trau- 
matisk Oprindelse  (Skudsaar  og  deslige),  maa  det  have 
været  en  Gangræn  eller  en  Ulcerationsproces ;  nu  findes 
der  vel  Gangræner  i  Ansigtet  (f.  Ex.  noma),  der  kunne 
destruere  større  Partier,  men  dog  næppe  baade  hele  Næsen 
og  hele  Omfanget  af  Munden;  en  Forbrænding,  der  gik  i 

den  Grad  i  Dybden ,  som  Destructionsprocessen  er  gaaet 

hos  denne  Patient,  vilde  næppe  have  holdt  sig  begrændset 
til  en  saa  lille  Flade. 

Vi  kunne  altsaa  alene  af  Patientens  Udseende  antage, 
at  der  har  været  dybtgaaende  Ulcerationer ,  og  saadanne 
ere  vel  enten  betingede  af  Syphilis  eller  af  Lupus.  Syphilis 
kan  ganske  sikkert  medføre  betydelige  Læsioner  og  De- 
formiteter af  Næsen,  men  knap  saadanne  som  i  dette  Til- 
fælde, hvor  hele  den  ydre  Næse  mangler.  Rigtignok  pleier 
man  at  høre  det  populære  Udtryk,  at  et  Menneske  har 
„mistet  Næsen"  af  Syphilis,  men  De  vide  jo,  at  det  ikke 
maa  tages  bogstaveligt,  idet  Næsen  som  saadan  ingenlunde 
mangler;  men  naar  septum  nasi  er  gaaet  bort  ved  en  Ca- 
ries eller  Necrose  (eller  Blanding  af  begge),  saa  bliver  den 
ap planeret,  synker  ind  i  Niveau  med  de  omgivende  Dele, 
fordi  det  „Stillads",  som  den  stod  paa,  er  gaaet  i  Stykker. 
Her  har  det  altsaa  vist  været  en  Lupus,  der  jo  fortrins- 
vis optræder  omkring  Ansigtets  Aabninger.  Den  ulcerative 
Proces  er  endnu  ikke  forbi,  thi  omkring  den  ene  Side  af 
Næsen  sidde  der  nogle  crustæ,  under  hvilke  der  vistnok 
er  et  ulcus.  Munden  har  været  lægt  i  et  halvt  Aar;  der- 
for er  Sygdommen  vist  nu  paa  et  Stadium,  hvor  man  kan 
gjøre  Noget  for  hende.  Dette  bestaaer  i  at  gjøre  Munden 
større  og  at  bevare  Størrelsen  selv  efterat  den  er  lægt. 

Førend  jeg  imidlertid  gaaer  over  til  Behandlingen, 
vil  jeg  gjøre  nogle  Bemærkninger  i  lingvistisk  Henseende. 
Vor  Patients  Deformitet  hører  til  en  større  Classe.  af  Syg- 
domme, som  bestaae  i,  at  een  af  de  naturlige  Aabninger 
er  for  lille  eller  endog  heelt  lukket.  Til  at  betegne  den 
sidstnævnte  Affection  har  man  forskjellige  Benævnelser,  som 
Forfatterne  ofte  benytte  iflæng,  nemlig  Obliteration,  Occlu- 

sion,  Imperforation ,  Atresi;  de  ere  ingenlunde  Synonymer, 
endskjøndt  de  maaskee  ofte  antages  for  at  være  det. 

Hvis  Aabningen  er  mindre,  end  den  normalt  skulde 
være,  bruges  ialmindelighed  Ordet  Forsnævring. 

Lad  os  nu  for  Mundens  Vedkommende  undersøge, 
hvilken  Betegnelse  der  er  den  meest  passende,  naar  Aab- 
ningen fuldstændigt  mangler  ved  Fødslen.  Kan  man  kalde 
det  en  imperforatio  oris?  Paa  en  vis  Maade  kunde  det 
synes  at  være  en  klar  og  god  Benævnelse  af  Tilstanden, 
men  i  Ordet  „imperforatio"  ligger  dog  den  Supposition 
skjult,  at  Mundaabningen  skulde  komme  tilveie  derved,  at 
den  „perforeredes" ,  saaledes  at  den  i  en  vis  Periode  af 
Foetallivet  var  lukket  og  først  under  en  senere  Udvikling 
aabnecles  —  hvad  der  f.  Ex.  er  Tilfældet  ved  anus.  —  Men 
vi  vide,  at  Munden  ikke  er  tillukket  ved  nogen  Membran  i 
nogensomhelst  Foetalperiode.  —  Hvis  vi  sige  „Occlusion 
eller  Obliteration  af  Munden",  saa  tilkjendegive  vi  derved, 
at  det  Barn,  der  fødes  uden  Mundaabning,  har  havt  en 
Aabning  paa  dette  Sted,  men  at  den  er  voxet  sammen 
igjen  i  Foetallivet;  vi  betegne  altsaa  den  Maade,  hvorpaa 
Deformiteten  er  kommet  istand,  men  saa  skulde  vi  først 
kunne  bevise,  at  det  er  den  rette  Forklaring  —  og  hidtil 
er  det  vistnok  uoplyst,  hvorledes  det  gaaer  til. 

Derimod  have  vi  i  „Atresi"  et  Ord,  som  aldeles  ikke 
præjudicerer  Spørgsmaalet  om,  paa  hvilken  Maade  Mis- 
dannelsen er  opstaaet,  thi  «  (privativum)  og  Tg^aig  (Hul) 
betyder  blot  Mangel  paa  Hul,  altsaa  kunne  vi  bedst  kalde 
Sygdommen  for  atresia  congenita  oris.  I  Analogi  dermed 
skulle  vi  ogsaa  sige  atresia  vulvæ,  colli  uteri,  meatus  audi- 
torii,  medens  imperforatio  passer  ved  den  medfødte  Tilluk- 

ning  af  de  Aabninger,  om  hvilke  vi  vide,  at  de  tidligere  i 
Udviklingen  normalt  ere  lukkede,  indtil  der  foregaaer  en 
physiologisk  Perforation,  altsaa  imperforatio  vaginæ,  ani, 
palpebrarum 1). 

Men  hvorledes  udtrykker  man  den  Tilstand,  hvor  een 
af  de  naturlige  Aabninger  er  langt  mindre,  end  den  skulde 
være?  Her  have  Chirurgerne  ganske  almindeligt  hjulpet 
sig  paa  den  Maade  at  de  sagde:  Atresier  og  Imperfora- 
tioner  kunne  være  deels  complette,  deels  incomplette. 
Vistnok  kan  man  forstaae,  hvad  de  mene  dermed,  men 
man  maa  dog  indrømme,  at  en  saadan  Xomenclatur  er 
utilladelig.  Atresi  er  „Mangel  paa  Hul"  og  enten  Aab- 
ningen  er  stor  eller  lille,  kan  man  ikke  bruge  Ordet  atresia, 
thi  enten  er  der  et  Hul  eller  der  er  ikke  noget  Hul.  Kan 
man  altsaa  blot  bringe  en  Sonde  ind  igjennem  Mundaab- 
ningen  hos  et  nyfødt  Barn,  saa  har  dette  Barn  ikke  en 
Atresi;  men  hviken  Benævnelse  skulde  vi  sætte  i  Stedet 
derfor?  „Medfødt  Forsnævring"  er  heller  ikke  noget  hel- 
digt Udtryk,  thi  derved  betegne  vi,  at  Aabningen  er  blevet 
forsnævret  i  Foetallivet,  og  da  Ætiologien  er  os  ubekjendt, 
have  vi  ikke  Lov  til  at  bruge  et  Ord,  der  angiver  en  be- 
stemt Dannelsesmaade.  Af  samme  Grund  passe  de  latinske 
Ord:  strictura  og  coarctatio  heller  ikke. 

Men  vi  have  et  godt  gammelt  græsk  Ord  „cpipocig" , 
der  rigtignok  for  det  Meste  anvendes  ved  præputium,  men 
ligesaavel  kan  benyttes  ved  enhver  anden  Aabning,  da 

1)  Foruden  de  omtalte  medfødte  Tilstande  har  man  ogsaa  acciden- 
telle  eller  acqvisite  Tillukninger  af  Legemets  Aabninger  (eller 
Canaler);  saadanne  kan  man  godt  benævne  Obliteration  eller 
Occlusion. 

det  kun  betyder  „Snæverhed".  Vi  have  jo  ogsaa  en  Affec- 
tion,  som  kaldes  phimosis  palpebrarum  eller  blepharophi- 
mosis,  saa  at  der  Intet  er  til  Hinder  for  at  tale  om  phi- 
mosis af  Munden.  En  phimosis  kan  dernæst  være  conge- 
nita  eller  acquisita,  og  jeg  troer  derfor,  at  den  bedste 
Benævnelse  for  vor  Patients  pathologiske  Tilstand  vilde 
være  phimosis  acquisita  oris  et  narium;  man  kunde  ogsaa 
sige  ph.  labialis  eller  buccalis,  og  istedetfor  ph.  narium 
kunde  man  kalde  det  en  ph.  nasi  eller  nasalis. 

Disse  Ord  har  jeg  optaget  efter  Verneuil,  som  allerede 
for  20  Aar  siden  (Gazette  hebdomadaire  1857)  har  gjort 
opmærksom  paa  den  uheldige  Terminologi,  der  er  blevet 
almindelig  i  de  chirurgiske  Haandbøger  ved  Beskrivelsen 
af  de  omhandlede  Deformiteter.  Een  af  hans  Elever,  x)  Gressy, 
har  gjort  det  samme  Spørgsmaal  til  Gjenstand  for  sin 
Doctor-Disputats  og  behandlet  disse  Sygdomme  i  de  mucøse 
Aabninger  meget  udførligt  i  Henseende  til  Ætiologien. 

Man  har  flere  Methoder  til  denne  saakaldte  Stoma- 
plastik.  I  tidligere  Tid  inciderede  man  blot  til  begge  Sider, 
men  efterhaanden  som  Cicatrisationen  skred  frem,  blev 
Aabningen  lige  saa  lille  som  før.  En  anden  ældre  Me- 
thode,  angivet  af  Boyer,  bestod  i,  at  man  efter  at  have 
gjort  Incisionerne,  og  medens  Helingen  gik  for  sig,  holdt 
Commissurerne  udspilede  ved  Hjælp  af  to  Hager,  som  man 
lod  gaae  omkring  Ørerne.  I  den  nyere  Tid  har  man  brugt 
at  danne  Commissurerne  først  ved  paa  de  to  Steder,  hvor 
Mundaabningens  Vinkler  skulde  være,  at  stikke  en  Blytraad 
ind  igjennem  Kinden  og  lade  dem  ligge,  indtil  der  har 

l)  Des  imperforations  &  atresies  congénitales  de  la  face  —  Thése  de 
Paris  1857. 

dannet  sig  en  Cicatrice;  først  da  gjorde  man  Incisionerne. 
Denne  Methode  har  man  dog  ikke  brugt  meget.  Nu  gjør 
man  Incisionerne  først  og  hindrer  derpaa  Randene  af  Saaret 
fra  at  voxe  sammen.  Man  kunde  i  den  Hensigt  beklæde 
begge  Saarrandene,  eller  maaske  kun  den  ene,  idet  man 
med  Sutur  forenede  den  mucøse  Membran  med  Huden 
langs  det  gjennemskaarne  Parti;  eller  man  kunde  danne 
en  lille  Lap  af  den  mucøse  Membran  i  Vinklen  og  slaae 
den  om  og  faae  den  til  at  voxe  fast  enten  langs  begge 
Læber  eller  kun  paa  den  ene.  Endelig  kunde  man  med 
Chlorzink  danne  en  eschara  paa  den  ene  Snitflade,  medens 
man  lod  den  anden  skytte  sig  selv  og  cicatricere.  Man 
har  ogsaa  brugt  mere  complicerede  Methoder  forat  danne 
et  rødt  Prolabium,  men  det  behøves  ikke  her. 

Jeg  vil  nu  altsaa  med  en  boutonneret  Bistouri  dilatere 
den  lille  Mundaabning  til  begge  Sider  og  derefter  anlægge 
Suturer,  som  i  hele  Udstrækningen  af  Snittet  fæste  den 
mucøse  Membran  til  Huden;  selv  om  ikke  alle  Suturerne 
holde,  vil  det  dog  være  tilstrækkeligt  til  at  forhindre  en 
Sammenvoxning.  Forsnævringen  af  Næsen  vil  jeg  slet  ikke 
røre  ved;  det  er  meget  tvivlsomt,  -om  man  kunde  opnaae 
noget  Synderligt  ved  en  Operation,  og  ialtfald  turde  jeg 
ikke  vove  at  foretage  Noget  for  Øieblikket,  da  her  endnu 
er  et  ulcereret  Sted. 


Jeg  skal  derefter  udføre  en  anden  lille  Operation, 
nemlig  for  et  labium  leporinum.  Det  er  et  lille  Barn  paa 
et  halvt  Aar,  som  er  kommet  ind  fra  Landet  for  at  der 
kunde  foretages  Noget  ved  den  medfødte  Deformitet,  som 

han  lider  af;  han  har  nemlig  et  labium  leporinum  i  For- 
bindelse med  et  palatum  fissum. 

Det  er,  som  De  see,  et  lab.  leporinum  duplex  med  et 
Tuberkel  i  Midten,  der  hænger  fast  ved  Spidsen  af  Næsen 
som  en  Slags  Fortsættelse  af  dennes  septum. 

Spalten  i  palatum  gaaer  baade  igjennem  de  haarde 
og  de  bløde  Dele,  og  uvula  er  desuden  ogsaa  spaltet;  paa 
høire  Side  findes  der  en  Sammenvoxning  af  os  incisivum  og 
maxilla  superior,  paa  venstre  Side  er  derimod  Adskillelsen 
imellem  de  to  Been  fuldstændig.  Svarende  dertil  findes 
ogsaa  Spaltningen  af  labium  superius  mindre  udtalt  paa 
høire  end  paa  venstre  Side,  hvor  "Randene  gabe  meget  stærkt. 

At  Been  og  Bløddele  samtidig  ere  spaltede,  hidrører 
fra  de  foetale  Forhold,  idet  Frontallappen,  af  hvis  For- 
længelse disse  Dele  dannes,  baade  indeholder  Spiren  til 
selve  Benet  og  til  de  bløde  Dele.  Udebliver  Sammenvox- 
ningen  af  hiint  maa  den  altsaa  træffe  begge  Dele.  Spalten 
i  palatum  og  labium  leporinum  ere  to  Sygdomme,  som  man 
med  Hensyn  til  Behandlingen  har  betragtet  deels  som 
sammenhængende,  deels  som  adskilte.  Der  er  gjort  mange 
Staphyloraphier  og  Uranoplastiker  hos  smaa  Børn,  sam- 
tidigt med  Operationen  for  labium  leporinum.  I  England 
har  man  construeret  en  særegen  Knebel  (Smith' s  „gag")  i 
det  Øiemed  at  holde  Munden  aaben  under  Operationen.  I 
dette  Tilfælde  skal.  der  dog  gjøres  en  Adskillelse  mellem 
de  to  Operationer,  idet  labium  leporinum  først  skal  be- 
handles. I  palatum  findes  her  en  saadan  Adskillelse,  at 
septum  nasi  danner  en  fremstaaende  Kile  imellem  de  to 
ossa  maxil.,  og  det  vilde  være  meget  vanskeligt  at  dække 

denne  Kile,  hvis  man  paa  sædvanlig  Maade  dannede  2 
Lapper  fra  proc.  palatinus  af  maxilla  superior. 

Labium  leporinum  compliceret  med  os  intermaxillare 
er  behandlet  paa  forskjellig  Maade.  I  ældre  Tider  klippede 
man  ligefrem  den  fremstaaende  Beendeel  bort  (Franco).  I 
Slutningen  af  forrige  Aarhundrede  anvendtes  en  anden 
Fremgangsmaade ,  idet  man  forsøgte  at  presse  det  tilbage 
i  Niveau  med  Processus  alveolaris.  Dette  lykkes  vist  van- 
skeligt, selv  ved  et  permanent  Tryk.  Dernæst  har  man 
raadet  at  brække  det  over  ved  et  stærkt  Tryk  og  saa 
bringe  det  i  den  normale  Stilling.  Man  vilde  da  over- 
brække dets  Stilk,  dannet  af  septum,  især  vomers  nederste 
Deel.  Men  ved  et  saadant  Forsøg  er  man  aldeles  ikke 
Herre  over,  hvorvidt  Fracturen  gaaer.  Denne  kan  strække 
sig  meget  langt,  og  der  kan  endog  være  Fare  for,  at  den 
kan  gaae  op  igjennem  lamina  perpendicularis  ossis  ethmoi- 
dei  og  af  denne  Vei  blive  til  en  Fractur  af  Basis  cranii. 
Blandin  foreslog  at  udskjære  et  trekantet  Stykke  af  sep- 
tum, saa  at  Tuberklet,  naar  dette  var  borte,  lettere  kunde 
trykkes  ind;  men  forat  denne  Operation  skal  kunne  lykkes, 
maa  Tuberklet  passe  ind  imellem  Sidedeleae,  hvilket  man 
ikke  kan  gjøre  Regning  paa,  da  dets  Bredde  oftest  er  saa 
stor,  at  den  ikke  kan  faae  Plads  inde  i  Spalten.  I  vort 
Tilfælde  er  desuden  Tuberklet  med  sin  høire  Side  voxet 
fast  til  os  maxillare  sup.  Hvor  derimod  Tuberklet  var 
meget  lille,  vilde  det  ved  at  takkes  tilbage  ikke  komme  i 
Contact  med  Sidedelene,  og  det  vilde  derfor  ikke  være  til 
nogen  Nytte  ved  Tygningen.  I  den  nyeste  Tid  har  man 
forsøgt  at  anvende  ossøse  Suturer,  som  Broca  allerede  for 
10  Aar  siden  foreslog;  han  gjør  Beenfladerne  blodige  og 

anlægger  Suturerne  gjennem  Benet.  Han  har  foretaget  et 
Par  Operationer  paa  denne  Maade,  og  i  eet  Tilfælde  har 
han  opnaaet  primær  Forening.  Ved  denne  Methode  kunde 
Patienterne  maaskee  endnu  komme  til  at  faae  Gavn  af 
os  incisivum.  Hvorfor  man  ikke  gjerne  vil  tage  Tuberklet 
bort,  er,  fordi  Patienten  da  ikke  faaer  de  4  dentes  incisivi, 
der  udvikles  herpaa,  og  hvis  Follikler  man  ved  Operationen 
skjærer  bort.  Men  et  Spørgsmaal  er,  om  ikke  ved  Broca's 
Operation  ogsaa  Tandfolliklerne  gaae  tilgrunde;  idetmindste 
maa  man  altid  vente,  at  nogle  af  disse  ødelægges,  og  hvis 
man  ved  hans  Operationsmaade  ikke  faaer  en  fast  For- 
ening, er  Intet  opnaaet. 

Man  har  tilraadet  at  foretage  Operationen  for  labium 
leporinum  i  en  tidlig  Alder,  for  at  de  to  maxillæ  supe- 
riores  efter  Operationen  kunde  nærme  sig  til  hinanden, 
men  naar  man  meente  at  ville  opnaae  dette,  maatte  man 
ikke  lade  Tuberklet  blive  tilbage.  Theoretisk  er  herimod 
at  indvende,  at  selv  om  de  to  ossa  maxill.  sup.  nærmede 
sig  til  hinanden,  vilde  der  dog  ikke  være  opnaaet  meget, 
idet  der  da  vilde  opstaae  den  Ulempe,  at  maxilla  superior 
dannede  en  Curve  af  en  anden  Størrelse  end  maxilla  in- 
ferior;  disse  vilde  da  ikke  passe  sammen  ved  Tygningen 
og  denne  vilde  være  besværliggjort.  —  Hos  vor  Patient 
prominerer  os  incisivum  saa  stærkt,  at  man  ikke  kan  for- 
ene Spalten,  uden  at  Prominensen  fjernes  paa  een  eller 
anden  Maade,  og  da  Tuberklet  er  fastvoxet  paa  den  ene 
Side,  bliver  den  eneste  Udvei  at  borttage  det.  Det  skal 
her  borttages  med  en  Beensax  i  Niveau  med  Maxillen. 
Herved  opstaaer  der  undertiden  en  ubehagelig  Blødning 
fra  een  eller  to  Arterier,  der  er  vanskelig  at  standse, 

hvorfor  et  ferrurn  candens  holdes  i  Beredskab.  Man  har 
villet  forbedre  den  Blandin'ske  Methode  ved  at  gjøre  den 
subperiostalt;  man  gjør  da  et  Snit  ind  paa  Kanten  af  den 
i  Spalten  prominerende  Kile  og  med  et  stumpt  Instrument 
(Scalpelskaft)  løsner  man  saavel  paa  høire  som  paa  ven- 
stre Side  periostium  med  den  mucøse  Membran  fra  vomer, 
saaat  man  nu  kan  udklippe  et  trekantet  Stykke  af  denne 
Beendeel,  medens  Bedækningerne  ikke  læderes.  Af  disse 
mere  complicerede  Operationsmethoder  vil  jeg  dog  ikke 
anvende  nogen;  jeg  vil  blot  med  en  Beensax  borttage  den 
Deel  af  det  ossøse  Tuberkel,  som  staaer  frem  over  Niveauet 
af  den  øvrige  ossøse  Flade,  derpaa  gjøre  Randene  blodige 
saavel  af  det  cutane  midterste  Tuberkel  som  af  de  to  late- 
rale Hudspalter,  og  det  derved  dannede  M  vil  jeg  for- 
ene med  Suturer. 

De  saae,  at  Blødningen  fra  Benet  var  temmelig  rige- 
lig; hos  et  voxent  Menneske  vilde  man  ikke  regne  det  for 
nogen  egentlig  Hæmorrhagi  og  den  vilde  ikke  kunne  med- 
føre nogen  Fare  for  ham,  men  hos  et  Barn  i  den  Alder  er 
en  Blødning  af  større  Betydning  og  maa  strax  standses; 
jeg  satte  derfor  øieblikkelig  et  lille  ferrum  candens  paa, 
da  det  er  det  bedste  Middel  til  at  faae  Hæmorrhagien  fra 
en  ossøs  Flade  stoppet. 


7. 


Caries  syphilitica.  —  Cancer  maxillæ  et  lingvæ. 


Mine  Herrer! 

Vi  ville  idag  tale  om  Sygdomme  i  Munden,  idet  jeg 
kan  vise  Dem  flere  Patienter,  der  lide  af  Affectioner  i 
denne  Region,  deels  i  de  bløde,  deels  i  de  haarde  Dele. 
Begge  Maxilier  ere  jo  meget  udsatte  for  forskjellige  Slags 
Lidelser,  saavel  benigne  som  maligne,  og  navnlig  hvad  de 
sidste  angaaer  er  der  faa  Been  i  Legemet,  der  angribes 
saa  hyppigt;  men  ogsaa  de  mere  godartede,  f.  Ex.  inflam- 
matoriske Sygdomme,  ere  temmelig  almindelige,  idet  de 
saa  let  foranlediges  ved  Tandaffectioner ,  der  forplante  sig 
til  proc.  alveolaris  og  derfra  maaskse  videre  til  andre  Par- 
tier af  Maxillen.  Operative  Indgreb  udføres  jo  ligeledes 
ofte  paa  disse  Been,  og  i  næste  Time  vil  jeg  rimeligviis 
have  Leilighed  til  at  foretage  en  partiel  Resection  af  ma- 
xilla  inferior,  men  de  to  Tilfælde,  jeg  nu  skal  vise  Dem, 
indicere  efter  min  Mening  ikke  nogen  Operation. 

Først  ville  vi  betragte  denne  unge  Pige,  paa  omtrent 
25  Aar,  som  for  nogen  Tid  siden  kom  herind  for  en  Kera- 
titis,  der  allerede  næsten  er  helbredet,  men  som  tillige  har 
en  sjeldnere  ossøs  Affection,  hvorfor  jeg  troer  at  De  kunne 

have  Gavn  af,  at  jeg  viser  Dem  hende.  Aabnes  Munden, 
seer  man,  at  her  er  et  aparte  Forhold  af  de  to  forreste 
dentes  incisivi,  idet  de  ere  rykkede  op  imod  Næsen,  saaat 
de  ikke  sidde  i  Niveau  med  de  andre,  De  to  Tænder  ere 
heelt  løse  og  kunne  bevæges  i  alle  Retninger.  Patienten 
angiver,  at  de  bleve  løse  for  nogle  Aar  siden  (da. hun  laae 
paa  et  Hospital  i  Sverig).  Det  er  jo  meget  almindeligt,  at 
Tænder  lide  derved,  at  alveoli  angribes;  ved  en  hvilken- 
somhelst  Sygdom  i  Maxillen,  Ostitis,  Necrose,  Osteosarcom, 
etc. ,  skeer  det  at  Tænderne  løsnes  og  falde  ud.  Her  ere 
de  nu  løse,  men  ikke  faldet  ud.  Dette  Forhold  kan  kun 
være  fremkommet  derved,  at  det  ossøse  Parti,  som  bærer 
Tænderne,  er  destrueret;  vi  maae  antage,  at  et  Beenstykke 
paa  hver  Side  af  linea  media  er  faldet  ud  eller  skudt  opad 
mod  Næsen.  Og  da  septum  nasi,  navnlig  vomer,  vilde  hin- 
dre en  saadan  Opstigning,  maae  vi  antage,  at  dette  er 
destrueret.  Denne  Destruction  af  ossa  nasi  bringer  os  til 
at  tænke  paa  noget  Constitutionelt,  paa  det  som  man  kalder 
en  syphilitisk  Caries.  Benævnelsen  er  imidlertid  mindre 
correct,  thi  de  smaa  Beenstykker,  som  udskilles,  ere  næsten 
altid  døde;  det  er  altsaa  snarere  en  Necrose.  Vi  maae  alt- 
saa  her  antage,  at  Patienten  mangler  en  Deel  af  septum 
nasi,  navnlig  da  en  Deel  af  vomer,  og  ved  Sondering  kunne 
vi  ogsaa  let  overbevise  os  om,  at  her  ingen  Skillevæg  er, 
men  at  Næsens  to  Sidedele  staae  i  umiddelbar  Communi- 
cation  med  hinanden.  Ved  nøiere  Undersøgelse  af  den 
Syge  har  jeg  fundet  tydelige  Cicatricer  rundt  omkring  paa 
Legemet,  paa  Ryggen  og  Extremiteterne ,  Cicatricer,  som 
tyde  paa,  at  her  har  været  Ulcerationer ,  saaat  vi  ikke 
kunne  nære  nogen  Tvivl  om  Sygdommens  Beskaffenhed: 

det  er  tertiære  Tilfælde.  Behandlingen  er  kun  een,  og  den 
har  jeg  ogsaa  underkastet  hende  lige  strax,  ved  nemlig  at 
give  hende  Solutio  kali  hydrojodici;  derimod  tro  er  jeg  ikke, 
at  den  tilstedeværende  Keratitis  har  Noget  med  Syphilis 
at  gjøre. 

Den  anden  Patient  er  en  Mand  fra  Jylland,  50  Aar 
gammel,  som  er  reist  herover  for  at  blive  opereret;  vi 
skulle  derfor  undersøge  hvad  det  er,  at  han  feiler,  og  der- 
paa  afgjøre  om  der  kunde  være  Indication  for  at  behandle 
ham  operativt. 

Hans  Relation  er  maaskee  knap  rigtigt  paalidelig;  han 
paastaaer,  at  han  altid  tidligere  har  været  rask  indtil  hans 
nuværende  Sygdom  optraadte  i  Begyndelsen  af  forrige  Aar. 
Den  viste  sig  ved  at  han  fik  Smerter  i  venstre  Side  af 
Munden,  hvilket  han  betragtede  som  Tandpine,  og  han  har 
derfor  successivt  ladet  alle  Tænderne  i  max.  superior  ud- 
trække, idet  han  haabede,  at  det  skulde  skaffe  ham  Lin- 
dring. Smerterne  ere  dog  vedblevne  uforandrede,  snarere 
endog  tiltagne. 

Senere  er  der  kommet  endeel  Svulst  over  venstre  Side 
af  Ansigtet,  og  nu  strækker  den  sig  ud  over  Kinden, 
heelt  op  imod  Øiet  og  hen  til  Næsen;  Huden  er  rød, 
glindsende,  spændt,  seer  næsten  plegmonøs  ud  og  er  endeel 
øm  for  Tryk.  Inde  i  Munden  seer  man  paa  den  ind- 
vendige Flade  af  venstre  Kind  en  Ulceration,  som  be- 
gynder nær  ved  linea  media  og  derfra  udbreder  sig  omtrent 
i  samme  Udstrækning  som  Hævelsen  findes  udvendigt. 
Ved  at  fatte  Kinden  imellem  Fingrene  føler  man  den  be- 
tydeligt fortykket. 

Tænderne  mangle  altsaa  i  venstre  Side,  og  der  hvor 
de  have  siddet  finder  man  nu  en  blødende,  svampet  Masse, 
processus  alveolaris  er  fortykket,  saavel  imod  den  udven- 
dige som  den  indvendige  Side,  og  Fortykkelsen  taber  sig 
deels  over  paa  processus  palatinus,  deels  opad  imod  orbita. 
Med  Sonden  kan  man  trænge  ind  i  en  svampet  Masse, 
blandet  med  Beensplinter,  og  paa  eet  Sted  kan  den  endog 
føres  heelt  igjennem  Væggen  af  anthrum  Highmori  ind  i 
denne  Cavitet;  da  man  tog  Sonden  ud,  viste  den  sig  al- 
deles sort. 

Patienten  lægger  særlig  Vægt  paa  den  Ulceration,  der 
findes  indvendig  paa  Kindeu,  og  erklærer  at  det  er  her,  at 
han  især  føler  Smerter  for  Øieblikket;  man  kunde  derfor 
maaskee  troe,  at  Lidelsen  væsentligt  havde  sit  Sæde  i  Kinden 
og  at  Ulcerationen  her  var  Udgangspunctet  for  Sygdommen, 
men  det  er  sjeldent  at  en  Ulceration,  der  begynder  i  de 
bløde  Dele,  i  den  Grad  som  her  angriber  Benene  uden  at 
den  tillige  strækker  sig  ud  igjennem  Huden.  Omvendt  er 
det  derimod  Reglen  at  ved  maligne  Degenerationer  af  de 
ossøse  Dele  afficeres  efterhaanden  de  bedækkende  bløde 
Lag,  inclusive  Integumenterne. 

Hvis  da  Sygdommen  i  dette  Tilfælde  er  udgaaet  fra 
Benene,  af  hvad  Natur  er  den  saa,  og  fra  hvilket  Punct 
er  den  begyndt?  I  maxilla  superior  kan  man  deels  see 
Lidelser  begynde  i  selve  det  ossøse  Væv,  deels  inde  i 
anthrum  Highmori:  mon  vi  da  her  have  oprindeligt  en 
Sygdom  inde  i  den  nævnte  Huulhed,  hvorefter  secundært 
Benet  og  endelig  de  bløde  Dele  ere  angrebne?  Det 
kunde  være  muligt,  men  det  Rimeligste  forekommer  mig 
dog  at  være,  at  proc.  alveolaris,  som  nu  er  den  meest 

destruerede  Deel  af  Maxilien,  er  det  først  afficerede  Parti; 
derfra  har  Processen  strakt  sig  saavel  indad  mod  palatum, 
som  opad  igjennem  sinus  maxillaris  og  udad  i  Kinden, 
hvor  den  er  naaet  temmelig  nær  til  Huden,  eftersom  denne 
yiser  sig  saa  spændt  og  saa  glindsende.  Vi  have  altsaa 
uden  Tvivl  en  malign  ossøs  Affection,  en  cancer  maxillæ, 

Hvad  kunne  vi  nu  gjøre  for  Patienten?  For  mig  er 
der  ingen  Tvivl  om,  at  vi  aldeles  ikke  bør  røre  ved  denne 
Sygdom;  dermed  vil  jeg  paa  ingen  Maade  sige,  at  en  Chi- 
rurg  aldrig  skulde  kunne  operere  en  cancer  maxillæ,  thi 
det  er  tvertimod  en  meget  lidet  indgribende  Operation  at 
fjerne  en  Deel  af  eller  hele  maxilla  superior,  og  Helingen 
kan  endog  gaae  saa  hurtigt  for  sig,  at  Patienten  kunde 
udskrives  paa  en  Maaned  eller  maaskee  kortere  Tid;  men 
her  er  der  flere  Omstændigheder,  der  afholde  mig.  For 
det  Første  er  Degenerationen  skredet  saa  overordentligt 
hurtigt  frem,  at  Prognosen  bliver  altfor  slet  for  en  Opera- 
tion. Dernæst  er  cler  en  anden  Omstændighed,  hvilken  jeg 
betragter  som  en  absolut  Contraindication,  og  det  er  de 
bløde  Deles  Tilstand.  Man  vilde  maaskee  indvende,  at  hvis 
man  ved  en  Resection  bortskaffede  det  Syge  i  Benet,  f. 
Ex.  ved  en  total  Exstirpation  af  veistre  maxilla  superior, 
saa  vilde  man  sagtens  kunde  fjerne  den  secundære  Ulcera- 
tion  i  Kinden  enten  ved  Udskrabning  eller  ved  Cauteri- 
sation.  Men  det  lod  sig  ikke  gjøre:  den  stærke  Spænding 
og  Rødme  af  Huden  paa  Kinden  tyder  paa,  at  denne  er 
angrebet  i  hele  sin  Tykkelse,  og  Ulcerationen  er  allerede 
lige  ved  at  bryde  igjennem  udvendigt. 

Vi  bør  altsaa  afholde  os  fra  ethvert  operativt  Fore- 
tagende, og  vort  eneste  Haab  er  at  Sygdommen  ikke  maa 

blive  altfor  protraheret ;  Udviklingen  af  den  er  jo  ogsaa 
skeet  med  en  saa  rivende  Hurtighed,  at  den  snart  vil  affi- 
cere hele  Organismen,  og  den  lethale  Udgang  vil  næppe 
lade  vente  længe  paa  sig. 


M.  H. !  De  foregaaende  2  Patienter  lede  af  Syg- 
domme, der  ikke  egnede  sig  til  at  behandles  operativt;  nu 
skulde  jeg  til  Slutning  foretage  en  Operation,  som  i  enhver 
Henseende  er  ubehagelig;  for  det  Første  fordi  den  nød- 
vendigviis  vil  være  meget  smertefuld  for  Patienten ,  for  det 
Andet  fordi  den  vil  være  temmelig  besværlig  at  udføre,  men 
især  kalder  jeg  den  ubehagelig,  fordi  jeg  ikke  venter  at 
kunne  opnaae  nogen  radical  Helbredelse  af  Sygdommen 
derved.  Patienten  er  kommet  reisende  hertil  fra  Fyen, 
hendes  Sygdom  ængster  og  piner  hende  i  den  Grad,  at 
hun  absolut  forlanger  at  underkaste  sig  en  Operation;  jeg 
har  forberedt  hende  paa,  at  hun  ikke  maa  vente  nogen 
radical  Cuur,  jeg  har  endog  villet  fraraacle  hende  Opera- 
tionen som  meget  smertelig,  men  da  hun  alligevel  insi- 
sterer, troer  jeg  ikke  at  kunne  nægte  hendes  Forlangende, 
da  jeg  ialtfald  næppe  kan  antage  Operationen  selv  for  at 
være  livsfarlig. 

Det  er  da  en  Exstirpation  af  en  cancrøs  Svulst  paa 
Tungen.  Patienten  er  en  ældre  Kone,  som  tidligere  altid 
har  været  rask,  indtil  hun  for  et  Par  Maaneder  siden  først 
mærkede  Begyndelsen  til  sin  nuværende  Sygdom.  Den  be- 
gyndte med  en  Svulst  paa  høire  Side  af  Tungen,  som  til- 
tog i  Størrelse,  indtil  den  tilsidst  ulcererede ;  „der  gik  Hul 
paa  den",  som  hun  udtrykker  sig.    Efterat  Svulsten  var 

ulcereret,  tiltog  den  endnu  mere  i  Størrelse;  hun  angiver, 
at  der  intetsteds  ellers  er  noget  Sygeligt. 

Hun  kan  endnu  række  Tungen  ud,  og  lade  vi  hende 
foretage  denne  Bevægelse,  see  vi  en  Svulst  paa  høire  Side 
af  den;  paa  denne  findes  et  ulcus,  som  omgives  af  Massens 
haarde  Rand  og  omtrent  er  af  Størrelse  som  en  25  Øre; 
det  svarer  til  anden  dens  molaris  i  Undermaxillen ,  som 
paa  Kronen  har  en  meget  skarp  Rand,  et  Forhold,  som  De 
jo  vide,  man  overordentligt  hyppigt  finder  ved  Ulceratkmer 
af  Tungen.  Lidt  længere  tilbage  mod  arcus  palatinus  finder 
man  paa  Randen  et  andet  ulcereret  Parti,  og  et  tredie  sees 
tæt  ved  linea  media,  noget  mere  fortil.  Disse  3 
Ulcerationer  er  det  Eneste,  man  kan  opdage;  der  er  ingen 
Blødning,  intet  Secret,  Svulsten  føles  haard  og  eensformig 
i  sin  Sammensætning. 

Jeg  sagde  Dem,  at  Operationen  var  vanskelig.  Man 
kan  jo  ikke  komme  til  at  anvende  Anæsthesien  fuldstændigt, 
en  Omstændighed,  som  man  allerede  nu  betragter  som  over- 
maade  uheldig,  skjøndt  Anæsthesien  selv  kun  er  30  Aar 
gammel.  Den  ene  Methode  er  den  locale  Anæsthesi  med 
æther;  det  er  en  Anvendelsesmaade,  som  passer  meget 
godt  ved  smaa  Steder,  som  f.  Ex.  naar  man  blot  skulde 
gjøre  gingiva  ved  en  Tand  følesløs,  men  i  dette  Tilfælde 
skal  Følesløsheden  trænge  altfor  meget  i  Dybden  til  at 
man  kan  anvende  den.  Jeg  brugte  den  et  Par  Gange  ve4 
Operationer  i  Munden  ifjor;  ved  eet  af  disse  Tilfælde  arri- 
verede det  at  nogle  Ætherdampe  antændtes,  da  ferrum 
candens  blev  appliceret,  men  disse  Dampes  Flygtighed  gjør 
jo,  at  de  overordentligt  hurtigt  forsvinde,  og  de  vare  til- 
stede i  saa  ringe  Mængde,  at  der  ikke  var  Tale  om,  at 

der  tilføiedes  Patienten  den  mindste  Skade  —  ikke  desto- 
mindre  exploiteredes  denne  Tildragelse  strax  af  nogle  Pro- 
vindsblade,  som  berettede,  at  der  ved  en  Operation  paa 
Frederiks  Hospital  ved  Uforsigtighed  var  gaaet  Ild  i  nogle 
Ætherdampe,  som  havde  tilføiet  Patienten  en  frygtelig  For- 
brænding. Det  skulde  ikke  afholde  mig  fra  at  bruge  Me- 
thoden  her,  hvis  man  kunde  virke  tilstrækkelig  dybt,  men 
det  lader  sig  som  sagt  ikke  gjøre.  Den  anden  Maade  at 
anæsthesere  paa  er  Chloroformering  (Inhalation) ,  men 
netop  ved  Operationer  i  Næse  og  Mund  kan  man  kun 
ufuldstændigt  benytte  den,  og  navnlig  er  den  vanskelig  at 
anvende  ved  blodige  Operationer  i  Munden,  thi  ved  Opera- 
tioner i  Næsen  kan  man,  som  Verneuil  nylig  har  viist  ved 
Resection  af  maxilla  superior,  benytte  den,  naar  man  tam- 
ponerer choannæ  narium  posteriores.  De  Vanskeligheder, 
man  har  at  kjæmpe  med  ved  Operationer  paa  de  nævnte 
Steder,  ere  Hoste  og  Respirationsbesværligheder ,  naar 
Blodet  flyder  ned  i  larynx,  hvorfor  man  kun  kan  anvende 
Chloroformeringen  før  Operationens  Begyndelse;  under  den 
kan  man  søge  at  hjælpe  sig  ved  at  hælde  lidt  Chloroform 
paa  en  Svamp  og  holde  den  med  Haanden  under  Næsen. 
Dernæst  er  Operationen  selv  vanskelig,  men  kan  naturlig- 
viis  godt  udføres,  ligesom  Vanskelighederne  allerede  svinde 
en  Deel,  naar  man  gjør  sig  det  ret  klart,  hvad  man  har 
at  kjæmpe  imod  og  overvinde.  Localiteten  lægger  en 
Deel  Hindringer  i  Veien,  da  man  ikke  saa  godt  kan  ar- 
beide  med  de  sædvanlige  Instrumenter  til  en  Exstirpation ; 
især  er  det  slemt,  naar  man  faaer  Blødninger;  deels  ere 
de  nemlig  vanskelige  at  standse,  da  Blodet  saa  let  kommer 
ned  i  Luftveiene,  og  i  flere  Tilfælde  har  Blødningen  bevirket 

Døden.  Man  kan  nu  formindske,  om  end  ikke  hæve  Faren 
ved  at  anvende  en  Ecraseur.  Svulsten  strækker  sig  her 
heelt  hen  til  radix  lingvæ,  saa  at  man  kun  har  over- 
ordentlig liden  Plads  at  raade  over;  for  at  hjælpe  herpaa 
har  man  tilraadet  Gjennemsaugning  af  maxilla  inf.  i  Midt- 
linien som  præliminair  Operation,  og  dette  har  jeg  allerede 
seet  Nélaton  udføre  3  Gange  i  saadanne  Tilfælde,  men  de 
vare  rigtignok  alle  mere  fremskredne  end  vort.  Gjennem- 
saugningen  er  i  sig  selv  et  ikke  ringe  operativt  Indgreb, 
som  man  vistnok  skal  unclgaae,  hvor  det  kun  nogenlunde 
er  muligt,  og  jeg  vil  derfor  her  gjøre  Operationen  gjennem 
Munden.  Kniv  og  Sax  ere  vanskelige  Instrumenter  at 
anvende  her;  arteriæ  raninæ  løbe  saa  tæt  ved  hinanden, 
at  man  meget  let  kommer  til  at  skjære  dem  begge  over; 
tager  man  saa  fat  paa  den  ene,  kommer  Blødningen  til 
at  standse  fra  den,  medens  den  anden  vedbliver  at  sprøite 
og  meget  let  forleder  Een  til  at  antage,  at  man  ikke  har 
fattet  Arterien,  saaat  man  slipper  den  for  at  tage  fat  paa 
den  anden.  Jeg  vil  som  sagt  her  bruge  ecraseur,  men  den 
kan  dog  ikke  sikkre  aldeles  mod  en  Hæmorrhagi,  tilmed 
cla  der  først  maa  bringes  en  stor  Naal  igjennem  den 
tykkeste  Deel  af  Tungen;  derfor  maa  man  være  forberedt 
paa  at  den  kunde  indtræde,  og  De  see,  at  ferrum  candens 
holdes  i  Beredskab. 

Hvordan  skal  man  nu  gaae  frem? 

Først  skal  Tungen  fixeres;  jeg  har  dertil  valgt  Simp- 
sons  Naal,  med  hvilken  en  Staaltraad  føres  igjennem  den 
forreste  Deel  af  Tungen:  derpaa  skal  Ecraseurens  (Mai- 
sonneuve's)  Traacl  føres  igjennem  Svulsten,  hvilket  skeer 
ved  at  stikke  en  Naal  igjennem  bagved  Ulcerationen ;  nu 

trækkes  een  Traad  til  hver  Side  og  to  Ecraseurer  anbringes 
samtidig.  Med  Hensyn  til  Prognosen  for  en  ulcereret  Can- 
cer lingvæ,  saa  vide  De,  m.  H.,  at  Patienten  næsten  aldrig 
lever  et  Aar  efter  Ulcerationens  Begyndelse,  naar  der  ikke 
gjøres  Operation;  det  er  en  Erfaring,  som  man  allerede 
var  naaet  til  i  Begyndelsen  af  dette  Aarhundrede  og  som 
man  ogsaa  nutildags  finder  bekræftet.  Døden  er  i  saa 
Tilfælde  meget  smertelig;  Smerterne  ere  lancinerende ,  de 
røve  Patienten  hans  Nattesøvn  og  ere  allerede  tilstede  her, 
hvorfor  man  heller  ikke  bør  undslaae  sig  for  at  gjøre 
Operationen. 

Der  har,  medens  hun  har  været  her,  været  anvendt 
Injection  med  ferrum  aceticum;  De  kunde  spørge,  hvorfor 
der  ikke  skal  fortsættes  dermed,  da  det  dog  var  muligt  at 
faae  Noget  absorberet,  men  Grunden  er  da,  at  man,  der- 
som Ulcerationen  blev  ved  at  skride  frem,  kunde  nødes  til 
at  anvende  en  voldsommere  Methode,  naar  man  senere 
blev  tvunget  til  at  operere,  og  desuden  har  jeg  ingen  Tro 
til  den  gavnlige  Virkning  af  dette  Middel. 

Efter  Operationen  ville  vi  jo  vente  secundaire  Blød- 
ninger, som  standses  ved  ferrum  eandens  og  Liquor  styp- 
ticus.  Operationen  selv  antager  man  i  Almindelighed  ikke 
for  farlig,  men  der  kan  dog  komme  Pyæmi,  Anæmi  gjennem 
Blødning,  endelig  kan  der  komme  Oedema  glottidis.  Disse 
Muligheder  maa  man  tage  med  i  Betragtning,  naar  man 
vil  vurdere  Operationens  Værd  og  Farer. 


8. 


Ulcera  lingvæ.  —  Glossitis.  —  Ranula. 


Mine  Herrer! 

Ved  den  Patient,  som  jeg  opererede  i  sidste  Time, 
talte  jeg  slet  ikke  til  Dem  om  Diagnosen;  der  kunde  desto- 
værre  ikke  være  Tvivl  om,  at  det  var  en  cancrøs  Svulst, 
idet  Affectionen  havde  udbredt  sig  saa  hurtigt  til  en  stor 
Deel  af  Tungen,  var  brudt  op  flere  Steder  og  endelig  var 
ledsaget  af  stærke  lancinerende  Smerter.  Imidlertid  er 
Diagnosen  af  Ulcerationer  og  af  Svulster  i  dette  Organ 
ingenlunde  let  i  alle  Tilfælde;  man  kan  finde  baade  andre 
Slags  Svulster  og  andre  Slags  Ulcerationer.  Vistnok  ere 
de  egentlige  benigne  tumores  (lipomatøse,  fibrøse,  erectile) 
overmaade  sjeldne,  men  der  er  en  Læsion  af  Tungen,  som 
kan  simulere  cancer  og  som  dog  er  tilgjængelig  for  en 
fuldstændig  Helbredelse  alene  ved  indvendige  Midler,  og 
det  er  den  syphilitiske,  gummøse  Affection.  Naar  vi  finde 
en  Induration  i  Tungen  hos  en  Patient,  hos  hvem  vi  efter 
hans  antecedentia  kunde  have  Grund  til  at  formode  en 
syphilitisk  Natur  af  Svulsten,  bør  vi  idetmindste  forsøge  en 
Jodcuur  førend  vi  indlade  os  paa  nogen  operativ  Behand- 
ling.   Hvad   dernæst  Ulcerationerne  angaaer,  da  kunne 


disse  ogsaa  have  meget  forskjellige  Oprindelser;  hos  den 
sidst  opererede  Patient  sagde  jeg  Dem,  at  der  fandtes  en 
meget  skarp  Kant  paa  en  Tand,  hvis  Sæde  netop  svarede 
til  den  ene  Ulceration  paa  Sideranden,  og  hvis  der  kun 
havde  været  den  ene  Ulceration,  selv  om  Vævet  i  dens 
Omfang  føltes  noget  haardere,  vilde  jeg  have  prøvet  at  be- 
handle den  som  et  ulcus  simplex,  frembragt  ved  den  fort- 
satte Irritation.  Tungen  er  jo  en  Samling  af  Muskler,  der 
maaskee  bevæges  mere  end  nogen  anden  Muskel  i  hele 
Legemet,  og  da  det  er  overordenlig  vanskeligt  at  holde  den 
fuldstændigt  i  Ro,  vil  det  læderede  Sted  næsten  ikke  kunne 
holdes  fri  for  den  vedvarende  mechaniske  Irritation,  som 
hindrer  Helingen.  For  det  Første  maa  man  naturligviis 
fjerne  Irritamentet  og  dernæst  opfordre  den  Syge  til  at 
undgaae  at  bevæge  Tungen  mere  end  høist  nødvendigt  r 
navnlig  maa  man  raade  ham  til  at  lade  være  at  tale. 
Derimod  vilde  jeg  heller  fraraade  Dem  at  bruge  det  Middel, 
som  de  Fleste  —  efter  gammel  Slendrian,  kunde  man  vel 
sige  —  strax  gribe  til  og  fortsætte  med,  nemlig  at  tou- 
chere Stedet  med  arg.  nitricum.  Derved  udsætter  man  sig 
snarere  for  at  holde  Saaret  aabent,  og  det  forekommer  mig 
langt  mere  rationelt  at  anvende  lunkent  Vand  eller  et  andet 
simpelt  gargarisma  (Hyldethee  og  deslige),  idet  man  be- 
handler Saaret  som  en  Excoriation  udvendig  paa  Legemetr 
ved  hvilken  Ro  og  et  lunkent  Omslag  vilde  være  den  for- 
nuftigste Behandling. 

I  den  nyere  Tid  har  man  ogsaa  antaget  tuberculøse 
ulcera  paa  Tungen,  især  paa  dens  Dorsalside  'og  paa 
Randene;  denne  Affections  Historie  gaaer  kun  lidt  over  10 
Aar  tilbage,  og  den  første  udførlige  Fremstilling  af  den 

skriver  sig  fra  Trélat  (archives  générales  1870).  Den  skulde 
fra  Begyndelsen  af  vise  sig  med  smaa  gule  Knopper,  der 
snart  ulcererede  og  smeltede  sammen  til  mere  udbredte, 
men  ikke  me^et  dybe  Saar,  siddende  paa  en  lidt  indureret 
Bund.  Undertiden  skulde  man  ogsaa  kunne  finde  lidt  større 
tuberculøse  Masser,  som  emollieredes  og  brød  op,  men  det 
Characteristiske  for  Affectionen  skulde  være  de  smaa  gule 
Korn.  Sygdommen  skulde  meest  ligne  tuberculøse  Ulcera- 
tioner  i  larynx  og  findes  samtidig  med  disse  eller  med 
pulmonale  Lidelser,  men  skulde  ogsaa  optræde  som  primær 
paa  Tungen.  Jeg  troer  ikke  nogensinde  at  have  seet  noget 
Exempel  paa  et  saadant  ulcus,  derimod  er  der  naturligviis 
ofte  Leilighed  til  at  see  de  syphilitiske  ulcera,  der  komme 
igjennem  papulæ  mucosæ,  hvilke  netop  ikke  sjeldent 
have  deres  Sæde  her  i  Munden.  Endelig  skal  jeg  ogsaa 
nævne  Dem  en  overfladisk  Sygdom  i  Tungen,  som  man 
nutildags  vil  sætte  i  nært  Forhold  til  cancer,  nemlig  pso- 
riasis lingvæ;  ved  cancer  mammæ  ville  vi  komme  tilbage 
til  denne  samme  Sygdomsaarsag. 

Naar  jeg  nu  har  gjennemgaaet  de  vigtigste  Former  af 
Lidelser  i  Tungen,  da  er  det  fordi  jeg  ved  Siden  af  de 
chroniske  Ulcerationer  og  chroniske  Svulster  vil  kunne 
fremstille  Dem  en  acut,  inflammatorisk  Affection.  som  netop 
er  indkommet  for  faa  Øieblikke  siden  og  som  kræver  en 
chirurgisk  Behandling,  der  ikke  taaler  den  mindste  Op- 
sættelse. 

Det  er  en  finsk  Matros,  der  pludselig  blev  syg  for  3 
Dage  siden;  han  fik  Smerter  i  Halsen  og  mere  og  mere 
Besvær  ved  Deglutitionen,  tilsidst  kunde  han  slet  ikke 
synke  Noget,  ikke  engang  Vand.    Ved  at  betragte  Halsen, 

sees  udvendigt  intet  Abnormt,  intet  Pblegmonøst,  ingen 
Udfyldning  eller  Rødme;  men  ved  at  aabne  Munden  har 
ban  Smerter,  og  disse  ere  Aarsag  i,  at  han  ikke  kan  eller 
ikke  vil  aabne  den.  Jeg  vil  bede  Dem  lægge  Mærke  til 
den  eiendommelige  Lyd,  der  høres  naar  jeg  lader  ham  for- 
sage paa  at  tale;  den  tyder  paa  at  der  maa  være  en  Hin- 
dring for  Luftens  Passage  i  Nærheden  af  fauces. 

For  rigtigt  at  undersøge  ham  vil  jeg  give  ham  Chloro- 
form,  da  man  ellers  ikke  kan  faae  aabnet  Munden  til- 
strækkeligt. 

Naar  jeg  nu,  efterat  han  er  bedøvet,  lukker  Munden 
op,  sees  Tungen  tykkere  og  større  encl  den  skulde  være; 
det  er  som  om  den  knap  kunde  finde  Plads  derinde ,  der- 
imod er  der  hverken  nogen  Svulst  i  sulcus  alveololingvalis 
eller  r.  submentalis  eller  parotidea.  Man  seer  altsaa  tydeligt 
den  inflammatoriske  Opsvulmen  af  Tungen,  men  er  det 
alene  en  glossitis  og  ikke  mere?  En  saadan  Volumenfor- 
øgelse af  Tungen  alene  kunde  nok  gjøre  Deglutitionen  be- 
sværlig, og  især  da,  jo  mere  den  strækker  sig  bagtil,  fordi 
der  medfølger  oedematøs  Svulst  af  de  omgivende  Dele; 
hvis  denne  naaer  til  ligg.  aryepiglottidea ,  kan  den  endog 
blive  livsfarlig. 

Anledningen  til  denne  glossitis  vides  aldeles  ikke;  jeg 
har  udspurgt  ham  i  forskjellige  Retninger,  men  ikke  faaet 
nogensomhelst  Oplysning.  Man  har  seet  glossitis  opstaae 
ved  directe  Irritamenter,  saaledes  ved  vulnera,  tilfældige 
eller  operative,  ved  Bid  af  Insecter,  naar  Patienten  har 
sovet  med  aaben  Mund.  Det  eneste  Tilfælde,  jeg  hidtil 
har  havt  Leilighed  til  at  iagttage,  var  hos  en  sund,  yngre 
Mand,  der  meente  at  have  faaet  Sygdommen  af  meget  stærk 

Tobak.  —  Man  kan  dernæst  finde  partielle  inflammatoriske 
Hævelser  i  Tungen,  saasom  omkring  Excoriationer  (af  Tand- 
stumper) eller  omkring  ulcera;  jeg  saae  forrige  Sommer 
hos  Verneuil  i  Paris  en  temmelig  betydelig  Hævelse  af 
apex  lingvæ  omkring  et  primært,  syphilitisk  Saar.  —  Det 
er  jo  ogsaa  bekjendt  nok,  at  ved  catarrhalske  Affectioner 
i  Munden  kan  Tungen  vise  lidt  overfladisk  Hævelse,  og  at 
den  mercurielle  Salivation  kan  forøge  Tungens  Volumen. 
Her  er  det  imidlertid  en  enorm  Svulst  af  Tungen  og  især 
af  dens  bageste  Deel;  den  maa  hidrøre  fra  en  stærk  in- 
flammatorisk Infiltration  af  hele  Tungens  Tykkelse,  og  ingen 
af  de  ovennævnte  Aarsager  synes  at  have  været  tilstede 
her,  saaat  vi  maae  nøies  med  at  kalde  den  en  spontan 
glossitis. 

Patienten  er,  som  De  see,  overordentlig  besværet  af 
sin  Sygdom,  og  jeg  vil  derfor  strax  anvende  et  Middel,  som 
kan  lindre  ham.  Det  som  hurtigst  vil  frembringe  Lindring 
er  Incisioner,  idet  de  formindske  Svulsten  og  Spændingen 
ved  at  skaffe  et  rigeligt  Udflod  af  Blod  og  af  den  serøse 
Infiltration. 

Ved  saadanne  Incisioner,  eller  Scarrificationer ,  skal 
man  søge  at  undgaae  de  Steder,  hvor  der  ligge  større  vasa, 
saaledes  den  underste  Flade  med  aa.  raninæ;  jeg  vil  der- 
for gjøre  2  longitudinelle  Incisioner  paa  Dorsalsiden  og 
een  paa  hver  Siderand  af  Tungen,  og  naar  man  derefter 
vedligeholder  Blødningen  noget  ved  Udskylning  med  lunkent 
Vand,  vil  Tilstanden  forhaabenlig  snart  bedres,  endskjøndt 
den  saae  temmelig  faretruende  ud. 

Vi  ville  nu,  m.  H.,  beskjæftige  os  Resten  af  Timen 
med  denne  lille  Pige,  paa  8 — 9  Aar,  som  har  en  Svulst  i 
Munden  af  en  ganske  anden  Natur;  hun  har  en  ranula,  og 
herved  forstaae  vi  en  chronisk,  indolent,  cystisk  Svulst  paa 
et  bestemt  Sted,  nemlig  i  sulcus  alveololingvalis.  Det  er 
een  af  de  Sygdomme,  der  meest  have  givet  Anledning  til 
Discussioner  og  Dissens  imellem  Chirurgerne.  Efter  Ety- 
mologien skulde  ranula  have  Liighed  med  en  Frø,  endskjøndt 
det  er  vanskeligt  at  sige,  hvori  denne  Liighed  skulde  be- 
staae,  men  ialtfald  har  man  beholdt  den  samme  Benæv- 
nelse for  Sygdommen,  selv  ved  Oversættelser  i  andre  Sprog, 
saaledes  paa  Fransk:  grenouillette ;  men  naar  nu  Ordet 
ikke  giver  os  nogen  Oplysning  om,  hvad  Sygdommen  er, 
hvorfor  beholder  man  det  da?  Hvorfor  sætter  man  ikke  et 
pathologisk-anatomisk  Navn  isteclet?  Det  er  fordi  man  ikke 
er  paa  det  Rene  med  Svulstens  pathologiske  Anatomi;  Alle 
ere  vel  enige  i,  at  ranula  skal  betegne  en  cystisk  Svulst  i 
den  bestemte  Region,  og  at  de  andre  Svulster,  der  kunne 
findes  paa  samme  Sted  (De  erindre  saaledes  vistnok,  at  jeg 
for  kort  Tid  siden  exstirperede  et  Lipom,  der  havde  sit 
Sæde  her),  ikke  høre  ind  under  den  Categori,  men  hvorfra 
Cysten  da  har  sin  Oprindelse  er  just  det  Tvivlsomme. 

Det  sædvanlige  Spørgsmaal  kommer  da  frem  her:  er 
det  en  progen  eller  en  neogen  Cyste?  Tidligere  meente 
man,  at  den  dannedes  ved  en  Udvidning  af  ductus  Wharto- 
nianus;  den  skulde  altsaa  være  en  Retentionscyste  fra  et 
Secretionsorgan,  gi.  submaxillaris,  hvis  Secret  holdtes  til- 
bage, idet  Mundingen  af  dens  Udføringsgang  af  een  eller 
anden  Grund  tilstoppedes;  Vædsken  skulde  da  ved  sit  Tryk 

udvide  først  den  store  ductus,  derefter  de  mindre  Gange 
inde  i  Glandlen  og  endelig  denne  selv.  Man  har  endog  til 
en  Tid  anført  ranula  som  eet  af  de  bedste  Exempler  paa 
en  Retentionscyste ,  idet  man  antog  for  givet,  at  Svulsten 
var  den  udspilede  gi.  submaxillaris ,  og  man  har  sagt,  at 
Analogien  desuden  talte  for  denne  Forklaring,  idet  man 
fandt  lignende  pathologiske  Forhold  ved  andre  secernerende 
Glandler.  Men  Analogien  er  langtfra  fuldstændig.  En 
enkelt  Follikel,  som  ikke  har  flere  acini  eller  nogen  for- 
grenet Udføringsgang,  kan  ganske  sikkert  ved  Retention 
udspiles  til  en  Cyste.  Man  antager  saaledes  nu,  at  et  gan- 
glion  (f.  Ex.  paa  carpus)  opstaaer  ved  Retention  og  Ud- 
spiling  af  folliculi  synovipari  i  Synovialmembranens  Væg; 
forholder  clet  sig  saaledes,  er  det  en  Retentionscyste.  De 
mucøse  eller  sehace  Cyster  udvikles  i  folliculi  sebaeei, 
disses  Udførselsgange  tilstoppes  ved  Commedondannelse, 
der  kommer  en  Ansamling  af  sebum  i  Folliklen,  de  smaa 
Udløbere  udvidskes  ved  Trykket  og  udvides ;  de  opfyldes 
da  med  en  grødet  Masse,  bestaaende  af  Epithelialceller , 
Fedt,  sebum  og  undertiden  Pus,  hvorfor  de  have  faaet 
Navnet  Atheromer.  Aabningen  for  ductus  Whartonianus 
kan  nu  vistnok  tilstoppes;  man  har  seet  den  tillukket  ved 
en  calculus  salivalis  eller  af  anden  Aarsag,  men  der  op- 
staaer da  en  Retention  af  saliva,  ledsaget  af  acute  Til- 
fælde, som  Spænding,  Hævelse,  Udvidelse  af  hele  Glandlen, 
og  man  faaer  maaskee  en  Tilstand,  der  er  analog  med  en 
angina  parotidea;  saasnart  der  imidlertid  er  skaffet  Udløb 
for  Ansamlingen,  ere  Tilfældene  med  det  Samme  hævede. 
I  en  sammensat  Glandel,  som  glandula  submaxillaris,  frem- 
kaldes nemlig  ved  Tilstopning  af  dens  Udførselsgang  nok 

en  Retention,  men  ikke  en  Retentionscyste.  Førend  hele 
Glandlen  skulde  kunne  udspiles  til  en  Cyste,  maatte  des- 
uden alle  Forgreningerne  udspiles  hver  for  sig.  Havde 
man  en  Tilstopning  af  den  forreste  og  bageste  Ende  af 
ductus  Whartonianus  vilde  man  faae  en  Retentionscyste, 
dannet  af  den  aflukkede  Canal,  men  i  Forbindelse  dermed 
skete  der  en  Retention  ved  at  Secretet  fra  Glandula  sub- 
maxillaris  var  forhindret  fra  at  have  Afløb,  og  det  vilde 
foraarsage  en  acut,  ikke  en  chronisk,  indolent  Svulst. 
Man  har  sammenlignet  den  formeentlige  Cyste,  dannet  af 
gi.  submaxillaris ,  med  en  Hydronephrose ;  men  her  findes 
ikke  den  dichotomiske  Forgrening,  i  hvilken  Urinen  kunde 
stagnere  og  udøve  sit  Tryk;  Urinen  trykker  derimod  lige- 
frem paa  Papillerne,  og  bringer  dem  derved  til  Atrophi. 
I  mamma  haves  en  Glandel  med  dichotomisk  Forgrening, 
men  her  findes  heller  ikke  saadanne  Retentionscyster  ved 
Tilstopning  af  Udmundingerne  paa  Papillen.  Hvad  der  dog 
især,  med  Hensyn  til  ranula,  maa  modsige  Opfattelsen  af 
den  som  en  Retentionscyste  af  glandula  submaxillaris,  er 
at  man  altid  finder  fri  Gjennemgang  for  baliva  gjennem 
Udfør selsgan gene,  der  udmunde  paa  de  to  smaa  Papiller 
paa  Siderne  af  frenulum  lingvæ,  hvilket  allerede  Nélaton 
for  en  Snees  Aar  siden  gjorde  sine  Tilhørere  opmærksomme 
paa.  Man  kan  let  overbevise  sig  herom  ved  at  irritere 
Partiet  omkring  Papillerne ,  idet  man  da  iagttager  saliva 
at  flyde  ud  fra  disse. 

Man  har  ogsaa  angivet  en  anden  Oprindelse  for  ranula, 
idet  man  har  antaget  den  for  en  virkelig  Cyste  i  en  bursa 
mucosa,  som  nogle  Anatomer  mene  at  have  fundet  paa 
begge  Sider  af  frenulum.    Denne  bursa  er  dog  noget  tvivl- 

som,  idet  andre  Anatomer  benægte  den,  og  den  er  da  idet- 
mindste  ikke  constant. 

En  ganske  anden  Forklaring  af  ranula  har  man  søgt 
i  en  Bristning  af  d.  Whartonianus ;  herved,  sagde  man, 
vilde  saliva  udtræde,  det  vilde  efterhaanden  afkapsle  sig 
og  blive  til  en  ranula,  der  altsaa  skulde  opfattes  som  en 
neogen  Cyste.  Denne  Mening  er  dog  atter  frafaldet  af  de 
Fleste,  da  man  maatte  antage,  at  en  Bristning  vilde  med- 
føre acute  Tilfælde,  hvilket  man  ikke  iagttager,  inden  det 
kommer  til  den  mere  chroniske  Encystering. 

Endelig  antages  ranula  nu  at  bestaae  i  en  Sygdom  i 
glandula  sublingvalis.  Naar  der  i  sulcus  alveololingvalis 
intet  Abnormt  findes,  føler  den  indførte  Finger  kun  en 
lidet  fremragende  skarp  Kant,  dannet  af  denne  Glandel, 
der  egentligt  bestaaer  af  en  Eække  smaa,  kun  lidet  sam- 
menhængende Glandler,  hvis  Udførselsgange  deels  ere  iso- 
lerede, deels  sammenflydende  i  lidt  større  Gange,  som 
ductus  Rivini  og  ductus  Bartholini.  Antallet  af  de  smaa 
Udførselsgange  er  noget  variabelt,  mellem  5  og  20;  disse 
ere  overordentlig  fine  og  udmunde  i  en  Række  i  sulcus 
alveolo-lingvalis.  Ved  Svulst  af  denne  og  af  andre  Aar- 
sager  vil  een  eller  anden  af  disse  ductus  let  kunne  tilstop- 
pes og  derved  forhindre  Udførslen  fra  den  tilsvarende 
Glandel.  Ranula  har  jo  ogsaa  sit  Sæde,  svarende  i  Hoved- 
sagen til  Beliggenheden  af  gi.  sublingvalis.  Vi  ville  altsaa 
antage,  at  ranula  opstaaer  ved  Tilstopning  af  en  Udførsels- 
gang  fra  gi.  lingvalis. 

Irriterer  man  her  Partiet  omkring  frenulum  lingvæ, 
finder  man  desuden,  at  der  udflyder  Secret  fra  begge  duc- 
tus Whartoniani,  saa  at  disse  ere  aabne.    Hos  vor  Patient 

findes  der  en  Svulst  baade  i  høire  og  venstre  sulcus  alve- 
olo-lingvalis,  dog  tilhører  Svulsten  paa  venstre  Side  egent- 
lig den  høire,  idet  den  har  skudt  sig  lidt  forbi  Midtlinien 
mellem  mm.  geuioglossi  og  den  mucøse  Membran. 

Kanula  er  ikke  nogen  hyppig  Sygdom,  og  der  har  i  en 
Række  af  Aar  her  paa  Hospitalet  kun  været  2  andre  Til- 
fælde. Det  ene  var  en  yngre  Mand,  hvis  Svulst  blev  be- 
handlet med  gjentagne  Puncturer,  Incisioner  og  Cauteri- 
sationer  uden  synderligt  Held,  idet  der  endog  opstod 
næsten  putride  Tilfælde;  der  fandtes  da  tilsidst  et  lille 
Agglomerat  af  Haar,  uvist  om  det  var  dannet  i  selve  Cysten 
eller  kommet  herhen  paa  anden  Maade ;  da  det  var  fjernet, 
lykkedes  Helbredelsen.  Den  anden  Patient  var  en  Bonde- 
pige, hvis  ranula  havde  meget  tykke  Vægge  og  et  gelati- 
nøst  Indhold. 

Denne  Patient  har  liidt  af  sin  Sygdom  siden  Nytaar, 
altsaa  i  omtrent  3/4  Aar;  hun  er  blevet  behandlet  med 
Punctur,  men  Vædsken  har  atter  reproduceret  sig.  Cysten 
er  slap  og  blød  at  føle  paa,  som  en  Sæk,  der  ikke  heelt 
er  fyldt  med  Vædske.  Indholdet  i  den  kan  forskydes  fra 
den  ene  til  den  anden  Side  af  frenulum  lingvæ.  Paa  et 
enkelt  Sted  har  der  dannet  sig  en  stærkere  Prominens, 
hvor  Vædsken  føles  tydeligere,  saa  at  Membranen  her  maa 
være  tynd.  Naar  i  det  Hele  Membranen  er  meget  tynd, 
vil  man  ikke  kunne  exstirpere  Svulsten,  hvilket  ellers  er 
det  Rationelleste,  og  man  maa  da  nøies  med  en  simpel 
Incision;  man  kan  ogsaa  cauterisere  Cystevæggen,  eller 
man  kan  trække  et  Setaceum  igjennem  clen,  men  man  maa 
ofte  gjentage  disse  Operationer  flere  Gange.  Dupuytren, 
der  antog  ranula  for  en  Tilstopning  af  ductus  Whartonianus, 

anvendte  et  lille  Rør,  der  skulde  indlægges  i  Cysten.  Dette 
havde  Form  af  en  Dobbeltknap  med  gjenneniboret  Stilk, 
hvilken  Patienten  stadigt  skulde*  bære. 


De  saae  nu,  m.  H.,  hvorledes  jeg  udførte  Operationen. 
Skjøndt  Cystevæggen  viste  sig  at  være  tynd,  lykkedes  det 
dog  at  enucleere  den  største  Deel  deraf,  med  Undtagelse 
af  enkelte  Tjavser;  skjøndt  disse  ere  blevne  tilbage,  maa 
man  dog  antage  Cysten  for  destrueret  som  secernerende 
Membran.  Ved  Operationen  anvendtes  især  Fingre  og 
Sax,  hvorfor  der  heller  ikke  kom  nogen  arteriel  Blødning; 
vilde  man  anvende  Kniven,  vilde  man  kunne  udsætte  sig 
for  at  lædere  n.  lingvalis,  art.  sublingvalis  og  ductus  Whar- 
tonianus,  der  ligge  i  sulcus  alveolo-lingvalis.  Operations- 
saaret  danner  en  stor  Huulhed.  Skjøndt  Svulsten  ogsaa, 
som  omtalt,  prominerede  paa  venstre  Side,  exstirperedes  den 
dog  igjennem  Incisionen  i  høire  sulcus  alveolo-lingvalis. 
Med  Hensyn  til  Efterbehandlingen,  saa  skal  Patienten  fore- 
løbigt kun  udskylle  Munden  jævnligt  for  at  undgaae  Stag- 
nation af  Saarsecreterne.  Man  maa  vente,  at  der  efter 
den  temmeligt  indgribende  Operation  vil  komme  en  betyde- 
lig Svulst. 


Foruden  at  man  i  den  nyere  Tid  har  faaet  en  bedre 
Forklaring  paa  ranula,  har  man  ogsaa  bedre  lært  at  kjende 
en  anden  Slags  Cyster,  som  ligge  inde  i  Maxillerne.  Disse 
har  især  Dupuytren  beskrevet.  Man  har  to  Slags:  den  ene 
Art  forekommer  kun  i  maxilla  superior,  den  anden  baade 

i  denne  og  maxilla  inferior.  Den  første  Art  Cyster  ud- 
gaaer  fra  anthrum  Highmori,  den  anden  fra  Tandfolliklerne. 
Disse  Cysters  Udvikling  skriver  sig  fra  den  Periode y 
hvor  Tændernes  Dannelse  endnu  ikke  er  fuldendt,  hvorfor 
de  ogsaa  især  findes  hos  Børn  og  unge  Mennesker.  Man 
har  i  et  givet  Tilfælde  været  i  Tvivl  om  Cystens  Oprindelse 
naar  der  ingen  Tand  manglede,  fra  hvis  Follikel  den  skulde 
være  udviklet;  man  har  da  grebet  til  den  Forklaring,  at 
Cysten  kunde  være  udviklet  fra  en  surnummerær  Tandfolli- 
kel, idet  man  undertiden  seer,  at  der  danner  sig  een  eller 
flere  overtallige  Tænder.  Saadanne  Tandfollikelcyster  kunne 
findes  baade  ved  dentes  lactei  og  dentes  permanentes,  og 
de  kunne  opnaae  en  betydelig  Størrelse;  det  er  altsaa  en 
Slags  Odontomer. 


9. 


Polypus  naso  -  pharyngeus. 


Mine  Herrer! 

Jeg  skal  idag  foreta'ge  en  temmelig  slem,  baade  lang- 
varig og  smertefuld  Operation,  men  jeg  vil  nu  først  omtale 
Patienten  for  Dem,  hans  Sygdom  og  Maaden,  hvorpaa  en 
saadan  Operation  kan  udføres.  Patienten  er  en  sund  og 
kraftig  Karl  her  ved  Hospitalet,  omtrent  20  Aar  gammel. 
Han  angiver,  at  han  i  nogen  Tid  har  følt  Besvær  ved  Re- 
spirationen og  Deglutitionen  og  at  han  af  og  til  har  havt 
epistaxis;  men  undertiden  „spytter"  han  ogsaa  Blod  op, 
hvilket  dog  kunde  komme  fra  fauces,  da  det  efter  hans  Be- 
skrivelse ikke  synes  at  hidrøre  fra  en  Hæmoptyse.  Han 
taler  med  meget  udtalt  Nasalstemme  og  under  Søvnen  er 
der  en  stertorøs  Lyd  ved  Respirationen,  saa  stærk,  at  de 
Andre,  der  ligge  i  den  samme  Stue,  blive  forstyrrede  derved. 

Dette  tyder  altsaa  paa,  at  der  i  fauces  findes  Noget, 
som  hindrer  Luftens  Passage;  naar  man  da  undersøger 
denne  Region,  seer  man,  at  velum  palatinum,  istedetfor  som 
normalt  at  hænge  frit  ned  i  en  vis  Afstand  fra  Tungen, 
dannende  en  Concavitet  fortil,  her  næsten  ligger  i  Berøring 
med  Dorsalfladen  af  Tungen  og  i  det  Hele  er  skudt  endeel 

fortil,  saaat  det  nu  viser  en  Convexitet.  Dette  tyder  paa 
en  Sygdom,  som  i  de  senere  Decennier  ikke  sjeldent  er 
iagttaget,  nemlig  en  Polyp  fra  basis  cranii. 

I  lige  Linie  med  Mundhulens  øverste  Væg  eller  Loft, 
palatum  durum,  ligger,  som  De  vel  vide,  atlas  og  epistro- 
pheus;  har  man  nu  en  Svulst,  som  udspringer  lidt  høiere 
oppe,  saaledes  som  her,  maae  vi  antage,  at  den  har  sit 
Sæde  paa  basis  cranii,  paa  pars  basilaris  ossis  occipitis 
eller  paa  os  sphenoideum.  Velum  palatinum  kan  løftes  op 
med  en  Hage,  og  nu  viser  sig  hele  Rummet  bagved  opfyldt 
af  en  Svulst,  omtrent  som  en  stor  Valdnød.  En  saadan 
Svulst  rager  i  Almindelighed  ind  i  cavitas  nasi,  den  kan 
udbrede  sig  her  og  bliver  altsaa  til  en  forgrenet  tumor, 
hvis  ene  Parti  findes  i  Næsen,  den  anden  i  pharynx;  der- 
for kalder  man  den  en  nasopharyngeal  Polyp. 

Naar  man  taler  om  Polyper,  saa  forstaaer  man  der- 
ved i  det  Hele  de  tumores,  som  udgaae  fra  Væggene  af 
en  mucøs  Huulhed  og  som  for  det  Meste  have  en  petiolat 
Form  med  en  smallere  Tilhæftning.  Men  man  udvider  og- 
saa  Begrebet  saaledes,  at  man  kalder  Svulsterne  for  Poly- 
per, selv  om  de  have  en  bredere  Insertion,  og  naar  man 
siger  en  „Polyp"  uden  videre  Tilsætning,  forstaaer  man 
hyppigst  en  polypøs  Svulst  i  Næsen.  Den  almindeligste 
Form,  hvorunder  disse  forekomme,  er  som  mucøse  Polyper, 
men  en  saadan  have  vi  ikke  her,  thi  den  har  en  fast  Con- 
sistens,  omtrent  som  naar  man  føler  paa  fibrøst  Væv,  og 
der  findes  ogsaa  flere  andre  Slags  Svulster  paa  dette  Sted, 
navnlig  de  cancrøse  og  de  fibrøse.  De  første  ere  ikke  saa 
ganske  sjeldne;  var  den  foreliggende  en  saadan,  vilde  den 
rimeligviis  være  udgaaet  fra  Benet,  og  den  pleier  da  at 

være  temmelig  blød,  saaat  man  f.  Ex.  let  knuser  den,  naar 
man  fatter  den  med  en  Polyptang,  hvorved  ofte  kan  op- 
staae  betydelig  Hæmorrhagi;  Patienterne  døe  i  Almindelig- 
hed med  en  tydelig  cancrøs  Cachexi.  De  sidste  derimod 
ere  haarde,  give  ikke  efter  for  Tryk;  de  have  constant 
deres  Udgangspunct  fra  den  øverste  Deel  af  pharynx  eller 
den  bageste  Deel  af  Næsen,  enten  fra  Omfanget  af  cho- 
annæ  narium  posteriores  eller  fra  pars  basilaris,  men  hyp- 
pigst fra  den  underste  Flade  af  os  sphenoideum.  Meget 
sjeldent  finder  man  en  tredie  Slags  Svulst  her,  nemlig  Ade- 
nomer  eller  rettere  Polyadenomer,  da  de  vel  i  Reglen  ud- 
gaae  som  en  pathologisk  Dannelse  fra  flere  af  de  Glandler, 
som  ligge  paa  dette  Sted  i  stor  Mængde  i  den  mucøse 
Membran ;  de  ere  først  beskrevne  for  en  Snees  Aar  siden 
af  franske  Læger,  især  af  Verneuil,  der,  som  jeg  omtalte  i 
een  af  de  tidligere  Forelæsninger,  har  beskjæftiget  sig  med 
den  samme  Sygdom  i  gi.  sebaceæ  &  sudoriparæ,  og  de  høre 
til  de  mindre  benigne  Svulster,  idet  de  vist  til  Slutningen 
kunne  ligne  de  egentlige  Epitheliomer. 

Her  har  jeg  nu  antaget,  at  vi  havde  at  gjøre  med  en 
fibrøs  Polyp,  og  dermed  har  jeg  tillige  angivet  hvorfra 
Svulsten  skulde  have  sin  Udgang;  vi  have  paa  dette  Sted 
først  den  mucøse  Membran,  dernæst  periostium  og  saa 
Benet  (paa  et  Par  Puncter  i  basis  cranii  findes  desuden, 
som  bekjendt,  cartilaginøse  Masser,  navnlig  ved  Sammen- 
stødet af  os  temporum  og  os  sphenoideum).  Hvert  af  disse 
Lag  kan  siges  at  frembringe  sin  Slags  Polyper,  nemlig  den 
mucøse  Membran  frembringer  de  mucøse  (maaskee  ogsaa 
Adenomerne) ,  periostium  frembringer  de  fibrøse  og  Benet 
de  cancrøse  Polyper.    Naar  jeg  altsaa  her  siger  „en  fibrøs 

Polyp",  mener  jeg  baade,  at  dens  Sammensætning  er  fibrøs 
og  at  den  har  sit  Udspring  (sin  Insertion)  i  periostium, 
hvoraf  følger  at  den  hænger  temmelig  fast;  den  kan  ikke 
rives  af,  men  maa  enten  skjæres,  klippes  eller  snøres  af, 
er  altsaa  meget  vanskelig  at  fjerne. 

Det  er  en  meget  farlig  Sygdom;  vistnok  har  dens  Pa- 
thologi  været  bekjendt  fra  tidligere  Tid,  og  f.  Ex.  Dupuy- 
tren  har  beskjæftiget  sig  endeel  med  disse  Svulster,  men 
det  er  især  i  de  sidste  30  Aar,  at  man  rigtigt  er  kommet 
paa  det  Rene  med  deres  Forhold,  hvorfor  vi  have  Nélaton 
og  hans  Elever  at  takke.  Jeg  har  netop  for  25  Aar  siden 
havt  Lejlighed  til  at  see  mange  af  Nélatons  Tilfælde  og  høre 
lians  Fremstilling  af  Sygdommen;  idet  jeg  nu  senere  som 
Overlæge  her  paa  Hospitalet  har  iagttaget  flere  af  disse 
Svulster,  har  jeg  faaet  bekræftet  Rigtigheden  af  Nélatons 
Anskuelser;  han  sagde  saaledes,  at  de  altid  forekom  hos 
unge  Mennesker,  fra  noget  før  Puberteten  til  henimod  30 
Aar.  At  de  aldrig  sees  hos  Gamle  hidrører  fra,  at  Patien- 
terne ikke  opnaae  nogen  høi  Alder,  fordi  de  døe  forinden, 
med  mindre  man  fjerner  dem  ved  een  eller  anden  chirur- 
gisk  Behandling.  Svulsten  tiltager  nemlig  bestandig  i 
Størrelse  og  medfører  derved  betydelige  Forstyrrelser  i  de 
vigtigste  Functioner,  især  hindrer  den  ved  sit  forøgede  Vo- 
lumen Respirationen  og  Deglutitionen.  En  anden  farlig 
Omstændighed  er  dens  Ulceration,  som  kommer  af  at  den 
ved  sin  Væxt  kommer  i  Berøring  med  ossøse  Dele  og 
presses  stærkt  imod  dem;  deels  ledsages  disse  Ulcerationer 
af  Blødninger,  som  ved  deres  Gjentagelse  kunne  medføre 
fuldstændig  Anæmi,  deels  kan  der  fra  de  ulcererede  Steder 
komme  et  rigeligt  ichorøst  Udflod.  som  vel  for  en  Deel 

udtømmes  udvendigt,  men  ogsaa  synkes,  især  maaskee  om 
Natten,  og  derved  foraarsager  en  Forstyrrelse  i  Digestionen 
og  Ernæringen,  der  endog  kan  blive  lethal.  Dog  kunne 
saadanne  ulcererede  Steder  cicatricere ,  men  ved  Granu- 
lationen frembringes  en  ny  Complication,  idet  den  giver 
Anledning  til  secundære  Adhærencer  imellem  Svulsten  og 
forskjellige  Puncter  af  de  mucøse  Huulheder,  især  inde  i 
Næsen.  Dette  forklarer  båade  at  naso-pharyngeale  Polyper 
kunne  synes  at  have  flere  Insertioner  og  at  de  kunne  være 
vanskelige  at  exstirpere.  De  see  altsaa,  m.  H.,  at  der  ved 
denne  Sygdom  er  Farer  nok  for  Livet,  nemlig  ved  Hæmor- 
rhagier,  ved  Digestionsforstyrrelse ,  ved  den  forhindrede 
Deglutition,  men  fremfor  Alt  ved  Suffocation,  naar  Svul- 
sten har  opnaaet  et  stort  Volumen.  Det  er  derfor  klart, 
at  Exstirpationen  er  absolut  indiceret. 

Men  paa  hvilken  Maade  skal  man  helst  exstirpere 
den?  Herom  have  Meningerne  været  meget  deelte;  tid- 
ligere var  det  den  almindelige  Anskuelse  og  enkelte  Chi- 
rurger  holde  maaskee  endnu  paa,  at  en  saadan  Polyp 
bør  afsnøres.  Man  skulde  see  at  anbringe  en  Ligatur  om 
dens  Basis,  og  saaledes  skulde  den  lidt  efter  lidt  løsnes 
og  gaae  bort  ved  en  Ulcerationsproces  paa  Ligaturstedet. 
Vistnok  kunde  det  lykkes  at  fjerne  den  paa  den  Maade, 
men  det  er  en  Operation,  som  jeg  ikke  vilde  vove  og  som 
Nélaton  ogsaa  fraraader,  thi  den  omsnørede  Svulst  ligger 
som  en  død  og  halvraadden  Masse  i  fauces;  der  vil  natur- 
ligviis  flyde  en  stor  Mængde  Vædske  ud  fra  den  i  den  Tid; 
det  ichorøse  Fluidum  vil  synkes  og  Patienten  vil  kunne 
døe  af  en  Slags  putrid  Infection.  Jeg  vilde  derfor  under 
alle  Omstændigheder  vælge  en  Methode,  hvorved  Polypen 

kunde  fjernes  med  det  Samme,  men  det  kan  rigtignok  skee 
paa  mange  Maader. 

At  rive  Polypen  af,  lykkes  næppe,  thi  den  har  en  fast 
og  temmelig  udbredt  Insertion  og  Vævet  er  altfor  seigt 
dertil;  imidlertid  har  jeg  dog  gjort  det  eengang,  men  det 
var  rigtignok  et  Tilfælde,  som  i  flere  Henseender  var  for- 
skjelligt  fra  de  almindelige  fibrøse  Polyper:  der  var  en 
tynd  petiolus  (som  sad  paa  choannæ  narium  posteriores), 
og  det  var  hos  en  lille  Pige,  paa  11 — 12  Aar  om  jeg  husker 
ret,  medens  Sygdommen  ellers  aldrig  sees  i  en  saa  tidlig 
Alder  og  tilmed  ikke  hos  Fruentimmer;  den  træffes  saa- 
godtsom  alene  hos  Mandfolk.  Hos  vor  Patient  vil  man 
ikke  opnaae  Noget  ved  at  prøve  at  rive  den  ud,  man  vilde 
kun  faae  en  betydelig  Hæmorrhagi,  thi  endskjøndt  jeg  ikke 
med  fuldstændig  Nøiagtighed  har  kunnet  forvisse  mig  om 
dens  Implantation,  har  jeg  dog  erfaret,  at  den  paa  et  stort 
Parti  hænger  fast  paa  den  underste  Flade  af  os  sphe- 
noideum. 

Hvorledes  har  jeg  da  baaret  mig  ad  med  at  undersøge 
den?  For  det  Første  har  jeg  undersøgt  Næsen;  her  kan 
man  føle  den  forreste  Forgrening  af  Svulsten  temmelig 
langt  tilbage;  og  den  kan  ogsaa  sees  som  en  glat,  lidt  rød- 
lig Masse  i  Dybden  af  venstre  Side  af  Næsen.  Den  vig- 
tigste Deel  af  Explorationen  foretages  dog  bagfra,  idet  man 
fører  Fingren  omkring  Randen  af  velum  palatinum;  men 
for  at  kunne  naae  saa  langt  tilbage  som  til  Svulstens  In- 
sertion paa  os  sphenoideum  maa  man  ialmindelighed  be- 
nytte to  (2den  og  3die)  Fingre,  og  derved  har  jeg  altsaa 
kunnet  finde,  at  dens  Udspring  er  paa  en  større  Flade, 
hvorved  en  simpel  Afrivning  bliver  umulig.    Hos  den  lille 

Pige,  som  jeg  for  lidt  siden  omtalte,  var  der  derimod  en 
saa  tynd  Stilk,  at  jeg  kunde  fjerne  den  paa  følgende  Maade, 
som  jeg  har  lært  af  afdøde  Prof.  Syrne  i  Edinburgh,  og 
som  jeg  vil  tilraade  Dem  at  benytte  ved  lignende  Leilig- 
heder:  Patienten  chloroformeredes ;  en  Museux's  Tang 
fattede  Polypen ,  derefter  bragtes  en  Finger  af  den  ene 
Haand  ind  i  Næsen  og  forceredes  bagtil  ved  Anvendelse 
af  betydelig  Kraft,  2  Fingre  af  den  anden  Haand  førtes 
som  ovenfor  beskrevet  hageformet  bagom  Svulsten  igjennem 
fauces  indtil  de  naaede  op  til  selve  petiolus,  som  nu  af- 
reves, hvorpaa  hele  Polypen  med  Lethed  udtoges  ved  Træk- 
ning med  Tangen. 

Hos  vor  Patient  maae  vi  dog,  som  sagt,  gaae  frem 
paa  en  anden  Maade  og  vor  Opgave  bør  være  at  foretage 
en  radical  Operation,  at  exstirpere  Svulsten  i  sin  Totalitet; 
men  det  maa  skee  saaledes  at  vi  ikke  nøies  med  at  over- 
skjære  Tilhæftningsstedet  paa  Lykke  og  Fromme,  i  Nær- 
heden af  den  Beenflade,  hvorfra  Polypen  udgaaer.  Selv 
om  man  gjør  sig  nok  saamegen  Umage  for  at  fjerne  det 
Hele,  enten  med  Kniv  eller  med  Sax  eller  med  en  Ecra- 
seur  eller  med  en  galvanisk  Slynge,  kort  sagt,  hvilke  In- 
strumenter man  end  bruger,  saa  bliver  der  dog  altid  en 
Deel  af  Stilken  tilbage,  som,  hvis  den  fik  Lov  til  at  blive 
siddende,  kunde  frembringe  en  ny  Svulst,  og  derfor  troer 
jeg  med  Nélaton,  at  man  maa  sørge  for  at  have  en  Aab- 
ning  igjennem  alle  de  foranliggende  Dele  ind  til  Svulsten, 
for  i  nogen  Tid  at  have  let  Adgang  til  dens  Udgangspunkt 
og  at  kunne  cauterisere  den  tilbageblevne  petiolus  saa  ofte 
som  det  er  nødvendigt;  kun  saaledes  kan  man  sikkre  sig 
mod  Recidiver. 

Operationen  kommer  altsaa  til  at  bestaae  af  2  Dele, 
først  en  præliminær  Operation,  hvorved  man  skaffer  sig 
Plads,  og  dernæst  Borttageisen  af  selve  Svulsten.  Man 
kan  nu  enten  exstirpere  hele  det  ene  os  maxill.  sup.  eller 
man  kan  borttage  en  Deel  af  palatum.  Den  førstnævnte 
Eesection  er  meget  smertefuld  og  seer  næsten  lidt  „bar- 
barisk" ud;  den  medfører  desuden  en  betydelig  Deformitet, 
da  den  ene  Side  af  Ansigtet  mister  sit  faste  Støttepunct; 
men  den  er  ikke  saa  farlig,  som  man  maaskee  vilde 
antage,  og  medfører  saa  godt  som  aldrig  Døden.  Efterat 
Floubert  i  Eouen  havde  udført  den  første  Gaug  i  1840,  er 
den  gjentaget  ofte,  men  endskjøndt  de  Tilfælde,  i  hvilke 
jeg  har  borttaget  den  ene  Halvdeel  af  max.  superior,  ere 
forløbne  meget  heldigt,  har  jeg  dog  ikke  fundet  det  rigtigt 
at  anvende  Operationen  som  en  Indledning  til  at  fjerne  en 
fibrøs  Polyp;  jeg  har  foretrukket  en  anden  Resection,  som 
er  mindre  indgribende  og  dog  for  det  Meste  tilstrækkelig 
til  dette  Øiemecl,  nemlig  Resectionen  af  palatum  durum. 
Den  har  faaet  Navn  efter  Manne ,  som  levede  i  Avignon  i 
forrige  Aarhundrede,  skjøndt  den  ogsaa  kunde  kaldes  Né- 
laton's  Operation,  da  han  har  gjenoptaget  den  og  givet 
mere  bestemte  Regler  for  dens  Udførelse  Det  derved  frem- 
bragte Substanstab  kan  man  holde  aabent  saa  længe  man 
vil;  det  volder  ikke  Patienten  større  Ubehageligheder  og 
det  kan  saa  senere  enten  lukkes  ved  en  plastisk  Operation 
eller  ved  en  Obturator. 

Operationen,  som  jeg  om  Lidt  skal  udføre  for  Dem,  er 
temmelig  vanskelig  og  langvarig  ligesom  ogsaa  endeel 
smertelig,  da  man  ikke  godt  kan  chloroformere  Patienten. 
Jeg  har  mange  Gange  seet  Nélaton  udføre  den,  og  til  Be- 

viis  for,  at  Smerten  ialtfald  ikke  er  saa  voldsom,  kan  jeg 
anføre,  at  den  ene  af  de  Operationer,  jeg  var  Vidne  til, 
foretoges  paa  en  Arbeidsmand,  som  under  hele  dens  For- 
løb sad  ganske  rolig  paa  en  Stol  og  endog  lod  sig  saa  lidt 
anfægte  af  Smerterne,  at  han  for  hvert  Instrument,  som 
anvendtes,  spurgte  hvad  det  kaldtes  og  hvorledes  det  skulde 
bruges. 

Først  vil  jeg  gjøre  en  longitudinel  Incision  i  linea 
media,  hvorved  jeg  gjennemskjærer  uvula,  velum  palatinum 
og  alle  de  bløde  Dele,  som  bedække  palatum  durum;  disse 
præpareres  tilside  og  slaaes  om,  som  naar  man  aabner  et 
Par  Fløidøre,  hvorpaa  det  denuderede  palatum  kommer 
til  at  ligge  blottet.  Nu  bores  med  en  Perforativ-Trepan 
et  Hul  paa  hver  Side  af  Midtlinien,  saa  langt  fortil  som 
Benet  er  blottet,  de  to  spidse  Brancher  af  en  Beensax  stik- 
kes ind,  hver  i  sin  Aabning,  og  ved  at  klippe  rask  til, 
springer  ialmindelighed  -den  ossøse  Plade  i  Stykker  og  kan 
udtages  eller  man  kan  fjerne  den  med  Hammer  og  Meisel; 
et  Stykke  af  vomer  følger  ofte  med. 

Nu  sees  Svulstens  underste  Flade,  og  efterat  man  har 
grebet  fat  med  en  Tang  i  den,  fjernes  den  saa  tæt  ved  In- 
sertionen  som  muligt,  f.  Ex.  med  en  lang  krum  Sax  eller 
med  en  særegen  Kniv. 


M.  H. !  Den  Operation,  som  jeg  omtalte  i  forrige  Time 
og  som  De  saae  mig  begynde  paa,  fuldførtes  paa  den  an- 
givne Maade;  den  præliminære  Deel  frembød  ikke  store 
Vanskeligheder,  naar  jeg  undtager  Løsningen  af  de  bløde 
Dele  fra  palatum  durum;  selve  Resectionen  foregik  nemt, 


idet  Benene  let  brækkede  og  nu  udtoges  med  en  Pincet 
tilligemed  et  større  Stykke  af  det  ossøse  septum  nasi.  Po- 
lypen var  let  tilgjængelig  og  bortskares,  hvorefter  Hæmor- 
rhagien  standsedes  ved  en  lille  Svamp  med  liquor  styp- 
ticus.  Patienten  har  havt  det  godt  senere,  han  synker  og 
respirerer  langt  friere  end  før,  ja  Talen  er  endog  næsten 
bedre,  uagtet  han  har  faaet  en  „palatum  fissum".  Der 
staaer  nu  kun  tilbage  at  cauterisere  den  tilbageblevne  Kest 
af  Stilken,  men  det  er  ikke  saa  let  som  det  ved  første 
Øiekast  kunde  synes,  da  man  maa  vogte  sig  for  at  berøre 
de  omgivende  Dele  med  det  caustiske  Stof.  Man  kunde 
vistnok  anvende  et  Cauterium  eller  en  fast  caustisk  Sub- 
stans, men  jeg  vil  efter  Nélaton  foretrække  at  cauterisere 
med  et  Fluidum.  De  Gange,  jeg  saae  ham  gjøre  det, 
brugte  han  et  Glasrør,  aabent  for  begge  Ender,  og  der- 
igjennem  indførtes  en  Glasstang,  hvorpaa  var  befæstet  en 
lille  Klump  Vat,  som  dyppedes  i  Vædsken.  Denne  var 
acidum  nitricum  (fransk:  mono-hydraté) ,  hvorved  der  dog 
er  den  Ulempe,  at  det  udsender  Dampe  og  fremkalder  Hoste. 
Det  var  tildeels  derfor  at  han  brugte  Glasrøret,  men  des- 
uden anbefaler  han  en  anden  Forsigtighedsregel,  nemlig  at 
Tampon'ens  Størrelse  skal  være  mindre  end  Rørets  Lumen, 
thi  hvis  den  fyldte  hele  Røret  vilde  deraf  følge,  at  Dam- 
pene kun  kunde  vige  ud  i  pharynx,  men  ikke  slippe  bort 
igjennem  den  udvendige  Munding,  og  de  vilde  altsaa  netop 
brede  sig  ned  mod  larynx,  hvor  de  især  ere  besværlige  for 
Patienten.  Denne  Cauterisation  ville  vi  nu  gjentage  flere 
Gange,  med  nogle  Dages  Mellemrum,  indtil  der  Intet  mere 
er  tilbage  af  Polypens  Insertion.  Forresten  anvendte  Né- 
laton  i  Begyndelsen  Rouginer  og  senere  det  electriske  Cau- 

terinm,  men  endelig  blev  han  staaende  ved  Salpetersyren, 
der  forekom  ham  at  være  det  bedste  Cauterisationsmiddel. 

Den  Operation,  jeg  her  har  beskrevet,  har  jeg  allerede 
anvendt  3  Gange  og  bestandig  med  Held,  saaat  jeg  vel 
kan  have  Grund  til  at  anbefale  Dem  den  ved  fibrøse  Po- 
lyper, men  jeg  maa  dog  tillige  meddele  Dem,  at  en  anden 
Opfattelse  af  Indicationen  har  gjort  sig  gjældende  i  de 
senere  Aar.  Navnlig  har  Gosselin  i  den  cliniske  Chirurgi, 
som  han  for  kort  Tid  siden  udgav,  villet  gjøre  det  gjæl- 
dende, at  Sygdommen  var  en  Pubertets-Sygdom  og  at  den 
derfor,  naar  Patienten  var  kommet  over  en  vis  Alder,  vilde 
i  Analogi  med  hvad  der  iagttages  ved  alle  disse  Sygdomme 
miste  sin  Farlighed  og  tendere  til  et  mere  godartet  For- 
løb, saa  at  Polypen  enten  ophørte  at  voxe  eller  maaskee 
endog  skrumpede  noget  ind.  Han  mener  derfor,  at  man 
ved  en  palliativ  Behandling,  f.  Ex.  ved  partielle  Excisioner, 
skal  søge  at  bevare  en  nogenlunde  taalelig  Tilstand  for 
Patienten  indtil  den  farlige  Periode  er  overstaaet.  Imid- 
lertid finder  jeg  ikke  hans  Beviser  tilstrækkeligt  fyldest- 
gjørende  til  at  jeg  ved  lignende  Tilfælde  vilde  afholde  mig 
fra  en  radical  Exstirpation. 


10. 


Abscessus  frigidus  et  cancer  colli. 


Mine  Herrer! 

Jeg  vil  idag  først  tale  til  Dem  om  denne  Patient, 
som  De  vistnok  Alle  kjende,  idet  jeg  to  Gange  tidligere 
har  havt  Leilighed  til  at  vise  Dem  hende.  —  Det  er  en 
ung  Pige  paa  20  Aar,  som  kom  herind  for  en  Maaned 
siden  for  en  Svulst  paa  høire  Side  af  Halsen,  som  hun 
havde  havt  i  en  længere  Aarrække  og  som  hun  ønskede 
at  faae  taget  bort.  De  erindre  vist  at  den  viste  sig  som 
en  Hævelse  af  et  Ægs  Størrelse  omtrent  midt  imellem 
jugulum  og  høire  pr.  mastoicleus;  den  var  bedækket  af 
m.  sternocleido-mastoideus,  men  ragede  frem  saavel  foran 
som  især  bagved  denne  Muskel.  Den  var  saa  bestemt 
lluctuerende  at  vi  maatte  antage  den  for  at  indeholde  en 
Vædske,  og  dertil  var  den  saa  skarpt  begrændset  at  vi 
maatte  betragte  den  som  en  Cyste.  Det  var  klart  at  det 
ikke  kunde  være  en  almindelig  phlegmonøs  Absces,  da 
den  havde  udviklet  sig  langsomt,  hverken  var  forbundet 
med  nogen  Rødme  eller  Ømhed,  og  var  bedækket  af  for- 
skydelig Hud.  —  Men  enclskjøndt  den  var  en  fluctuerende 
og  rimeligvis  en  cystisk  Svulst,  sagde  jeg  Dem  dengang 

at  det  næppe  kunde  være  en  serøs  Cyste,  da  den  gav 
mig  en  Fornemmelse  som  af  et  tykkere  Indhold.  Det  er 
maaskee  vanskeligt  for  mig  at  forklare,  hvori  den  Følelse 
bestaaer;  men  de  serøse  Cyster  have,  selv  om  de  ere 
spændte,  en  eiendommelig  Fluctuation,  som  naar  man  vilde 
tænke  sig  en  tynd  Blære  fyldt  med  Vand.  Her  var  der 
derimod  en  „tung"  Fluctuationsfornemmelse  om  jeg  maa 
udtrykke  mig  saaledes,  man  følte  ikke  Vædsken  bevæge 
sig  let  under  Fingertryk;  det  var  som  om  man  havde  en 
tyk  Sæk,  med  et  Fluidum,  som  vanskeligere  lod  sig  for- 
skyde. Jeg  formodede  kortsagt  at  Svulsten  havde  et  pu- 
rulent  Indhold.  Jeg  gjorde  derfor,  som  De  saae,  en  større 
Incision  langs  den  bagerste  Rand  af  m.  sternocleidom., 
hvor  Hævelsen  prominerede  meest;  der  udflød  en  stor 
Mængde  Pus,  jeg  trak  da  Cysten  frem  saa  meget  jeg 
kunde  og  klippede  den  af.  Svulsten  laae  under  den  Apo- 
neurose  der  beklæder  Bagfladen  af  den  nævnte  Muskel, 
og  hvilede  paa  m.  scalenus  og  vasa;  Diagnosen  viste  sig 
altsaa  at  være  rigtig,  det  var  en  purulent  Cyste,  udgaaet 
fra  Glandlerne  og  den  havde  en  tyk  Sæk,  altsaa  var  det 
ikke  en  Absces  i  eller  under  vagina  m.  sternocl. 

Den  adhærerede  kun  lidt  til  de  omgivende  Aponeu- 
roser,  saaat  den  tildeels  kunde  udskrælles  med  Fingrene 
og  med  stumpe  Instrumenter,  uden  at  behøve  Kniven; 
men  jeg  maatte  lade  dens  Basis  blive  siddende,  efterat 
have  borttaget  den  saavidt  som  jeg  troede  det  var  til- 
raadeligt,  uden  at  riskere  at  lædere  de  underliggende  store 
vasa,  og  jeg  haabede  at  det  tiloversblevne  Stykke  vilde 
kunne  gaae  ind  med  i  den  almindelige  Granulationsproces. 
Men  der  optraadte  strax  Tilfælde,  som  maatte  gjøre  mig 


meget  ængstelig:  Pulsen  var  bestandig  hurtig,  110 — 120: 
hun  var  overordentlig  heecl,  der  kom  gjentagne  Opkast- 
ninger, hun  kunde  Intet  nyde,  kunde  ikke  sove;  Operations- 
stedet  var  meget  ømt,  men  der  var  hverken  nogen  ery- 
sipelatøs  Rødme  eller  nogen  lymphangitis.  Hvad  er  vel 
altsaa  Aarsagen  til  disse  Tilfælde?  De  maatte  være  ud- 
gaaede  fra  Incisionen  og  navnlig  fra  den  Huulhed,  som 
var  blevet  tilbage  efter  Cystens  Fjernelse;  da  den  vedblev 
at  fyldes  med  Pus,  som  vanskeligt  udtømtes  igjennem 
Saaret,  og  da  Pusset  var  i  stadig  Berøring  med  det 
Cellevæv,  hvoraf  jeg  havde  udskrællet  Svulsten,  maatte 
jeg  befrygte  en  purulent  Infection.  Den  „farlige  Periode'', 
som  man  kalder  den,  forløber  jo  fra  det  Øieblik  da  vi 
have  en  blødende  Overflade  som  kommer  i  Berøring  med 
Pus  og  med  de  skadelige  Organismer  i  Athmosphæren,  indtil 
der  er  dannet  en  heel  granulerende  Beklædning  over  den 
blottede  (den  „raa")  Flade. 

Jeg  nøiedes  i  nogle  Dage  med  at  trykke  jevnligt  i 
Omfanget  af  Incisionen,  hvorved  udflød  en  tynd,  graalig 
Vædske,  men  da  denne  vedblev  at  være  særdeles  rigelig 
og  da  den  kun  med  Vanskelighed  kunde  udtømmes  fuld- 
stændigt, gjorde  jeg,  som  De  ville  erindre,  en  ny  Incision. 
Jeg  bragte  nemlig  Fingeren  ind  igjennem  Saaret,  under 
Musklen,  og  trykkede  den  saa  stærkt  frem  ved  dennes 
indvendige  Rand,  at  den  kom  til  at  prominere  under  Hu- 
den ved  den  udvendige  Side  af  larynx;  nu  skjar  jeg  lige 
ind  paa  den  saaat  jeg  derved  fik  en  Contraaabning  ind  til 
den  suppurerende  Huulhed.  Efterat  have  udsprøitet  den 
gjentagne  Gange  med  Chlorzink  (opløst  i  Vand  1  — 10) 
trak  jeg  baade  en  Longuet,  dyppet  i  denne  Opløsning  og 

et  Drainrør  igjennem,  saa  at  jeg  kunde  være  sikker  paa 
at  faae  Caviteten  heelt  cauteriseret  og  tillige  sørge  for  et 
frit  Udflod  af  Secretet. 

Strax  efterat  De  havde  seet  mig  forbinde  Patienten, 
blev  hun  bragt  tilsengs,  men  fik  da  en  voldsom  Kulde- 
rystelse, som  varede  en  heel  Time;  det  maatte  vistnok  for- 
øge min  Ængstelse  for  Udfaldet,  men  jeg  betragtede  dog 
ikke  dette  Feber-Symptom  som  noget  absolut  Tegn  paa 
purulent  Infection,  idet  jeg  ofte  har  seet  at  Patienter  faae 
et  betydeligt  Feberanfald  lige  efter  at  man  har  cauteri- 
seret en  større  suppurerende  Huulhed  og  jeg  haabede  at 
kunne  forklare  det  paa  samme  Maade  ved  denne  Leilighed. 
Det  viste  sig  at  min  Formodning  heldigviis  havde  været 
rigtig,  Feberanfaldene  gjentoge  sig  ikke,  Almeenbefindendet 
bedredes  og  Suppurationen  fik  et  godt  Udseende,  medens 
jeg  flere  Gange  hver  Dag  sprøitede  Huulheden  ud  med 
Carbolvand, 

Saaledes  hengik  et  par  Uger  under  tiltagende  Bedring; 
jeg  ventede  endog  at  den  suppurerende  Cavitet  snart  vilde 
være  lukket,  da  hun  igaar  atter  fik  et  betydeligt  febrilt 
Ildebefindende,  Kulde  og  Hede,  P.  120,  kortsagt  der  maatte 
paany  være  Noget  iveien  med  Suppurationen,  Derfor  er 
det  at  jeg  igjen  har  taget  hende  her  op  paa  Operations- 
stuen forat  vi  kunne  undersøge  Grunden  til  den  indtraadte 
Complication.  De  see  nu,  mine  Herrer,  at  der  er  yderst 
ringe  Pusudflod  fra  de  2  Incisioner,  som  ere  reducerede 
til  smaa  Aabninger,  hvorigjennem  netop  Drainrøret  kan 
passere;  der  er  ingen  erysipelas,  ingen  lymphangitis  eller 
adenitis  i  Nærheden,  hvorfra  Feberen  kunde  hidrøre;  hen- 
des Udseende  var  aldeles  sundt  lige  indtil  igaar,  vi  have 

heller  ikke  foretaget  nogen  Sondering  af  Huulheden,  hvil- 
ket jeg  i  det  Hele  er  meget  bange  for  og  derfor  sjeldent 
anvender.  Jeg  er  nemlig  overbeviist  om  at  en  erysipelas 
hyppigst  fremkaldes  ved  utilbørlig  Omgang  med  en  suppu- 
rerende  Flade;  det  er  altfor  ofte  arriveret  at  en  Patient, 
som  i  Forveien  var  fuldstændig  rask,  fik  en  erysiplas 
strax  efter  at  man  havde  sonderet  en  granulerende  Cavitet 
eller  strax  efter  at  man  havde  bragt  en  granulerende 
Flade  til  at  bløde  enten  ved  at  reengjøre  den  eller  paa 
anden  Maade  irritere  den,  —  til  at  jeg  kan  tvivle  om  at 
erysipelas  frembringes  ved  Sønderrivning  af  Granulationerne. 
Jeg  troer  at  gjøre  Dem  en  stor  Tjeneste  for  Deres  senere 
Praxis,  hvis  jeg  kan  afholde  Dem  fra  at  sondere  Saar, 
naar  det  ikke  skulde  være  aldeles  nødvendigt  for  at  komme 
til  en  Diagnose;  gjør  det  ialtfald  aldrig  naar  det  kan 
undværes!  Jeg  forsikkrer  Dem,  at  De  ville  staae  Dem 
bedst  derved.  Husk  paa  Listers  Ord,  som  jeg  saa  ofte 
har  gjentaget  for  Dem:  for  at  et  Saar  skal  læges,  kræves 
der  for  det  Meste  intet  Andet  end  at  man  skal  lade  det  i 
Fred,  eller  som  det  hedder  paa  Engelsk  „let  it  alone'', 
lade  det  skjøtte  sig  selv.  En  Chirurg  kan  gjøre  over- 
ordentligt stor  Skade  ved  at  forstyrre  det  regelmæssige 
Forløb  af  en  Sygdom;  Sygdommen  vilde  være  kommet 
sig,  hvis  Chirurgen  ikke  havde  forhindret  det  ved  sin 
utidige  Indblanding  deri. 

Det  er  med  andre  Ord  det  Samme,  som  afdøde  Cfr. 
Wittusen  udtrykte  ved  sin  velbekj endte  Sætning  angaaende 
Behandlingen  af  en  conjunctivitis  og  flere  andre  Øien- 
sygdomme:  ..Ingenting  er  godt  forøinene''  i.  e.  man  kan  i 
en  stor  Mængde  Tilfælde  faae  bedre  Resultater  ved  at  af- 

holde  sig  fra  alle  stærkt  virkende  Øienmidler  og  ved  at 
lade  Sygdommen  faae  Lov  til  at  komme  sig  ved  at  an- 
vende „Ingenting". 

Men  for  at  vende  tilbage  til  vor  Patient,  saa  skulle  vi 
altsaa  see  at  udfinde  Grunden  til  de  febrile  Tilfælde,  der 
saa  uformodet  ere  indtraadte  midt  under  et  saagodtsom 
fuldstændigt  Velbefindende,  og  det  vil  ikke  være  vanske- 
ligt for  mig  at  paavise  den.  Naar  De  nemlig  betragte  det 
Parti  af  Halsen,  som  vi  kalde  jugulum,  ville  De  let  op- 
dage at  her  er  en  Prominens,  en  Udfyldning,  hvor  der 
ellers  altid  pleier  at  være  en  tydelig  Fordybning  over  ' 
manubrium  sterni. 

Denne  Udfyldning  giver  en  Fornemmelse  af  Fluctua- 
tion.  og  vi  kunne  da  let  sætte  Dette  i  Forbindelse  med 
den  oprindelige  Sygdom  og  med  de  indtraadte  Feber- 
tilfælde; uagtet  det  indlagte  Drainrør  har  Pusset  ikke  havt 
frit  Afløb  og  Begrændsningen  af  den  suppurerencle  Cavitet 
er  blevet  sprængt  nedad;  Pusset  har  sænket  sig,  som 
man  kalder  det,  saaat  der  er  kommet .  en  ny  Samling,  der 
ikke  lader  sig  udtømme  igjennem  Drainrørs- Aabningen, 
hvorfor  vi  maae  skaffe  den  Udvei  igjennem  en  Incision.  — 
Denne  Incision,  som  jeg  skal  gjøre  om  et  Øieblik,  naar 
Patienten  er  bleven  chloroformeret,  er  ikke  blot  indiceret 
fordi  Pus-Ansamlingen  bestemt  er  Aarsag  til  den  febrile 
Tilstand  men  ogsaa  fordi  vi  ellers  kunde  udsætte  hende 
for  at  Pusset  i  jugulum  muligviis  brød  igjennem  den  bagved- 
liggende Aponeurose,  hvorved  det  fik  fri  Adgang  til  Celle- 
vævet i  mediastinum  anticum.  Vistnok  vilde  et  saadant 
Forløb  være  sjeldent,  men  det  er  dog  en  Grund  mere  til 

ikke  at  opsætte  den  paatænkte  Contraaabning. 

M.  H.  Medens  vi  hos  den  foregaaende  Patient  saae 
en  tumor  cysticus  colli,  ville  vi  hos  den,  jeg  derefter  skal 
vise  Dem,  finde  en  tumor  accurat  paa  det  samme  Sted, 
men  den  er  destoværre  ikke  cystisk,  og  den  vil  være  over- 
ordentligt vanskelig  at  operere. 

Det  er  en  ung  Mand,  nogle  og  tredive  åar  gammel, 
som  er  kommen  herover  fra  Sverrig,  da  ingen  Læge  der 
vilde  indlade  sig  paa  at  operere  ham,  hvilket  jeg  heller 
ikke  kan  fortænke  dem  i.  Svulsten  begyndte  for  IV2 — 2 
Aar  siden  som  en  lille  Knude  et  Stykke  nedenfor  høire 
ang.  maxillæ;  den  er  efterhaanden  voxet  til  sin  nuværende 
Størrelse,  —  saaat  den  er  omtrent  som  etSvaneæg,  strækkende 
sig  fra  det  nævnte  Sted  til  langt  ned  imod  clavicula. 
Forresten  har  den  ikke  generet  ham  noget  synderligt, 
men  i  den  sidste  Tid  synes  han  at  Kræfterne  ere  taget 
af,  han  har  ogsaa  mistet  Appetiten  og  er  blevet  lidt  ma- 
grere, hvilket  Altsammen  maa  henregnes  til  daarlige  pro- 
gnostiske Tegn,  da  de  tyde  paa  en  Affection  af  hele  Orga- 
nismen. Jeg  troer  ogsaa,  at  Svulsten  er  af  en  malign 
Characteer,  om  den  end  ikke  er  cancrøs. 

De-see  nu,  m.  H.,  at  Svulsten  er  noget  oval,  endeel 
tilspidset  foroven  og  forneden  og  stærkt  prominerende. 
Huden  over  den  er  excorieret  paa  enkelte  Steder,  efter 
Patientens  Sigende  som  Følge  af  et  Plaster,  han  fornylig 
har  anvendt,  men  den  er  ikke  adhæreret  til  Svulsten, 
som  føles  fast,  paa  nogle  •  Partier  haardere  end  paa  an- 
dre, uden  dog  at  have  den  scirrhøse  Haardhed ;  den  er 
knudret  eller  ujævn  paa  sin  Overflade,  som  om  den  bestod 
af  flere  Svulster,  der  vare  smeltet  sammen.    De  tumores, 

som  vise  sig  i  denne  Region,  ere  hyppigst  udgaaet  fra 
gi.  lymphaticæ ;  jeg  vil  antage,  at  det  ikke  er  en  cancrøs 
Degeneration,  da  Glandlerne  jo  i  Almindelighed  ikke  an- 
gribes primært  af  cancer,  snarere  kunde  det  være  et  Ade- 
nom  eller  Sarcom,  og  i  saa  Fald  vilde  Prognosen  være 
lidt  bedre.  Imidlertid  kunde  det  dog  ogsaa  være  en  Svulst, 
som  ikke  havde  sin  Oprindelse  fra  Glandelsystemet,  og 
saa  var  det  muligt,  at  vi  havcle  en  cancroid  eller  anden 
malign  Svulst,  der  naturligviis  ligesaavel  kunde  fremkomme 
her  som  paa  ethvert  andet  Sted  af  Legemet.  —  At  den 
ikke  udgaaer  fra  gi.  thyroidea,  er  sikkert;  det  er  heller 
ikke  noget  Aneurisma,  da  den  ikke  er  pulserende;  der- 
imod føler  man  en  stærk  Pulsation  i  Arterierne  nedenfor 
Svulsten,  og  her  høres  tillige  en  snurrende  Lyd,  hvilket 
vistnok  hidrører  fra  Compressionen  af  vasa. 

Imidlertid  er  clet  dog  det  Vigtigste,  naar  vi  tænke 
paa  en  Operation,  at  vi  nøie  lægge  Mærke  til  Sygdommens 
Sæde,  thi  den  vanskeliggjøres  meget  ved  at  Svulsten  ligger 
saa '  nær  ved  cle  store  vasa.  Man  kan  i  denne  Region 
finde  enorme  Svulster,  som  ere  lette  at  fjerne,  naar  de 
ligge  ovenpaa  m.  sternocleidomastoideus ,  men  naar  de 
ligge  under  denne  Muskel,  kommer  man  lige  ind  paa  ca- 
rotis  og  v.  jugularis,  og  derved  bliver  Operationen  baade 
vanskelig  og  farlig^  idet  de  nævnte  vasa  let  læderes,  hvor- 
ved man  saavel  kan  faae  Hæmorrhagier  at  skulle  standse, 
som  udsætte  Patienten  for  Luft-Indtrængning  i  Venen. 

At  Svulsten  i  vort  Tilfælde  ligger  profund,  er  tydeligt 
nok;  man  kan  see  og  føle  den  høire  m.  sternocl.  gaaende 
som  en  Stræng  ned  over  hele  Længden  af  tumor  og  det  træder 
endnu  stærkere  frem,  naar  man  lader  den  Syge  contrahere 

Musklen,  hvorved  den  spændes  saaledes,  at  den  endog 
synes  at  frembringe  en  Fordybning  ind  i  Svulsten.  Ved 
Exstirpationen  af  en  tumor,  der  er  saaledes  situeret, 
kan  man  aldrig  forud  bestemt  sige,  om  den  vil  lykkes 
fuldstændigt,  og  i  vort  Tilfælde  maa  man  altsaa  være  for- 
beredt paa  at  nogle  Dele  af  Svulsten  strække  sig  saa 
dybt  at  vi  ikke  kunne  faae  dem  fjernede.  Man  skal  altid 
foretage  Exstirpationen  nedenfra  opad,  thi  i  modsat  Fald 
vilde  man  komme  til  at  skjære  de  samme  Arteriegrene 
flere  Gange  over  og  følgelig  have  mere  Besvær  med  Hæ- 
niostasen.  Og  dernæst  skal  man  altid  see  at  behandle  en 
Svulst,  som  om  den  var  enkysteret;  thi  de  fleste  Svulster 
ere  dog  omgivne  af  en  noget  fastere  Masse,  der  danner 
en  Slags  Capsel,  som  hænger  mere  sammen  med  Delene  i 
Omfanget  og  mindre  med  Svulstens  Overflade;  naar  man 
først  har  skaaret  dette  tættere  Lag  igjennem,  saaat  selve 
Svulstmassen  præsenterer  sig,  lykkes  det  ofte  at  fjerne 
den  ved  Enucleation,  det  vil  sige  at  tage  den  bort  ved 
Hjælp  af  Fingrene  eller  stumpe  Instrumenter. 

De  saae  nu  Operationen:  efterat  have  gjort  en  Inci- 
sion  over  Svulstens  Længdeaxe  og  præpareret  Hudrandene 
til  begge  Sider,  søgte  jeg  at  udgrave  Svulsten,  men  det 
var  umuligt  at  faae  den  hele  ud,  uagtet  jeg  dog  gik  saa 
dybt  at  carotis  laae  blottet,  pulserende  i  Bunden.  Den 
udtagne  Masse  var  destoværre  saa  emoliieret  paa  mange 
Steder,  at  jeg  hvis  jeg  havde  kunnet  vide  det  i  Forveien, 
vilde  have  fraraadet  ham  Operationen  endnu  mere  ind- 
trængende, end  jeg  gjorde.  Imidlertid  er  nu  Saaret  i  sin 
hele  Udstrækning  forenet  med  Metalsuturer  (paa  en  en- 

kelt  Draicrørs-Aabning  nær)  og  Operationen  udført  anti- 
septisk, saaat  jeg  vel  tør  haabe  at  faae  en  Forening  per 
primam  og  at  Patientens  Tilstand  ikke  skal  være  blevet 
forværret.  Men  dette  Tilfælde  vil  dog  vist  være  en  Illu- 
stration for  Dem  til  min  tidligere  Yttring  at  man  altid 
skal  betænke  sig  inden  man  indlader  sig  paa  at  exstir- 
pere  en  solid  Svulst  under  m.  sternocleidomastoideus. 


11. 


Tumor  glandularis  colli.  —  Cancer  colli. 


Mine  Herrer! 

De  ville  vistnok  erindre,  at  jeg  for  et  Par  Uger  siden 
viste  Dem  2  Patienter,  lidende  af  Svulster  paa  Halsen;  jeg 
vil  blot  med  faa  Ord  omtale,  hvorledes  Sygdommen  er  for- 
løbet Hos  dem,  førend  jeg  gaaer  over  til  de  nye  Patienter. 
De  have  Begge  befundet  sig  særdeles  vel;  den  unge  Pige 
med  den  purulente  Cyste  har  ikke  havt  nogen  Feber  senere, 
Pusset  udiryder  godt  igjennem  det  sidst  indlagte  Drainrør, 
og  fra  de  oprindelige  Incisioner  kommer  der  næsten  ingen 
Suppuration  mere,  ligesom  der  heller  ikke  har  dannet  sig 
nogen  ny  Sænkning.  Jeg  haaber  derfor,  at  vi  ikke  skulle 
have  flere  Complicationer  at  kjæmpe  med,  og  at  hun  snart 
kan  forlade  os.  —  Den  anden  Patient  (fra  Sverrig)  er 
mærkværdigt  vel;  uagtet  jeg  var  nødt  til  at  efterlade  en 
Deel  af  Svulsen,  har  der  dog  knap  været  noget  Udflod  fra 
Huulheden,  Saarrandene  ere  voxet  godt  sammen  og  de 
sidste  Suturer  ville  nu  kunne  udtages;  han  vil  altsaa  om 
kort  Tid  kunne  reise  hjem,  men  jeg  tør  desværre  ikke 
stille  Pragnosen  synderlig  god,  idet  der  efter  al  Sandsyn- 
lighed vil  komme  et  Recidiv;  imidlertid  er  det  dog  et 

Held,  at  man  selv  under  saadanne  ugunstige  Omstændig- 
heder kan  faae  en  primær  Heling  af  et  Operationssaar,  og 
jeg  vil  give  Antiseptiken  Æren  derfor;  det  er  ikke  længe 
siden,  at  jeg  havde  et  lignende  Tilfælde,  hvor  jeg  hos  en 
ung  Mand  fra  Jylland  "borttog  en  Deel  af  en  stor  Svulst  i 
reg.  supraclavicularis,  og  endskjøndt  et  betydeligt  Parti  af 
den,  som  strakte  sig  ned  om  a.  subclavia,  maatte  lades 
tilhage,  blev  dog  Saaret  lægt,  idet  jeg  trak  Hudrandene 
sammen  med  Suturer. 

Jeg  gaaer  nu  over  til  at  omtale  de  nye  Patienter,  af 
hvilke  vi  have  to,  som  Begge  ere  indlagte  paa  Afdelingen 
efterat  have  været  behandlede  i  længere  Tid  med  indven- 
dige Midler,  og  Begge  ere  kommet  til  os  med  Diagnosen 
emphysema  pulmonum.  Den  Første  kjende  De  maaskee, 
da  han  har  ligget  paa  den  medicinske  Afdeling  i  enMaaned; 
efter  de  Oplysninger,  vi  have  erholdt,  havde  han  asthma- 
tiske  Anfald,  pludseligt  opstaaencle  Dyspnøe,  som  kom  i 
Paroxysmer,  og  som  efter  den  stethoscopiske  Undersøgelse 
antoges  at  beroe  paa  en  chronisk  Bronchitis  med  Emphysem. 
De  forskjellige  Midler,  som  ere  anvendte,  have  dog  ikke 
bevirket  nogen  Bedring,  og  da  han  tillige  lider  af  en  Syg- 
dom, der  betragtedes  som  chirurgisk,  blev  han  overflyttet 
til  os. 

De  see  strax  paa  Patienten,  at  han  har  et  ret  sundt 
Ydre;  han  er  en  Mand  paa  30 — 40  Aar,  overordentlig  stor 
og  stærkt  bygget,  med  en  ualmindelig  Corpulence;  han  er 
dog  noget  congeotioneret  i  Ansigtet  og  bliver  af  og  til  lidt 
cyanotisk.  Den  „chirur giske"  Sygdom  opdage  De  vist 
ogsaa  ved  første  Øiekast,  idet  der  er  en  betydelig  Volumen- 

forøgelse  af  Halsen,  som  især  indtager  høire  regio  supra- 
clavicularis,  mindre  venstre,  men  den  har  i  det  Hele  en 
symetrisk  Form  paa  de  2  Sider.  Han  fortæller,  at  han  i 
de  senere  Aar  har  mærket,  at  Halsen  blev  tykkere,  hvor- 
for han  bestandig  maa  ,,gjøre  Skjortelinningen  videre". 
Paa  begge  Sider  af  Halsen  findes  altsaa  først  en  Mængde 
tykke,  bugtede  Strænge,  som  vel  maae  være  stærkt  dila- 
terede  Vener.  Fatter  man  Svulsten  imellem  Fingrene  føler 
man  en  blød  Masse,  Hig  et  svampet  Væv,  men  naar  man 
trykker  igjennem  dette,  finder  man  derunder  en  Mængde 
smaa,  nøddestore,  deels  blødere,  deels  haardere  Knuder, 
som  strække  sig  langs  m.  sternocleido-mastoideus,  og  for- 
modes at  være  svulne  lymphatiske  Glandler,  der  jo  netop 
i  rigelig  Mængde  have  deres  Sæde  i  denne  Region.  Man 
opdager  intet  Sted  Fluctuation  i  Svulsten,  men  ved  Tryk 
faaer  Patienten  fordetmeste  Hosteanfald. 

Det  ligger  da  nær  at  vi  spørge  os  selv,  om  disse 
Svulster  have  Noget  at  gjøre  med  den  Dyspnøe,  hvoraf 
han  lider?  Ja,  det  er  nok  muligt  enclskjøndt  den  tilstede- 
værende Bronchitis  med  Emphysem  kan  være  tilstrækkelig 
til  at  forklare  Respirations-Besværlighederne. 

Lad  os  først  betragte  de  store  varicøse  Vener;  hvor- 
fra hidrøre  de?  Vi  have  her  paa  Halsen  to  cutane  Vener, 
jugularis  anterior  og  externa;  den  første  er  ikke  aldeles 
constant,  hverken  i  sit  Forløb  eller  sit  Udmundingssted. 
Sædvanlig  forløbe  dog  de  to  jugulares  anteriores  temmelig 
tæt  ved  hinanden  fra  regio  hyoidea  nedad,  forbundne  med 
en  transversel  Anastomose,  og  tabe  sig  i  v.  jug.  externa. 
Denne  er  mere  constant  i  sit  Forløb  paa  den  udvendige 
Flade  af  m.  sternocleido-mastoideus,  den  udmunder  omtrent 

ved  Sammenstødet  af  v.  sublavia  og  jugularis  interna,  og 
den  optager  Venerne  fra  Halsen  og  Hovedet.  De  Vener, 
der  her  ere  dilaterede,  ere  altsaa  Grene  til  jug.  externa, 
og  det  er  rimeligt  at  antage,  at  Grunden  dertil  maa  søges 
i  en  Hindring  i  Circulationen.  Nu  strækker  Svulsten  sig 
lieelt  ind  imod  Siden  af  trachea  og  kunde  altsaa  tænkes  at 
trykke  paa  de  dybe  vasa,  carotis  og  v.  jugularis  interna, 
men  ved  denne  Venes  Compression  vilde  de  cut  ane  Vener 
næppe  blive  dilaterede.  Bedre  kunde  man  forklare  det 
ved  Tryk  af  en  Svulst  i  Brystet,  f.  Ex.  et  aneurisma 
paa  anonyma  eller  een  af  de  andre  store  Arterier  her,  men 
uagtet  gjentagne  Undersøgelser  har  jeg  ikke  kunnet  opdage 
noget  Spor  af  aneurisma. 

Kunne  maaskee  de  store  Glandelsvulster  være  Aarsagen 
til  VeneudvidniDgen?  Vistnok  ere  de  saa  store,  at  de  let 
kunde  udøve  et  betydeligt  Tryk  paa  de  nærliggende  Dele 
og  altsaa  comprimere  Venestammer,  men  jeg  troer  dog  ikke, 
at  de  Glandelsvulster,  som  føles  paa  Halsen,  kunde  for- 
klare os,  at  de  varicøse  Udvidninger  strække  sig  heelt  ned 
til  clavicula.  Derimod  er  det  sandsynligt,  da  alle  Cervial- 
glandlerne  i  begge  reg.  laterales  colli  ere  hypertrophiske,  at 
lignende  sygelige  Glandler  findes  længere  nede,  hvor  vi 
ikke  kunne  føle  dem,  saaledes  omkring  Bifurcaturen  af 
Bronchierne  eller  i  det  Hele  inde  i  cavum  thoracis,  hvor 
de  kunde  comprimere  de  store  Venestammer,  der  ligge  her. 
De  asthmatiske  Tilfælde  vilde  ligeledes  kunne  hidrøre  fra 
saadanne  Svulster. 

Men  kunde  der  ikke  være  en  anden,  maaskee  malign 
tumor  inde  i  Brystet,  som  baade  ved  sit  Tryk  frembragte 
de  varicøse  Dilatationer  og  tillige  foranledigede  Glandel- 

svulsterne,  der  jo  hyppigt  vise  sig  som  secundære  ved  can- 
crøse  Svulster?  Det  kan  man  ikke  antage  hos  denne  Pa- 
tient, der  har  havt  Sygdommen  i  mange  Aar  og  ovenikjøbet 
er  i  høi  Grad  corpulent  og  robust;  desuden  vilde  Affectio- 
nen  inde  i  thorax  ikke  kunne  angribe  alle  de  laterale  Cer- 
vicalglandler. 

Endskjøndt  Diagnosen  altsaa  ingenlunde  er  sikker, 
vilde  jeg  dog  snarest  antage,  at  Patienten  har  en  generel 
Glandelhypertrophie,  at  Sygdommen  altsaa  maaskee  kunde 
benævnes  efter  Trousseau  „adénie";  forresten  siger  han  selv, 
at  han  befinder  sig  langt  bedre  efterat  være  indlagt  paa 
vor  Afdeling,  uagtet  jeg  endnu  ikke  har  gjort  det  Mindste 
ved  hans  Sygdom,  men  ladet  ham  gaae  oppe  hele  Tiden. 
Han  føler  sig  mindre  vel  ved  at  ligge  i  Sengen  og  har  ikke 
havt  noget  asthmatisk  Anfald  hos  os,  medens  han  har  gaaet 
omkring.  Hans  Tilstand  lader  til  i  Øieblikket  at  være 
taalelig,  og  jeg  tænker  derfor  ogsaa  paa,  om  man  ikke 
snart  kunde  udskrive  ham,  men  hans  Arbeide  (Fyrbøder 
paa  et  Dampskib)  medfører  destoværre,  at  han  maa  staae 
ofte  og  længere  Tid  af  Gangen  i  en  foroverbøiet  Stilling, 
hvilket  er  meget  ugunstigt  for  Circulationen  i  Venerne, 
som  spændes  ved  denne  Stilling,  saaat  jeg  frygter  for  at 
der  om  kort  Tid  vil  indtræde  paany  en  Forværring  af  Til- 
fældene. 

Kunde  her  da  ikke  foretages  noget  Operativt?  Nei! 
paa  ingen  Maade.  Selv  om  man  kunde  borttage  nogle  af 
de  svuldne  Glandler  paa  Halsen,  vilde  det  Intet  nytte,  thi 
den  vigtigste  Deel  af  Sygdommen  maa  findes  inde  i  Brystet, 
hvor  vi  ikke  kunne  naae  ind  med  nogen  chirurgisk  Be- 
handling; jeg  troer  derfor,  at  vi  skulle  betragte  hans  Af- 

fection  som  et  noli  me  tangere  og  kun  søge  at  lindre 
ham  ved  indvendige  Midler;  maaskee  vilde  en  længere  fort- 
sat Cuur  med  Jod  eller  Brom  være  indiceret,  men  paa  en 
chirurgisk  Service  hører  han  vistnok  ikke  hjemme. 

Lad  os  da  betragte  den  anden  Patient,  som  ligeledes 
er  indlagt  for  en  Svulst  paa  Halsen,  som  han  ønsker  at 
faae  opereret.  Det  er  en  Mand  fra  Falster,  60  Aar  gammel, 
som  medbragte  Attest  fra  sin  Læge  derovre,  at  han  leed 
af  emphysema  pulmonum  og  en  tumor  colli,  som  maaskee 
kunde  exstirperes.  Selv  forklarer  Patienten,  at  han  har 
befundet  sig  nogenlunde  vel,  indtil  han  for  nogle  Aar  siden 
fik  Smerter  i  høire  Side  af  Halsen  og  snart  derefter  op- 
dagede en  Svulst,  som  senere  er  vedblevet  at  voxe;  han 
har  temmelig  megen  Besvær  ved  Respirationen  og  synes  af 
og  til  at  have  stærkere  Anfald  som  af  Asthma. 

Naar  vi  nu  først  tage  Hensyn  til  hans  Ydre,  da  see 
vi  ham  noget  medtaget,  affældig,  mager  uden  dog  egentligt 
at  have  noget  cachectisk  Udseende.  Han  holder  Hovedet 
skjævt  over  til  den  ene  Side  og  paastaaer,  at  Respirations- 
besværlighederne  vexle  endeel  efter  Hovedets  Stilling;  hol- 
der han  det  tilvenstre,  er  Respirationon  nogenlunde  fri,  men 
naar  det  holdes  tilhøire,  har  han  meget  vanskeligt  ved  at 
faae  Veiret;  han  kan  ogsaa  kun  taale  at  ligge  paa  ven- 
stre Side. 

Ganske  vist  kunde  hans  Dyspnøe  tildeels  beroe  paa  et 
Emphysem,  men  det  er  dog  ikke  det  Essentielle  her,  og  vi 
ville  gaae  over  til.  at  undersøge  hans  chirurgiske  Lidelse. 
Vi  finde  altsaa,  at  Svulsten  strækker  sig  paa  venstre  Side 
af  Halsen,  følgende  m.  sternocleido-mastoidcus ,  men  gaaer 


110 


tillige  lidt  bagved  denne;  nedad  gaaer  den  omtrent  til 
Midten  af  clavicula.  Dens  Tykkelse  er  omtrent  som  de  4 
Fingre  holdte  sammen;  i  sin  nederste  Deel  er  den  noget 
tyndere  og  det  er  for  Følelsen,  som  om  den  her  skilte  sig 
ad  i  flere  smaa  Knuder,  der  kunde  ligne  Cervicalglandlerne. 
Høiere  oppe  danner  den  en  tykkere,  haard,  knudret  og 
ujevn  Svulst,  som  jeg  nærmest  kunde  ligne  med  en  Mais- 
Frugt.  Den  er  næsten  ikke  øm  for  Tryk,  bedækket  af 
naturlig  Hud  og  svagt  forskydelig  imod  Underlaget,  men 
dens  Grændser  i  Dybden  kunne  ikke  nøie  bestemmes.  Lidt 
indenfor  den  store  Svulst  føles  en  mindre,  lige  paa  venstre 
Side  af  trachea,  ved  det  Sted,  hvor  gi.  thyroidea  ligger,  og 
den  hænger  ogsaa  sammen  med  trachea,  hvis  Bevægelser 
den  følger;  derimod  ere  de  to  Svulster  ikke  fast  forbundne 
med  hinanden. 

Jeg  har  ogsaa  undersøgt  Brystet  og  foruden  betydelige 
bronchitiske  Tegn  fundet  en  Pustelyd  lidt  nedenfor  venstre 
artic.  sternoclavicularis,  derimod  høres  en,saaclan  Lyd  ikke 
i  cor  eller  paa  noget  andet  Sted  af  thorax.  Da  hans 
Dyspnøe  syntes  mig  at  ligne  den,  der  fremkommer  ved 
Sygdomme  i  larynx,  undersøgte  jeg  dette  Organ  med  La- 
ryngoscopet  og  fik  derved  Sikkerhed  for  min  Formodning, 
idet  jeg  saae  at  venstre  ligamentum  glottidis  ikke  bevægede 
sig,  men  under  Respirationen  laae  aldeles  stille,  medens 
det  høire  dirrede  frem  og  tilbage;  jeg  antog  derfor,  at  der 
var  en  Paralyse  af  venstre  Rand  af  glottis.  Herfra  stam- 
mer vel  ogsaa  det  Symptom,  som  han  berettede  os,  at  han 
ligger  bedst  paa  venstre  Side,  idet  da  glottis  maaskee 
lettest  holdes  aaben. 


111 

Efterat  alle  disse  Symptomer  ere  Dem  berettede,  skulle 
vi  nu  analysere  dem  enkeltviis  og  derpaa  see  at  samle 
dem  paany  til  et  Hele,  og  først  ville  vi  da  spørge  os  selv, 
hvorledes  Forholdet  er  med  den  store  Svulst  paa  Halsen. 
Den  følger  saa  bestemt  det  normale  tractus  af  Glandlerne, 
at  vi  strax  komme  til  at  tænke  paa,  at  den  har  sin  Grund 
i  en  Sygdom  af  dem.  Det  maa  vel  være  en  Degeneration 
og  sandsynligviis  en  cancrøs  Degeneration  af  dem,  hvorpaa 
den  haarde,  stærkt  knudrede  Overflade,  dens  Ubevægelig- 
hed og  dens  Udvikling  hos  et  meget  cachectisk  Individ 
vilde  tyde.  Men  den  tydelige  souffle  i  Brystet,  hvad  er 
dens  Aarsag?  er  det  et  Aneurisma?  Det  antager  jeg  dog 
ikke.  Hvis  Glanclelsvulsten  i  reg.  lateralis  colli  er  cancrøs, 
saa  er  det  næppe  en  primær  cancer,  idet  Glandlerne  jo 
saagodtsom  altid  angribes  secundært;  her  kunde  de  maa- 
skee  være  angrebet  som  Følge  af  en  cancer  i  gi.  thyroidea, 
da  den  mindre  Svulst,  som  findes  paa  Stedet  for  gi.  thy- 
roidea, rimeligviis  har  sit  Sæde  i  dette  Organ,  eftersom 
den  følger  alle  Bevægelser  af  larynx,  hvilket  netop  er  cha- 
racteristisk  for  alle  de  Svulster  der  have  deres  Udspring  i 
den.  Men  hvis  disse  Masser  paa  Halsen  ere  cancrøse  og 
nedad  kunne  forfølges  heelt  til  clavicula,  vilde  jeg  ogsaa 
antage  Pustelyden  for  at  beroe  paa  cancrøse  Svulster,  som 
findes  lidt  længere  nede  i  den  øverste  Deel  af  cavum  tho- 
racis. Saadanne  tumores  vilde  kunne  trykke  paa  een  af  de 
store  Arterier,  der  ligge  der,  og  saaledes  foraarsage  Puste- 
lyden, men  tillige  comprimere  venstre  n.  recurrens  og  der- 
for frembringe  Paralyse  i  glottis,  idet  det  jo  er  den  nævnte 
Nerve,  der  giver  Grene  til  Musklerne  i  larynx. 

Naar  vi  sammenholde  alle  de  Tilfælde,  som  Patienten 
lider  af,  bliver  Diagnosen  vel  altsaa  en  cancer,  som  har 
udbredt  sig  betydeligt  til  Glandelsystemet  og  tilsidst  med- 
ført forskjellige  Compressionsphænomener. 

Pragnosen  er  vist  absolut  slet,  hvad  vi  allerede 
vilde  slutte  af  hans  cachectiske  Ydre,  og  da  der  naturlig- 
viis  ifølge  vor  Diagnose  ikke  kan  være  Tale  om  noget 
Operativt,  ville  vi  snarest  muligt  faae  ham  til  at  reise  hjem. 


12. 


Hydrocele  colli.  —  Group.  —  Tracheotomia. 


Mine  Herrer! 

Jeg  skal  idag  til  at  foretage  en  Operation  paa  den 
lille  Pige,  som  De  her  see;  hun  har  fra  den  tidligste  Tid 
havt  den  Svulst  paa  Halsen,  som  Forældrene  nu  ønske  at 
faae  fjernet.  Den  ligger  i  regio  supraclavicularis  sinistra 
og  har  omtrent  Størrelse  af  en  Valdnød;  den  er  dækket  af 
naturlig  Hud,  er  indolent  og  kan  forskydes  lidt  imod 
Underlaget.  I  det  Hele  er  dens  Consistens  blød,  det  er 
som  om  man  følte  paa  en  Svamp,  men  der  er  den  For- 
skjel  mellem  Svulstens  øverste  og  nederste  Deel,  at  den 
øverste,  der  skal  være  det  sidst  udviklede  Parti,  er  mere 
blød  og  giver  en  utydelig  Fluctuationsfornemmelse,  medens 
den  nederste  snarere  ligner  en  Svulst,  der  er  sammensat 
af  mange  smaae  „Knuder" ,  som  en  Samling  af  endeel 
bløde,  lidt  svulne  lymphatiske  Ganglier.  Svulstens  hele 
Habitus  kunde  kun  passe  paa  et  Lipom,  en  erectil  Svulst, 
et  Adenom  eller  en  flydende  Svulst;  om  en  malign  Svulst 
kunde  der  ikke  godt  være  Tale,  da  Patientens  Almeen- 
befindende  ikke  lider,  uagtet  hun  allerede  har  havt  den  i  alle 
disse  Aar.  —  Da  den  øverste  Deel  af  Svulsten  viste  Fluo 

tuation,  puncterede  jeg  her  igaar  og  der  udflød  da  en 
tynd,  sero-sangvinolent  Vædske;  eftersom  altsaa  eet  Parti 
af  Svulsten  var  flydende,  maatte  man  antage  som  det 
Rimeligste  at  den  øvrige  Deel  var  af  samme  Natur,  uagtet 
<}en  ikke  frembød  nogen  Fluctuationsfornemmelse,  og  jeg 
stillede  derfor  Diagnosen:  multiloculær  Cyste. 

Saadanne  sammensatte  cystiske  Svulster  findes,  som 
bekjendt,  i  testis,  i  mamma,  i  ossa,  men  ogsaa,  skjøndt 
sjeldnere,  paa  Halsen  og  de  gaae  da  under  Navnet  hydro- 
cele  colli  eller  hygroma  cysticum  colli  —  og  man  pleier 
at  tilføie:  congenitum,  idet  de  oftest  (eller  altid)  ere  med- 
fødte, men  fra  Begyndelsen  af  ere  saa  smaa,  at  man 
først  lægger  Mærke  til  dem,  naar  de  lidt  efter  lidt  voxe. 
Cæsar  Hawkins  i  London  har  især  nøie  undersøgt  disse 
Svulster  og  beskrevet  dem  under  ovenstaaende  Benævnelse, 
hvorved  det  dog  ikke  er  angivet  af  hvad  Natur  Sygdommen 
er;  og  den  kan  maaskee  ogsaa  være  af  forskjellig  Op- 
rindelse. 

Cysterne  paa  Halsen  findes  især  paa  dens  Forflade 
(regio  suprahyoidea)  og  i  Nakken,  meget  sjeldent  i  reg. 
lateralis,  saaledes  som  her  er  Tilfældet;  og  efter  det  Sted, 
hvor  de  træffes,  kunde  man  antage  forskjellige  Udgangs- 
puncter. 

Saaledes  kunde  et  hydrocele  colli  undertiden  være  en 
cystisk  struma;  denne  vide  vi,  kan  angribe  enten  een  eller 
begge  lobi  af  glandula  thyroidea  og  vil  altsaa  vise  sig  paa 
den  ene  eller  paa  begge  Sider  af  trachea,  men  kan  ud- 
vikle sig  saa  betydeligt  at  den  derved  fjerner  sig  langt 
fra  den  Plads,  som  anvises  den  i  den  normale  Anatomi ;  imid- 
lertid vedbliver  den  dog  temmelig  constant  at  frembyde 

det  characteristiske  Symptom,  nemlig  at  Svulsten  hænger 
saaledes  fast  ved  larynx  at  den  bevæges  op  og  ned  ved 
Deglutitionen.  En  struma  har  ogsaa  ofte  den  Eiendomme- 
lighed  at  den  besværer  Respirationen,  enten  det  hidrører 
fra  et  overordentligt  Volumen  eller  fra  at  Svulsten  træn- 
ger sig  ned  bag  manubrium  sterni;  de  franske  Chirurger 
pleie  endog —  netop  af  Hensyn  til  denne  Complication  — 
at  inddele  Svulsterne  i  practisk  Henseende  i  goitres  suffo- 
cants  og  non  suffocants  og  mene  at  chirurgiske  Operationer 
egentligt  kun  ere  indicerede  ved  den  første  Slags;  det  ved- 
kommer os  dog  ikke  her,  da  det  er  øiensynligt  efter  Svulstens 
Sæde  at  den  ikke  kan  have  Noget  at  gjøre  med  gi.  thyroidea. 

Dernæst  har  man  antaget  hydrocele  colli  for  at  være 
en  cystisk  Degeneration  af  andre  Glandler,  af  gi.  sub- 
maxillaris,  naar  Svulsten  fandtes  i  reg.  suprahyoidea,  men 
især  af  de  lymphatiske  Glandler,  der  jo  findes  i  saa  stor 
Masse  i  Halsens  hele  Længde;  det  maatte  ialtfald  være 
de  sidstnævnte,  man  kom  til  at  tænke  paa  hos  vor  Pa- 
tient, da  hendes  tumor  ligger  i  reg.  supraclavicularis. 

En  tredie  Forklaring  er  den,  at  det  kunde  være  en 
erectil  Svulst,  der  var  omdannet  til  en  sammensat  Cyste; 
idetmindste  har  den  nyere  Tids  Undersøgelser  paaviist  at 
denne  Omdannelse  kan  finde  Sted  og  da  hydrocele  colli 
ialmindelighed  er  en  medfødt  Svulst  passer  det  ret  godt, 
eftersom  erectile  Svulster  ere  de  allerhyppigste  af  alle 
tumores  congeniti.  Man  har  undertiden  seet  i  en  erectil 
Svulst  at  enkelte  af  de  smaa  Huulheder  vare  aflukkede 
fra  den  øvrige  vasculære  Masse  og  dannede  virkelige  Cy- 
ster; hvis  disse  tiltoge  mere  og  mere,  kunde  det  Hele  til- 
sidst  blive  til  Cyster  med  Fortrængelse  af  det  erectile  Væv. 

8* 

Endelig  er  der  Pathologer,  som  mene  at  hydrocele 
colli  ikke  ere  progene,  men  neogene  Cyster  og  at  de  alt- 
saa  ere  opstaaede  primært  paa  samme  Maade,  som  man 
maaskee  endnu  er  nødt  til  at  antage  det  for  de  enkelte 
Tilfælde  af  sammensatte  Cyster  i  Benene,  der  ere  iagt- 
tagne f.  Ex.  af  Nélaton  igjennem  hele  LæDgden  af  femur. 

Imellem  disse  forskjellige  Anskuelser  tør  jeg  næppe 
træffe  noget  bestemt  Valg,  imidlertid  hælder  jeg  dog  meest  til 
den  Anskuelse  at  det  er  en  multiloculær  Cyste,  udgaaende 
fra  gi.  lymphaticæ.  Det  vigtigste  Spørgsmaal  er  dog: 
Hvorledes  skulle  vi  behandle  den?  Gaae  vi  ud  fra  at  det 
altsaa  er  en  Cyste,  saa  vide  vi  at  man  især  pleier  at  an- 
vende Punctur  og  paafølgende  lnjection ;  men  det  lader 
sig  vanskelig  udføre  her.  Thi  det  maa  være  en  sammen- 
sat Cyste  og  de  enkelte  Sække  communicere  ikke  med 
hinanden,  saaat  man  vilde  blive  nødt  til  at  punctere  dem 
alle,  den  ene  efter  den  anden  og  det  var  vistnok  ugjør- 
ligt  da  der  er  en  meget  stor  Mængde  af  dem  og  Indholdet 
kanskee  ikke  er  tyndflydende  i  dem  alle ;  vi  maae  derfor 
vælge  Exstirpationen  og  det  er  den  Operation,  jeg  skal 
udføre,  saasnart  Patienten  er  blevet  fuldstændigt  chloro- 
formeret. 


De  saae  at  Exstirpationen  var  temmelig  besværlig; 
Svulsten  strakte  sig  heelt  ind  imod  scaleni  og  den  aller- 
dybeste Deel  maatte  lades  tilbage,  da  jeg  kom  ind  paa  de 
store  vasa;  jeg  brugte  saavidt  muligt  Fingeren  og  stumpe 
Instrumenter  til  at  fjerne  den,  fordi  jeg  derved  snarere 
kunde  undgaae  Grenene  fra  a.  subclavia,  og  Blødningen  var 
derfor  heller  ikke  saa  betydelig.    Det  er  vistnok  et  godt 

Exempel  paa  et  hydrocele  colli;  De  see  nemlig,  at  der 
foruden  den  større  øverste  Cyste  (den,  som  jeg  havde  punc- 
teret)  findes  et  heelt  Agglomerat  af  mindre,  fra  en  Ærts 
til  en  Nøds  Størrelse,  adskilte  fra  hinanden  og  med  temme- 
lig tykke,  faste  Vægge;  nu  skal  jeg  blot  forene  Saaret  med 
Suturer,  idet  der  dog  indbringes  et  tyndt  Dramrør  i  den 
ene  Vinkel,  og  indlægge  en  antiseptisk  Forbinding.*) 


M.  H.!  Jeg  fik  i  dette  Øieblik  Underretning  om,  at 
der  var  indkommet  en  Patient,  som  vistnok  maatte  opereres 
strax;  jeg  vil  nu  lade  ham  bære  herop  paa  Operations- 
stuen for  at  undersøge  ham,  og  den  Tid  kunne  vi  saa  be- 
nytte til  at  faae  at  vide,  hvorledes  Sygdommen  er  forløbet. 
Det  skal  nemlig  være  en  lille  Dreng  paa  3  Aar,  som  alt- 
saa  ikke  selv  kan  give  Oplysning  om  sin  Tilstand. 

Vi  erfare  da  at  Barnet  har  været  sygt  i  3  Dage  af 
catarrhalske  Tilfælde;  her  er  ikke  gaaet  nogen  exanthema- 
tisk  Sygdom  i  Forveien,  men  han  har  havt  Hoste  og  noget 
Besvær  ved  Respirationen;  igaar  begyndte  han  at  faae  An- 
fald af  Dyspnøe  med  kortere  og  længere  Mellemrum  (1/2 
Time  eller  lidt  mere)  og  idag  ere  aisse  Anfald  tiltagne  i 
Intensitet,  saaat  Forældrene  besluttede  sig  til  at  bringe 
ham  herind. 

Nu  see  De  Patienten;  De  opdage  let,  at  der  er  be- 
tydelig Hindring  for  Respirationen,  idet  baade  jugulam  og 
cardia  trækkes  ind  ved  hver  Inspiration  (de  Franskes 
tirage)  og  De  høre  ogsaa  den  hvæsende  Lyd,  der  ledsager 


*)  Saaret  lægtes  godt  og  hun  udskreves  helbredet  efter  kort  Tids 
Forløb. 

den.  Der  er  dog  ikke  complet  Aphonie,  men  Talen  er 
overordentlig  hæs  og  Barnet  har  et  temmelig  asphyctisk 
Udseende.  Det  vil,  som  De  selv  inclsee,  være  absolut  nød- 
vendigt at  foretage  Noget  for  at  skaffe  ham  friere  Respi- 
ration, da  Tilstanden,  som  den  nu  er,  meget  snart  vil  gaae 
over  i  Døden. 

Hvor  Forhindringen  sidder,  kan  man  vel  ikke  opdage 
ved  den  ydre  Undersøgelse,  men  man  kan  dog  med  stor 
Sandsynlighed  bestemme  dens  Sæde.  Det  vigtigste  Tegn  i 
saa  Henseende  er  den  eiendommelige  Lyd  ved  Respirationen 
og  Stemmen,  og  den  leder  vor  Tanke  hen  paa  den  i  Pa- 
tientens Alder  saa  hyppige  Sygdom,  der  kaldes  „Croup". 
Yi  kunne  ikke  afgjøre  med  Sikkerhed,  om  den  fra  først  af 
er  begyndt  i  larynx  eller  „forplantet"  derned  fra  pharynx 
og  fauces;  imidlertid  er  jeg  heller  ikke  sikker  paa,  at  det 
er  rigtigt,  naar  man  siger,  at  Diphtheritis  saaledes  „for- 
planter" sig.  Jeg  troer  snarere,  at  Croup  og  Diphtheritis 
ere  at  betragte  som  almindelige  Infectionssygdomme ,  der 
manifestere  sig  paa  de  forskjellige  mucøse  (eller  cutane) 
Membraner,  og  naar  Sygdommen  først  har  vrist  sig  i  fau- 
ces og  senere  angriber  larynx,  troer  jeg  ikke,  at  det  er  en 
local  Sygdom,  som  udbreder  sig  fra  fauces  nedad. 

Men  selv  om  det  paa  begge  Steder  er  en  generel  Af- 
fection,  kan  man  dog  ikke  undlade  ved  Croup  at  maatte 
tage  Hovedhensynet  til  den  locale  Lidelse;  vi  have  fore- 
løbig kun  Eet  at  gjøre  her,  nemlig  at  skaffe  Patienten 
friere  Respiration  og  saa  vente,  at  den  generelle  Affection 
vil  kunne  helbredes;  thi  Tracheotomien  helbreder  jo  ikke 
Sygdommen,  den  er  blot  et  palliativt  Middel  og  gjøres  kun, 
fordi  den  voldsomme  Dyspnøe  bestemt  indicerer  den. 

Rigtignok  kunde  man  maaskee  først  undersøge,  hvor 
Membranerne  sidde,  men  jeg  vil  nødig  udsætte  mig  for  at 
Barnet  døer  af  Suffocation,  imens  jeg  anstrænger  mig  for 
at  see ,  om  der  er  diphtheritiske  Belægninger  i  fauces ,  og 
det  vil  desuden  i  dette  Øieblik  ikke  have  nogen  Indflydelse 
paa  min  Behandling,  om  saadanne  findes  der  eller  ikke. 
At  vi  derimod  have  en  Forhindring  paa  et  bestemt  Sted  i 
Respirationsveien  kan  jeg  slutte  mig  til  af  de  tilstede- 
værende Symptomer;  Dyspnøen  er  altfor  stærk  til  at  kunne 
hidrøre  fra  en  pulmonal  Affection  i  den  ene  Side,  og  hvis 
Luftens  Indtrængning  ikke  var  saagodtsom  stoppet  overalt 
i  Bronchierne,  vilde  der  ikke  være  „tirage"  i  saa  høi  Grad. 
Hæsheden  tyder  dernæst  paa,  at  der  maa  være  noget  Sygt 
i  den  Region,  hvor  Stemmen  dannes,  altsaa  oppe  i  larynx, 
og  naar  her  i  det  Hele  er  Tegn  paa  en  Lidelse,  ville  vi 
med  god  Grund  kunne  formode,  at  Lidelsen  ikke  blot  be- 
staaer  i  en  Forstyrrelse  af  Stemmen,  men.  tillige  er  Aarsag 
i,  at  Luften  ikke  kan  komme  ind  i  Bronchierne,  med  andre 
Ord,  at  der  er  en  Forsnævring  i  larynx  —  foruden  at 
andre  Partier  af  Luftveiene  o  g  saa  kunne  lide. 

Naar  jeg  her  siger  „Forsnævring",  maa  jeg  endnu  for- 
klare lidt  nærmere,  hvorledes  jeg  tænker  mig  det;  hvis  man 
har  en  Croup  for  sig,  forestiller  man  sig  jo  for  det  Meste, 
at  „Membraner"  ere  noget  af  det  Væsentligste  ved  Syg- 
dommen og  at  Suffocationen  altsaa  kunde  hidrøre  fra,  at 
disse  Membraner  opfyldte  Canalens  Lumen,  men  jeg  an- 
tager dog,  at  det  Spasmodiske  spiller  en  ligesaa  vigtig 
Rolle,  saaat  Suffocationen  tildeels  er  af  nervøs  Oprindelse. 
Idetmindste  er  det  tydeligt,  at  der  baade  er  en  vedvarende 
Dyspnøe  og  desuden  af  og  til  suffocatoriske  Anfald,  hvilke 

vi  bedst  forklare  os  som  noget  Spastisk,  som  en  Reflex- 
virksomhed.  Vi  see  ogsaa,  at  Anfaldene  netop  komme  ved 
Irritamenter,  f.  Ex.  ved  at  Patienten  ængstes,  naar  vi  med 
Magt  aabne  Munden  eller  naar  vi  trykke  Tungen  ned  for 
at  inspicere  fauces.  Det  er  netop  af  den  Grund,  at  jeg 
ikke  bar  bestræbt  mig  for  at  undersøge  Barnet  igjennem 
Munden,  men  strax  vil  skride  til  at  placere  ham  under 
gunstigere  Omstændigheder  hvad  Respirationen  angaaer, 
for  derved  at  hjælpe  ham  over  den  nuværende  faretruende 
Tilstand;  saa  kan  jeg  haabe,  at  Organismen  vil  kunne  faae 
Bugt  med  den  generelle  Sygdom. 

Jeg  vil  idag  benytte  Paquelnrs  Cauterium,  som  De 
see  nu  er  blevet  glødet,  og  som  jeg  —  efter  de  nyeste 
Erfaringer  fra  Paris  —  maa  antage  for  at  være  ret  hen- 
sigtsmæssigt til  at  udføre  Operationen  med. 


De  saae  nu  Operationen  og  lagde  vel  Mærke  til,  at 
jeg  cauteriserede  alle  de  bløde  Dele  indtil  trachea,  men 
at  jeg  aabnede  denne  med  Kniven.  Jeg  kivnde  nemlig  ikke 
føle  med  Cauteriet,  hvor  dybt  jeg  var  kommet,  og  jeg  var 
bange  for  at  det  skulde  perforere  altfor  rask  ind  i  trachea, 
saaat  maaskee  endog  den  bageste  Væg  kunde  lide  derved. 
Da  jeg  tog  Kniven  for  at  punctere  trachea  med  den . 
troede  jeg  at  have  cauteriseret  alle  de  bedækkende  Dele 
saa  complet,  at  de  ikke  kunde  bløde;  imidlertid  kom  der 
dog  lidt  Blødning  og  endeel  af  Blodet  flød  ned  igjennem 
Aabningen,  men  efterat  Respirationen  var  kommet  godt  i 
Gang,  var  der  ikke  mere  noget  Farligt  derved.  I  det  Hele 
foregik  Cauterisationen  meget  let,  men  dette  Cauterium  er 

altfor  stort  og  giver  en  escara,  som  nødvendigviis  maa 
efterlade  en  betydelig  Saarflade;  jeg  maa  derfor  sørge  for 
at  faae  et  mindre  Exemplar  til  næste  Gang  jeg  skal  bruge 
det  hos  et  Barn;  jeg  troer  desuden  at  det  maaskee  under 
alle  Omstændigheder  er  rigtigst  at  bruge  Kniven  tilsidst, 
da  man  lettere  styrer  den  end  et  glødende  Instrument,  som 
er  tilbøieligt  til  at  glide. 

Hvad  Kniven  angaaer,  vil  jeg  forresten  raade  Dem  til 
at  have  den  meget  spids,  da  det  ellers  er  vanskeligt  at 
trænge  igjennem  de  cartilaginøse  Ringe,  og  man  skal  altid 
støde  rask  til  for  at  den  mucøse  Membran  indenfor  ogsaa 
kan  blive  gjennemskaaret;  dernæst  vil  jeg  anbefale  Dem 
denne  brede,  skotske  Sonde,  der  stikkes  ind  i  Saaret  lige 
efter  Kniven,  og  ved  at  dreies  paa  Kant  faaer  Randene  til 
at  gabe,  saa  at  man  lettere  kan  indbringe  Trousseau's 
Diktator  og  derved  Canylen.  Selve  Saaret  gjør  jeg  for- 
øvrigt slet  ikke  noget  ved,  jeg  lægger  blot  en  Olielap 
over,  men  Barnet  anbringes  strax  i  et  Værelse,  hvor  Tem- 
peraturen holdes  over  20°  og  hvor  der  bestandig  fordam- 
pes Carbolvand.  Da  der  vistnok  ved  Diphtheritis  findes  para- 
sitiske Dannelser  i  Membranerne  —  endskjøndt  jeg  ikke 
troer,  at  Sygdom  beroer  paa  dem  —  kan  det  vel  være 
rationelt  at  anvende  Carboisyren  som  et  „parasiticid"  Stof. 


M.  H. !  De  saae  at  jeg  forleden  gjorde  en  Tracheo- 
tomi  paa  en  her  i  Landet  ualmindelig  Maade;  jeg  vil  idag 
atter  komme  tilbage  til  dette  Tilfælde  og  give  Dem  nogle 
Oplysninger  om  Patienten.  Han  blev  efter  Operationen 
mere  og  mere  livlig,  han  er  begyndt  at  lege,  han  spiser 


nu  ret  godt  og  i  det  Hele  er  der  altsaa  en  Fremgang  til 
det  Bedre;  men  Resultatet  er  endnu  ikke  sikkert,  thi  Diph- 
theritis  kunde  udbrede  sig  videre  og  han  har  fremdeles  lidt 
Dyspnøe  og  Hoste  med  meget  rigeligt  Expectorat;  der  er 
i  Begyndelsen  kommet  membranøse  Stykker  ud  af  Canylen, 
men  det  er  ophørt  i  de  sidste  Dage. 

For  ikke  at  udsætte  Patienten  for  nogen  Fare,  vil  jeg 
ikke  lade  ham  bringe  herind  paa  Operationsstuen,  hvor 
den  koldere  Luft  kunde  skade  ham,  men  jeg  vil  dog  be- 
nytte Leiligheden  til  at  give  Dem  nogle  almindelige  Be- 
mærkninger om  Tracheotomien. 

Hvad  det  Historiske  angaaer,  da  har  den  jo  været 
kjendt  allerede  i  den  ældste  Tid,  men  først  i  de  sidste  40 
— 50  Aar  er  det  blevet  en  mere  almindelig  Operation, 
takket  være  Trousseau's  Bestræbelser,  idet  han  optog  og 
vulgariserede  den  efterat  Bretonneau  (i  Tours)  var  begyndt 
dermed.  Dennes  første  heldige  Tilfælde  var  i  1825,  Trous- 
seau's i  1830;  men  som  alt  Nyt  fik  det  i  Begyndelsen  en 
daarlig  Modtagelse,  og  meest  af  Datidens  C  hi  rur  ger;  der 
udspandt  sig  lange  Discussioner  desangaaende  (i  1839)  i 
det  franske  chirurgiske  Academi,  hvor  Trousseau*)  forsva- 
rede Operationen  og  haandhævede  dens  Berettigelse  i  Me- 
dicinen ved  Siden  af  Thoracentesen ,  og  han  støttede  sig 
væsentlig  paa  sine  gode  Resultater,  som  han,  uagtet  han 
var  saa  daarligt  anlagt  som  Nogen  til  Chirurgi,  havde  forud 
for  de  Chirurger,  der  havde  prøvet  Operationen.  Naar 
disse  opponerede  imod  ham,  idet  de  kun  havde  dødelige 

*)  Trousseau  har  især  gjort  Tracheotomien  almindelig  efterat  han  i 
1848  var  blevet  Læge  ved  Børnehospitalet  i  Paris.  Hans  første 
offentlige  Meddelelse  om  Operationen  udkom  1833. 

Resultater  at  opvise,  da  var  det  fordi  selve  Operationen 
ikke  er  det  Vigtigste,  hvad  Chirurgerne  gik  ud  fra,  medens 
Trousseau  derimod  lagde  Vægt  paa  Efterbehandlingen  og 
viste  at  den  var  det  Vigtigste.  Især  maa  man  forhindre, 
at  Patienten  respirerer  umiddelbart  den  kolde  Luft  i  Væ- 
relset,  og  man  maa  see  at  skaffe  ham  opvarmet  Luft, 
hvilket  Trousseau  gjorde  ved  blot  at  binde  et  Halstørklæde 
om,  medens  jeg  sætter  Dampapparater  i  Gang  Dag  eg  Nat 
om  Sengen.  Jeg  troer  endog,  at  naar  man  tillægger  Trous- 
seau stor  Fortjeneste,  maa  man  først  og  fremmest  næ\Tne 
hans  Halstørklæde. 

Dertil  kommer,  at  bruger  man  ikke  den  dobbelte 
Canyle,  kan  man  heller  ikke  vente  sig  gode  Resultater;  det 
er  forøvrigt  ikke  nogen  ny  Opfindelse,  idet  den  blev  op- 
fundet i  forrige  Aarhundrede  af  Englænderen  Martin ;  skjøndt 
Bretonneau  atter  bragte  den  frem,  hørte  han  dog,  uvist  hvor- 
for, efter  nogen  Tids  Forløb  igjen  op  dermed,  og  Trous- 
seau benyttede  derfor  ogsaa  i  Begyndelsen  en  enkelt  Ca- 
nyle, som  selvfølgelig  let  blev  tilstoppet,  ofte  maatte  tages 
ud  og  renses  og  atter  indlægges.  Naturligviis  forværredes 
Saarets  og  Patienténs  Tilstand  ved  den  stadige  Irritation. 

Den  dobbelte  Canyle  kom  dog  snart  igjen  i  Brug,  og 
maaskee  De  ville  huske  det  bedre,  naar  jeg  fortæller  Dem 
det  som  en  Anecdote.  Det  skete  nemlig  engang,  at  Trous- 
seau tracheotomerede  en  fransk  Generals  Datter,  hos  hvem 
Faderen  og  Trousseau's  Assistent  holdt  Vagt  om  Natten. 
Generalen  syntes  da  at  det  var  underligt,  at  Assistenten 
tog  Canylen  ud  saa  ofte  og  meente,  at  det  var  mere  hen- 
sigtsmæssigt, efter  hans  mechaniske  Begreber,  at  lægge 
en  Skede  udenom  denne  Canyle  og  saa  lade  hiin  blive  i 

Saaret  medens  denne  rensedes;  han  meente  det  kunde 
gjøres,  naar  det  formedes  efter  et  Stykke  af  en  Cirkelbue. 
Dette  fortalte  nu  Assistenten  Trousseau  den  næste  Morgen; 
han  lod  da  strax  een  lave  og  benyttede  siden  altid  dob- 
belte Canyler,  og  dette  spiller  ligesaa  vigtig  en  Rolle  ved 
Tracheotomien  som  Tørklædet. 

Endelig  maae  De  endnu  erindre,  hvormeget  det  kom- 
mer an  paa,  hvor  i  Trachea  Aabningen  gjøres.  Det  er 
jo  en  vanskelig  Operation  —  det  er  Noget,  De  ikke  bør 
være  uvidende  om  —  og  navnlig  ligger  Vanskeligheden  i 
at  aabne  Trachea  ordentligt,  thi  Operationen  vil  jo  hyppigst 
blive  udført  paa  Børn,  der  kaste  sig  fra  Side  til  Side  og 
ere  meget  urolige. 

Anderledes  stiller  Sagen  sig  naturligviis  paa  et  Hospi- 
tal, da  Patienterne  der  jevnligt  komme  til  os  „in  extre- 
mis".  Vi  kunne  nemlig  dele  Sygdomsforløbet  med  de 
Franske  i  3  Stadier:  1)  hvor  vi  have  de  almindelige  ca- 
tarhalske  Symptomer,  2)  hvor  vi  vel  have  suffocatoriske 
Anfald,  men  frie  Mellemrum,  og  3)  hvor  vi  have  vedvarende 
Dyspnøe  ogsaa  mellem  Anfaldene.  Det  er  ikke  afgjort, 
naar  Operationen  helst  skal  udføres;  Trousseau  holdt  paa 
det  2det  Stadium,  da  man  i  Reglen  kan  sige  forud,  at  gjør 
man  det  ikke  nu,  vil  man  senere  komme  til  at  gjøre  det 
og  da  under  uheldigere  Omstændigheder;  jeg  troer  ogsaa, 
at  De  i  Deres  Praxis  skulle  følge  Trousseau's  Raad.  At 
man  ikke  maa  vægre  sig  ved  at  gjøre  denne  Operation 
(om  man  end  selvfølgelig  i  Begyndelsen  er  bange  for  clet, 
hvad  der  heller  ikke  er  saa  underligt) ,  vise  noksom  de 
statistiske  Oplysninger,  at  nemlig  tidligere  —  før  man  tra- 

cheotomerede  —  kun  7 — 8  °/0  helbrededes,  medens  nu,  da 
Operationen  er  blevet  almindeligt  indført,  1/3  helbredes. 

Som  jeg  før  sagde,  er  det  af  allerstørste  Vigtighed  at 
incidere  trachea  i  linea  media,  thi  gjør  man  ikke  det,  vil 
man  have  Vanskelighed  med  at  bringe  Canylen  ind  og  der- 
næst endnu  udsætte  sig  for  et  Emphysem,  som  jeg  idet- 
mindste  altid  har  seet  medføre  Døden;  desuden  frembrin- 
ger uheldig  Aabning  af  trachea  stor  Disposition  til  phleg- 
monøse  Sænkninger.  Incisionen  lige  i  Midtlinien  er  altsaa 
ikke  let,  og  man  maa  helst  see  og  føle,  hvor  man  er:  De 
ville  ogsaa  erindre,  at  jeg  i  forrige  Time  anførte  det  som 
een  af  mine  Grunde,  hvorfor  jeg  opgav  Cauterisationen  og 
ikke  fuldførte  Operationen  hermed;  endvidere  opgav  jeg 
den,  fordi  jeg  ikke  vilde  brænde  Trachea  igjennem,  for 
ikke  at  udsætte  mig  for  senere  Stricturer  heraf;  jeg  troer 
derfor  at  man,  især  hos  Børn,  maaskee  helst  skal  aabne 
med  Kniv. 

Endnu  blot  en  Bemærkning  med  Hensyn  til  Cauteri- 
sation  som  Indledning  til  Tracheotomien :  Det  var  op- 
rindelig St.  Germain  ved  Børnehospitaiet  i  Paris,  som  an- 
befalede den,  og  han  har  foreslaaet  2  Maader,  idet  han 
enten  vilde  gjøre  den  med  et  electrisk  Cauterium  eller  med 
en  almindelig  Bistouri,  som  blev  glødet  ved  en  Spiritus- 
flamme. Han  foretrak  navnlig  det  Sidste.  Forresten  er 
Cauterisationen  endnu  ikke  meget  i  Brug,  og  er  den  især 
benyttet  i  Frankrig,  saa  er  det  vel  fordi  et  bekjendt  Navn 
er  sat  i  Forbindelse  hermed,  nemlig  Verneuil's.  Han  er 
dog  ikke  Opfinderen  deraf;  den,  der  udførte  Operationen 
først,  var  Amussat  jun. 

M.  H. !  Jeg  finder  endnu  eengang  Anledning  til  at 
komme  med  nogle  Bemærkninger  angaaende  den  lille  Dreng, 
jeg  tracheotomerede  i  forrige  Uge;  han  er  med  hver  Dag 
blevet  raskere,  saaat  jeg  tør  haabe,  at  der  ikke  længere  er 
nogen  Fare  for  hans  Liv,  iclet  alle  Respirations-Forstyrrel- 
serne have  tabt  sig  ved  Tracheotomien.  Jeg  har  netop 
idag  taget  Canylen  ud,  og  det  er  den  Omstændighed,  som 
foranlediger  mig  til  at  sige  nogle  Ord  om  Canylerne. 

Det  kan  undertiden  være  vanskeligt  nok  at  faae  Ca- 
nylen indbragt  i  trachea,  men  det  kan  ofte  være  endnu 
vanskeligere  at  faae  den  bort  —  jeg  mener,  at  faae  Bar- 
net til  at  undvære  den.  Grunden  dertil  er  ialmindelighed 
en  Ængstelse,  som  paakommer  Patienten,  for  at  han  ikke 
kan  respirere,  naar  den  ikke  er  inde;  der  kan  endog  ved 
den  Leilighed  paany  indtræde  Suffocationstilfælde,  der  ikke 
have  Noget  med  Diphtheritis  at  gjøre,  men  ere  af  en  spas- 
modisk Natur  og  ligefrem  skrive  sig  fra  Barnets  Angst, 
saaat  de  have  en  psychisk  Grund.  løvrigt  kan  der  ogsaa 
være  andre  Aarsager,  som  forhindre  Canylens  Fjernelse, 
nemlig  Paralyser  —  der  jo  ofte  optræde  under  en  Diphthe- 
ritis —  eller  blivende  Forsnævring  i  larynx  ved  granuløse 
Nydannelser;  disse  Aarsager  vil  jeg  dog  ikke  opholde  mig 
videre  ved,  men  det  er  aldeles  sikkert  at  der  gives  Tilfælde, 
hvor  Angsten  vedligeholder  sig  i  den  Grad,  at  man  slet 
ikke  kan  tage  Canylen  bort.  Der  er  en  ret  curiøs  Anec- 
dote  herom,  som  jeg  vil  forælle  Dem,  da  den  baade  viser 
Hindringens  nervøse  Aarsag,  og  hvorledes  man  kan  beseire 
den.  Det  var  en  ung  Pige,  fortæller  den  franske  Læge 
Millard,  som  fik  de  omtalte  Tilfælde  uden  at  det  var  mu- 
ligt at  finde  Noget  som  kunde  forklare,  hvorfor  hun  ikke 


127 


kunde  undvære  Canylen;  hun  vilde  paa  ingen  Maade  skilles 
ved  den,  men  tilsidst  fandt  hun  sig  dog  i,  at  man  blot 
hængte  hende  Canylen  om  Halsen  i  en  Snor  —  som  en 
Slags  Amulet.  Sanne  beretter  om  en  anden  Patient,  at 
endnu  3  Maaneder  efter  Tracheotomien  fik  hun  voldsomme 
spasmodiske  Anfald,  hv ergang  han  forsøgte  at  udtage  Ca- 
nylen, uagtet  det  var  øiensynligt,  at  Luften  passerede  frit 
igjennem  larynx,  thi  hun  raabte  med  aldeles  naturlig  og 
høi  Stemme:  „Giv  mig  min  Canyle  igjen".  Tilsidst  beslut- 
tede han,  ikke  at  tage  Notice  af  hendes  Indsigelser,  men 
blev  siddende  rolig  ved  Siden  af  hende,  med  Canylen  i 
Haanden,  parat  til  at  indbringe  den,  hvis  Tilstanden  skulde 
blive  livsfarlig,  men  efterhaanden  blev  hun  dog  roligere  og 
vænnede  sig  endelig  til  at  respirere  den  naturlige  Vei. 

Det  var  dog  egentligt  ikke  af  den  Grund,  at  jeg  her 
har  taget  Canylen  frem,  men  for  at  vise  Dem  dens  aparte 
Udseende.  De  see  nemlig  at  den  er  ganske  sort  i  hele 
den  udvendige  Halvdeel,  og  denne  Farvning,  som  man  hver- 
ken faaer  til  at  svinde  ved  at  gnide  paa  den  eller  ved  at 
vaclske  den,  har  en  stor  Betydning  saavel  i  prognostisk 
som  i  diagnostisk  Henseende.  De  kjende  vel  fra  andre 
Forelæsninger  de  Discussioner,  der  ere  førte  om  Sygdom- 
mens Natur,  nemlig  om  Diphtheritis  er  en  gangrænøs 
Sygdom  eller  ikke.  Jeg  troer,  at  Diphtheritis  ikke  er  en 
Gangræn,  endskjøndt  denne  vistnok  kan  findes  som  en  Com- 
plication;  men  paa  den  anden  Side  finder  man  ved  Tra- 
cheotomisaar  meget  almindeligt  Ulcerationer,  og  da  de  ofte 
have  en  hvidgraa  Farve  kunne  de  i  den  Grad  ligne  de 
gangrænøse  Flader  at  man  har  sagt,  at  hvis  de  to  Syg- 
domme ikke  vare  identiske,  vare  de  dog  overordentligt 

vanskelige  at  skjælne  fra  hinanden.  Derfor  viser  jeg  Dem 
her  denne  Canyle  og  beder  Dem  lægge  Mærke  til  den  sorte 
Farve,  som  jo  tyder  paa  Gangræn,  fordi  der  er  dannet  en 
Hinde  af  Svovlsølv,  som  bliver  sort.  Ved  en  Diphtheritis 
uden  Gangræn  bliver  Canylen  ikke  sort,  men  saasnart  den 
farves  saaledes,  er  det  et  Tegn  paa  Gangrænescens,  som 
kan  komme  fra  en  septichæmisk  Tilstand,  men  som  her 
skyldes  den  ved  vor  Cauterisation  frembragte  Mortification ; 
at  den  diphtheristiske  Proces  her  ikke  har  nogen  putrid 
Characteer,  kunne  vi  bestemt  slutte  deraf,  at  Patienten  er 
fuldstændig  vel,  men  tillige  vil  jeg  lægge  stor  Vægt  paa, 
at  den  Deel  af  Canylen,  som  hele  Tiden  har  ligget  inde  i 
Trachea,  ikke  er  det  allermindste  farvet.  Hvis  vi  havde  en 
gangrænøs  Croup,  vilde  den  inderste  Deel  af  Sølvrøret 
netop  være  sort,  men  her  er  det  kun  den  udvendige  Halv- 
deel  og  man  seer  endog  den  sorte  Farve  med  en  skarp 
Begrændsning,  svarende  til  det  Sted,  hvor  Canylen  gaaer 
ind  igjennem  Saaret  i  trachea. 

Jeg  sagde  Dem  altsaa,  at  jeg  ikke  betragtede  Diphthe- 
ritis som  en  Gangræn,  men  Ulcerationer  ere  alligevel  ikke 
sjeldne  og  frembringes  ved  Canylens  Tryk,  idet  vistnok 
Sygdommens  generelle,  infectiøse  Natur  tillige  spiller  en 
stor  Kolle  derved,  saaat  Vævenes  Modstandskraft  imod 
Trykket  er  formindsket.  Imidlertid  seer  man  næppe  Ulce- 
rationer, naar  Tracheotomien  er  foretaget  paa  Grund  af 
andre  Sygdomme  end  Croup,  —  selv  om  Patienterne  igjen- 
nem hele  deres  Liv  bære  en  Canyle.  Det  Sted,  der  hyp- 
pigst er  fundet  ulcereret,  er  der,  hvor  den  nederste  Ende 
af  Canylen  ligger  an  mod  den  forreste  Væg  af  trachea,  og 
jeg  vil  derfor  raade  Dem  til  at  benytte  Canyler,  hvis 

nederste  Aabning  er  skraat  afskaaret  fortil,  saaat  man 
undgaaer  den  Kant,  der  kunde  gjøre  Skade  ved  Compres- 
sion.  Ligeledes  vil  jeg  anbefale  Dem  at  anskaffe  Dem  den 
Slags  Canyler,  hvor  Røret  og  Pladen  ere  bevægelige  imod 
hinanden;  derved  undgaaer  man  ogsaa  for  en  Deel  at  det 
samme  Punct  bestandig  comprimeres.  Derimod  forekommer 
det  mig  tvivlsomt,  om  der  er  nogen  Fordeel  ved  at  have 
Canylerne  dannede  af  Caoutschuk,  saaledes  som  man  har 
tilraadet  i  deri  allernyeste  Tid. 

13. 

Tumor  fibro-cysticus  mammæ.  —  Amputatio. 

Mine  Herrer! 

Her  er  for  nogle  Dage  siden  indkommet  en  Patient, 
paa  hvem  jeg  nu  skal  foretage  en  exstirpatio  mammæ.  De 
see  at  det  er  en  sund  og  rask  Kone,  noget  corpulent;  hun 
er  omtrent  40  Aar  og  har  født  flere  Børn.  Hendes  Syge- 
historie er  meget  simpel:  for  endeel  Aar  siden  bemærkede 
hun  i  høire  mamma  en  lille,  bevægelig  „Knude",  som  dog 
ikke  generede  hende  videre,  men  for  4  Maaneder  siden  be- 
gyndte den  at  tage  stærkt  til,  saaat  den  nu  har  opnaaet 
en  Størrelse  som  af  et  Barnehoved.  Den  har  smertet  hende 
lidt  ved  sin  hurtige  Væxt,  men  forresten  ere  alle  Func- 
tionerne  tilsyneladende  i  Orden. 

Det  er  meget  almindeligt  at  træffe  Svulster  i  mamma, 
og  en  saadan  er  enten  benign  eller  malign,  enten  cancrøs, 
og  saa  vil  den  medføre  Cachexi  og  om  kortere  eller  længere 
Tid  Døden,  —  eller  den  er  kun  local,  uden  nogen  Indfly- 
delse paa  Patientens  almindelige  Befindende.  I  en  stor 
Mængde  Tilfælde  er  det  muligt  for  Chirurgen  at  afgjøre 
det;  destoværre  ere  mange  —  maaskee  de  fleste  —  can- 
crøse  og  frembyde  saa  bestemte  Symptomer,  at  der  ingen 

Tvivl  kan  være  derom.  Er  Svulsten  meget  haard,  knudret, 
træagtig,  adhærerer  den  til  Huden,  og  er  Papillen  ind- 
trukken,  saa  antage  vi  den  for  cancrøs,  ligeledes  naar  den 
er  ulcereret  efter  at  have  bestaaet  i  nogle  Maaneder,  saa- 
velsom  naar  der  i  Axillen  findes  mange,  haarde  Glandel- 
svulster.  Paa  den  anden  Side  kan  man  temmelig  bestemt 
sige,  at  den  ikke  er  cancrøs,  naar  den  er  af  en  Nøds  eller 
en  Valdnøds  Størrelse,  elastisk,  forskydelig,  som  om  man 
kuude  tænke  sig  en  lille  Kartoffel  stukket  ned  i  Glandlen, 
og  naar  den  har  bestaaet  i  mange  Aar,  uden  at  genere 
Patienten;  i  saadanne  Tilfælde  er  det  hyppigst  en  adenoid 
Svulst  (Velpeau),  som  ikke  medfører  Farer  for  hendes  Liv. 

Dog  kan  man  naturligviis  ogsaa  træffe  Svulster,  hvis 
Diagnose  er  tvivlsom;  saa  maa  man  navnlig  lægge  Mærke 
til  andre  Symptomer,  saasom  den  Maade,  hvorpaa  den 
voxer,  de  Smerter,  der  kunne  ledsage  den  o.  s.  v. 

Af  maligne  Svulster  er  det  næsten  altid  scirrhus,  som 
forekommer  i  mamma,  ikke  Epithelialcancer.  Encephaloider 
ere  ligeledes  sjeldnere,  og  naar  man  har  en  elastisk  Svulst 
for  sig,  skal  man  snarere  tænke  paa  en  benign  Form. 
Glandelsvulster  i  Axillen  ledsage  i  Reglen  cancer,  men  man 
skal  vogte  sig  for  den  Illusion  at  troe,  at  det  kunde  være 
en  simpel  adenitis,  der  optraadte  samtidig  med  en  cancrøs 
tumor.  Man  søger  vel  at  trøste  sig  ved  den  Forklaring, 
men  det  holder  ikke  Stik;  jeg  troer  tværtimod,  at  de  i 
Praxis  altid  skulle  betragtes  som  cancrøse  og  jeg  anseer 
deres  Tilstedeværelse  for  at  være  eet  af  de  værste  prog- 
nostiske Tegn,  naar  Talen  er  om  en  Operation;  thi  om 
Svulsten  er  stor  eller  lille,  adhærent  eller  ikke,  om  Inte- 
gumenterne  ere  ulcererede  eller  ikke,  alt  dette  har  ikke 

saa  megen  Indflydelse  med  Hensyn  til  Operationen,  hvor- 
imod jeg  meget  nødig  gaaer  ind  paa  noget  Operativt,  naar 
jeg  har  følt  haarde  Axillærglandler ,  idet  jeg  da  venter,  at 
der  om  meget  kort  Tid  vil  komme  Recidiv.  Rigtignok  har 
Lister  omtalt  endeel  Operationer  for  mig,  hvor  han,  idet- 
mindste  igjennem  flere  Aar,  ikke  havde  iagttaget  noget 
Recidiv,  naar  han  havde  foretaget  Exstirpationen  paa  den 
Maade,  som  jeg  senere  skal  beskrive;  men  uagtet  jeg  føl- 
ger den  af  ham  angivne  Methode,  har  jeg  dog  hidtil  ikke 
været  saa  heldig. 

Vi  ville  nu  undersøge  Patienten;  jeg  begynder  altid 
med  at  lade  hende  abducere  Armen  for  at  kunne  komme 
med  Haanden  op  i  Axillen;  saa  lader  jeg  hende  atter  sænke 
den  for  at  slappe  m.  pectoralis  under  Explorationen.  Ved 
den  Leilighed  vil  jeg  advare  Dem  imod  en  Feil,  man  let 
begaaer,  naar  man  søger  efter  Glandler  i  den  indvendige 
Deel  af  Axillen,  nemlig  at  man  lader  sig  narre  af  costæ. 
Disse  føles  som  haarde,  runde  Prominenser,  adskilte  ved  de 
Indsænkninger,  der  dannes  af  Intercostalrummene,  og  man 
ledes  da  maaskee  til  at  troe,  at  det  er  haarde  Glandler 
med  Fordybninger  imellem.  Finder  man  derimod  virkelig 
haarde  Glandelmasser  her,  da  maae  de  absolut  fjernes  sam- 
tidig med  at  man  exstirperer  den  cancrøse  mamma,  men 
selv  Borttageisen  af  Glandlerne  er  ikke  tilstrækkelig  til  at 
beskytte  Patienten  imod  et  Recidiv,  thi  Sygdommen  er  jo 
forplantet  til  dem  igjennem  vasa  lymphatica,  og  naar  man 
lader  disse  blive  tilbage,  nytter  det  ikke  at  man  udskjærer 
Glandlerne.  Derfor  er  det  at  Lister  insisterer  paa,  at  alt 
Cellevævet  i  cavitas  axillaris  og  alt  det,  der  gaaer  fra 
mamma  herhen,  maa  exstirperes,  saa  at  man  kun  har  de 

store  Nerver  og  vasa  liggende  i  Huulheden;  han  bruger 
derfor  ogsaa  ialmindelighed  at  overskjære  m.  pectoralis 
for  at  kunne  dissekere  Axillen  fuldstændig  reen. 

Man  angiver  sædvanligt,  at  Encepholoider  længe  skulle 
kunne  holde  sig  til  et  mindre  Parti  af  mainma,  men  saa 
pludseligt  tiltage  stærkt  i  Volumen,  og  at  de  skulde  be- 
staae  af  fastere  og  blødere  Portioner,  fordi  enkelte  Dele  af 
Svulsten  ere  emollierede,  maaskee  forbundet  med  Hæmor- 
rhagier  paa  saadanne  Steder,  saaat  der  endog  føles  Fluc- 
tuation.  Dette  er  nu  ganske  vist  Tilfældet  hos  vor  Patient, 
men  alligevel  antager  jeg  det  ikke  for  at  være  et  Ence- 
phaloid,  thi  saa  vilde  der  rimeligviis  hæve  sig  mere  toppede 
Prominenser,  Huden  vilde  blive  rød  her,  see  phlegmo- 
nøs  ud  og  perforere,  hvilket  Altsammen  ikke  findes  hos 
denne  Kone. 

I  det  Hele  kan  man  sige,  at  de  overordentligt  volu- 
minøse Svulster  snarere  ere  benigne;  hvis  en  malign  tumor 
havde  naaet  en  Størrelse  af  et  Barnehoved,  vilde  sædvan- 
ligt Integumenterne  være  perforerede  og  hele  Organismen 
angrebet;  jeg  vil  derfor  antage  denne  Svulst  —  paa  Grund 
netop  af  dens  Størrelse  —  for  at  være  godartet. 

Vi  have,  som  jeg  før  sagde,  tc  Hovedformer  af  Svul- 
ster i  mamma:  de  cancrøse  og  Adenomerne  eller  den  „chro- 
niske  tumor  mammarius",  som  Astley  Cooper  kaldte  dem; 
ved  disse  sidste  er  det  sædvanligt  en  lille  lobulus,  som  er 
angrebet,  men  den  kan  voxe  indtil  temmelig  betydelige 
Dimensioner  og  den  kan  ogsaa  pludseligt  tiltage  i  Volumen' 
naar  den  compliceres  med  Cystedannelse,  hvorved  den  faaer 
Form  som  af  en  Drueklase.  Her  troer  jeg,  at  vi  have  en 
saaclan  Forbindelse  af  en  fast  og  en  cystisk  Svulst  (Eng- 

lændernes  fibro-cystic  tumour),  en  multiloculær  Cyste,  som 
bestaaer  af  mange  ikke  communicerende  Sække.  Og  selv 
om  der  var  en  Ulceration  paa  det  meest  prominerende 
Sted,  vilde  jeg  diagnosticere  det  Samme. 

Ved  Ulceration  af  en  Svulst  forstaaer  man  enten  den, 
der  udgaaer  fra  en  vis  Phase  i  dens  Udvikling,  idet  det 
cancrøse  Væv  i  et  senere  Stadium  emollieres  og  perforerer 
Huden  —  eller  en  saadan,  som  opstaaer  ved  at  Integu- 
menterne  gangrænere  paa  et  enkelt  Sted  som  Følge  af  den 
stærke  Udvidning,  der  frembringes  ved  Svulstens  raske 
Væxt,  men  ikke  som  Følge  af  en  særegen  Egenskab  ved 
Svulsten.  Hvis  her  altsaa  var  en  Ulceration,  vilde  jeg  an- 
tage, at  den  kun  hidrørte  fra  den  enorme  Udspiling,  som 
Integumenterne  have  liidt  og  som  ved  Tryk  havde  bevirket 
deres  Gangræn.  Huden  er  desuden  ikke  adhærent,  Papillen 
ikke  retraheret,  der  er  ingen  Grlandelsvulster,  Patienten 
seer  sund  ud  og  befinder  sig  aldeles  vel,  kortsagt,  Prog- 
nosen er  god  og  vi  have  en  tumor  benignus. 

Behandlingen  er  kun  een,  nemlig  Exstirpation ;  at  ville 
tænke  paa  at  resolvere  den  ved  indvendige  Midler,  som 
Jod,  Arsenik  eller  deslige,  vilde  ikke  føre  til  Noget,  saa 
lidt  som  Inunctioner  eller  Compression.  Naar  man  under- 
tiden har  angivet,  at  Compression  har  givet  gunstige  Re- 
sultater, saa  har  det  vist  kun  været  ved  chroniske,  inflam- 
matoriske Hævelser,  hvilke  rigtignok  kunne  være  meget 
vanskelige  at  skjelne  fra  de  egentlige  tumores.  Dette 
Spørgsmaal  ville  de  finde  fortrinligt  behandlet  i  Velpeau's 
Monographi  om  Sygdommene  i  mamma,  og  efter  hans  Raad 
kunde  man  vel,  naar  der  f.  Ex.  efter  en  Contusion  eller 
efter  Puerperiet   eller  Lactationen   opstod   en  ubestemt 

Hævelse  (engorgement)  forsøge  de  nævnte  resolverede  Mid- 
ler, men  man  maa  dog  erindre,  at  Compressionen,  som 
rimeligviis  vilde  være  den  virksomste,  baade  er  vanskelig  at 
applicere  og  besværlig  for  Patienten,  da  den  i  høi  Grad 
generer  Respirationen. 

Naar  vi  altsaa  ere  enige  om,  at  Exstirpation  dog  egent- 
lig er  den  eneste  Maade,  hvorpaa  vi  kunne  skille  Patienten 
af  med  en  tumor  mammæ,  saa  have  vi  endnu  de  2  Spørgs- 
maal  tilbage  at  besvare:  1)  skal  man  operere  eller  ikke; 
2)  hvorledes  skal  man  foretage  Operationen.  Med  Hensyn 
til  det  første  Spørgsmaal  ville  de  træffe  to  aldeles  mod- 
satte Anskuelser ;  Nogle  sige ,  at  en  Svulst  i  mamma  skal 
i  Reglen  opereres,  thi  hvis  den  er  benign  er  der  jo  ingen 
Fare  ved  Exstirpationen  og  Curen  er  da  radical;  hvis  den 
er  malign,  skal  man  fjerne  den  snarest  muligt,  thi  ellers 
vil  Patienten  døe  af  Svulsten,  om  hvilken  vi  af  Erfaring 
vide,  at  den  vil  angribe  hele  Organismen,  naar  den  over- 
lades til  sig  selv.  Andre  ville  sige  det  Modsatte:  har 
Patienten  en  benign  Svulst,  saa  kan  den  jo  ikke  medføre 
nogen  Fare  for  Livet;  hvorfor  skulde  man  saa  exstirpere 
den,  da  man  dog  undertiden  har  seet  en  saadan  Operation 
ende  lethalt,?,  og  hvis  Patienten  har  en  cancer  mammæ, 
saa  er  Operationen  til  ingen  Nytte,  thi  en  cancrøs  Svulst 
er  kun  et  localt  Udtryk  af  en  generel  Lidelse,  af  en  Dys- 
crasi,  som  vedbliver  at  existere  enten  Svulsten  fjernes 
eller  ikke. 

De  see  altsaa,  m.  H. ,  at  Meningerne  staae  temmelig 
skarpt  imod  hinanden,  og  man  har  Autoriteter  for  sig, 
hvilken  af  de  to  Anskuelser  om  Operationen  man  end  vil 
følge,  men  jeg  tro  er  dog,  at  man  kan  opstille  nogle  al- 

mindelige  Regler.  Hvis  De  træffe  paa  en  lille  tumor,  som  De 
bestemt  antage  for  godartet,  f.  Ex.  for  et  Adenom,  saa  kunne 
De  maaskee  bedst  raade  Patienten  til  at  lade  den  skjøtte  sig 
selv;  er  den  benign,  men  saa  stor,  at  den  maa  genere 
hende  ved  sit  Volumen,  saa  tag  den  bort,  hvilket  vistnok 
kan  gjøres  uden  Fare,  naar  man  vil  foretage  en  antiseptisk 
Operation.  Er  Diagnosen  derimod  cancer,  saa  ville  De  i 
Deres  Praxis  være  bedst  tjente  med,  altid  at  kunne  lade 
være  at  operere,  og  jo  ældre  De  blive,  desto  mindre  Lyst 
ville  De  have  til  at  operere,  thi  endskjøndt  jeg  ikke  vil 
benægte  Muligheden  af,  at  en  Patient,  efter  Exstirpationen 
af  en  cancrøs  mamma,  kan  leve  i  en  Række  af  Aar  uden 
at  der  kommer  nogen  ny  tumor  af  samme  Slags,  saa  er 
det  Modsatte  dog  det  Almindelige.  Vanskeligheden  for 
Chirurgen  beroer  især  paa,  at  man  endnu  ikke  har  kunnet 
faae  det  Spørgsmaal  besvaret:  lever  Patienten  længere  og 
lider  hun  mindre  naar  Svulsten  overlades  til  sig  selv,  end 
naar  den  opereres?  De  hidtil  leverede  Statistiker  give 
ikke  nogen  paalidelig  Opgjørelse,  og  jeg  troer,  at  enhver 
Læge  efterhaanden  danner  sig  en  Mening,  støttet  paa  sin 
egen  Erfaring;  men  de  Fleste  blive  mere  og  mere  Pessi- 
mister med  Hensyn  til  Operationen.  Een  Tiug  kan  jeg 
dog  sige  Dem  med  Bestemthed,  og  det  er,  at  der  gives 
enkelte  Former  af  cancer  mammæ,  som  De  absolut  ikke 
maae  røre  ved;  disse  vil  jeg  komme  til  i  een  af  de  følgende 
Timer,  men  foreløbig  taler  jeg  kun  om  saadanne  cancrøse 
Svulster,  som  det  kan  siges  at  være  tilladt  at  fjerne.  Ere 
nu  alle  Chirurger  enige  om  den  Maade,  hvorpaa  disse 
skulle  borttages?  nei!  heller  ikke  i  den  Henseende  finder 
man  Overeensstemmelse,  thi  vistnok  vil  Majoriteten  betragte 

Exstirpationen  som  synonym  med  Bortskjæring  med  Kni- 
ven, men  Enkelte  —  maaskee  endog  Flere  i  vor  Tidsalder 
end  tidligere  —  ville  anbefale  ganske  særegne  Exstirpa- 
tionsmaader  som  preferable  fremfor  den  almindelige  blo- 
dige Excision.  Jeg  tænker  derved  nærmest  paa  de  for- 
skjellige  Arter  af  Cauterisation,  baade  den  med  cauterium 
actuale  (Galvanocaustik ,  Paquelin)  og  den  med  caut.  po- 
tentiale eller  caustica  (Chlorzink).  Idag  faaer  jeg  dog  ikke 
Tid  til  at  opholde  mig  længere  ved  denne  Side  af  Sagen, 
og  idet  jeg  altsaa  kommer  tilbage  til  Spørgsmaalet  om 
vor  Patients  Behandling,  vil  jeg  blot  tilføie,  at  jeg  altid 
har  borttaget  mamma  med  Kniven,  saaledes  som  De  om  et 
Øieblik  ville  faae  det  at  see. 

At  jeg  her  uden  Betænkning  skrider  til  Exstirpationen 
er  vel  klart  efter  de  Bemærkninger,  jeg  for  Lidt  siden 
gjorde  om  Indicationerne;  det  er  efter  min  Mening  en 
fibrocystisk  Svulst,  den  er  operabel,  i.  e.  den  vil  kunne  bort- 
tages fuldstændigt  og  den  er  paa  den  anden  Side  saa  stor, 
at  den  hindrer  Patienten  betydeligt;  der  findes  i  hendes 
Almeentilstand  ingen  Contraindicationer,  og  hun  forlanger 
selv  at  opereres.  Jeg  vil  som  sædvanligt  foretage  Opera- 
tionen antiseptisk  og  fjerne  tumor  tiKigemed  hele  Glandlen. 

Jeg  gjør  to  buede  Snit,  som  forenede  danne  en  Elipse, 
og  omskrive  Papillen  med  dens  nærmeste  Omgivelesr,  Inte- 
gumenterne  dissekeres  til  Siderne  indtil  jeg  naaer  Gland- 
lens  Grænclser,  og  nu  præpareres  denne  løs  fra  den  under- 
liggende m.  pectoralis.  Operationen  er  ikke  videre  vanske- 
lig, men  kan  tidt  vare  meget  længe,  en  halv  Time  eller 
mere,  fordi  man  faaer  en  rigelig  Blødning  fra  en  Deel  min- 
dre og  større  Arterier;  disse,  maaskee  10 — 12  i  Antal,  maae 


138 


have  ophørt  at  bløde,  inden  Saaret  forenes,  og  jeg  vil 
standse  Hæmorrhagien  deels  ved  Compression  (Péan's  Pin- 
cetter), deels  ved  Ligatur  eller  muligen  Torsion;  alle  disse 
Methoder  kunne  anvendes  med  Fordeel,  rnen  jeg  troer  dog, 
at  de  største  af  de  blødende  Arterier  helst  maae  under- 
bindes —  med  catgut  — ,  medens  jeg  for  de  mindres  Ved- 
kommende  vil  kunne  nøies  med  Compressionen.  Hæmor- 
rhagien er  for  det  Meste  altfor  stærk  til  at  man  kan  vente 
med  at  standse  den  indtil  hele  Glandlen  er  taget  bort,  men 
under  Operationen  behøver  man  dog  sjældent  at  benytte 
Andet  end  den  temporære  Hæmostase  ved  Compression; 
bagefter  kan  man  da  vælge  imellem  de  bekj endte  definitive 
hæmostatiske  Midler. 

.  Exstirpationen  vil  maaskee  blive  lidt  vanskeliggjort 
derved,  at  der  er  en  stor  Mængde  Cyster,  hvoraf  vist  nogle 
ville  blive  aabnede  under  Operationen,  saaat  Indholdet 
flyder  ud.  Man  kunde  vel  gjøre  mig  det  Spørgsmaal ,  om 
jeg  slet  ikke  har  tænkt  paa  at  behandle  Svulsten  —  hvis 
den  er  cystisk  —  paa  samme  Maade  som  man  ellers  pleier 
at  behandle  Cyster,  nemlig  ved  Injection.  Men  dertil  vil 
jeg  svare,  at  jeg  antager  den  for  at  være  multiloculær , 
saaat  det  vist  var  umuligt  at  foretage  Injection  i  alle  Cy- 
sterne, og  selv  om  de  virkelig  bleve  injicerede  alle,  vilde 
Sygdommen  dog  ikke  kunne  helbredes  derved,  thi  naar  det, 
som  jeg  formoder,  er  en  fibro-cystisk  tumor,  saa  bliver 
der  altid  den  oprindelige  Svulstmasse  tilbage,  som  ikke 
fjernes  og  som  vilde  kunne  frembringe  Cyster  paany. 

De  saae,  m.  H.,  hvorledes  jeg  udførte  Excisionen,  over- 
eensstemmende  med  clen  Beskrivelse,  jeg  havde  givet  Dem 

sf  den;  kun  een  Cyste  blev  aabnet,  men  en  Mængde  Ar- 
terier krævede  Ligaturer.  Vor  Diagnose  viser  sig  at  være 
rigtig:  naar  jeg  nu  skjærer  Svulsten  igjennem,  findes  den 
at  bestaae  af  et  fibrøst  Væv,  indeholdende  utallige  store 
og  sraaa  ikke  sammenhængende  Caviteter,  fyldte  med  en 
klar,  sero-sangvinolent  Vædske.  Nu  skal  Saaret  forenes  i 
hele  sin  Udstrækning  med  Staaltraadssuturer,  Drainrør 
indlægges  og  en  antiseptisk  Forbinding  anbringes. 


14. 


Amputatio  mammæ.  —  Exeresis.  —  Cancer  mammæ. 

Mine  Herrer! 

Før  jeg  præsenterer  Dem  en  Patient,  som  vi  igaar  fik 
herind  med  en  cancer  mammæ,  vil  jeg  vise  Dem  den  Kone, 
som  De  ville  erindre,  at  jeg  opererede  for  10  Dage  siden 
for  en  fibrocystisk  Svulst  i  samme  Region,  nærmest  for  at 
De  kunne  see,  hvorledes  man  arrangerer  en  antiseptisk 
Forbinding  efter  de  forskjellige  Steder  paa  Legemet,  hvor 
den  skal  anlægges.  Regio  mammaria  hører  netop  til  de 
Steder,  hvor  denne  Forbinding  er  overordentlig  vanskelig 
at  applicere,  naar  man  vil  sikkre  sig  imod  Putrefaction. 
Jeg  maa  gjentagende  bede  Dem  huske,  at  man  ved  vor 
Carbolforbinding  ikke  tilsigter  nogen  hermetisk  Aflukning 
af  Saaret,  men  kun  at  Luften,  naar  den  igjennem,  eller 
fra  Ilandene  af,  Forbindingen  kommer  ind  til  Saarfladen, 
maa  passere  Stoffer,  der  desinficere  den  ved  at  ødelægge 
de  i  den  suspenderede  skadelige  Organismer.  Vi  gjøre  det 
her  ved  Hjælp  af  de  Stoffer,  som  dræbe  saadanne  Orga- 
nismer, f.  Ex.  ved  Carbolsyre,  men  man  kan  ogsaa  gjøre 
det  ved  at  benytte  saadanne  Stoffer,  som  ikke  tillade  dem 
at  gaae  igjennem  tilligemed  Luften,  men  holde  dem  tilbage 

ligesom  i  et  Filtreer-Apparat.  Et  saadant  Middel  have  vi 
i  Bomuld,  og  derfor  kunne  store  Masser  af  Vat,  anbragte 
udenom  et  Saar,,  virke  antiseptisk,  rigtignok  paa  en  anden 
Maade,  men  ofte  ligesaagodt  som  Carbolsyren.  Om  end 
Opfinderen  (A.  Guérin  i  Paris)  af  denne  Occlusionsbandage 
eller  Vatforbinding,  som  man  pleier  at  kalde  den,  ikke 
havde  nogen  fuldstændig  klar  Bevidsthed  om  Grunden  til 
denne  Saarbehandlings  Fortrin  fremfor  andre  af  Datidens 
Forbindingsmaader,  har  han  dog  havt  megen  Fortjeneste  af 
at  have  indført  den  i  Frankrig,  hvor  den  lige  siden  den 
sidste  Krigs  Begyndelse  har  været  den  meest  almindeligt 
anvendte  ved  Operationer,  og  ialtfald  har  givet  langt  bedre 
Resultater  end  de,  der  brugtes  i  dette  Land  før  den  Tid. 

Ved  vor  sædvanlige  Gazeforbinding  ville  Secreterne 
fra  Saaret  i  Almindelighed  sive  ud  langs  Huden  indtil  de 
ved  at  komme  ud  til  Bandagens  Rande  træde  i  Berøring 
med  den  athmosphæriske  Luft,  og  Putrescentsen  vil  da 
kunne  forplante  sig  af  den  samme  Vei  ind  til  Saaret.  For 
at  forhindre  dette,  maa  man  fixere  humerus  ind  til  trun- 
cus  for  at  Patienten  ikke  ved  at  bevæge  den  skal  ligefrem 
pumpe  Luften  ind  under  Forbindingen,  men  desuden  maa 
denne  anlægges  paa  en  særegen  Maade,  som  jeg  nu  sjcal 
vise  Dem. 

Jeg  benytter  2  Stykker  Carbolgaze;  det  største  lægger 
jeg  paa  den  tilsvarende  Halvdeel  af  Ryggen  og  slaaer  den 
udenom  humerus  hen  paa  Brystet,  bedækkende  det  mindre 
Stykke,  som  strækker  sig  fra  Axillen  indenfor  humerus, 
omkring  Saaret,  indtil  lidt  over  Midtlinien.  Det  Hele  fæstes 
da  med  Gazebind  og  en  bred  Longuet,  der  trykker  hume- 
rus fast  ind  imod  Brystet.    Nu  har  jeg  aftaget  Forbin- 

dingen,  naturlig vii s  under  antiseptisk  Douche,  og  vi  skulle 
da  betragte  Saaret.  Jeg  havde  indlagt  3  Drainrør,  dem 
vil  jeg  udtage  og  rense,  men  idet  jeg  trækker  dem  ud, 
følger  jeg  efter  med  Fingeren  og  lægger  den  mod  Aabnin- 
gen,  thi  ellers  vil  Luften  komme  altfor  rask  strømmende 
ind  i  den  Canal,  hvori  de  laae,  idet  dennes  Vægge  jo  ere 
stive  af  Inflammation  og  ikke  tilbøielige  til  at  falde  sam- 
men; dette  kunde  medføre  Fare,  da  den  store  Cavitet,  som 
findes  der,  hvor  tumor  har  ligget,  saagodtsom  altid  inde- 
holder endeel  Blod.  Men  det  er  mærkeligt  at  see,  at  dette, 
som  dog  er  een  af  de  meest  putrescible  Vædsker,  kan  holde 
sig  fuldkommen  friskt  uden  noget  Spor  af  Decomposition, 
forudsat  at  Antiseptiken  har  været  fuldstændig.  Der  er  i 
den  Henseende  ingen  Forskjel  paa  Blod  ansamlet  i  en 
aaben  Huulhed  og  f.  Ex.  en  Ansamling  af  Blod,  ved  en 
ucompliceret  Fractur,  i  Bløddelene  af  en  Extremitet;  det 
resorberes  lige  godt  i  begge  Tilfælde  og  gjør  maaskee 
snarere  Gavn  end  Skade,  idet  det  tildeels  kan  bidrage  til 
Organisationen  af  nydannet  Væv. 

Kan  man  altsaa  holde  Saaret  complet  antiseptisk,  er 
der  ingen  Grund  til  at  frygte  for  det  indesluttede  Blod,  og 
jeg  bekymrer  mig  her  aldeles  ikke  om  det,  endskjøndt  jeg 
føler  at  det  er  tilstede  i  saa  stor  Mængde,  at  det  endog 
giver  mig  en  Fornemmelse  af  Fluctuation,  naar  jeg  føler 
paa  Huden,  der  bedækker  det. 

Een  Ting  vil  jeg  endnu  gjøre  Dem  opmærksomme  paa 
med  Hensyn  til  Drainrørene,  at  disse  i  Begyndelsen  klæbe 
stærkt  fast  til  de  blødende  Flader,  som  de  ligge  i  Berøring 
med;  for  ikke  at  irritere  disse  maae  De  derfor  helst  lade 
være  at  tage  dem  ud  i  de  første  Par  Dage;  i  den  Hen- 

seende  følger  jeg  altid  Listers  Anviisning  og  lader  dem 
endog  tidt  ligge  meget  længere  uden  at  rense  dem;  ved 
Resection  af  Knæet  har  jeg  endog  ladet  dem  urørte  i  3 
Uger  og  været  vel  tilfreds  dermed. 

Forøvrigt  see  De  jo,  at  Saaret  i  hele  sin  Længde  er 
forenet  uagtet  den  Stramning,  der  har  været  paa  Suturerne 
ved  at  Caviteten  er  udspilet  af  Blod;  jeg  vil  endog  godt 
kunne  fjerne  nogle  af  Suturerne  idag,  da  jeg  antager,  at 
de  ikke  mere  behøves.  I  det  Hele  tør  vi  vistnok  haahe 
paa  et  godt  Resultat  af  Operationen,  da  Patientens  Al- 
meenbefindende  er  aldeles  uforstyrret. 

Inden  jeg  forlader  dette  Thema  om  Exstirpationen  af 
mamma,  maa  jeg  dvæle  lidt  ved  det  Punct,  som  jeg  i 
forrige  Time  ikke  kunde  faae  Tid  at  udvikle  tilstrækkeligt 
for  Dem,  nemlig  Spørgsmaalet  om,  hvorvidt  man  kunde 
benytte  andre  Midler  end  Kniven  til  at  fjerne  denne  Deel 
af  Legemet.  Jeg  sagde  Dem  nemlig,  at  Mange  nutildags 
foretrække  Cauterisation,  og  det  leder  mig  til  at  omtale 
Exeresen  i  Almindelighed.  Ved  dette  Ord  forstaae  vi 
som  bekjendt  Borttageisen  af  en  Deel,  som  er  i  Forbindelse 
med  det  menneskelige  Legeme,  enten  det  er  en  Svulst  eller 
et  større  eller  mindre  Lem,  hvorimod  vi  nu  ikke  regne 
saadanne  Operationer  med  hertil,  som  kun  gaae  ud  paa  at 
borttage  et  fremmed  Legeme,  en  calculus  vesicæ  eller  des- 
lige. Vægten  ligger  netop  paa,  at  det  er  fasthængende 
Dele,  der  fjernes,  men  desuden  skal  det  Exstirperede  fjer- 
nes som  et  Hele,  ved  „Dierese",  det  vil  sige  ved  en  solutio 
continui,  som  adskiller  det  Syge  fra  Resten  af  Legemet. 
Altsaa  regne  vi  det  ikke  med  til  Exerese,  naar  man  ved 

successive  Cauterisationer  destruerer  en  Svulst  i  sinaa 
Stykker,  ligesaalidt  som  det  er  „Exerese",  naar  vi  udtømme 
Vædsken  i  en  Cyste  eller  anden  Huulhed.  Jeg  vil  ikke 
engaDg  betragte  det  som  Exerese,  naar  vi  borttage  en  tumor 
sebaceus,  derved  at  vi  fremkalde  en  Suppuration,  som  lidt 
efter  lidt  løsner  den  fra  sine  Omgivelser.  Men  selv  om  vi 
udelade  disse  Tilfælde,  bliver  der  dog  en  Mængde  tilbage, 
som  vi  nu  ville  afhandle  under  Eet,  og  det  er  der  saa- 
meget  mere  Grund  til,  som  de  fleste  af  Methoderne  netop 
skyldes  den  nuværende  Generation. 

Exeresen  inddeles  naturligst  i  de  blodige  og  de  ublo- 
dige Methoder.  Den  første  af  disse  var  saagodtsom  den 
eneste  i  det  franske  chirurgiske  Academies  Tid  saavelsom 
i  Begyndelsen  af  dette  Aarhundrede ;  man  benyttede  næsten 
altid  Kniven  undtagen  maaskee  ved  Polyper.  Kniven  har 
jo  det  Fortrin  at  man  veed,  hvor  man  skjærer  og  hvad 
man  skjærer,  man  seer  de  Arterier,  der  bløde,  og  kan 
underbinde  dem,  og  man  kan  lettere  forene  et  saadant 
Saar;  for  mit  Vedkommende  betragter  jeg  Kniven  som  det 
egentlige  Instrument  til  Dierese  og  Exerese  (disse  to  falde 
jo  for  det  Meste  sammen),  og  jeg  troer  knap  at  noget  andet 
vil  kunne  erstatte  det,  medens  de  ublodige  Midler,  som 
jeg  nu  vil  betragte,  vistnok  kunne  være  indicerede  under 
visse  Betingelser. 

De  ublodige  Methoder  ere  meget  forskjellige  indbyrdes, 
og  for  at  faae  en  mere  ordnet  Fremstilling  vil  jeg  først 
dele  dem  i  2  Klasser:  de  mechaniske  (Ligatur  og  écrase- 
ment)  og  de  cauteriserende  (cauterium  actuale  &  potentiale, 
Galvanocaustik) ;  rigtignok  kunde  man  endnu  nævne  som 

en  tredie  Methode  „Afrivning",  men  den  har  en  saa  under- 
ordnet Betydning,  at  jeg  ikke  vil  regne  den  med.  Vi  have 
altsaa  de  mechaniske  og  de  cauteriserende  Midler,  men 
endskjøndt  jeg  for  Fremstillingens  Skyld  vil  betragte  dem 
hver  for  sig,  maa  jeg  dog  minde  Dem  om,  at  den  aller- 
nyeste Tid  netop  har  seet  mange  Forsøg  paa  at  combinere 
dem  i  Praxis. 

De  mechaniske  Methoder  (méthodes  de  constriction) 
•ere  de  ældste  og  kunne  siges  at  datere  sig  fra  1826,  da  M. 
May  or  i  Lausanne  fremkom  med  sin  Ligatur,  som  han 
snørede  saa  stærk  sammen  om  Svulsten,  at  der  kom  Gan- 
græn  af  den;  dette  blev  kaldt  „ligature  en  masse".  Lige- 
som hans  andre  Ideer  og  Opfindelser,  der  ofte  kunde  be- 
nævnes Excentriciteter,  gjorde  Ligaturen  stor  Opsigt  en 
Tid,  men  forglemtes  atter  næsten  fuldstændigt.  Imellem 
1840  og  1850  kom  imidlertid  lignende  Methoder  op  paany, 
især  foranlediget  ved  Velpeau's  Undersøgelser  om  den  puru- 
lente  Infection,  hvilken  han  meente  altid  skyldtes  de  aabne, 
skaarne  Saar;  ved  subcutane  Læsioner  fik  vi  det  derimod 
ikke,  altsaa  maatte  Kniven  være  Skyld  i  de  farlige  Til- 
fælde, derved  at  den  skaffede  Luften  Adgang ,  bevirkede 
Suppuration  og  senere  Optagelse  if  Pus  i  Organismen 
(igjennem  Venerne).  Man  søgte  derfor  at  undgaae  Anven- 
delse af  Kniven,  og  ligesom  Bonnet  og  hans  Elever  (i  Lyon) 
anbefalede  Cauterisation,  saaledes  foreslog  Chassaignac  1850 
sin  écrasement  med  det  bekjendte  Instrument,  der  bærer 
hans  Navn.  Dette  troede  Maisonneuve  at  forbedre  ved  sin 
ligature  extemporanée,  der  ligefrem  var  en  Gjenoptagelse 
&i  Mayors  Methode,  kun  med  andre  Instrumenter;  hans 
første  mémoire  herom  udkom  1860.    Endelig  er  der  for 

faa  Aar  siden  kommet  endnu  en  Ligaturmethode  af  Gran- 
dezzo  Silvestri,  nemlig  den  elastiske  Ligatur.  Vi  have  alt- 
saa  4  forskjellige  Constrictionsmaader,  der  alle  skulle  have 
det  Fortrin,  at  de  borttage  Dele  uden  at  der  kommer  nogen 
Blødning,  men  der  er  dog  den  væsentlige  Forskjel,  at  de 
2,  Chassaignac's  og  Maissonneuve's,  fjerne  levende  Væv, 
medens  de  2  andre  borttage  døde  Væv,  idet  de  efterat 
være  snørede  til  saa  stærkt,  at  Circulationen  standser,  faae 
Delene  til  at  gangrænere,  saaat  disse  først  udskilles  senere; 
det  kan  vare  lang  Tid,  endogsaa  flere  Uger,  inden  Liga- 
turen skjærer  igjennem,  men  til  Gjengjælcl  er  man  rigtig- 
nok heelt  fri  for  Blødning,  og  derfor  kunne  disse  to  Me- 
thoder  endnu  finde  Anvendelse  ved  Polyper  og  ved  meget 
vasculære  Dele,  hvor  det  er  af  Vigtighed  at  undgaae  Hæ- 
morrhagier.  Men  Patienten  har  tidt  stor  Ulempe  af  det 
gangrænerede  Parti,  f.  Ex.  i  Munden  ved  Ligatur  af  Tungen 
eller  af  en  Polyp,  som  kan  foraarsage  en  forfærdelig  Lugt 
og  foeticl  Smag,  ligesom  Patienten  ogsaa  kan  have  Skade 
af  at  synke  de  putride  Vædsker. 

De  to  førstnævnte  Exstirpationsmethoder  have  der- 
imod fjernet  Delen,  naar  Operationen  er  tilende,  det  bort- 
tagne Parti  indeholder  Vævene  i  samme  Tilstand  som  før 
Operationen  og  sikkre  i  det  Hele  godt  imod  Hæmorrhagi; 
saaledes  kan  hele  Tungen  fjernes  med  en  Ecraseur  og  vise 
en  næsten  tør  Saarflade.  Men  ofte  comprimeres  Delene 
paa  Constrictionsstedet  i  den  Grad,  at  det  næsten  ikke  er 
muligt  at  faae  dem  skaaret  igjennem,  navnlig  Huden,  som 
kan  være  trykket  sammen  saaat  den  ligner  tykt  Læder; 
man  har  derfor  stundom  først  gjennemskaaret  Integumen- 
terne  og  derefter  ecraseret  Resten.  Chassaignac's  Ecraseur 

virker  deels  comprimerende  og  deels  saugende  paa  Grund 
af  Instrumentets  eiendommelige  Constru etion ,  Maisson- 
neuve's  Ligatur  har  egentlig  kun  en  comprimerende  Virk- 
ning, og  knuser  Vævene,  men  Traaden  springer  ofte  under 
Operationen,  naar  den  har  en  betydelig  Modstand  at  over- 
vinde. Mayors  Ligatur  er  nu  næsten  obsolet,  og  den  ela- 
stiske synes  aldeles  at  gaae  i  Glemme,  da  den  næppe  har 
noget  reelt  Fortrin  fremfor  de  to  franske  Methoder.  Naar 
vi  altsaa  vilde  udtale  en  Dom  om  de  4  Ligaturer,  maatte 
vi  vistnok  sætte  Ecraseuren  høiest;  den  er  i  Besiddelse  af 
den  største  Styrke,  den  kan,  saa  at  sige,  ikke  gaae  itu, 
den  sikkrer,  naar  den  bruges  paa  rette  Maade,  ialminde- 
lighed  imod  Blødning,  den  giver  en  tør  Saarnade,  som  i 
Keglen  snart  bliver  granulerende  ved  Elimination  af  det 
tynde  gangrænøse  Lag,  som  dækker  Fladen,  og  den  er 
temmelig  'let  at  haandtere.  Derimod  undgaaer  man  ikke 
altid  secundære  Hæmorrhagier ,  hvilke  f.  Ex.  efter  Ex- 
stirpation  af  Tungen  tidt  have  været  slemme  nok  at  standse. 

For  at  kunne  bruge  en  hvilkensomhelst  Ligatur,  maa 
man  naturligviis  have  en  Slags  Stilk  eller  et  mere  ind- 
knebet Sted,  hvor  den  skal  appliceres,  og  hvis  Delen  ikke 
i  Forveien  er  petiolat,  maa  man  føret  gjøre  den  dertil  ved 
at  frembringe  en  kunstig  Begrændsning;  dette  er  dog  i 
Almindelighed  ikke  vanskeligt  og  kræver  ikke  engang  sær- 
egne Instrumenter,  men  man  kan  ikke  und  gaae,  at  alle 
Integumenterne  gaae  tabt  i  den  Udstrækning,  hvori  Exstir- 
pationen  foretages,  og  i  denne  Henseende  maa  en  Ligatur 
staae  tilbage  for  Kniven,  som  tillader  os  ved  en  Dissection 
at  fjerne  blot  det  Syge  og  lade  Bedækningerne  tilbage.  I 
det  Hele  maae  vi  vel  regne  Ligaturerne  til  de  exceptionelle 

Behandlingsmaader,  og  de  Fleste  indskrænke  deres  Terri- 
torium til  enkelte  Localiteter,  navnlig  ved  de  naturlige 
Caviteter. 

Exeresen  ved  Cauterisation  kan,  som  ovenfor  berørt, 
siges  at  være  udgaaet  fra  Bonnets  Skole,  men  er  især  ble- 
ve't  udbredt  af  den  franske  Provindslæge  Girouard,  og  det 
er  navnlig  ved  Exstirpationen  af  mamma,  at  den  har  fun- 
det stor  Anvendelse  i  Frankrig.  Han  brugte  en  Combina- 
tion  af  Kali  causticum  og  Chlorzink,  idet  disse  to  caustica 
virke  hver  paa  sin  Maade;  at  det  maa  være  faste  caustiske 
Substanser,  der  skulle  bruges  til  Exerese,  følger  vel  af  sig 
selv,  da  det  kommer  an  paa  at  begrændse  Virkningen  til 
enkelte  Puncter,  hvilket  næppe  lod  sig  gjøre  ved  Fluida. 
Chlorzink  bruges  i  Form  af  en  pasta,  som  dannes  ved  at 
blande  den  med  Brød,  Meel,  Gummi,  Stivelse  eller  lignende 
Stoffer,  og  den  kaldes  ofte  Canquoin's  Pasta,  da  han  først 
har  angivet  en  saadan  Sammensætning.  Chlorzink  har  en 
ganske  eiendommelig  Virkning  paa  Legemets  Væv;  den 
angriber  ikke  Epidermis,  saa  at  man  godt  kan  tage  paa 
den  og  gnide  den  imellem  Fingrene  uden  at  have  nogen 
Skade  deraf;  corium  derimod  afficeres  meget  stærkt,  naar 
den  er  blottet,  og  den  Smerte,  der  opstaaer  herved,  kan 
være  overordentlig  intens,  ja  den  fremkalder  undertiden 
en  heftig  Reaction,  idet  der  kan  komme  en  Phlegmone  i 
betydeligt  Omfang.  Paa  en  frisk,  blødende  eller  granu- 
lerende Flade  ere  Smerterne  derimod  ikke  synderlig  stærke. 

Chlorzinken  udmærker  sig  ved  at  udbrede  sin  Virkning 
i  en  stor  Dybde;  den  bliver  ved  at  virke  og  gaaer  dybere 
og  dybere,  indtil  den  er  fuldstændig  opløst;  den  kan  fort- 
sætte sin  Cauterisation  indtil  36  Timer  og  i  den  Tid  trænge 

næsten  en  Tomme  i  Dybden;  herved  destruerer  den  alle 
de  Dele,  den  træffer  paa,  og  omdanner  dem  til  en  escara, 
og  tillige  er  den  meget  hæmostatisk;  den  standser  ikke 
blot  parenchymatøs  Blødning  men  ogsaa  Blødning  fra  min- 
dre Arterier  indtil  omtrent  en  Størrelse  som  a.  radialis. 
Efter  5—6  Dages  Forløb  løsnes  escara,  og  den  Saarflade, 
der  da  kommer  tilsyne,  er  sund  og  granulerende. 

Kali  causticum  derimod  flyder  ud,  naar  det  kommer 
paa  Huden,  det  smelter,  saa  at  sige,  ud  over  Huden,  og 
breder  sig  derved  meget  til  Siderne,  men  kun  lidet  i  Dyb- 
den. Dets  Virkning  standser  snart ,  idet  clen  kun  gaaer 
igjennem  Epidermis  og  corium,  men  det  er  ikke  hæmostha- 
tisk;  efter  20 — 30  Minuters  Forløb  er  Virkningen  ophørt. 

Da  Chlorzink,  som  sagt,  ikke  afficerer  Epidermis,  maa 
man  altsaa  først  bane  en  Vei  for  den,  og  dertil  er  det 
man  benytter  Kali  causticum.  Skal  man  derfor  borttage 
mamma  paa  denne  Maade,  saa  sætter  man  først  en  Stribe 
omkring  den  med  pasta  Viennensis  (Kali  causticum  og  Kalk) ; 
efter  ca.  20  Minuter  er  hele  corium  destrueret,  hvorpaa 
man  skjærer  escara  igjennem  og  lægger  en  Strimmel  af 
Chlorzinkpasta  hele  Veien  rundt;  den  vil  saa  trænge  dybere 
og  dybere  ned  lige  til  m.  pectoralis  major,  nu  løftes  mamma 
lidt  op  i  Omkredsen,  og  man  stikker  da  flere  „Pile"  af 
den  samme  Pasta  ind  i  det  laxe  Cellevæv  mellem  Musklen 
og  Glandlen.  Efter  5 — 6  Dage  er  der  herved  dannet  en 
escara  under  hele  mamma,  som  nu  ialmindelighed  kan 
tages  bort. 

Denne  GirouarcVs  Methode  er  naturligviis  smertefuld, 
skjøndt  efter  hans  Sigende  ikke  i  den  Grad  som  man  skulde 
troe,  derimod  brugte  Maissonneuve  en  „Forbedring",  som 

næsten  er  uudholdelig  for  Patienten,  fordi  han  ikke  be- 
gynder med  at  destruere  Huden  med  Kali  causticum.  Han 
fører  nemlig,  under  Chloroformering,  en  spids  Kniv  ind 
imellem  mainma  og  pectoralis,  fra  Omkredsen  af  Glandlen 
ind  imod  Midten,  og  igjennem  det  derved  dannede  Hul 
stikker  han  en  „Piil"  af  Chlorzinkpasta.  Dette  gjentager 
han  paa  mange  Puncter,  saaat  han  tilsidst  faaer  en  heel 
Kreds  af  Pile,  der  gaae  som  Radier  ind  til  under  Midten 
af  mamma,  og  han  frembringer  derved  en  escara,  som  løs- 
ner Glandlen  i  sin  Heelhed,  men  da  den  sunde  corium  og- 
saa  skal  destrueres  ved  denne  „cautérisation  en  fléches"  , 
opstaae  ulidelige  Smerter,  der  desuden  vedblive  i  saa  lang 
Tid  (flere  Dage),  at  man  ikke  kan  holde  Patienten  anæs- 
theseret. 

Dernæst  kan  man  indvende  imod  hans  Methode,  at 
den  virker  saa  blindt;  man  veed  ikke  hvor  dybt  Cauteri- 
sationen  vil  gaae,  og  det  er  skeet  flere  Gange,  endog  for 
Maissonneuve  selv,  at  hele  Brystvæggen  er  blevet  destru- 
eret, pleura  aabnet  og  Patienten  er  død  af  en  suppurativ 
pleuritis. 

Medens  altsaa  den  potentielle  Cauterisering  ikke  finder 
megen  Anvendelse  mere,  er  derimod  den  actuelle  kommet 
destomere  i  Brug,  især  i  Paris  (Verneuil)  og  i  Lyon  (Va- 
lette).  Det  er  da  navnlig  som  Galvanocaustik,  at  den  er 
kommet  i  Mode  og  hyppigst  som  den  „galvaniske  Kniv", 
o:  et  tyndt  Stykke  Platin,  som  gjøres  rødglødende  og  nu 
føres  ligesom  en  Kniv  igjennem  de  bløde  Dele.  Den  maa 
bevæges  meget  langsomt  og  ikke  være  hvidglødende,  da 
den  ellers  ikke  sikkrer  mod  Hæmorrhagier.  Med  nogen 
Øvelse  er  den  temmelig  let  at  haandtere  og  har  givet  sær- 

deles  gode  Kesultater,  idet  den  frembringer  en  tør,  gangræ- 
nøs  Flade,  som  snart  renser  sig  og  granulerer  godt.  Med 
Hensyn  til  erysipelas  og  purulent  Infection  kan  den  vel 
have  Fortrin  for  en  simpel  Excision  med  Kniven,  men  man 
undgaaer  ikke  altid  secundære  Blødninger,  f.  Ex.  fra  Tungen. 

I  den  allernyeste  Tid  er  den  blevet  fortrængt  endeel 
af  Paquelin's  Cauterium,  der  er  langt  billigere,  nemmere  at 
opvarme  og  har  en  mere  hensigtsmæssig  Form  end  den  gal- 
vaniske Kniv.  Forresten  skulde  jeg  minde  Dem  om,  at  man 
ogsaa  ofte  har  brugt  Galvanocaustik  ved  Hjælp  af  en  Slynge 
af  Platintraad  (anse  galvanique),  men  saaledes  som  man  i 
Almindelighed  anvender  denne,  virker  den  dog  aldeles  som 
Kniven,  og  jeg  vil  derfor  ikke  opholde  mig  længere  ved 
denne  Form  af  Exer e se. 

Men  hvad  der  maaskee  allermeest  characteriserer  Nu- 
tidens ublodige  Exstirpationsmethoder,  det  er,  at  man  com- 
binerer  de  forskjellige  med  hinanden.  Som  Exempler  her- 
paa  vil  jeg  nævne  Dem  den  samtidige  Compression  og 
Cauterisation  ved  Baker  Browns  clamp  til  Ovariotomier , 
eller  Verneuil's  Exstirpation  af  cancer  recti  ved  at  forbinde 
Chassaignac's  Ecrasering  med  den  galvaniske  Slynge;  men 
som  de  vigtigste  Modificationer  i  denne  Henseende  maa 
jeg  omtale  de  to  Fremgangsmaader,  hvorved  det  samme 
Instrument  comprimerer  og  cauteriserer.  Det  ene  Instru- 
ment er  Valette's  (i  Lyon);  det  er  formet  som  en  clamp 
og  har  2  Brancher,  der  skrues  sammen,  men  i  de  mod 
hinanden  vendende  Flader  er  der  en  dyb  Fure,  som  fyldes 
med  Chlorzinkpasta ;  det  andet  er  en  galvanisk  Slynge,  der 
ved  en  Mechanisme  Hig  den  paa  Maissonneuve's  Ligatur- 

apparat,  bliver  skruet  langsomt  til  og  derved  sammen- 
trykker Vævene  paa  samme  Tid  som  de  cauteriseres. 

Naar  vi  nu  altsaa  have  nævnet  Hovedmethoderne  for 
Exeresen  og  classificeret  dem  efter  Mechanismen,  hvorved 
Exstirpationen  frembringes,  saa  staaer  der  dog  tilbage  at 
betragte  dem  endnu  fra  een  Side,  og  det  er  fra  Smertens 
Side.  —  Hvilken  er  den  mindst  smertefulde?  Dette  Spørgs- 
maal  besvares  forskjelligt  af  Chirurgerne  og  kan  maaskee 
kun  besvares  af  den  Patient,  som  selv  har  maattet  prøve 
flere  af  Operationerne.  At  Kniven  er  smertefuld,  er  sik- 
kert nok,  men  Operationen  kan  for  det  Meste  tilendebrin- 
ges hurtigere  end  ved  noget  andet  Middel;  hvorvidt  det 
glødende  Jern  (eller  i  det  Hele  den  actuelle  Cauterisation) 
er  mere  eller  mindre  pinefuldt  i  sig  selv,  uanseet  Opera- 
tionens Varighed,  er  vist  vanskeligt  at  afgjøre,  men  da 
man  nu  forudsætter,  at  den  Syge  i  Almindelighed  bedøves, 
har  det  mindre  Betydning.  Derimod  maa  man  see  Sagen 
fra  den  Side,  at  nogle  Methoder  fjerne  det  Syge  strax, 
og  saa  kan  Chloroform  anvendes ;  derfor  vil  Patienten  lide 
langt  mindre  ved  følgende  4  Operationer:  1)  ved  Kniven, 
2)  ved  den  actuelle  Cauterisation,  3)  ved  Chassaignac's  og 
4)  ved  Maissonneuve's  Ecraseurer  —  end  ved  1)  Mayors 
og  2)  Silvestri's  Ligaturer,  og  3)  ved  den  potentielle  Cau- 
terisation, idet  alle  de  sidstnævnte  Behandlingsmaader  vare 
saa  længe,  at  der  ikke  er  Tale  om  Anæsthesie.  De  værste 
af  alle  ere  utvivlsomt  den  elastiske  Ligatur  og  cauterisation 
en  fléches,  derimod  mener  Valette,  at  Smerten  formindskes 
betydeligt  naar  man  bruger  hans  Combination  af  Sammen- 
snøring og  Chlorzinkpasta. 

Soni  Resultatet  af  de  foregaaende  Bemærkninger  vilde 
jeg  for  mit  Vedkommende  udtale  den  Mening,  at  Kniven 
er  det  egentlige  Exstirpationsmiddel,  og  at  der  kun  i  ex- 
ceptionelle Tilfælde  kan  være  Indication  for  nogen  anden 
Exerese;  men  da  bør  Chassaignac's  Ecraseur  og  den  op- 
hedede Platinkniv  vistnok  foretrækkes. 

M.  H. !  De  almindelige  Betragtninger  om  Exeresen  have 
medtaget  saa  lang  Tid,  at  jeg  maa  fatte  mig  i  Korthed  om 
den  Patient  ,  som  jeg  idag  skulde  vise  Dem.  Det  er  et 
50aarigt,  ugift  Fruentimmer,  som  er  kommet  herind  for  en 
Sygdom  i  venstre  mamma,  der  efter  hendes  Sigende  har 
varet  i  et  Par  Aar.  De  see  nu,  at  mamma  er  forøget  i 
Volumen,  dog  ikke  betydeligt;  Huden  er  overalt  adhærent 
til  Underlaget,  er  haarcl,  læderagtig,  og  har  et  aparte  gar- 
vet, knopret  Udseende.  Paa  enkelte  Partier  i  Omfanget  af 
Regionen,  navnlig  paa  sternum,  findes  smaa,  haarde  Afsæt- 
ninger i  Huden,  spredte  og  uden  noget  Sammenhæng  ind- 
byrdes. Paa  Midten  af  den  store  Svulst  sees  en  lille  Top, 
svarende  til  Papillen,  men  den  er  mere  deprimeret  end 
Omgivelserne;  det  er,  hvad  vi  kalde  en  Retraction  af  Pa- 
pillen, som  er  temmelig  almindelig  ved  visse  Sygdomme  i 
mamma  og  beroer  paa  en  Sammentrækning  af  Vævet  langs 
med  ductus  lactiferi,  medens  det  Øvrige  af  Glandlen  tiltager 
i  Masse.  I  regio  axillaris  findes  Integumenterne  ligeledes 
indurerede,  med  et  chagrineret  Udseende,  og  vi  kunne  alt- 
saa  deraf  see,  at  der  ikke  blot  er  en  Sygdom  af  mamma, 
men  ogsaa  af  Huden  indtil  en  vis  Afstand  fra  Glandlen. 
Naar  man  dernæst  fatter  om  den  svulne  mamma  og  søger 
at  forskyde  den  imod  de  underliggende  Dele,  føler  man 


154 


tydeligt,  at  den  hænger  fast  i  Dybden,  altsaa  er  pectoralis 
ogsaa  afficeret.  Et  andet  Tegn  herpaa  finde  vi  desuden 
deri,  at  der  er  en  Hindring  for  Musklens  Bevægelse,  hvorom 
vi  overbevise  os  ved  at  foretage  passive  Bevægelser  med 
Armen;  ved  disse  Forsøg  ømmer  Patienten  sig  og  pecto- 
ralis føles  som  en  haard,  contractureret  Streng,  dannende 
den  forreste  Væg  i  Axillen.  Endelig  findes  inde  i  cav. 
axillaris  endeel  svuldne,  haarde  Glandler. 

Patienten  klager  over  jagende  eller  lancinerende  Smer- 
ter, hun  føler  sig  meget  mat  og  svag,  men  har  dog  egent- 
lig ikke  noget  cachectisk  Ydre;  i  den  sidste  Tid  er  der 
kommet  en  megen  besværlig  Complication  til,  nemlig  en 
stærk  Dyspnøe,  og  da  hun  tillige  har  bemærket,  at  hele 
venstre  Overextremitet  er  blevet  noget  tyk  og  rød,  har  hun 
af  den  Grund  lagt  sig  ind  paa  Hospitalet. 

At  her  findes  en  cancer  mammæ  er  aldeles  evident,  vi 
have  tilstrækkeligt  mange,  characteristiske  Symptomer;  men 
det  er  dog  ikke  nogen  almindelig  Form,  idet  Sygdommen 
har  angrebet  endeel  andre  Væv  foruden  Glandlen.  Det  er 
nemlig  tillige  en  cancer  cutaneus  eller,  som  Velpeau  har 
kaldt  den,  en  „cancer  en  cuirasse",  et  Navn,  som  er  ret 
betegnende,  fordi  Svulsten  efterhaanden  udbreder  sig  over 
hele  Brystet  som  et  Pantser.  Baade  er  her  Glandlen  selv 
angrebet  og  pectoralis  og  Integumenterne  til  begge  Sider, 
men  dernæst  har  Sygdommen  ogsaa  strakt  sig  dybt  op  i  Axillen, 
hvor  man  føler  de  haarde,  lymphatiske  Glandler  og  hvor 
v.  axillaris  maa  være  comprimeret  eller  maaskee  oblitereret 
som  Følge  af  at  Degenerationen  er  naaet  til  den.  Ialt- 
fald  tyder  den  oedematøse  Hævelse  af  Overextremiteten 
paa,  at  der  er  en  Forstyrrelse  i  den  venøse  Circulation. 

Men  hænger  nu  Dyspnøen  ogsaa  sammen  med  Sygdom- 
men i  mamma?  ja,  det  gjør  den  sikkert,  men  vi  kunne 
tænke  -  os  to  Forklaringer :  enten  har  den  cancrøse  Affection 
grebet  saaledes  om  sig  i  Dybden,  at  pleura  er  blevet  affi- 
ceret, eller,  hvad  der  er  rimeligere,  Dyspnøen  be.roer  paa 
den  mechaniske  Hindring  for  Brystets  Udvidelse,  hvad  der 
altid  pleier  at  indtræde  ved  denne  eiendommelige  „Pant- 
ser"-Form. 

Det  er  i  det  Hele  en  Typus  paa  denne  Art  af  cancer, 
og  jeg  vil  bede  Dem  at  lægge  Mærke  til  den,  fordi  de 
sjeldnere  faae  Leilighed  til  at  iagttage  den  her  paa  Hospi- 
talet; jeg  erindrer  ikke  at  have  havt  mere  end  4  Tilfælde 
i  disse  10  Aar,  hvorved  jeg  dog  maa  bemærke,  at  Sjel- 
denheden  tildeels  kunde  beroe  derpaa,  at  jeg  aldrig  vilde 
operere  en  saadan  cancer,  og  at  Patienter  med  den  Syg- 
dom derfor  i  Reglen  ikke  indlægges  hos  os.  Det  er  nem- 
lig en  ufravigelig  Regel  for  mig,  at  selv  hvis  en  cancer  en 
cuirasse  var  nok  saa  lille,  vilde  jeg  under  ingen  Omstæn- 
digheder røre  ved  den.  Chirurger  kunne  have  forskjellige 
Anskuelser,  om  Operationen  af  en  cancrøs  Svulst  i  Al- 
mindelighed skal  foretages  eller  ikke,  men  der  gives  visse 
Former  af  denne  Sygdom  i  mamma,  ved  hvilke  man  be- 
stemt burde  nægte  at  operere,  og  dertil  regner  jeg  da  især 
de  cutane  Former,  enten  cancer  viser  sig  som  en  Plade, 
der  breder  sig  bælteformet  omkring  thorax,  eller  den  op- 
træder som  smaa  disseminerede  Knuder  i  Omfanget  af 
Glandlen.  Desuden  er  det  efter  min  Mening  en  bestemt 
Contraindication,  naar  man  finder  en  cancrøs  Cachexie 
eller  cancrøse  Svulster  paa  andre  Steder  af  Legemet;  den 
eneste  Undtagelse  herfra  skulde  være,  naar  den  anden 

Svulst  fandtes  i  Axillen  og  man  ved  Operationen  kunde 
fjerne  den  fuldstændigt  samtidig  med  alt  det  omgivende 
Cellevæv.  —  I  disse  Tilfælde  er  Contraindicationen  altsaa 
baseret  paa,  at  Svulsten  er  „altfor  malign",  saaat  Exstir- 
pationen  vil  være  aldeles  unyttig  og  utilladelig,  men  paa 
den  anden  Side  have  vi  en  Slags  cancer,  som  er  „altfor 
benign"  —  om  jeg  tør  udtrykke  mig  saaledes  —  til  at 
man  skal  røre  ved  den,  og  det  er  den  atrophiske,  hvorved 
man  forstaaer  en  Form  af  cancer  mammæ,  som  er  i  høieste 
Grad  chronisk  og  i  Tidens  Løb  skrumper  mere  og  mere 
sammen  tilligemed  Glandlen  selv,  saaat  man  tilsidst  kun 
føler  en  lille,  steenhaard,  valdnødstor  Klump  paa  mamma's 
Plads.  Til  samme  Categori  vilde  jeg  henføre  de  Tilfælde, 
hvor  man  har  en  ulcereret  scirrhus,  næsten  uden  ichorøst 
Secret  og  med  en  fordybet  Bund,  der  udhuler  sig  mere  og 
mere;  saadanne  Patienter  kunne  leve  i  en  lang  Række  af 
Aar  førend  der  indtræder  Cachexie,  og  de  have  tidt  meget 
ringe  Smerte. 

Hvad  nu  vor  Patient  angaaer,  da  vil  jeg  ikke  paa 
nogen  Maade  tænke  paa  at  operere  hende,  og  da  der  alt- 
saa ikke  er  nogen  Anledning  for  hende  til  at  ligge  her 
paa  Hospitalet,  vil  jeg  tilraade  hende  at  reise  hjem  een  af 
de  første  Dage.  Behandlingen  vil  kun  kunne  være  palliativ 
og  væsentlig  bestaae  i  narcotica,  især  Opiumspræparater. 
Man  vil  rimeligviis  maatte  stige  meget  høit  med  Doserne, 
og  jeg  vil  anbefale  Dem  aldrig  at  være  „knebne"  i  den 
Henseende;  jeg  kan  ikke  forstaae,  at  en  Læge  vedbliver  at 
give  en  cancrøs  Patient  nogle  faa  Draaber  Opium,  istedet- 
for  at  forøge  Dosis  lige  indtil  man  dulmer  Smerterne. 


15. 


Tumor  syphiliticus  mammæ.  — 
Osteosarcoma  scapulæ.  —  Vulnera. 


Mine  Herrer! 

Da  jeg  i  de  sidste  Timer  har  talt  til  Dem  om  Svulster 
i  mamma  og  fremstillet  et  Par  Tilfælde  af  disse  Sygdomme, 
vil  jeg  idag  som  et  Sidestykke  dertil  vise  Dem  denne 
Patient,  som  Mange  af  Dem  vistnok  kjende,  idet  hun  alle- 
rede har  ligget  herinde  i  flere  Maaneder.  Diagnosen  af 
hendes  Sygdom  var  maaskee  noget  usikker  fra  Først  af,  men 
under  hendes  Ophold  er  den  efterhaanden  blevet  klarere, 
og  da  hun  er  kommet  sig  saa  godt,  at  hun  meget  snart 
skal  udskrives,  vil  jeg,  at  De  skulle  see  hende,  førend  hun 
forlader  os. 

Patienten  er  en  ældre  Kone,  paa  omtrent  40  Aar,  som 
for  et  Aar  siden  fik  Smerte  og  Svulst  i  venstre  mamma; 
der  opstod  snart  flere  Ulcerationer,  den  ene  kort  efter  den 
anden,  og  af  saadanne  var  der  fire  tilstede  ved  Indlæggelsen. 

Længere  Tid  i  Forveien  er  hun  blevet  behandlet  paa 
Communehospitalet  for  en  Sygdom  i  venstre  Knæ  af  en  in- 
flammatorisk Characteer,  og  den  er  recidiveret  flere  Gange, 
saaat  den  ogsaa  nu  udgjorde  een  af  hendes  væsentligste 
Klager.  Endelig  er  hun,  nogen  Tid  førend  Brystet  angrebes, 

blevet  behandlet  for  en  Hudsygdom,  som  hun  kalder  „Kop- 
per". Vi  skulle  da  nærmere  undersøge  disse  forskjellige 
Tilfælde,  som  hun  har  liidt  af. 

Der  fandtes  altsaa  ved  hendes  Optagelse  her  paa  Af- 
delingen en  Svulst,  som  indtog  Midtpartiet  af  venstre 
mamma,  var  haard  og  lidt  knudret,  og  Papillen  var  retra- 
heret,  saaat  areola  kom  til  at  staae  noget  mere  frem.  Hun 
klagede  over  temmelig  stærke  Smerter  i  Hævelsen,  og  paa 
denne  fandtes  4  Ulcerationer  af  rundagtig  Form,  omtrent 
af  Størrelse  som  en  10  Øre.  Af  den  vagthavende  Læge, 
som  tog  imod  hende,  blev  der  diagnosticeret  en  cancer 
mammæ,  da  Patienten  tillige  saae  noget  cachectisk  ud; 
men  det  var  dog  ikke  det  Indtryk,  jeg  fik  af  Sygdommen, 
da  jeg  saae  hende.  Thi  hvis  her  var  en  ulcereret,  cancrøs 
Svulst,  maatte  man  igjennem  Ulcerationerne  kunne  komme 
ind  til  selve  den  cancrøse  Masse,  da  disse  jo  netop  opstaae 
derved,  at  det  er  den  pathologiske  Nydannelse,  der  perfo- 
rerer Huden  og  kommer  tilsyne  indenfor  den.  Her  kunde 
Sonden  imidlertid  ikke  føle  saadanne  haarde  Partier,  men 
kom  kun  igjennem  corium  og  kunde  bringes  et  lille  Stykke 
ind  under  den  underminerede  Hud.  Tillige  var  det  under- 
ligt, om  Nydannelsen  havde  perforeret  paa  4  forskjellige 
Steder,  uden  at  den  samtidig  havde  opnaaet  en  betydeligere 
Udstrækning  i  flere  Retninger;  der  var  heller  ikke  nogen 
Fremskydning  af  cancrøst  Væv  fra  Bunden  af  disse  Ulce- 
rationer. Jeg  antog  derfor  at  det  var  Svulst,  ikke  i  Gland- 
len,  men  af  Glandlen,  en  Intumescents  af  Glandlens  Masse, 
eller  en  chronisk  inflammatorisk  Svulst  af  den  centrale 
Deel  af  mamma.  Men  en  saadan  local  mastitis  vilde  rime- 
ligviis  enten  være  gaaet  over  i  Resolution  eller  hvis  den 


159 


var  blevet  suppurativ ,  vilde  den  have  aabnet  sig  med  Ab- 
scesser, som  havde  udtømt  endeel  Pus  og  derefter  vare 
faldet  sammen;  her  var  det  derimod  Ulcerationer,  som 
havde  dannet  sig.  spontant  og  derefter  holdt  sig  omtrent  i 
samme  Tilstand  næsten  et  heelt  Aar.  Man  kom  derved  til 
at  tænke  paa,  at  det  kunde  være  en  Dyscrasi,  som  havde 
foranlediget  Sygdommen. 

I  venstre  Knæ  havde  der,  som  sagt,  allerede  tidligere 
været  endeel  Hævelse;  i  den  Tid,  hun  har  ligget  herinde, 
har  der  flere  Gange  været  Ansamling  inde  i  Articulationen, 
som  er  svundet  og  atter  recidiveret.  For  Øieblikket  er 
der  ikke  meget  Sygeligt  tilbage,  som  De  kunne  see,  naar 
De  sammenligne  cle  to  Extremiteter  med  hinanden.  Der 
føles  kun  en  halvblød  Masse  lige  inde  paa  condyli  femoris, 
og  disse  synes  at  være  noget  fortykkede;  imidlertid  maa 
man  ikke  af  denne  Følelse  lade  sig  forlede  til  at  antage, 
at  der  er  en  Forøgelse  af  Beendelenes  Volumen,  og  for  at 
faae  Sikkerhed  derom  maa  man  anstille  Maaling  med 
Krumpasseren.  Naar  man  gjør  dette  viser  det  sig,  at  selve 
Benet  ikke  er  fortykket,  men  kun  at  de  bløde  Dele  nær- 
mest uden  paa  periostium  ere  noget  svulne;  Ansamling  af 
Vædske  opdages  derimod  ikke. 

Endelig  angiver  Patienten,  at  hun  har  havt  Kopper, 
og  hun  fremviste  ved  Indlæggelsen  en  Mængde  Pletter, 
baade  i  Ansigtet  og  paa  den  øvrige  Deel  af  Legemet;  nu 
er  der  dog  kun  meget  svage  Spor  tilbage  af  dem.  Disse 
Pletter  havde  imidlertid  ikke  Characteren  af  variolæ,  idet 
de  vare  mørkebrune,  og  aldeles  ikke  deprimerede  som  Cica- 
tricerne  pleie  at  være,  selv  om  man  først  seer  dem  et  Par 
Aar  efter.    Her  have  vi  altsaa  snarere  maculæ,  og  saadanne 

skyldes  enten  en  acut  exanthematisk  Sygdom  —  men  der- 
til have  disse  varet  altfor  længe  —  eller  en  chronisk  Syg- 
dom, og  det  er  da  vistnok  Syphilis.  Vi  kunne  nu  ved 
denne  have  enten  tidlige  maculæ,  som  ere  lyserøde  og 
temmelig  hurtigt  svinde  ved  en  passende  Behandling,  eller 
den  senere  Form,  som  er  mørkere  af  Farve,  enten  mere 
bruunagtig  eller  blyfarvet,  og  som  svinder  overordentligt 
langsomt  ved  en  fortsat  Cuur,  selv  om  de  andre  Symptomer 
paa  Sygdommen,  der  kunne  være  tilstede  samtidig,  let 
tabe  sig. 

Jeg  antager,  at  vi  hos  denne  Patient  have  en  consti- 
tutionel  Syphilis,  der  er  Grunden  til  Svulsten  af  mamma 
og  Ulcerationerne ;  rigtignok  angribes  denne  Glandel  meget 
sjeldent,  men  det  kan  dog  iagttages,  og  man  vilde  vel 
kunne  betragte  det  som  et  Analogon  til  den  syphilitiske 
Sarcocele  hos  Mandfolk.  —  Affectionen  i  Knæet  vilde  jeg  lige- 
ledes tilskrive  denne  Aarsag,  saavel  som  de  saakaidte  „Kop- 
per". Naturligviis  kunde  hun  have  havt  variolæ,  men  Plet- 
terne paa  Legemet  kunde  ikke  stamme  derfra,  og  det  vilde 
efter  min  Mening  være  rimeligere  at  forklare  det  saaledes, 
at  hun  havde  liidt  af  pustuløse  Syphilider,  hvilke  under- 
tiden kunne  have  nogen  Liighed  med  variolæ-Pustler. 

I  Begyndelsen  behandlede  jeg  Ulcerationerne  paa 
mamma  localt,  deels  med  forskjellige  Salver,  deels  med 
Cauterisationer ;  Affectionen  i  Knæet  behandledes  ligeledes 
i  de  første  Dage  som  en  almindelig  arthroitis,  men  derpaa 
lod  jeg  Patienten  faae  Jodkalium,  og  nu  tabte  alle  Til- 
fældene sig  lidt  efter  lidt.  De  see,  m.  H.,  at  Ulceratio- 
nerne paa  mamma  ere  saagodtsom  cicatriserede,  Svulsten 
a,f  Glandlen  er  betydelig  formindsket,  maculæ  rundt  om- 

kring  paa  Legemet  ere  afblegede  05  vanskelige  at  opdage, 
endelig  er  Sygdommen  i  Knæet  i  den  Grad  bedret,  at  hun 
gaaer  uden  Smerter  og  at  der  kun  er  den  omtalte  ringe 
Infiltration  ved  periostium  tilbage.  Denne  Virkning  af  Joden 
taler  jo  stærkt  for  vor  Diagnose,  idet  alle  de  sygelige 
Tilfælde  samtidig  have  tabt  sig,  og  navnlig  er  det  klart, 
at  det  ikke  kan  have  været  nogen  cancrøs  Lidelse  i  mamma, 
thi  clen  vilde  ikke  kunne  resolveres  ved  en  Jodcuur. 

Jeg  har  dernæst  en  temmelig  betydelig  Operation  at 
udføre;  hvori  den  kommer  til  at  bestaae,  veed  jeg  rigtig- 
nok endnu  ikke  med  Bestemthed,  men  jeg  antager  at  det 
vil  blive  en  partiel  eller  maaskee  en  total  Exstirpation  af 
scapula.  Patienten,  en  Mand  her  fra  Byen  paa  omtrent 
50  Aar,  er  kommet  herind  for  at  opereres;  han  veed,  at 
den  Sygdom,  han  lider  af,  meget  snart  vil  føre  til  Døden, 
hvis  man  overlader  den  til  sig  selv,  og  da  han  forlanger, 
at  en  Operation  skal  forsøges,  selv  om  denne  medfører 
Fare  for  Livet,  saa  kan  man  vel  heller  ikke  nægte  ham 
det.  Det  er  ikke  blot  Fjernelsen  af  den  store  Svulst,  han 
har,  men  især  Stedet,  hvor  den  sidder,  som  medfører  Fare, 
idet  man  kan  vente  sig  betydelige  Hæmorrhagier,  Hæmor- 
rhagier,  der  endog  af  Syrne  omtales  som  noget  „fearful", 
forfærdeligt,  i  de  Tilfælde,  hvor  han  har  udført  lignende 
Operationer;  desuden  er  Patienten  endeel  svag  og  medtaget 
af  sin  Affection. 

Det  er  en  meget  stor,  maligD  Svulst,  som  nu  har  varet 
i  omtrent  8  Aar;  den  er  begyndt  som  en  lille  Knude  i 
høire  regio  infraspinata ,  men  er  efterhaanden  voxet  saa- 
ledes,  at  den  for  Øieblikket  er  saa  stor  som  et  Barnehoved 

og  har  strakt  sig  først  over  hele  regio  scapularis,  dernæst 
om  i  høire  axilla  og  tilsidst  for  paa  Brystet;  den  hænger 
ikke  blot  fast  til  scapula,  men  gaaer  maaskee  endog  dybere, 
og  det  kunde  da  være,  at  man  ikke  engang  kunde  exstir- 
pere  den  fuldstændig.  Huden  er  temmelig  frit  forskydelig, 
men  saa  kommer  man  lige  ind  paa  Svulsten,  der  paa  cle 
forskjellige  Steder  har  forskjellig  Consistens;  i  fossa  infra- 
spinata  er  den  blød,  elastisk,  og  her  baade  føles  og  høres 
en  svag  Pulsation,  i  Axillen  er  den  derimod  noget  haardere. 
Den  er  sandsynligviis  meget  vasculær,  hvad  man  kan  for- 
mode af  den  Susen,  som  af  og  til  høres,  men  den  er  dog 
ikke  noget  Aneurisma.  Jeg  har  derimod  troet  at  kunne 
diagnosticere  den  som  et  Osteosarcom. 

Lad  os  nu  overveie,  hvilke  Vanskeligheder  cler  kunne 
indtræde  ved  Exstirpationen ;  thi  naar  man  har  gjort  sig 
dem  ret  klare  i  Forveien,  saa  tabe  de  derved  endeel  af 
deres  Betydning.  For  det  Første  maa  man  gjøre  Hud- 
snittene saa  store,  at  man  kan  komme  til  at  blotte  hele 
Svulsten  og  endog  gjøre  dens  Eande  tilgjængelige,  saaat 
man  kan  omgaae  dem  med  Fingren;  dernæst  vil  jeg  under- 
søge, om  den  skulde  adhærere  til  costæ  eller  om  disse 
maaskee  endog  ere  angrebne  af  Degenerationen,  hvorved 
Prognosen  naturligviis  vil  forværres  endnu  mere.  Fossa 
infraspinata  maa  vistnok  under  alle  Omstændigheder  bort- 
tages, maaskee  bliver  det  endogsaa  nødvendigt  at  fjerne 
det  Meste  af  scapula,  og  da  vil  man  faae  betydelige  Blød- 
ninger, især  fra  a.  subscapularis ;  jeg  har  derfor  tænkt  at 
ville  lade  a.  subclavia  comprimere  under  Operationen,  for 
at  Patienten  ikke  skal  miste  altfor  meget  Blod. 

I  fossa  supraclavicularis  findes  en  enkelt  svullen  Glan- 
del, men  da  jeg  antager,  at  den  ogsaa  er  degenereret,  vil 
jeg  med  det  Samme  fjerne  den. 

Jeg  vil  altsaa  begynde  med  en  Incision  langs  hele 
spina  scapulæ,  derpaa  gjør  jeg  fra  Midten  af  denne  et 
andet  Snit,  som  først  gaaer  nedad,  saa  svinger  om  i  Axil- 
len  og  endelig  fortsættes  fortil  indtil  den  forreste  Grændse  af 
Svulsten.  Musklernes  Tilhæftning  til  scapula  løsnes,  navn- 
lig gjælder  det  om  cucullaris,  latissimus  og  deltoidens. 
Hele  fossa  infraspinata  maa  borttages;  jeg  vil  undersøge, 
hvorvidt  spina  og  fossa  supraspinata  ere  angrebne,  og  der- 
efter bestemme  om  de  ogsaa  skulle  excideres.  I  en  Mono- 
graphi  af  Syrne  om  Excision  af  scapula  beskriver  ban,  hvor- 
ledes han  borttog  hele  Benet  ved  at  exarticulere  det  i  ea- 
vitas  glenoidea,  og  det  var  ved  dette  Punct  af  Operationen, 
at  a.  subscapularis  frembragte  den  forfærdelige  Hæmor- 
rhagi;  jeg  har  tænkt  her  at  lade,  om  muligt,  collum  sca- 
pulæ saavelsom  acromion  og  proc.  corocoidens  blive  sid- 
dende, men,  som  sagt,  clet  vil  først  vise  sig  under  selve 
Exstirpationen,  hvormeget  man  skal  borttage  af  Beendelene. 


De  saae  nu,  m.  H.,  at  jeg  udførte  Operationen  aldeles 
som  jeg  havde  beskrevet  Dem  den;  efter  at  have  gjort  de 
udvendige  Incisioner  udskrællede  jeg  den  forreste  Deel  af 
Svulsten,  som  ikke  var  synderlig  fasthængende  til  Under- 
laget, derefter  fjernede  jeg  hele  Massen  tilligemd  fossa  in- 
fraspinata ved  at  overklippe  Benet  med  en  stærk  Beensax; 
Cellevævet  imellem  scapula  og  m.  subscapularis  var  ikke 
afficeret,  saaat  Svulsten  var  let  at  udtage.    Det  viste  sig 

11* 


164 


da,  at  endeel  af  fossa  supraspinata  saaavelsom  spina  var 
angrebet  og  jeg  var  derfor  ifærd  med  at  ville  fjerne  dem, 
men  nu  standsede  pludselig  Respirationen  og  Pulsen  blev 
næsten  ufølelig,  saaat  jeg  i  nogen  Tid  maatte  foretage  Op- 
lirningsforsøg,  inden  jeg  atter  torde  begynde  paa  Operationen. 
Da  Functionerne  endelig  vare  komne  i  Orden  paany,  over- 
saugede  jeg  acromion  saavelsom  collum  scapulæ,  saaat  de 
syge  Beendele  kunde  udtages. 

De  saae  ogsaa,  at  Hæmorrhagien  langtfra  var  saa  be- 
tydelig, som  jeg  bavde  troet  at  den  maatte  blive;  natur  - 
ligviis  var  der  mange  Arterier  at  underbinde,  men  de  blødte 
dog  ikke  i  den  Grad,  at  der  kunde  være  Tale  om  livsfarligt 
Blodtab.  Endelig  efterat  Blødningen  lieelt  var  standset, 
forenedes  Saaret  med  Staaltraadssuturer ,  saaledes  at  der 
dog  boldtes  2  Steder  aabne,  bvor  jeg  indbragte  Drainrør. 

Operationen  er  rigtignok  nu  tilendebragt,  forholds- 
viis  endog  uden  stor  Vanskeligbed,  men  Prognosen  er  jo 
destoværre  i  sig  selv  meget  slet,  og  jeg  tvivler  høilig  paa, 
at  Patienten  vil  overstaae  et  saa  betydeligt  Indgreb. 

Efterat  jeg  dernæst  bar  anlagt  den  sædvanlige  anti- 
septiske Forbinding,  vil  jeg  benytte  Resten  af  Timen  til  at 
tale  til  Dem  om  Saar  i  Almindeligbed  og  deres  Behandling. 
Rigtignok  see  De  mig  bestandig  anvende  Antiseptik  her 
paa  Afdelingen,  og  Mange  af  dem  ere  vel  ogsaa  godt  be- 
kekjendte  med  denne  Gjenstand,  saavel  theoretisk  som 
practisk,  men  da  den  dog  for  Øieblikket  spiller  den  aller- 
vigtigste Rolle  i  chirurgiske  Sygdomme,  troer  jeg,  at  det 
ikke  vil  være  til  Skade  for  Dem,  at  jeg  paany  kommer  ind 
paa  dette  Thema. 

Antiseptiken  maa  især  betragtes  under  to  forskjellige 
Forhold,  navnlig  eftersom  den  skal  bruges  ved  friske  Saar 
eller  ved  Suppurationer ;  det  er' kun  det  første  Punct,  jeg 
idag  vil  beskjæftige  mig  med,  nemlig  de  friske  Saar  og 
navnlig  Operationssaar. 

Det  er  en  bekjendt  Sag,  at  en  stor  Deel  af  Døds- 
faldene her  i  Hospitalet  indtræffer  efter  Operationer,  men 
undertiden  hænge  de  saaledes  sammen,  at  Døden  indtræder 
paa  Grund  af  Operationen;  ved  andre  Leiligheder  kan 
man  sige,  at  Døden  indtræder  uagtet  Operationen.  Naar 
saaledes  Patienter  døe  efter  en  Herniotomi,  en  Tracheotomi 
eller  efter  Exstirpationen  af  store  cancrøse  Svulster  (som 
hos  vor  Patient  her),  da  er  det  oftere  Sygdommen,  der 
dræber,  end  Operationen.  Denne  kan  være  lykkedes  qua 
Operation,  men  den  formaaer  ikke  at  helbrede  Sygdommen, 
som  i  sig  selv  er  dødelig;  vi  have  søgt  at  skaffe  Patienten 
en  mulig  Chance  til  at  komme  sig,  men  desuagtet  fort- 
sætter Sygdommen  sin  ødelæggende  Indvirkning  paa  Orga- 
nismen og  denne  bukker  under. 

For  Øieblikket  er  det  imidlertid  ikke  dem,  vi  ville  tale 
om;  vi  ville  tale  om  de  Tilfælde,  hvor  det  er  Operationen, 
som  fremkalder  livsfarlige  Complicationer.  Aarsagerne  til 
at  Operationer  ere  dødelige,  clet  er  ikke  Tetanus,  Hæ- 
morrhagier,  nosocomial  Gangræn  o.  s.  v. ,  hvilke  kun  ind- 
træffe i  ganske  enkelte  Tilfælde;  nei  de  kunne  henføres 
til  Infectionssygdommen,  som  er  udgaaet  fra  Saaret  og  som 
angriber  Organismen  saaledes,  at  den  ikke  kan  bestaae. 
Hvordan  man  skal  forklare  Ætiologien  til  disse  Tilfælde, 
er  man  endnu  ikke  enig  om,  og  der  er  med  Hensyn  hertil 

i  Tidens  Løb  opstillet  forskjellige  Hypothesér.  Men  lad  os 
hellere  holde  os  til,  hvad  der  er  sikkrere. 

For  det  Første  opstade  saadarme  Tilfælde  næsten  al- 
drig, undtagen  man  har  en  Suppuration.  Undertiden  vise 
de  sig  acut  med  indvendige  Pusansamlinger,  som  consta- 
teres  efter  Døden,  undertiden  temmelig  langsomt  uden  saa- 
danne.  Man  har  baade  en  Typus  for  den  acute,  purulente 
og  den  langsomme  putride  Infection.  Store,  dybe  Saar  og 
navnlig  de,  som  angribe  Beensystemet ,  ere  især  forbundne 
med  dødelige  Tilfælde;  de  ere  meget  hyppigere  i  Hospi- 
talspraxis  end  i  privat,  og  især  fremkomme  de,  hvor  Pusset 
er  ildelugtende.  Altsaa  selve  Suppurationens  Characteer 
har  stor  Betydning.  Endvidere  hvor  der  ligge  mange 
Patienter  sammen,  der  opstaaer  en  Diathese  til  putride 
Tilfælde.  Man  har  almindeligt  tilskrevet  det  et  vist  Miasma 
uden  dog  nærmere  at  kjende  det,  og  hvorledes  det  gaaer 
til  strides  der  om  endnu.  Putrescentsen,  de  tynde,  raadne, 
ildelugtende  Fluida  hænge  sammen  med  disse  Tilfælde. 
Endelig  kommer  det,  som  sagt,  for  en  stor  Deel  an  paa. 
om  Beensystemet  er  angrebet. 

Subcutane  Saar  medføre  saagodtsom  aldrig  Infection, 
og  enhver  subcutan  Operation  er  næsten  uden  al  Fare  for 
Patienten.  Om  et  Saar  er  bedækket  med  Hud  eller  ikke 
har  altsaa  Meget  at  sige;  dette  indsaae  allerede  Hunter, 
naar  han  taler  om  vulnera  obtecta  og  non  obtecta.  Alt 
Subcutant  og  Tenotomi  stiller  sig  altsaa  langt  bedre  end 
aabne  Saar. 

En  anden  Kjendsgjerning  er  den,  at  Saarflader,  som 
ei  gaae  i  Dybden,  næsten  aldrig  medføre  nogen  Fare,  f. 
Ex.  ulcera  cruris,  selv  om  de  indtage  en  Qvadratfod;  paa 

samme  Maade  en  Forbrænding,  der  indtager  f.  Ex.  hele 
Foden,  naar  den  blot  er  overfladisk  og  granulerende.  Naar 
vi  holde  os  til  disse  Facta  faae  vi  en  Slags  Theori  for  Be- 
handlingen. 

Man  gaaer  i  sine  Betragtninger  om  vulnera  i  Alminde- 
lighed ud  fra  Operationssaar ;  men  hvad  man  i  gamle  Dage 
kaldte  et  Amputationssaar ,  det  seer  ikke  saaledes  ud  nu; 
man  kj endte  nemlig  ikke  Amputation  i  sunde  Dele,  da 
man  ikke  kjendte  Hæmostasen,  og  det  ikke  engang,  da 
Ambrosius  Paræus  (1559)  havde  paany  opdaget  og  indført  den 
allerede  af  Celsus  og  Galen  kjendte  Ligatur;  ja  det  varede 
fra  den  Tid  af  næsten  200  Aar  inden  Ligaturen  blev  al- 
mindelig anvendt.  I  lang  Tid  brugte  man,  for  ikke  at  faae 
Blødning,  Escarotica,  man  amputerede  med  store,  glødende 
Knive  og  applicerede  en  heel  Deel  Cauterier  eller  Styptica 
paa  Saarfladen;  man  havde  aldrig  nogen  frisk  Saarflade 
efter  en  Amputation,  Patienterne  fik  heller  ikke  Stumper, 
som  De  kunde  gaae  paa,  paa  Grund  af  at  Hudlapperne 
manglede.  Først  for  ca.  150  Aar  siden  slog  man  ind  paa 
den  nu  fulgte  Vei  og  amputerede  i  levende  Dele  uden  Cau- 
terisation.  Man  standsede  Blødningen  ved  Ligaturer  af 
Silke  eller  Hamp.  Efterat  Escarotica  vare  afskaffede , 
brugte  man  til  Behandling  af  Saarfladen  de  saakaldte 
digestive  Saarbalsamer,  der  indeholdt  Harpix,  Olie  og  Lign. ; 
det  blev  lagt  over  hele  Saaret,  og  man  søgte  at  nærme 
Randene  noget  til  hinanden  ved  Heftplasterstrimler ;  der- 
efter lagde  man  en  Kage  af  Charpi  (plumasseau),  dernæst 
Lærreds  stykker  og  yderst  et  Malteserkors.  For  et  Par  De- 
cennier siden  dukkede  Hunters  Theori  op  igjen,  idet  Jules 
Guérin  i  Paris  begyndte  med  at  ville  lukke  Saaret  til  saa 

hermetisk  som  mulig,  saaat  det  kunde  forholde  sig  som  et 
subcutant  Saar;  deraf  udledes  ogsaa  de  følgende  Behand- 
lingsmaader.  Det  gjaldt  nu  om  at  forene  Randene  godt, 
og  denne  Idee  fremkaldte  egentlig  Suturerne  (omend  disse 
i  »jeldnere  Tilfælde  anvendtes  i  Middelalderen).  Dog  varede 
det  ikke  længe  inden  man  saae ,  hvor  ødelæggende  denne 
Methode  var;  de  friske  Amputationsflader  vilde  ikke  læge, 
men  fremkaldte  Infection;  man  havde,  som  Franskmændene 
udtrykte  sig,  lukket  Ulven  inde  i  Faarefolden,  man  havde 
holdt  Pusset  tilbage  inde  i  Huulheden.  For  at  skaffe  dette 
Afløb,  indlagde  man  Longuetter  eller  D/ainrør,  men  det  var 
dog  ikke  tilstrækkeligt;  saa  sprøitede  man  Huulheden  ud 
eller  lagde  Delen  i  et  Vandbad,  hvorved  Pusset  kunde  sive 
ud  i  Vandet,  og  der  viser  sig  ved  denne  sidste  Fremgangs- 
maade  i  Virkeligheden  sjeldnere  Infectionstilfælde ,  men 
Fladerne  suppurere  dog  i  længere  Tid,  Helingen  trækker 
i  Langdrag,  og  Methoden  kan  kun  anvendes  paa  visse  Dele, 
især  Extremiteterne. 

Man  gik  da  over  til  en  anden  Methode;  man  saae  jo, 
at  store  granulerende  Saar  ikke  vare  forbundne  med  Fare, 
derfor  søgte  man  at  substituere  en  saaclan  Flade  for  Ampu- 
tationsfladen,  men  inden  den  bliver  granulerende  gaaer  der 
en  8 — 10  Dage,  og  i  denne  Tid  have  vi  altsaa  den  farlige 
Periode  for  Infection  og  Absorption;  desuden  ere  Been- 
flader  ikke  granulerende  efter  8 — 10  Dage;  der  hengaaer 
endog  ofte  mange  Uger,  inden  dette  skeer.  Den  granu- 
lerende Flade  søgte  man  at  frembringe  ved  Cauterisation , 
f.  Ex.  med  en  Opløsning  af  Chlorzink,  der  let  trænger  ind 
i  alle  Fordybninger;  man  faaer  herved  en  caustisk  Mern- 

bran,  der  løsner  sig,  og  efter  ca.  14  Dages  Forløb  er 
Fladen  granulerende.  Denne  Methode  er  indført  især  i 
England  (af  Morgan)  og  brugt  endeel  i  Frankrig  (to  Pro- 
vindslæger,  Girouard  og  Bonnet  have  især  Fortjenester  af 
den).  Men  man  opgiver  jo  herved  en  hurtig  Forening  af 
Saaret,  og  Beenflademe  ere  overordentlig  langsomme  til  at 
granulere. 

Saa  er  der  da  den  Methode,  at  man  slet  ikke  skal  lægge 
nogen  Forbinding  paa,  men  lade  Vædskerne  have  frit  Afløb; 
denne  er  indført  for  endeel  Aar  siden  af  Skotlænderen 
Simpson.  Forbindingen,  sagde  han,  „er  skadelig,  thi  den 
holder  Vædskerne  tilbage  i  Saaret".  Adskillige  af  hans  Til- 
fælde saae  jeg,  og  de  forløb  ogsaa  virkelig  godt,  men  hans 
Erfaring  stammede  fra  civil  Praxis,  hvorved  man  jo  undgaaer 
den  Infection,  som  kommer  fra  Hospitalsluften.  Ved  denne 
Behandling  lagde  man  Mærke  til,  idet  Secretet  jo  tørrede 
ind,  at  Saar  hele  godt,  hermetisk  tildækkede,  under  en 
Skorpe.  Lader  man  da  Saaret  urørt  indtil  Skorpen  falder 
af,  saa  er  det  ofte  cicatriseret.  Dette  er  optaget  i  den 
nyere  Tid  af  endeel  Chirurger. 

Af  andre  Maader  have  vi  Occlusions-Behandlingen  og 
den  antiseptiske  Methode.  Da  man  er  overbeviist  om,  at 
Luften  har  en  betydelig  Indflydelse  paa  at  fremkalde  disse 
Tilfælde,  gjælder  det  altsaa  om  at  holde  den  skadelige 
Luft  ude  fra  Saaret;  dertil  har  man  benyttet  sig  af  Occlu- 
sionsmethoden,  hvorved  man  lægger  et  stort  Lag  Vat  om- 
kring den  opererede  Deel,  thi  dette  Stof  har  en  stor  Evne 
til  at  absorbere  de  smaa  Partikler  i  Luften  og  lader  kun 
den  rene  Luft  gaae  igjennem  (jvnf.  de  physicalske  Forsøg 

mecl  Støvet  i  Solstraaler).  I  Frankrig  og  især  i  Paris  er 
denne  Methode  næsten  eneraadende  og  har  ogsaa  givet 
gode  Resultater.  Men  man  kan  ikke  være  sikker  paa, 
at  der  ikke  allerede  i  Forveien  findes  Tilbøielighed  til 
Putrescens  i  Saaret,  begrundet  f.  Ex.  paa  underbundne 
vasa,  gangrænerende  Dele,  Støvpartikler  fra  Athmosphæren 
o.  lign. ;  isaafald  bliver  Resultatet  tidt  uheldigt.  —  Endelig 
har  man  den  antiseptiske  Methode,  som  gaaer  ud  fra,  at 
det  er  Gjæring  af  de  animalske,  henfaldende  Stoffer  og 
deres  Absorption,  som  fremkalder  Infectionen.  Hvad  det 
er,  der  fremkalder  denne  Gjæring,  veed  man  ikke,  men 
vistnok  opstaae  Tilfældene  fra  et  Stof,  som  kommer  ind  i 
Saaret  og  bevirker  Suppuration,  maaskee  det  er  Smaadele 
fra  ildelugtende  Suppurationer ;  ialtfald  opstaaer  Putrescen- 
sen  navnlig  paa  Hospitaler;-  man  anvender  da  herimod 
antiseptiske  Midler,  der  standse  eller  hindre  Gjæringen  i 
sin  Udvikling.  Af  saadanne  Midler  har  man  mange,  de  ere 
ofte  de  samme  som  man  bruger  for  at  bevare  Levnets- 
midler  mod  Forraadnelse.  Saadanne  ere  f.  Ex.  Carbolsyre 
og  andre  Tjæremidler,  Glycerin,  Alcohol,  Terpenthin,  Ben- 
zoe  etc.  Man  har  benyttet  de  fleste  af  dem  i  Chirurgien; 
her  paa  Hospitalet  har  jeg  eeugang  anvendt  Alcohol,  og 
paa  et  Lazareth,  jeg  havde  her  i  Byen  i  Krigens  Tid,  be- 
nyttede jeg  Glycerin.  Tinet,  jodii  og  Chlorjern  have  ogsaa 
været  brugte.  Carbolsyre  anvendes  især  i  den  senere  Tid 
blandet  med  eet  eller  andet  Stof.  Det  er  Lemaire  i  Frankrig  og 
senere  Lister,  som  i  de  sidste  10  Aar  har  bragt  den  i  al- 
mindelig Anvendelse,  blandet  mecl  Olie  eller  Vand.  Olie 
kan  optage  omtrent  lige  Dele  af  Syren  og  holder  godt  paa 

den;  Vand  derimod  kan  kun  optage  1/20  og  slipper  den 
overordentlig  hurtig;  Vandet  i  og  for  sig  fremmer  Forraad- 
nelsen.  I  Begyndelsen  blandede  man  Carbololien  med 
Kridt  og  frembragte  deraf  en  Pasta,  men  den  var  vanske- 
lig at  haandtere.  Saa  dannede  man  Plaster  af  Carbolsyre 
og  Harpix  og  strøg  det  paa  Lærred,  hvormed  man  omvik- 
lede Delen,  men  det  er  nu  afskaffet.  Tilsidst  kom  Gazen, 
hvori  der  var  indpresset  en  Blanding  af  Carbolsyre,  Parafin 
og  Harpix. 

Desuden  har  man  i  den  nyere  Tid  anbefalet  Borsyren, 
som  bruges  i  visse  Lande  til  at  bevare  Kjød.  Man 
benytter  den  i  Chirurgien,  deels  opløst  i  Vand,  deels  som 
Salve,  deels  som  Borcharpi.  I  Vancl  er  den  dog  kun  lidet 
opløselig  (ca.  Vss)?  men  den  har  clen  Fordeel  fremfor  Car- 
bolsyren,  at  den  ikke  er  flygtig;  naar  man  vil  tilberede 
Borcharpi  gjøres  det  paa  den  Maade,  at  man  hælder 
kogende  Vand  paa  Syren,  dypper  almindeligt  engelsk 
Charpi  deri  og  derpaa  hænger  man  det  op  at  tørre;  naar 
da  Vandet  er  fordampet,  finder  man  Charpiet  heelt  besaaet 
og  gjennemtrængt  af  smaa,  glindsencle,  bløde  Puncter,  som 
ere  den  udskilte  Borsyre.  For  at  danne  Borsalve,  blandes 
V6 — Vio  af  Syren  med  een  eller  anden  Salve.  —  Alle  disse 
Præparater  benyttes  af  og  til  af  Lister,  men  dog  egentligt 
kun  ved  overfladiske  Saar,  og  de  ere  vist  langtfra  saa 
gode  desinficerende  eller  antiseptiske  Midler  som  Car- 
bolsyren. 

Hvad  Salicylsyren  angaaer,  som  efter  nogle  Chirurgers 
Mening  skulde  foretrækkes  for  de  to  ovennævnte  Syrer,  da 
kan  jeg  ikke  udtale  nogen  Dom  om  dens  Værd,  da  jeg 

ikke  har  fundet  mig  foranlediget  til  at  forsøge  den  til 
Forbinding  af  Saar;  derimod  bruger  jeg  den.  efter  Listers 
Raad.  undertiden  ved  de  Excoriationer,  som  man  af  og  til 
seer  opstaae  som  Følge  af  en  langvarig  Anvendelse  af 
Karbolsyren. 

Som  almindeligt  Forbindelsesniiddel  vil  jeg  altsaa  an- 
befale Dem  fortrins viis  Carbolgazen. 


16. 


Suppurationes  thoracis. 

Mine  Herrer! 

Vi  have  faaet  en  Patient  herind,  som  giver  mig  Anled- 
ning til  idag  at  tale  om  de  forskjellige  Slags  Suppurationer, 
der  kunne  findes  paa  Brystet;  De  ville  næppe  træffe  dette 
Spørgsmaal  behandlet  fra  en  mere  almindelig  Side  i  nogen 
af  Deres  Haandbøger,  og  da  vi  af  og  til  have  havt  Exempler 
paa  forskjelligartede  Abscesser  her,  vil  jeg  ved  at  sammen- 
stille dem,  eller  idetmindste  ved  at  gjenkalde  Patienterne 
i  Deres  Erindring,  give  Dem  en  Fremstilling  af  Suppu- 
rationernes  Forhold  paa  denne  Deel  af  Legemet.  Duplay  i 
Paris  har  netop  fornylig  leveret  et  særdeles  godt  Bidrag 
til  disse  Affectioners  Ætiologi,  hvilket  jeg  vil  kunne  benytte. 

Det  er  en  Kone,  40  Aar  gammel,  som  for  en  Maaned 
siden  indlagdes  paa  den  medicinske  Afdeling,  hvor  hun 
ifølge  Journalen  skal  være  blevet  behandlet  for  en  Bron- 
chitis;  medens  hun  laae  der,  fik  hun  en  Hævelse  ved  ven- 
stre Side  af  sternum;  den  blev  puncteret  og  udtømte  en 
ringe  Mængde  Pus.  Saaret  helede  vel  til,  men  Ansamlin- 
gen reproducerede  sig,  og  da  hun  tillige  fik  stærkere  Smer- 
ter paa  Stedet  blev  hun  overflyttet  til  os;  nu  har  hun 

sikkert  en  Absces  igjen,  og  vi  skulle  derfor  drøfte  Spørgs- 
maalet  out  saadanne  Abscessers  Oprindelse. 

De  af  mine  Tilhørere,  der  høre  til  Hospitalets  Volon- 
teurer,  ville  ialtfald  nok  erindre  nogle  af  de  Patienter  med 
Abscesser  i  denne  Region,  som  jeg  har  viist  dem  Tid  efter 
anden  paa  mine  Forelæsninger.  Ville  vi  classificere  dem, 
da  have  vi  først  de  acute  Suppurationer,  der  optræde  her 
ligesaavel  som  paa  ethvert  andet  Sted  af  Legemet,  enten 
spontant  og  primært,  eller  secundært,  f.  Ex.  af  pyhæmisk 
Oprindelse.  Af  de  idiopathiske ,  phlegmonøse  Abscesser 
have  vi  havt  en  Mængde;  der  gaaer  næppe  noget  Semester 
uden  at  jeg  viser  Dem  flere  Tilfælde  af  acute,  primære 
Abscesser  under  pectoralis  major,  men  ogsaa  af  pyhæmiske 
have  vi  iagttaget  enkelte,  saaledes  hos  en  Arbeiclsmand*), 
der  samtidig  fik  en  stor  Absces  paa  Brystet  og  under  glu- 
tæus  maximus. 

Det  er  dog  ikke  disse  simplere  Abscesser,  der  opstaae 
i  Cellevævet  imellem  (eller  under)  Musklerne,  at  jeg  idag 
vilde  opholde  mig  ved,  men  jeg  vil  tale  til  Dem  om  nogle 
mere  complicerede  Former  og  navnlig  om  saadanne,  som 
have  et  mere  chronisk  Forløb.  Dertil  vil  jeg  regne  deels 
de  egentlige  absc.  frigidi,  deels  dem,  der  have  deres  Ud- 
spring fra  en  dybere  Lidelse  —  udenfor  eller  indenfor  thorax. 

Vi  kunne  altsaa  have  absc.  frigidi  her,  ligesom  i  en- 
hver anden  Region;  det  er  en  Samling  af  Pus,  meer  eller 
mindre  langsomt  opstaaet,  uden  Feber,  Rødme  eller  Hede 
og  med  et  temmelig  indolent  Forløb.  Hyppigst  findes  de 
i  Nærheden  af  Glandelpaquetter,  saaledes  i  Axillen,  men 


*)  Forelæsning  12te  Novbr.  1875. 

de  træffes  overalt  paa  Brystet  og  ere  især  undersøgte  og 
beskrevne  af  Militærlæger,  da  den  militære  Stand  skal  være 
særlig  disponeret  dertil,  idet  det  stadige  Tryk  af  Bando- 
lerer og  af  Geværkolben  skulde  virke  som  ætiologisk  Mo- 
ment, idetmindste  ved  visse  Vaabenarter.  Der  er  vel  heller 
Intet  til  Hinder  for  at  antage ,  at  fortsatte  Irritationer  og 
Contusioner  paa  et  enkelt  Sted  kunne  virke  skadeligt  i 
denne  Henseende,  men  da  man  ogsaa  bar  seet  dem  op- 
staae  bos  Andre  end  Soldater,  kan  det  ialtfald  ikke  være 
den  eneste  Aarsag.  Jeg  viste  Dem  ifjor  (7de  Marts  1876) 
en  ung  Mand  fra  Landet,  26  Aar  gammel,  med  en  Absces 
paa  den  øverste .  Deel  af  bøire  Forflade  af  Brystet.  Hos 
ham  havde  vi  maaskee  et  Exempel  paa  denne  Slags  kolde 
Suppurationer ;  han  angav,  at  Sygdommen  var  begyndt 
imens  han  var  Soldat. 

Vi  komme  dernæst  til  den  Art  af  Pussamlinger,  som 
vi  kjende  under  Benævnelsen  „ossifluants",  der  udgaae  fra 
et  sygt  ossøst  Parti,  altsaa  en  ostitis  med  Congestions- 
absces;  disse  kunne  komme  fra  vertebræ,  fra  costæ  eller 
fra  sternum,  og  af  de  to  sidste  har  jeg  viist  Dem  adskillige 
Tilfælde ,  f.  Ex.  en  norsk  Matros  *)  med  en  ostitis  costæ , 
og  i  samme  Aar  en  ung  Pige**),  paa  hvem  jeg  foretog  en 
Eesection  af  3die  costa,  ligeledes  en  Patient***)  fra  Jylland 
med  en  caries  sterni,  som  døde  paa  Grund  af  en  udbredt 
Suppuration,  deels  udad  under  Huden,  deels  i  mediastinum 
anticum.  Men  i  den  nyere  Tid  har  man  endnu  opstillet 
en  særegen  Form  af  chroniske  Abscesser,  som  ligge  lige 


*)  25de  October  1872. 
**)  2den  April  1872. 
***)  15de  Februar  1869. 

paa  sternum  eller  costæ  uden  at  være  udgaaet  fra  noget 
af  disse,  men  maaskee  secundært  kunne  angribe  dem,  saaat 
man,  naar  de  aabnes  tidligt,  ikke  findes  denuderet  Been, 
men  senere  hen  med  Sonden  kan  eftervise  et  blottet  Sted. 
Disse  Abscesser  lige  paa  Skelettet,  især  udenpaa  eller  inden- 
for costæ,  har  man  allerede  lagt  Mærke  til  for  længere  Tid 
siden,  saaledes  har  Méniére  (Arch.  genér,  de  médecine  1829) 
beskrevet  dem  som  udgaaende  fra  en  Pulmonalaffection. 
Men  i  denne  Henseende  maae  vi  gjøre  en  Distinction:  Vi 
kunne  vistnok  have  Empyemer,  der  —  visende  sig  som 
chroniske  Abscesser  omkring  costæ  —  aabne  sig  udad;  de 
ere  endda  ikke  saa  sjeldne.  endskjøndt  de  maaskee  vare 
mindre  sjeldnere  tidligere,  da  man  ikke  puncterede  Ansam- 
linger i  pleura;  de  aabne  sig  ofte  endog  temmelig  høit 
oppe  paa  Brystets  Forflade,  ved  3die  eller  4de  costa  og 
udtømme  en  forbausende  Mængde  Pus. 

Det  er  dog  ikke  disse  Empyem-Abscesser,  jeg  tænker 
paa,  men  man  har  paa  en  anden  Maade  sat  Abscesserne 
udenpaa  thorax  i  Forbindelse  med  en  Pulmonallidelse.  idet 
man  siger,  at  Irritationen  herfra  kan  forplante  sig  ud  til 
Cellevævet  udenpaa  pleura,  i  Analogi  med  de  periurethrale 
Abscesser  ved  en  Gonorrhoe.  Maaskee  de  ogsaa  kunde 
have  en  glandulær  Oprindelse,  hvad  man  idetmindste  i 
enkelte  Tilfælde  har  paaviist ;  vi  have  jo  baade  Bronchial- 
glandler  og  Glandler  langs  vasa  i  mediastinum  anticum, 
og  navnlig  har  man  sagt.  at  de,  der  følge  langs  a.  mam- 
maria  intern a,  kunde  være  Sæde  for  Adenophlegmoner. 
Saadanne  Suppurationer  kunde  altsaa  først  være  indven- 
dige og  senere  trænge  igjennem  Intercostalrummene ,  saaat 
de  bleve  udvendige  —  absces  en  bissac;  eftersom  de  fand- 

tes  paa  det  ene  eller  clet  andet  Sted  har  man  givet  dem 
Benævnelserne  sub-costales  og  supra-costales. 

Altsaa  kunde  Abscesserne  udgaae  fra  Glandler,  fra 
pleura,  fra  pulmones,  men  endnu  er  der  een  Forklaring  og 
det  er  just  den,  som  Duplay  holder  sig  til,  nemlig  at  det 
er  en  egen  Art  af  periostitis  costæ,  der  ikke  har  løsnet 
periostium,  saaledes  som  det  ellers  pleier  at  skee,  men 
Suppurationen  har  dannet  sig  paa  dens  udvendige  Flade. 
Dette  forekom  Verneuil  at  være  lidet  sandsynligt,  idet  man 
jo  paa  alle  andre  Been  finder  Pusset  imellem  periostium 
og  Benet,  og  han  har  derfor  søgt  en  Løsning  af  Spørgs- 
maalet  igjennem  Anatomien.  Da  han  nemlig  i  kort  Tid 
havde  observeret  adskillige  Tilfælde  af  begrændsede  Suppu- 
rationer  udenpaa  costæ,  og  de  alle  lignede  hinanden  meget, 
sluttede  han  deraf,  at  de  anatomiske  Forhold  kunde  virke 
disponerede;  han  gav  sig  derfor  til  at  dissekere  denne  Re- 
gion gjentagne  Gange  og  fandt  da  meget  hyppigt  imellem 
de  bløde  Dele  og  costæ  —  især  langs  curvatura  costarum, 
hvor  netop  Abscesserne  havde  havt  deres  Sæde  hos  de 
Fleste  af  hans  Patienter  —  smaa  bursæ  serosæ.  De  er- 
indre vistnok,  m.  H.,  at  Nélaton  allerede  for  lang  Tid  siden 
har  angivet  en  bursa  serosa  under  mamma,  som  kan  være 
Udgangspunctet  for  de  submammære  Abscesser;  det  Samme 
vil  da  kunne  skee  med  de  af  Verneuil  angivne  bursæ,  og 
han  mener  derfor,  at  de  Abscesser,  hvilke  baade  han  selv 
og  Duplay  have  fundet  liggende  udenpaa  periostium  af 
costæ,  snarere  ere  at  betragte  som  en  myxitis  end  som  en 
periostitis. 

Forresten  maa  jeg  dog  antage  de  ossifluente  Abscesser 
for  de  hyppigste  af  de  chroniske  Pussamlinger,  som  man 

finder  paa  Brystet,  og  hos  vor  Patient  troer  jeg  temmelig 
sikkert,  at  Sygdommen  har  den  Oprindelse;  vi  ville  ialtfald 
nu  undersøge  hende  lidt  nærmere. 

De  see,  at  her  er  en  Hævelse  paa  sternum,  begyndende 
Hge  nedenfor  manubrium  og  strækkende  sig  mod  Venstre 
et  Par  Tommer  udenfor  Randen;  den  er  ubetydelig  øm, 
lidt  rødlig,  giver  en  dyb  Fluctuation,  saaat  det  ialtfald  ikke 
kan  være  nogen  subcutan  Ansamling,  men  hvorfra  er  den 
udgaaet?  Skulde  det  være  en  Absces,  der  var  kommet  in- 
denfra  og  nu  søgte  at  trænge  sig  frem  imod  Integumen- 
terne,  —  eller  en  periostal  (Duplay)  Absces,  begyndt  uden- 
paa  costæ?  Efter  min  Mening  er  det  ingen  af  Delene; 
jeg  troer  at  vi  have  en  ostitis  sterni  ( —  maaskee  ca- 
riøs — ),  der  har  medført  først  en  subperiostal  Suppuration, 
denne  er  senere  brudt  igjennem  periostium  og  har  derefter 
udbredt  sig  til  Siden,  udover  det  nærmeste  spatium  inter- 
costale  og  udenpaa  costæ,  men  under  m.  pectoralis  major. 
Jeg  føler  nemlig  paa  sternum,  lige  paa  Grændsen  af  det 
fluctuerende  Parti,  en  tilsyneladende  ophøiet  Pand,  som 
enten  er  en  Fortykkelse  af  periostium  henimod  det  Sted, 
hvor  denne  er  løsnet  af  Pusset,  —  eller  angiver,  at  her  er 
der  en  Beenkant,  som  staaer  relativt  frem,  i  Forhold  til  en 
cariøs  Fordybning  paa  en  anden  Deel  af  Benet. 

Under  alle  Omstændigheder  have  vi  utvivlsomt  en  Ab- 
sces og  denne  skal  nu  incideres,  baade  for  at  udtømme 
Pusset  og  for  at  kunne  komme  til  en  nøiagtigere  Diagnose, 
idet  jeg  formoder,  at  Suppurationen,  hvis  Centrum  findes 
lige  ved  den  venstre  Pand  af  sternum,  ogsaa  strækker  sig 
omkring  denne  til  den  bageste  Flade  af  Benet. 

De  saae,  at  der  kom  endeel  mørkt,  blodigt  Pus  af  In- 
cisionen;  jeg  indfører  nu  en  Sonde,  og  med  den  føler  jeg 
tydeligt  en  Denudation  af  sternum,  saavel  paa  Forfladen 
som  omkring  dens  Siderand;  derimod  er  Vævet  ikke  ca- 
riøst. Sonden  trænger  desuden  ca.  2  Tommer  udad,  under 
pectoralis  men  udenpaa  costæ,  hvis  periostium  intetsteds 
synes  angrebet.  Dette  taler  altsaa  for,  at  sternum  er  Ud- 
gangspunctet ,  thi  dette  Been  vilde  næppe  være  blevet  se- 
cundært  angrebet  i  den  Udstrækning,  hvis  Suppurationen 
var  begyndt  fra  et  andet  Sted.  At  Sygdommens  Aarsag 
skulde  være  en  Pulmonallidelse,  maa  vistnok  betvivles, 
endskjøndt  jeg  selvfølgelig  først  kom  til  at  tænke  paa  en 
saadan,  da  Patienten  blev  overflyttet  til  os  fra  den  medi- 
cinske Afdeling,  hvor  hun  havde  havt  Hoste,  Dyspnøe  og 
Feber,  men  Journalen  angiver,  som  sagt,  at  der  ved  Stetho- 
scopien  kun  fandtes  lette  bronchitiske  Tegn. 

Nu  indbringer  jeg  et  Drainrør  og  anlægger  en  anti- 
septisk Forbinding. 

17. 

Malum  Potti.  —  Abscessus  lumbalis. 


Mine  Herrer! 

Jeg  skal  idag  vise  Dem  nogle  Patienter,  der  endskjøndt 
det  seer  ud  som  om  deres  Affectioner  ere  meget  forskjel- 
lige,  dog  lide  af  den  samme  Sygdom,  en  Sygdom,  som 
desto  værre  ikke  er  sjelden  og  som  jevnligt  medfører  Døden, 
nemlig  malum  Potti. 

Her  er  saaledes  en  ung  Mand,  som  fornylig  kom  ind 
paa  Afdelingen  med  et  ulcus  fistulosum  bag  høire  sterno- 
cleidomastoideus;  det  viser  sig  som  en  lille  deprimeret 
Aabning,  i  hvilken  en  granulerende  Prominens  stikker  frem; 
den  leverer  noget  Pus,  som  kommer  fra  en  Cavitet,  hvortil 
Gangen  fører  ind,  og  ved  Tryk  udflyder  der  endeel  mere. 
De  ville  ogsaa  see,  naar  jeg  nu  prøver  paa  at  indføre  en 
Sonde,  at  denne  trænger  temmelig  langt  ind,  næsten  IV2 
Tomme. 

Hans  Sygehistorie  begynder  for  et  Par  Aar  siden  —  i 
America  —  da  han  ved  at  løfte  en  tung  Jernbjælke  følte 
et  Knæk  og  en  Smerte  i  Nakken;  Smerten  tabte  sig  vel, 
da  han  havde  holdt  sig  nogen  Tid  i  Ro,  men  kom  igjen 
paa  samme  Sted  ved  en  ny  Anstrængelse.    Efter  en  tredie 

forceret  Bevægelse  dannede  der  sig  en  Absces,  hvorfor  han 
blev  behandlet  i  et  Hospital  i  Chicago  i  over  et  Fjerding- 
aar;  her  gjordes  Incisioner  paa  2  Steder,  hvoraf  den  ene 
har  efterladt  den  nuværende  Fistel,  der  siden  den  Gang 
har  vedblevet  at  udgyde  Pus. 

Han  har  nu  tillige  Vanskelighed  ved  at  bestille  Noget 
og  klager  over  jagende  Smerter  i  høire  Skulder  og  Over- 
extremitet;  hans  Holdnning  er  noget  aparte,  især  naar  man 
betragter  ham  bagfra,  idet  han  da  seer  „forkrøben"  ud  og 
skyder  Hovedet  fortil.  Ved  at  føle  efter  i  Nakken  mærker 
man,  at  de  øverste  vertebræ  dorsi  ere  applanerede  og  møde 
de  nederste  v.  colli  i  en  Vinkel,  hvis  meest  prominerende 
Punct  er  1.  vert.  dorsi.  Denne  Deformitet,  siger  han, 
skriver  sig  fra  samme  Aarsag  og  fra  samme  Tid  som  de 
andre  Tilfælde,  og  naar  man  seer  en  saadan  Gibbositet 
ligger  det  jo  nær  at  antage,  at  Fistlen  er  en  Følge  af  en 
Congestionsabsces  fra  de  syge  vertebræ,  og  at  Patienten 
altsaa  lider  af  malum  Potti. 

Man  har  opstillet  2  Former  af  denne  Sygdom,  den 
ossøse  og  den  articulære,  og  derefter  benævnet  den  snart 
ostitis  (caries)  vertebralis,  snart  arthroitis  vertebralis;  men 
da  det  i  practisk  og  clinisk  Henseende  ikke  er  let  at  skjelne 
imellem  disse  to  forskjellige  Uclgangspuncter,  kan  man  maa- 
skee  bedst  bruge  Navnet  malum  Potti,  hvorved  vi  tillige 
angive,  at  det  var  Percival  Pott  i  England,  som  i  forrige 
Aarhundrede  gav  os  den  classiske  Beskrivelse  af  den.  Jeg 
skal  siden  komme  tilbage  til  de  forskjellige  Former,  hvor- 
under Deformiteten  kan  vise  sig;  foreløbig  skulle  vi  blot 
søge  at  klare  os  Forholdet  imellem  Fistlen  og  den  oprinde- 
lige Lidelse  ved  Grændsen  imellem  vertebræ  colli  &  dorsi. 

Her  har  der  dannet  sig  en  Suppuration  fra  colunma,  som 
er  kommet  frem  paa  Forfladeu  af  corpora  vert.,  men  disse 
ere  paa  dette  Sted  bedækkede  af  Muskler  (longus  colli  etc), 
hvilke  løftes  iveiret  og  skydes  fortil  tilligemed  pharynx  og 
larynx.  Pusset  skal  nu,  efterhaanden  som  det  tiltager  i 
Mængde,  skaffe  sig  mere  Plads  og  det  trænger  tilsidst  frem 
ved  høire  eller  venstre  Side  af  Prævertebral-Musklerne 
(her  paa  høire)  og  møder  da  Udspringet  af  scaleni.  Paa 
Forfladen  af  disse  gaaer  det  ned  med  plexus  cervicalis  og 
kommer  tilsidst  tilsyne  i  regio  supraclavicularis  imellem 
clavicula,  m.  sternocleido.,  omohyoideus  og  cucullaris.  Her 
er  Abscessen  netop  blevet  aabnet  og  har  senere  holdt  sig 
som  en  Fistel.  —  Førend  Abscessen  kom  frem  havde  Pa- 
tienten Vanskelighed  ved  Respirationen  og  Deglutitionen; 
det  var  fordi  Pusset  trykkede  paa  trachea  og  pharynx  eller 
oesophagus,  men  Tilfældene  toge  af,  saasnart  Abscessen 
blev  aabnet. 

Han  lider,  som  jeg  sagde  Dem,  samtidig  af  endeel  ner- 
vøse Tilfælde;  han  kan  ikke  taale  at  arbeide,  fordi  han 
derved  faaer  jagende  Smerter  ind  i  høire  Overextremitet; 
naar  han  ligger  ned,  har  han  det  derimod  gcdt. 

Det  ligger  vistnok  nær  at  tænke  sig,  at  de  mange  ner- 
vøse Forstyrrelser,  som  ledsage  malum  Potti,  kunde  hid- 
røre fra  Læsioner,  som  havde  deres  Sæde  i  selve  medulla; 
og  det  kan  deels  komme  af,  at  denne  har  faaet  et  „Knæk" 
ved  Gibbositeten,  deels  af  at  den  comprimeres  ved  Pus 
eller  et  devieret  Parti  af  et  vertebra,  endelig  kunne  vi 
finde  vitale  Forandringer  i  medulla,  Emollition,  o.  s.  v. 
Den  Maade,  hvorpaa  de  nervøse  Tilfælde  vise  sig  ved  Læ- 
sioner af  medulla,  er  noget  forskjellig,  hyppigst  fremtræde 

de  som  neuralgiske  eller  paralytiske  Affectioner  (douleurs 
en  ceinture  —  Paraplegier) ,  men  her  have  vi  hverken  det 
Ene  eller  det  Andet,  endskjøndt  medulla  sikkert  nok  har 
faaet  et  Knæk  paa  det  Sted,  der  svarer  til  Vinklen  af  co- 
lumna  vert.  Han  kan  nemlig  bevæge  høire  Arm  frit  og 
med  fuldstændig  Kraft,  saa  længe  han  ligger  ned;  desuden 
har  han  aldrig  mærket  Noget  i  venstre  Overextremitet. 

Det  kunde  da  tænkes  at  det  var  Nerverne,  der  gaae 
ud  igjennem  for.  intervertebralia ,  som  havde  faaet  en  Læ- 
sion, og  det  er  ganske  almindeligt  at  de  lide  ved  Tryk, 
men  den  Forklaring  passer  heller  ikke  her.  Vi  maae  sna- 
rest søge  Aarsagen  udenfor  vertebræ,  og  Abscessen  har 
utvivlsomt  strakt  sig  langs  med  plexus  cervicalis  og  bra- 
chialis;  jeg  antager  da,  at  nogle  af  Nerverne,  der  udgaae 
fra  disse  plexus,  lide,  men  det  er  kun,  naar  han  staaer  op 
og  naar  han  skal  sætte  Musklerne  her  i  Bevægelse,  at  der 
udøves  et  Tryk  eller  en  Stramning,  deels  paa  nn.  supra 
claviculares,  cleels  paa  Grene  fra  plexus  brachialis  ned  til 
Overextremiteten. 

Hvad  kunne  vi  nu  gjøre  for  ham?  Det  Eneste  er  vist 
at  palliere  de  værste  Tilfælde  og  saa  overlade  Sygdommens 
Helbredelse  til  Tiden;  en  Spondylarthrocace  kan  helbre- 
des, derom  tvivler  man  ikke  mere.  Er  det  hos  Børn,  da 
er  den  hygieiniske  Behandling  især  af  den  største  Vigtig- 
hed. Hos  Voxne,  naar  der  ikke  er  constitutionelle  Lidelser, 
f.  Ex.  tuberculøse,  anvender  man  i  de  tidligere  Stadier  lo- 
cal  Behandling  bestaaende  i,  at  man  søger  at  bringe  Delene 
i  fuldstændig  Ro,  enten  ved  Leiet  alene  eller  tillige  ved 
Apparater,  Bandager  o.  s.  v.,  thi  derved  fremmes  en  Anky- 
lose,  som  er  det  man  tilsigter  ved  Behandlingen.  Abscessen 

og  Fistlen  kunne  da  ogsaa  skrumpe  ind.    Vi  kunne  her 
maaskee  anvende  Joclinjectioner  og  tillige  paa  een  eller 
anden  Maade  fixere  Hovedet,  men  man  maa  ikke  love  ham 
Meget,  hverken  med  Hensyn  til  Tiden  eller  Udfaldet. 
• 

Lad  os  nu  betragte  den  anden  Patient  og  see,  hvor- 
vidt hans  Sygdom  kunde  frembyde  nogen  Analogi  med  den 
foregaaende.  Det  er  en  ung  Mand  paa  22  Aar,  som  for 
faa  Dage  siden  kom  ind  paa  Afdelingen  "med  en  Svulst  i 
høire  regio  lumbalis.  Han  fortæller,  at  han  altid  havde 
været  fuldstændig  rask,  indtil  han  for  nogle  Aar  siden 
mærkede  den  omtalte  Svulst;  den  generede  ham  imidlertid 
ikke  synderlig,  og  det  er  først  i  den  allersidste  Tid  at  han 
har  havt  lidt  Besvær  af  den  ved  sit  Arbeicle.  Men  han  er 
dog  gaaet  oppe  indtil  nu  og  har  heller  ikke  havt  anden 
Functionsforstyrrelse. 

Nu  findes  der  altsaa  en  flad-convex  Svulst,  dækket  af 
naturlig  Hud;  den  giver  en  blød,  fluctuerende  Fornem- 
melse, saaat  man  følgelig  vilde  diagnosticere  en  Væclske- 
Ansamling.  Den  begynder  et  Par  Tommer  tilhøire  for  co- 
lumna,  opad  dækker  den  sidste  costa,  hvis  Spids  den  naaer 
fortil,  og  nedad  strækker  den  sig  til  crista  ilei;  den  ind- 
tager altsaa  høire  regio  lumbalis.  Hævelsen  er  aldeles  in- 
dolent, der  er  ingen  tydelig  Expansion  ved  Hoste  og  den 
forandrer  sig  heller  ikke  kjendeligt  ved  Tryk;  den  har 
Characteer  af  en  Svulst,  der  holder  sig  paa  dette  Sted. 
Da  den  er  opstaaet  lidt  efter  lidt  uden  phlegmonøse  Til- 
fælde, kan  det  ikke  være  en  almindelig  Absces;  men  maa- 
skee kunde  det  da  være  en  chronisk  Ansamling  af  Pus,  en 
abscessus  frigidus. 

Ved  Diagnosen  kommer  det  meget  an  paa,  om  Fluc- 
tuationen  er  sand  eller  falsk;  det  der  gjør,  at  vi  her  ikke 
saa  sikkert  kunne  føle  Fluctuation,  er  at  vi  mangle  et  fast 
Underlag,  men  jeg  antager  dog  Svulsten  for  at  være  virke- 
lig fluctuerende.  Det  næste  Spørgsmaal  bliver  da,  hvor- 
fra den  er  opstaaet?  har  den  en  primær  Oprindelse  paa 
dette  Sted,  eller  er  den  kommet  andetstedsfra?  Lad  os 
gjøre  os  selv  Rede  for,  hvilke  Dele  der  ligge  paa  dette 
Sted!  Vi  have  jo  under  Huden  et  tykt  Lag  af  Muskler,  vi 
have  høire  ren  og  endelig  ossøse  Dele,  hvorfra  den  kunde 
være  udgaaet.  Hvis  den  skulde  være  udgaaet  fra  ren  eller 
Cellevævet  udenom  denne,  vilde  vi  rimeligviis  kunne  op- 
dage noget  Sygeligt  ved  Undersøgelse  forfra  igjennem  Ab- 
dominalvæggen ;  de  perinephretiske  Abscesser  ere  ogsaa 
ialmindelighed  acute,  og  vi  mangle  fremdeles  ethvert  Tegn 
paa  en  Forstyrrelse  i  Urinorganerne. 

Kunde  Sygdommen  maaskee  være  udgaaet  fra  Musk- 
lerne? men  disse  angribes  jo  sjeldent  primært,  det  skulde 
da  være  psoas,  men  isaafald  vilde  vi  vist  have  havt  en  Re- 
traction  med  Flexion  af  femur  eller  Vanskelighed  ved  Be- 
vægelser; men  han  er  gaaet  oppe  lige  til  det  Sidste. 

Vi  komme  da  til  at  tænke  paa  de  ossøse  Dele,  hvilke 
hyppigst  ere  Udgangspunctet  for  de  chroniske  Abscesser, 
og  vi  have  i  denne  Region  vertebræ,  12te  costa  og  ossa 
pelvis,  men  fra  det  sidstnævnte  Sted  komme  Abscesserne 
næppe  herop;  fra  costæ  sees  Suppurationen  snarere  at  for- 
løbe efter  Benets  Længdeaxe,  og  desuden  er  det  saa  al- 
mindeligt at  træffe  vertebræ  som  Udgangspunct'for  Suppu- 
rationen, at  vi  strax  ville  formode,  at  her  er  en  Sygdom  i 
columna,  een  eller  anden  Form  af  spondylarthrocace.  Jeg 

berørte  allerede  ved  den  forrige  Patient,  at  der  gives  flere 
Former  af  denne  Sygdom,  baade  pathologisk-anatomisk  og 
clinisk;  hvad  det  Første  angaaer,  da  lærte  Boyer  i  den 
første  Deel  af  dette  Aarhundrede.  at  Sygdommen  er  en 
caries  vertebralis,  og  at  denne  kan  være  enten  superficiel 
eller  profund;  den  superficielle  Caries  skulde  vise  sig  ved 
en  svag  Convexitet  af  processus  spinosi,  saaat  de  dannede 
en  langstrakt  Bue;  ved  den  profunde  havde  Caries  destru- 
eret eet  eller  flere  corpora,  saaat  hele  columna  sank  sam- 
men, og  derved  kom  de  tilsvarende  pr.  spinosi  til  at  staae 
spidst  frem,  som  en  virkelig  Vinkel.  Man  kaldte  da  denne 
den  „angulære  Gibbositet",  hiin  kaldte  man  en  „Curvatur"; 
dernæst  bemærkede  han,  at  Curvaturen  ialmindelighed  var 
værre  i  prognostisk  Henseende,  ledsaget  af  slemme  Con- 
gestionsabscesser  og  for  det  Meste  dødelig,  medens  den 
angulære  Gibbositet  hyppigere  endte  med  relativ  Helbre- 
delse eller  idetminclste  lod  Patienterne  leve  i  meget  lang 
Tid.  Deraf  sluttede  han,  at  en  superficiel  caries  var  langt 
farligere  end  en  profund,  hvilket  dog  a  priori  maatte  synes 
irrationelt.  —  For  omtrent  40  Aar  siden  bekjendtgjorde 
Nélaton  sine  Undersøgelser  om  denne  Gjenstand  og  troede 
at  have  fundet,  at  den  Pott'ske  Sygdom  ialmindelighed  var 
en  Tuberculose;  Boyer's  profunde  Caries  kaldte  han  den 
enkysterede  Tuberculose,  og  forstod  derved  en  Afsætning  i 
vertebræ  af  større  osteagtige  eller  kitagtige  Masser,  som 
emollieredes  og  efterlode  Huulheder  (Caverner)  inde  i 
Beenvævet;  naar  disse  Huulheder  nu  vare  saa  store,  at 
der  kun  fandtes  en  tynd  Beenskal  i  Omfanget,  maatte  den 
tilsidst  „knække  sammen"  og  da  opstod  der  pludseligt  en 
angulær  Gibbositet  af  pr.  spinosi.    Den  superficielle  Caries 


187 


var  derimod  (efter  Nélaton)  en  tuberculøs  Infiltration,  som 
medførte  Necrose  af  de  infiltrerede  ossøse  Partier  og  Se- 
questrene,  som  ikke  kunde  udstødes,  hindrede  Sammen- 
synkningen af  columna,  der  kun  kunde  antage  en  svag 
buet  Kruning,  men  ingen  egentlig  Gibbositet.  Den  tilstede- 
værende Necrose  medførte  tillige  en  vedvarende  Suppuration, 
som  tilsidst  maatte  ende  med  Hectik  og  Død. 

Senere  er  der  reist  endeel  Tvivl  om  denne  ossøse  Tu- 
berculose  og  man  har  meent,  at  naar  der  ved  Pott's  Syg- 
dom var  en  Lidelse  i  corpora  vertebrarum,  da  var  det  i 
det  Hele  en  ostitis  af  samme  Beskaffenhed  som  ostitis  i 
andre  Partier  af  Skelettet;  men  undertiden  begyndte  dog 
Sygdommen  ikke  inde  i  det  ossøse  Væv,  men  i  Sammen- 
stødet imellem  de  enkelte  vertebræ,  i  cartilagines  inter- 
vertebralis,  og  det  kunde  man  bedst  benævne  en  arthroitis. 
Naar  denne  Affection  nu  havde  medført  Destruction  af  en 
cartilago,  nærmede  det  ovenfor  og  nedenfor  liggende  verte- 
bra  sig  til  hinanden,  og  derfor  maatte  Rækken  af  pr.  spi- 
nosa  vise  en  buet  Prominens  paa  det  tilsvarende  Sted, 
medens  Deformiteten  kuude  blive  mere  vinklet,  naar  større 
Masser  af  corpora  gik  tilgrunde  ved  en  cariøs  eller  clog 
suppurativ  ostitis.  En  langstrakt  Curvatur  skulde  altsaa 
angive  en  Sygdom  imellem  vertebræ,  en  angulær  Gibbo- 
sitet, en  Sygdom  i  vertebræ. 

Naar  vi  nu  her  lægge  nøie  Mærke  til  Retningen  af 
columna,  finde  vi  vistnok  ikke  nogen  stærkt  fremstaaende 
Prominens  af  pr.  spinosi,  men  de  danne  dog  en  svag  Con- 
vexitet  i  regio  lumbalis,  og  da  denne  jo  ellers  skal  være 
concav,  kunne  vi  alligevel  her  erkjende  en  Deformitet, 

hvilket  ifølge  den  foregaaende  Fremstilling  altsaa  skulde 
angive  en  arthroitis  vertebralis. 

Ved  Pott's  Sygdom  have  vi  dernæst  ogsaa  subjective 
Symptomer,  hidrørende  fra  medulla,  Forstyrrelser  i  dens 
Function,  saaledes  neuralgiske  Smerter  og  Parese  eller 
Paralyse  af  Underextremiteten.  Desuden  ville  De  bemærke,  at 
Patienten  bevæger  sig  meget  stivt,  naar  han  gaaer,  og  naar 
vi  ville  lade  ham  prøve  paa  at  bøie  sig,  at  flectere  pars 
lumbalis,  saa  er  der  endeel  Hindring  og  Modstand,  hvilket 
særdeles  godt  kunde  passe  paa  en  forstyrret  Bevægelighed 
imellem  vertebræ.  Patienten  fortæller  ogsaa,  at  han  tid- 
ligere har  havt  Intercostal-Neuralgier,  men  for  Øieblikket 
ere  de  atter  forsvundne.  Imidlertid  tør  vi  vistnok  diag- 
nosticere en  Vertebrallidelse,  da  der  er  de  3  Ting:  1)  De- 
formitet og  formindsket  Bevægelse,  2)  Absces  og  (tidligere) 
3)  Neuralgier;  Hævelsen  bliver  vel  altsaa  en  Congestions- 
absces  fra  columna,  rimeligviis  begyndt  omtrent  paa  Grænd- 
sen  imellem  v.  clorsi  og  v.  lumborum. 

Men  af  hvilken  Vei  er  Congestionsabscessen  —  naar 
det  er  en  saadan  —  kommet  herhen?  Havde  vi  en  ostitis 
af  den  høire  Halvdeel  af  en  arcus  vertebræ,  kunde  vi  lettere 
forstaae,  at  Abscessen  kom  til  at  ligge  paa  høire  Side  af 
columna,  men  deels  ere  arcus  og  processus  yderst  sjeldent 
angrebne,  deels  kunde  vi  heller  ikke  forstaae,  at  der  deraf 
skulde  opstaae  nogen  Convexitetet  bagtil  af  regio  lumbalis; 
hvis  her  er  en  ostitis  vertebralis,  maa  det  temmelig  bestemt 
være  af  corpora,  og  hvorledes  kan  Pusset  fra  Forfladen  af 
columna  komme  tilsyne  paa  Bagfladen. 

For  at  besvare  dette  Spørgsmaal  ville  vi  begynde  med 
at  gjenkalde  os  i  Erindringen   de    anatomiske  Forhold-; 

Suppurationen,  som  kommer  fra  corpus  af  et  vertebra , 
kan  søge  ud  .bagtil  og  træffer  da  paa  canalis  spinalis,  kan 
trykke  de  Dele  tilside,  som  findes  inde  i  den,  og  maaskee 
sænke  sig  langt  ned  i  Canalen  —  men  næsten  altid  viser 
Pusset  sig  ved  den  forreste  Flade,  og  da  fascia  long.  anterior 
dækker  Midtlinien,  maa  det  gaae  ud  tilhøire  eller  tilven- 
stre  og  kommer  derfor  til  at  ligge  paa  den  ene  eller  paa 
begge  Sideflader.  Men  naar  Suppurationen  bliver  saa  rige- 
lig, at  den  ikke  finder  Plads  paa  Siderne  af  det  angrebne 
vertebra,  maa  den  brede  sig  videre  og  gaaer  da  i  Reglen 
nedad,  enten  følgende  Cellevævet  om  vasa  (aorta  etc.)  eller 
ledsagende  m.  psoas,  bvis  aponeurotiske  vagina  kan  om- 
slutte Pusset  som  i  en  Canal,  og  isaafald  forløber  Con- 
gestionsabscessen  som  en  „Psoasabsces" ,  der  tilsidst  ender 
ved  Musklens  Insertion  paa  trochanter  minor.  Hvis  der- 
imod Suppurationen  fra  Først  ^f  har  ligget  i  det  subperi- 
tonæale  Cellevæv,  kan  den  udbrede  sig  betydeligt  i  Fladen, 
især  naar  den  er  kommet  til  fossa  iliaca.  og  den  bliver 
ofte  staaende  her  i  lang  Tid  inden  den  endelig  strækker 
sig  ud  paa  femur,  hvor  den  hyppigst  kommer  frem  igjennem 
canalis  cruralis;  men  den  kan  dog  ogsaa  komme  ud  af  pel- 
vis  igjennem  hvilkensomhelst  naturlig  Aabning,  hvorved 
den  vel  især  ledes  langs  Grenene  af  a.  iliaca,  ligesom  den 
ogsaa  kan  vise  sig  ved  den  øverste  Rand  af  os  ilei. 

Naar  altsaa  Suppurationen  gaaer,  hvad  man  kunde 
kalde  den  normale  Vej,  kommer  Pusset  ikke  frem  paa  Ryg- 
gen eller  Sidefladen  af  truncus.  Imidlertid  skeer  det  dog 
af  og  til;  saaledes  kan  det  paa  thorax  følge  ud  med  et 
costa  og  findes  især  ved  dettes  nederste  Rand,  hvor  der 
ligesom  anvises  det  en  Plads  imellem  mm.  intercostales , 

externi  og  interni  i  Forløbet  af  a.  intercostalis.  Men  paa 
selve  Bagfladen  har  det  mere  Vanskelighed  ved  at  komme 
frem  paa  Grund  af  de  tykke  Muskler.  Hvorledes  ere  nem- 
lig disse  ordnede  i  reg.  lumbalis,  som  er  den  Region,  vi 
have  at  gjøre  med  hos  vor  Patient*?  Yderst  træffes  m. 
latissimus  dorsi  med  sin  stærke  Aponeurose,  som  strækker 
sig  til  den  udvendige  Rand  af  m.  sacrolumbalis ;  denne  er 
fortil  atter  begrændset  af  en  Aponeurose,  som  sætter  sig 
paa  proc.  transversi,  og  derpaa  kommer  m.  quadratus  lum- 
borum,  indenfor  hvilken  der  igjen  er  en  Aponeurose,  som 
staaer  i  Forbindelse  med  fascia  transversalis.  Dybest  finde 
vi  endelig  m.  psoas  paa  Siden  af  columna.  Hvis  altsaa  en 
Congestionsabsces,  som  er  udgaaet  fra  corpora  vertebrarum, 
skal  komme  tilsyne  paa  Ryggen  (i  regio  lumbalis),  kan  det 
kun  skee  derved,  at  den  baner  sig  en  Vei  ved  den  udven- 
dige Rand  af  sacrolumbalis,  efterat  den  først  har  omgaaet 
eller  maaskee  perforeret  quadratus  lumborum.  Men  den 
maa  altid  saaledes  som  hos  vor  Patient  ligge  et  Par  Tom- 
mer tilhoire  eller  tilvenstre  for  pr.  spinosi.  Man  har  tid- 
ligere sagt,  at  den  da  kom  frem  i  trigonum  Petiti  (der  be- 
grændses  udadtil  af  den  bageste  frie  Rand  af  m.  obliquus 
externus.  indadtil  af  m.  latissimus  og  nedad  af  crista  ilis), 
men  deels  er  dette  Rum  meget  variabelt  og  forsvinder 
næsten,  hvis  de  2  Musklers  Rande  ligge  tæt  sammen,  deels 
kan  en  Absces  vistnok  ligesaagodt  trænge  frem  ved  den 
øverste  Deel  af  regio  lumbalis,  hvor  Aponeuroserne  efter- 
haanden  give  efter  for  Trykket  og  Udspilingen. 

Det  vil  da  let  indsees,  at  en  abscessus  lumbalis  egent- 
lig kun  er  en  Poche  af  en  Absces,  som  har  ligget  ind  imod 
cavum  abdominis,  og  man  kan  tidt  opdage  dette  Forhold, 

idet  man  finder  samtidig  en  Svulst  bagpaa  og  en  anden 
forpaa,  hvilken,  naar  den  er  nogenlunde  stor,  kan  føles  igjen- 
nem  Abdominalvæggen,  og  disse  to  communicere  saaledes 
med  hinanden ,  at  Vædsken  kan  trykkes  fra  den  ene  over 
i  den  anden ;  det  kan  betragtes  som  en  timeglasformet  Ab- 
sces, med  en  snævrere  Hals  der,  hvor  Communicationen 
findes  ved  den  udvendige  Rand  af  m.  sacrolumbalis  og 
med  en  større  Dilatation  bagpaa  og  forpaa.  Jeg  omtalte 
derfor  før  (som  Noget,  der  forundrede  mig),  at  jeg  hverken 
kunde  trykke  Svulsten  tilbage  eller  kunde  opdage  nogen 
Impuls  forfra  under  Hoste  eller  lignende  Bevægelser  af  de 
forreste  Abdominalmuskler;  om  det  er  fordi  Communi- 
cationsaabningen  er  meget  lille  eller  hvad  Grunden  ellers 
kan  være,  tør  jeg  ikke  afgjøre,  men  jeg  troer  alligevel,  at 
vi  have  at  gjøre  med  en  stor  timeglasformet  Congestions- 
absces  fra  vertebræ. 

Hvad  Behandlingen  angaaer  kunne  vi  deels  tage  Hen- 
syn til  Sygdommen  selv,  deels  til  Abscessen.  Mod  Syg- 
dommen har  man  tidligere  især  brugt  derivantia,  Cauteri- 
sationer,  Fontaneller,  Moxer  etc,  men  det  betvivles  nu  af 
de  Fleste,  om  det  er  gavnligt;  det  svnes,  som  om  Patien- 
tens Kræfter  udtømmes  herved,  uden  at  den  ossøse  Lidelse 
helbredes.  Det  er  ligeledes  et  omtvistet  Spørgsmaal,  om 
man  skal  skaffe  Pus  Udflod  eller  ikke;  ialtfald  seer  man 
ofte,  at  der  ved  Luftens  Adgang  til  Abscessens  Indre  op- 
træde voldsomme  Tilfælde ,  som  kunne  medføre  Døden ,  og 
Chirurgerne  ere  i  Almindelighed  meget  varsomme  med  at 
aabne  saadanne  Pussamlinger.  Jeg  troer  ogsaa,  at  det 
bedste  Raad,  jeg  kunde  give  Dem,  vilde  være  ikke  at  røre 
ved  en   spondylitisk  Congestionsabsces,  og  kun  behandle 

Patienten  ved  at  sætte  ham  under  saa  gunstige  hygiejniske 
Betingelser  som  muligt  for  at  styrke  hans  Constitution ; 
man  har  hart  mange  Exempler  paa.  at  Congestionsabsces- 
sen  efterhaanden  er  skrumpet  noget  ind.  at  Indholdet  deels 
er  blevet  absorberet,  deels  forandret  til  en  kitagtig  Masse. 

Hvis  man  dog  bestemte  sig  til  at  udtømme  Pusset, 
kunde  man  —  som  det  mindst  Farlige  —  aspirere  det  med 
Dieulafoy's  Instrument,  men  Ansamlingen  kommer  ialminde- 
lighed  meget  hurtigt  tilbage,  hvoraf  man  ogsaa  kan  see.  at 
Pusset  ikke  alene  skriver  sig  fra  det  syge  ossøse  Parti, 
men  for  en  væsentlig  Deel  fra  Abscesmembranen,  thi  ellers 
kunde  den  ikke  reproduceres  saa  snart.  Da  denne  Be- 
handling altsaa  egentlig  kun  er  palliativ,  maatte  man  be- 
nytte en  anden  Slags  Udtømmelse,  nemlig  enten  med  en 
større  Incision  og  derefter  hyppige  Udsprøitninger  —  eller 
efter  Chassaignac  ved  Draining  —  eller  endelig  ved  en 
antiseptisk  Incision.  Det  Sidste  er  absolut  at  foretrække . 
men  er  forbundet  med  saa  store  Vanskeligheder,  at  jeg  vil 
fraraade  Dem  at  indlade  Dem  derpaa.  naar  De  ikke  ere 
istand  til  at  gjennemføre  det  med  alle  de  nødvendige  For- 
sigtighedsregler. 

Sayre's  Behandling  med  Gibsbandager  har  jeg  endnu 
ikke  havt  Leilighed  til  at  vurdere. 


18. 


Prolapsus  omenti.  —  Tumor  præperitonæalis. 

Mine  Herrer ! 

Jeg  skulde  idag  foretage  Exstirpationen  af  en  meget 
stor  Svulst,  men  da  der  i  dette  Øieblik  blev  indlagt  en 
Patient  her  paa  Hospitalet,  som  trænger  til  at  behandles 
strax,  ville  vi  først  beskjæftige  os  med  ham.  De  see,  at 
det  er  en  ung  Mand,  vel  30  Aar  gammel,  der  efter  Op- 
givelse af  Politiet,  som  lod  ham  bære  herind,  har  foretaget 
et  tentamen  suicidii  i  et  Anfald  af  Sindsforvirring.  Han 
var  for  Lidt  siden  fundet  i  sin  Bolig,  blødende  af  et  Saar 
i  Abdomen,  som  han  havde  tilføiet  sig  igaar;  han  laae  i 
sin  Seng,  der  var  heelt  overblødt,  og  Saaret  har  han  til- 
føiet sig  med  en  almindelig  lille  Lommekniv;  men  vi  kunne 
ikke  faae  nærmere  Oplysninger  om  ham  selv  eller  om  hans 
foregaaende  Tilstand. 

Naar  jeg  nu  aftager  den  foreløbige  Forbinding,  see  De, 
&t  der  i  linea  media,  lidt  nedenfor  pr.  ensiformis,  findes  en 
tumor,  af  Størrelse  som  et  Gaase-Æg,  frembragt  af  et 
Stykke  prolaberet  Oment.  Det  Fremtraadte  har  en  Længde 
af  3 — 4  Tommer,  er  lidt  mindre  i  Bredden  og  hæver  sig 
omtrent  en  Tomme  over  Hudens  Niveau;  naar  jeg  løfter 

Svulsten  iveiret,  see  De,  at  den  har  en  petiolus,  der  hvor 
den  gaaer  ud  igjennem  et  skaaret  Saar  i  Ahdominalvæggen. 
Der  er  for  Øieblikket  ingen  Hæmorrhagi,  men  der  har, 
som  sagt,  været  endeel  Blødning  og  Patienten  er  meget 
collaberet,  som  det  pleier  at  være  Tilfældet  ved  pene- 
trerende vulnera;  han  ligger  stille  hen,  er  noget  kjølig, 
svarer  ikke  paa  Spørgsmaal,  men  synes  ikke  at  have  syn- 
derlig Smerte.  Der  er  ingen  Ømhed  eller  Udspænding  af 
Abdomen,  ingen  Feber  og  i  clet  Hele  intet  Tegn  paa  peri- 
tonitis. 

Hvorledes  skulle  vi  nu  behandle  ham?  Der  er  Intet, 
som  tyder  paa  en  Læsion  af  andre  viscera,  men  vi  have 
altsaa  et  v.  penetrans  af  omtrent  2"  Længde  og  en  Prolaps 
af  Omentet. 

Naar  man  har  en  Prolaps  tænker  man  sig  strax,  at 
den  første  og  vigtigste  Indication  er  at  faae  den  reponeret; 
hvis  Ventriklen  eller  hvis  colon  transversum  var  trængt 
frem  igjennem  Saaret,  da  skulde  man  absolut  reponere, 
men  her  viser  det  sig,  at  Omentet  alene  er  prolaberet,  og 
da  bliver  det  et  Spørgsmaal,  om  vi  tør  anvende  den  samme 
Behandling.  Vi  maae  jo  erindre,  at  Omentet  ikke  er  et 
huult  Organ,  som  de  ovennævnte  Intestinaldele,  det  giver 
ikke  Incarcerationstilfælde  som  disse  og  har  heller  ikke  nogen 
saa  vigtig  Function  at  besørge,  at  det  ikke  maaskee  kunde 
undværes  uden  Skade  for  Patientens  Liv.  Paa  den  anden 
Side  er  det  en  Erfarings  sætning,  at  Omentet,  som  har 
været  Sæde  for  en  inflammatorisk  eller  strangulatorisk  Pro- 
ces, tidt  foranlediger  langt  værre  peritonitiske  Tilfælde, 
efterat  være  reponeret,  end  Intestinaldele;  desuden  har 
dette  prolaberede  Parti  ligget  ude  siden  igaar  og  har  liidt 

altfor  meget  ved  Berøring  med  Luften  og  med  andre  frem- 
mede Legemer,  til  at  jeg  torde  bringe  det  ind  i  cavum 
peritonæi.  Det  er  betydeligt  svullent  paa  Grund  af  Ind- 
snøringen  i  Saaret,  men  selv  om  det  saae  naturligt  ud, 
vilde  jeg  ikke  reponere  det,  naar  det  har  ligget  fremme 
fra  den  foregaaende  Dag. 

Hvis  man  altsaa  ikke  vil  bringe  Prolapsen  ind,  saa 
kan  man  enten  overlade  den  til  sig  selv  (idet  Constrictionen 
vistnok  tilsidst  vil  medføre  en  Gangræn  og  Elimination  af 
den)  eller  borttage  den  strax,  hvorved  man  tillige  kunde 
have  den  Fordeel,  at  man  kunde  forene  Saaret.  Dette  vil 
jeg  foretrække,  men  hvorledes  skal  Prolapsen  fjernes?  Man 
har  brugt  at  anlægge  en  Ligatur  om  dens  „Hals" ,  klippe 
af  foran  Traaden  og  lade  den  glide  tilbage  ind  i  Abdomen 
som  en  „ligature  perclue".  Man  har  couperet  Stilken  med 
Chassaignac's  Ecraseur  eller  ved  Cauterisation  og  saa  re- 
poneret.  Man  har  overskaaret  den  med  Kniv  eller  Sax, 
underbundet  de  blødende  Arterier  og  derefter  sluppet  den 
ind  i  cavum  peritonæi.  Jeg  vil  imidlertid  helst  gjøre  det 
paa  den  Maade,  at  jeg  underbinder  det  indsnørede  Sted  i 
flere  Afdelinger  med  catgut,  som  trekkes  saa  fast  til,  at 
jeg  sikkrer  mig  imod  Blødning;  nu  afklipper  jeg  det  uden- 
for liggende  Parti,  reponerer  det  og  forener  dernæst  Saaret 
nøiagtigt  med  Staaltraadssuturer ,  saaledes  at  jeg  stikker 
igjennem  hele  Væggens  Tykkelse  (inclusive  peritonæum). 

De  saae,  at  jeg  foretog  det  Hele  under  antiseptisk  Douche 
og  derefter  anlagde  en  antiseptisk  Forbinding;  jeg  haaber 
at  kunne  faae  en  primær  Forening  tilveiebragt.  *) 

*)  Der  indtraadte  ingen  peritonitiske  Tilfælde;  da  Forbindingen  af- 
toges, fandtes  Saaret  fuldstændigt  forenet. 

Vi  komme  nu,  m.  H.,  til  den  Operation,  som  jeg  skulde 
udføre  idag ;  Patienten  ønsker  bestemt  at  blive  opereret,  og 
jeg  vil  derfor  ogsaa  gjøre  det,  endskjøndt  det  ikke  er  af 
de  Operationer,  som  man  vilde  opfordre  Nogen  til,  da  den 
er  temmelig  betænkelig  med  Hensyn  til  Følgerne;  det  er 
desuden  en  operation  de  complaisance,  eftersom  Sygdommen 
vel  generer  hende  endeel,  men  for  Øieblikket  aldeles  ikke 
udsætter  hendes  Liv  for  nogen  Fare.  Det  er  en  tumor 
abdominis,  som  har  udviklet  sig  igjennem  meget  lang  Tid, 
men  altid  været  fuldstændig  indolent;  rigtignok  har  den 
opnaaet  en  betydelig  Størrelse  og  vil  vistnok  ogsaa  kunne 
voxe  fremdeles,  men  den  generer  kun  ved  sit  Volumen, 
har  ikke  virket  forstyrrende  paa  nogen  af  de  vigtigere 
Functioner.  Det  Værste  er  dog,  at  man  ikke  med  absolut 
Sikkerhed  kan  sige,  hvor  den  sidder,  navnlig  hvorledes  dens 
Forhold  er  til  peritonæum  og  til  de  indvendige  Dele  i  Ab- 
domen  (Omentet). 

Det  er  en  gift  Kone,  30 — 40  Aar  gammel,  fra  Varde; 
hun  har  født  flere  Gange,  sidste  Gang  endog  medens  Sval- 
sten var  tilstede.  Der  er  aldeles  ingen  Uterinlidelser  og 
man  føler  Uterus  normal.  De  see  nu  her  denne  over- 
ordentlig store  tumor,  som  omtrent  maaler  V4  Alen  i 
Længde  og  i  Bredde,  den  er  halvkugleformet  og  udspænder 
hele  venstre  Side  af  Abdomen.  Huden  er  uskadt,  og  naar 
man  løfter  den  op  i  en  Fold  mærker  man,  at  der  er  endnu 
et  Lag  imellem  den  og  Svulsten;  den  er  forøvrigt  næsten 
cirkelrund,  naaer  med  sin  nederste  Rand  ind  i  venstre 
fossa  iliaca,  er  lidt  ujevn  paa  sin  Overflade,  eensformig 
haard  som  fibrøst  eller  cartilaginøst  Væv.     Da  den  kan 

forskydes  sammen  med  Abdominalvæggen ,  navnlig  opad  og 
nedad,  antager  jeg  at  den  er  fæstet  saaledes  dertil,  at  den 
væsentligst  ligger  imellem  Integumenterne  og  peritonæum; 
jeg  mener  at  kunne  kalde  den  en  præperitoneal  Svulst,  og 
dette  slutter  jeg  deels  af  den  manuelle  Undersøgelse,  deels 
af  Erfaringen,  idet  fibrøse  Svulster  af  og  til  findes  saaledes 
situerede  i  Abdominalvæggen.  Prof.  Buntzen  bar  i  et  Num- 
mer af  Hospitalstidenden ,  for  adskillige  Aar  siden,  med- 
deelt  et  Par  Tilfælde,  Mage  til  dette,  hvor  Svulsten  laae 
imellem  Musklerne  og  peritonæum ;  det  Samme  bar  jeg  seet 
saavel  hos  Nélaton  i  Paris  som  i  et  Hospital  i  Edinburgh. 
De  fibrøse  Abdominalsvulster  pleie  at  hænge  sammen  med 
eller  udgaae  fra  det  normale  fibrøse  Væv,  enten  fra  Apo- 
neuroserne  (fascia  iliaca)  eller  fra  periostium  (paa  os  ilei); 
her  har  jeg  formodet  at  den  kunde  have  sin  Udgang  fra 
fascia  transversa. 

For  at  erfare,  hvor  vor  Svulst  ligger,  vil  jeg  undersøge 
Abdominalmusklernes  Forhold  til  den;  lader  jeg  da  Patien- 
ten prøve  paa  at  reise  sig  op  i  Sengen,  saa  føler  jeg,  at 
høire  m.  rectus  contraherer  sig  uafhængig  af  Svulsten,  ven- 
stre derimod  bedækker  for  en  Deel  Svulstens  Forflade;  de 
tre  store  Muskler  (obliquus  ext.,  int.  og  transversus)  maae 
idetmindste  partielt  ligge  foran  Svulsten,  thi  man  kan  tyde- 
ligt føle  et  Lag  spændte  Muskelfibre  imellem  den  og  Inte- 
gumenterne, altsaa  har  den  idetmindste  sit  Leie  inde  i,  om 
ikke  under  Musklerne.  Men  det  var  ogsaa  muligt  at  den 
laae  dybere,  strakte  sig  fra  Abdominalvæggen  indad  i 
cavum  peritonæi  og  maaskee  stod  i  Forbindelse  med  eet 
eller  andet  af  de  deri  indesluttede  Organer. 

Svulsten  er  saa  indolent  og  har  nu  i  flere  Aar  saa 
lidet  afficeret  Patientens  Almeenbefindende,  at  her  slet 
ikke  kan  være  Tale  om  noget  Ondartet,  og  naar  vi  altsaa 
gaae  ud  fra,  at  det  er  en  benign  tumor,  maae  vi  først  af 
alle  viscera  komme  til  at  tænke  paa  Uterus  som  det  Or- 
gan, der  hyppigst  er  Udgangspunctet  for  saadanne  fibrøse 
Svulster  eller  Hysteromer,  som  Broca  kalder  dem.  Nu 
findes  rigtignok  denne  Patients  Svulst  at  strække  sig  ned 
i  venstre  regio  iliaca,  dens  Consistens  passer  netop  paa  et 
Uterinfibrom,  og  hun  er  i  en  Alder,  da  denne  Sygdom  er 
temmelig  hyppig,  men  Svulsten  er  altfor  flad  til  at  have 
denne  Oprindelse,  og  desuden  er  det  usandsynligt  af  andre 
Grunde;  thi  Uterus  kan  ved  Exploration  igjennem  vagina 
føles  frit  bevægelig,  uafhængig  af  Svulsten;  denne  maatte 
altsaa  have  en  overordentlig  lang  og  tynd  petiolus,  og 
isaafald  vilde  den  næppe  være  voxet  i  den  Grad  fast  til 
peritonæum.  Den  flade  Form  passer  heller  ikke  til  nogen 
Ovariesvulst,  hvilken  jo  desuden  ikke  pleier  at  være  saa 
eensformig  haard.  Derimod  vilde  jeg,  hvis  Svulsten  op- 
rindelig havde  været  intrap arietal,  snarest  tænke  paa  Omen- 
tet,  som  jo  ligger  nærmest  under  dette  Parti  af  Abdomi- 
nalvæggen,  men.  det  er  sjeldent  at  finde  en  saadan  fibro- 
cartilaginøs  tumor  udgaaende  derfra  og  den  vilde  næppe 
være  adhærent  til  peritonæum  i  sin  hele  Udstrækning. 

Den  rimeligste  Diagnose  bliver  dog  altsaa  en  præpe- 
ritonæal  tumor,  en  benign  Svulst,  der  vel  hindrer  Patien- 
ten endeel  ved  hendes  Bevægelser,  især  naar  hun  bøier  sig 
forover,  men  selv  om  den  vedbliver  at  voxe,  næppe  med- 
fører Livsfare. 

Operationen  vil  ikke  kunne  være  vanskelig,  ialtfald 
kun  der,  hvor  Svulsten  gaaer  nedad  imod  fossa  iliaca,  og 
i  det  Hele  vil  den  vist  baade  være  let  at  exstirpere  og 
kun  foraarsage  ringe  Blødning ;  men  der  er  den  Complication, 
at  man  næppe  kan  fjerne  den  uden  idetmindste  at  blotte 
peritonæum  i  stor  Udstrækning  og  udsætte  dens  udvendige 
Flade  for  Luften.  Rigtignok  kan  man  ikke  bestemt  afgjøre, 
om  dette  muligviis  medfører  de  samme  Chancer  for  peri- 
tonitis,  som  naar  hele  den  serose  Membrans  Tykkelse 
gjennemskjæres,  men  det  antages  f.  Ex.  af  Prof.  Buntzen  i 
hans  ovenanførte  Artikel  om  disse  Svulster;  i  hans  ene 
Tilfælde  kom  der  betydelig  Suppuration,  i  det  andet  endog 
en  peritonitis  med  septisk  Characteer,  saaat  hans  Erfaring 
i  dette  Punct  ikke  kan  siges  at  være  videre  opmuntrende. 
Imidlertid  ere  dog  siden  den  Tid  vore  Anskuelser  om  Læ- 
sioner af  peritonæum  blevet  saameget  modificerede,  at  vi 
langtfra  have  den  samme  Frygt  som  han.  Men  det  er  en 
ualmindelig  stor  Svulst,  idet  den  gaaer  fra  linea  alba  ind- 
til venstre  regio  lumbalis ,  og  i  den  longitudinelle  Retning 
fra  costæ  heelt  ned  til  lig.  Fallopii  og  jeg  troer,  at  peri- 
tonæum er  i  den  Grad  impliceret,  at  vi  ved  Exstirpationen 
ville  komme  til  at  bortskjære  et  større  Stykke  af  denne 
Membran;  denne  Eventualitet  maae  vi  have  for  Øie,  naar 
vi  tage  Beslutning  om  den  Maade,  hvorpaa  Operationen 
skal  udføres.  Den  bedste  Adgang  til  at  exstirpere  en  saa- 
dan  tumor,  faaer  man  ved  at  gjøre  et  crucielt  Snit,  idet 
man,  efterat  have  dissekeret  de  4  Lapper  tilbage,  lettest 
kommer  til  Peripherien  af  det,  der  skal  borttages,  men 
naar  man,  som  her,  venter  at  faae  en  stor  Aabning  af  peri- 
tonæum og  derfor  vil  lægge  særlig  Vind  paa  at  faae  Saaret 

primært  forenet,  da  er  den  omtalte  Form  af  Snittet  ikke 
heldig,  da  intet  Saar  er  saa  vanskeligt  at  faae  heelt  lægt 
som  en  cruciel  Incision,  især  i  Midten,  hvor  de  fire  ret- 
vinklede Lapper  støde  sammen.  Jeg  havde  først  tænkt 
paa  at  gjøre  et  stort  buet  Snit  med  Convexiteten  nedad, 
fordi  man  ved  at  slaae  den  derved  dannede  Lap  opad  og- 
saa  kom  temmelig  nemt  til  hele  Randen  af  Svulsten;  imid- 
lertid er  den  convexe  Incision  heller  ikke  saa  let  at  faae 
lægt  per  primam,  og  jeg  vil  derfor  vælge  en  lang  longi- 
tudinel  Incision,  idetminclste  til  at  begynde  med.  Viser 
den  sig  ikke  at  give  tilstrækkelig  Plads,  vil  jeg  senere 
gjøre  eet  eller  to  Snit  ud  til  Siden,  afvexlende  tilhøire  og 
tilvenstre.  —  Af  vasa  i  denne  Region,  som  maaskee  ville 
blive  overskaaret,  have  vi  a.  abdom.  Halleri,  a.  epigastr. 
super  &  infer.,  Grene  fra  aa.  lumbalis,  intercostales,  mam- 
maria  interna,  men  ingen  af  dem  er  saa  betydelig,  at  den 
skulde  betinge  en  særlig  Retning  af  Hudsnittet;  endeel 
smaa  Arteriegrene  ville  jo  blive  couperede,  men  ligesaa 
let  comprimerecle  eller  underbundne. 

Operationen  foretoges,  som  De  nu  saae,  m.  H.,  efter 
den  Methode  jeg  havde  angivet  Dem;  Svulstens  Rande  ud- 
skrælledes temmelig  let,  men  destoværre  fulgte  et  stort 
Stykke  af  peritonæum  med.  saa  at  intestina  laae  blottede 
i  en  vis  Udstrækning;  Blødningen  var  meget  ringe;  Ran- 
dene forenedes  med  Suturer  saa  nøiagtigt  som  muligt  og 
der  anlagdes  en  antiseptisk  Forbinding.  Jeg  betragter 
imidlertid  Operationens  Udfald  som  meget  dubiøst,  idet 
saa  Meget  af  peritonæum  er  gaaet  tabt;  Farligheden  vil  vel 
omtrent  svare  til  det,  som  en  Patient  udsætter  sig  for, 


201 


naar  man  ved  en  Ovariesvulst  gjør  en  stor  Aabning  igjen- 
nem  Abdominalvæggen  for  Explorationens  Skyld,  men  strax 
atter  lukker  Saaret  til  uden  at  foretage  nogen  Ovariotomi; 
—  her  have  vi  dog  ikke  blot  gjort  en  stor  Aabning  ind  til 
cavum  abdominis ,  men  tillige  fjernet  et  ikke  ringe  Stykke 
af  peritonæum,  hvilket  nødvendigviis  maa  forværre  Chan- 
cerne for  Helbredelsen.  *) 

*)  Patienten  døde  af  peritonitis. 


19. 

Contusio  abdominis.  —  Pseudoperitonitis. 

Mine  Herrer! 

Vi  skulle  idag  see  to  Patienter,  der  begge  indkom  her 
paa  Hospitalet  i  Begyndelsen  af  Ugen,  og  omend  de  Affec- 
tioner,  for  hvilke  de  indlagdes,  ere  temmelig  forskjellige 
fra  hinanden,  have  de  dog  nogle  Berøringspuncter ,  som 
kunde  berettige  os  til  at  stille  dem  sammen. 

Den  første  af  dem  er  en  ung  Tømmersvend  paa  20 
Aar,  som  for  5  Dage  siden  kom  til  Skade,  idet  han  faldt 
ned  fra  en  Høide  af  4 — 5  Alen  og  herved  paadrog  sig  en 
Contusion  af  Abdomen,  idet  han  kom  til  at  ligge  tværs 
over  en  Lægte,  som  gav  ham  et  stærkt  Stød  paa  den 
øverste  Deel  af  Abdomen,  navnlig  i  epigastrium.  Han  var , 
da  han  blev  indbragt  hertil,  meget  smertefuld  og  saa  øm, 
at  han  ikke  taalte  den  allermindste  Berøring;  han  laae 
noget  bevidstløs  hen  og  har  ogsaa  senere  vedblevet  at  være 
i  en  meget  apathisk  Tilstand,  men  han  kan  godt  vækkes, 
og  naar  man  da  taler  til  ham,  giver  han  aldeles  fornuftige 
Svar.  Af  og  til  jamrer  han  og  klager  sig,  men  for  det 
Meste  er  han  dog  rolig.    Nogen  fuldstændig  Undersøgelse 

har  det  været  umuligt  at  underkaste  ham,  da  han  er  saa 
lidende. 

Der  har  slet  ikke  været  nogen  Blødning  fra  nogen  af 
de  naturlige  Aabninger,  og  udvendig  er  der  ingen  Ecchy- 
moser  at  opdage;  der  er  kun  de  fulminante  Smerter,  hans 
apathiske  Tilstand  og  Ømheden,  der  især  har  sit  Sæde  i 
venstre  Hypochondrium,  svarende  til  Curvaturen,  og  man 
faaer  ogsaa  Fornemmelsen  af  endeel  Fuldhed  og  Udfyld- 
ning her,  som  strækker  sig  om  i  venstre  Side  henimod 
Ryggen.  Ved  Percussion,  der  er  vanskelig,  haade  fordi 
Pt.  ikke  taaler  at  bevæges,  og  fordi  Smerterne  ved  Berø- 
ringen ere  saa  store,  forekommer  det  mig  dog,  som  om  der 
var  en  mere  dæmpet  Tone  paa  dette  Parti.  Palpationen 
er  meget  vanskelig,  da  Abdominalvæggen  er  saa  spændt,  at 
den  er  aldeles  træhaard  og  ikke  til  at  føle  igjennem.  Han 
blev  strax  stærkt  inciteret  og  fik  Omslag  af  arnica  om  Ab- 
domen;  dernæst  senere  Vin.  thebaicum  gtt.  20  og  Iispiller. 
Pulsen  var  lidt  over  100  og  uregelmæssig.  Hvad  kan  det 
nu  være,  han  feiler?  Eet  er  sikkert:  han  har  faaet  en 
Contusion  og  derefter  tabte  han  Bevidstheden.  Dette  kan 
være  formedelst  Choc,  som  jo  er  meget  hyppigt  ved  Slag 
paa  dette  Sted  af  Legemet,  hvad  der  jo  er  bekjendt  fra 
Slagsmaal,  hvor  navnlig  Cardia  er  et  locus  electus;  men 
Maaden,  hvorpaa  Choc'et  kommer  istand,  er  mindre  let  at 
forklare;  man  har  meent,  at  det  var  begrundet  i  en  Con- 
tusion af  plexus  .  solaris.  Det  er  altsaa  rimeligt,  at  Coni- 
motionen  var  Skyld  i  hans  Bevidstløshed,  da  der  var  noget 
stuporøst  og  apathisk  ved  ham  ved  hans  Indlæggelse.  Mere 
Vægt  lægge  vi  dog  paa  de  locale  Symptomer,  især  Smer- 
terne, den  matte  Percussion  og  Udfyldningen  i  venstre  Hypo- 

chondrium;  desuden  den  stærke  Spænding  og  Contraction 
af  Abdominalmusklerne.  At  komme  til  nogen  sikker  Diag- 
nose er  vanskeligt,  men  vi  ville  see  at  finde  en  Probabili- 
tetsdiagnose. 

Ved  en  saadan  Contusion  kan  komme  en  Læsion  af 
flere  Dele ;  da  der  Intet  er  at  see  udvendigt,  maa  Læsionen 
sidde  dybere,  og  da  maa  man  tænke  paa  Ruptur  af  vasa 
mellem  Peritonæum  og  de  dybere  Muskler,  med  Blod- 
udtrædning; dernæst  kan  der  være  Læsioner  af  de  indre  Or- 
ganer, hvad  der  ingenlunde  er  sjældent,  enten  opstaaede 
ved  localt  Slag  eller  mere  indirecte  ved  Faldet,  og  da 
navnlig  Rupturer  af  viscera,  deels  hepar  med  dens  til- 
hørende Organer,  deels  Urinorganerne,  dernæst  Intestinal- 
canalen  og  lien  og  endelig  Ruptur  af  de  store  vasa.  Be- 
lært af  tidligere  Erfaringer  er  der  nogle  af  disse  vi  kunne 
eliminere;  thi  Rupturer  ere  meer  eller  mindre  farlige  efter 
Beskaffenheden  af  det  samtidige  Extravasat.  Hvis  Urin 
f.  Ex.  var  traadt  ud  i  cavum  peritonæi,  vilde  det  hurtigt 
medføre  Døden;  Patienten  har  derimod  levet  i  5  Dage,  han 
har  hele  Tiden  kunnet  lade  Urinen  frit  og  frembyder  i  det 
Hele  ingen  Tegn  paa  Læsion  af  disse  Organer,  som  vi  der- 
for kunne  udelukke;  in  casu  altsaa  ogsaa  Contusion  af 
venstre  ren.  Det  er  forøvrigt  en  Kjendsgjerning  (hvilket 
man  ikke  er  tilbøielig  til  at  troe),  at  de  solide  Organer 
lettere  rumpere  end  de  hule. 

Dernæst  kunne  vi  udelukke  hepar  baade  formedelst 
Sædet  og  fordi  den  vilde  give  ligesaa  voldsomme  Tilfælde 
som  Urinorganernes  Læsion  paa  Grund  af  Galdens  Ud- 
trædning. 

Kan  lien  være  læderet?  Det  maa  man  nærmest  komme 
til  at  tænke  paa,  thi  han  er  øm  paa  det  Sted,  hvor  den 
har  sit  normale  Leie,  og  dette  Organ  er  maaskee  det,  der 
hyppigst  rumperer  ved  stærke  Contusioner.  Vi  have  iagt- 
taget flere  Tilfælde  af  den  Slags  her  paa  Afdelingen,  men 
de  have  rigtignok  havt  en  lethal  Udgang;  maaskee  kan 
man  netop  derfor  eliminere  denne  Læsion  her,  da  vor  Pa- 
tient jo  nu  lever  paa  5te  Dag,  hvad  Ingen  i  de  forhen  iagt- 
tagne Tilfælde  har  gjort.  Man  har  fundet  Læsionerne  af 
lien  forbundne  med  Ruptur  af  Diapbragma  og  af  Musk- 
lerne i  Abdominalvæggen  saavelsom  med  herniøse  Frem- 
trædninger.  Dette  behøver  dog  ikke  at  være  absolut 
dødeligt. 

Kan  det  være  Intestinalcanalen,  der  har  liidt?  Patienten 
fik  igaar  en  Opkastning,  som  han  ikke  havde  fra  Først  af 
og  som  ikke  har  gjentaget  sig;  derfor  maatte  man  tænke 
enten  paa  Læsion  heraf  eller  af  Ventriklen.  Paa  den 
anden  Side  have  vi  dog  Grunde,  der  kunne  berettige  os  til 
at  udelukke  denne  Mulighed.  Angaaende  disse  Læsioner 
er  der  gjort  talrige  Experimenter,  deels  paa  Cadavere, 
deels  med  de  udtagne  Intestina.  Man  skulde  a  priori  troe, 
at  en  Udspænding  f.  Ex.  af  Luft  vilde  gjøre  det  lettere  for 
Intestina  at  rumpere;  Experimenterne  have  nu  viist  det 
Modsatte,  thi  en  tom  ansa  rumperer  ligesaa  let,  om  ikke 
lettere,  end  en  fyldt;  men  af  disse  er  atter  Luftudspilingen 
mindre  disponerende  til  Bristning  end  Udspænding  med  en 
Vædske,  netop  formedelst  dens  store  Elasticitet;  er  der 
derimod  iforveien  et  ulcerøst  (tuberculøst  f.  Ex.)  Parti  paa 
en  ansa,  rumperer  den  ved  et  eventuelt  Slag  altid  paa  dette 
Sted.    Ellers  findes  Rupturen  hyppigst  ved  Insertionen  af 

Mesenteriet,  som  det  mindst  beskyttede  Sted.  Man  er  og- 
saa  kommet  paa  det  Rene  med,  at  Rupturer  her  komme 
lettest,  naar  Trykket  udøves  mod  et  fast  Underlag,  nemlig 
columna.  En  tom  ansa  kan  da  derved  rumpere  ligesaa- 
godt  som  en  udspændt.  Her  troer  jeg,  at  denne  Ruptur, 
kvorved  fæces  maatte  være  udtraadte,  kan  udelukkes,  da 
man  først  saae  Brækning  efter  3  Dages  Forløb,  da  den 
strax  hørte  op  igjen  og  ikke  heller  senere  har  vrist  sig. 

Det  Sandsynligste  er  altsaa  Ruptur  med  udtraadt  Blod, 
om  fra  lien  kan  man  ikke  sige,  dog  er  det  ikke  rimeligt, 
snarere  fra  vasa,  der  have  ligget  paa  Steder  af  mindre 
Betydning.  Foruden  at  Udfyldningen  her  svarer  til  lien, 
svarer  den  ogsaa  til  Abclominalvæggen  og  til  Diaphragma, 
hvilke  begge  kunne  være  læderede.  Paa  denne  Tanke 
bringes  jeg  ved  den  betydelige  Stivhed  og  Immobilitet,  som 
Patienten  stadig  har  bevaret,  som  om  han  vilde  undgaae 
at  respirere;  Respirationen  er  jo  ogsaa  endnu  temmelig 
overfladisk  og  uregelmæssig,  hvilket  sidste  forøvrigt  ogsaa 
gjælder  om  Pulsen,  der  næsten  ikke  er  til  at  tælle.  Dette 
kunde  nok  tyde  paa  Ruptur  af  Diaphragma,  hvortil  kom- 
mer, at  han  imorges  begyndte  at  klage  over  Smerter  i 
Brystet,  der  navnlig  straalede  op  bag  sternum.  Der  synes 
dog  ikke  at  have  været  nogen  Pulmonalaffection ,  thi  der 
har  ikke  været  Hæmorrhagier ;  rigtignok  er  han  begyndt  at 
hoste  noget,  men  der  er  ingen  Expectoration,  og  saavidt 
man  kan  komme  til  at  percutere  thorax  kan  man  ikke  op- 
dage noget  Abnormt. 

Man  maa  altsaa  snarest  tænke  paa  Blodudtrædning, 
enten  fra  en  Ruptur  i  den  forreste  Abdominalvæg  eller  fra 
Diaphragma.    Er  det  Tilfældet,  hvorledes  vil  saa  Blodet 

forholde  sig?  Vi  ville,  for  at  besvare  dette,  først  see,  hvad 
Historien  og  tidligere  Experimenter  og  Erfaringer  kunne 
lære  os. 

Den  Art  Læsioner  var  langt  hyppigere  før  end  nu,  og 
den  ældre  Krigsførelse  og  Kampmaade  gav  Datidens  Chi- 
rurger  fortrinlig  Leilighed  til  at  studere  dem.  Navnlig  ere 
Petit  og  Garengeot  berømte  ved  deres  Beretninger  til  det 
franske  chirurgiske  Academi.  Petit  meente,  at  hvor  der 
kom  Blodudtrædninger  ind  i  Caviteter  vilde  man  see,  at 
de  maatte  holde  sig  i  Omfanget  af  Læsionsstedet,  idet  den 
Huulhed,  de  kom  i,  kun  er  virtuel,  og  at  de  kun  kunne 
brede  sig  ved  at  skyde  Delene  fra  hinanden;  denne  stadige 
Modstand  mod  Blodudtrædninger  hjælper  til  at  standse  Blød- 
ningerne; endvidere  lærte  han,  at  Blodet  ikke  har  Tilbøie- 
lighed  til,  saalænge  Patienten  lever,  at  udbrede  sig  over 
hele  Abdominalhulen.  Garengeot  siger,  at  han  ofte  efter 
Døden  fandt  Sivning  af  Blodet  langt  fra  det  angrebne  Sted, 
men  at  det  ikke  var  rigtigt  hvad  Petit  meente  herom,  at 
det  først  skulde  have  sænket  sig  efter  Døden,  idet  Elasti- 
citeten i  Vævene  da  havde  tabt  sig;  han  meente  derimod, 
at  det  strax  ved  Udtrædningen  sænkede  sig  til  de  decliveste 
Partier. 

I  vor  Tid  er  dette  Spørgsmaal  atter  optaget  og  navnlig 
af  Velpeau,  der  mener,  at  man  ikke  skal  holde  paa  een  af 
disse  2  Meninger  exclusivt,  men  at  begge  kunne  være  rig- 
tige. Størst  Rolle  spiller  efter  hans  Mening  den  Kraft, 
hvormed  Blodet  udstrømmer  (f.  Ex.  store  Arterier).  Den 
eneste  Interesse,  der  kan  være  ved  Discussionen  om  disse 
forskjellige  Meninger  er,  hvis  man  deraf  tør  slutte  noget 
om  Tilladeligheden  af  at  gjøre  Incision  eller  ei,  thi  da  kan 

det  være  godt  at  vide,  om  Blodet  holder  sig  samlet  eller 
er  udbredt  efter  Fladen.  Dette  kan  nu  kun  af gj øres  ved 
Undersøgelsen,  navnlig  om  man  kan  finde  Fluctuation;  men 
om  der  da  er  Indication  for  Incision  er  tvivlsomt ,  da  der  altid 
vil  være  Fare  for  putrid  Infection,  naar  man  da  ikke  kan 
gjøre  den  strængt  antiseptisk.  Man  vil  derfor  ikke  skride 
til  noget  Operativt,  men  lade  sig  nøie  med  at  sigte  hen 
til  en  eventuel  Kesorption  ved  sin  Behandling;  det  er  vel- 
bekjendt,  at  Blodudtrædninger  ikke  altid  resorberes,  men 
at  de  ogsaa  undertiden  blive  liggende  indolente  og  enky- 
sterede.  Saadanne  Tilfælde  have  vi  netop  fornylig  havt 
her  paa  Afdelingen.  De  kunne  endvidere  suppurere  spon- 
tant og  bryde  op,  men  Prognosen  er  da  bedre  end  ved 
primær  Incision,  da  Ansamlingen  gjerne  er  enkysteret. 

Vi  kunne  hos  vor  Patient  altsaa  haabe,  at  det  kun  er 
en  Blodudtrædning,  der  muiigviis  atter  ved  passende  Be- 
handling vil  resorberes;  men  vi  maae  huske  paa,  at  der 
kan  indtræde  en  tilsyneladende  Helbredelse,  idet  An- 
samlingen enkysteres  og  saa  senere,  maaskee  om  et  Aar, 
kan  bryde  op  og  udtømmes  gjennem  Suppuration,  saaledes 
som  det  hændte  i  eet  af  de  Tilfælde,  vi  iaar  have  havt 
her  paa  Hospitalet.  Vor  Behandling  har  kun  været  Opium 
for  at  holde  Intestina  i  Ko  og  derved  hindre  en  Peritonitis 
fra  at  udvikle  sig;  derfor  anvendtes  samtidigt  Iispiller  og 
et  stort  Omslag  af  Infus.  arnicæ,  hvorved  Smerterne  ere 
lindrede.  Da  han  fik  en  pludselig  og  voldsom  Oppression 
med  P^espir  60,  hurtig  og  uregelmæssig  Puls,  gjorde  jeg  en 
Venæsection  paa  3  Kopper,  og  derved  toge  Tilfældene  af. 

Vi  skulle  nu  see  den  anden  Patient,  som  jeg  vil  stille 
ved  Siden  af  den  forrige,  da  han  ligesom  hiin  ogsaa  har 
Tilfælde,  man  kan  sætte  i  Forbindelse  med  peritonitis.  I 
Modsætning  til  hiin  er  han  60  Aar  og  kom  ind  i  denne 
Uge  efterat  have  været  syg  i  et  Par  Dage  i  Forveien;  han 
var  blevet  behandlet  af  en  Læge  for  et  supponeret  hernia 
incarcerata.  Han  havde  Smerter,  der  begyndte  i  perinæum 
og  straalede  op  i  høire  fossa  iliaca  og  reg.  hypogastrica , 
forbundne  med  Opstød,  Qvalme  og  Opkastning,  der  vel 
tabte  sig,  men  atter  kom  tilbage,  og  af  den  Grund  lagde 
han  sig  ind  her  paa  Hospitalet.  Endvidere  havde  han 
stærkt  udtalte  Febertilfælde.  Man  kunde  altsaa  have  Eet 
til  at  formode  en  Peritonitis  og  specielt  tænke  paa  hernia 
incarcerata. 

I  begge  Sider  af  scrotum  opdagedes  en  Svulst,  der 
nok  kunde  sættes  i  Forbindelse  med  et  Hernie,  da  han  til- 
lige havde  fuldstændig  Obstipation,  uagtet  de  mange  Clys- 
mata,  han  havde  faaet  i  sit  Hjem.  Da  han  kom  ind  var 
han  altsaa  meget  medtaget,  skjøndt  det  dog  syntes,  som 
om  den  formodede  Peritonitis  ikke  var  betydelig  nok  og 
ikke  tilstrækkelig  udtalt  til  at  forklare  Tilstanden;  thi  han 
laae  længe  herinde  uden  Opkastninger,  og  noget  Udgangs- 
punct  for  en  Peritonitis  kunde  heller  ikke  findes.  Man 
kunde  som  sagt  tænke  paa  et  Hernie  som  Udgangs- 
punct,  men  Svulsten  i  scrotum  kunde  ikke  tydes  saaledes, 
da  der  ikke  var  nogen  petiolus  at  føle  og  canalis  ingvi- 
nalis  var  fri.  Da  der  altsaa  hverken  her  eller  andre  Steder 
kunde  constateres  noget  Hernie,  taber  Sandsynligheden  for 
Peritonitis  sig.  Heller  ikke  er  der  Symptomer  paa  Typhli- 
tis  eller  Perityphlitis ;  derimod  er  der  betydelig  Ømhed  i 

høire  Side  af  scrotum.  Ved  nøiere  Undersøgelse  med  et 
Lys  sees  den  at  være  fuldstændig  pellucid,  og  dette  angiver 
næsten  altid  en  klar  Vædske  og  ikke  et  Hernie;  vi  have 
ogsaa  en  lignende  Ansamling  i  venstre  Halvdeel  af  scrotum 
og  altsaa  et  dobbeltsidigt  Hydrocele.  Kan  det  hænge  sam- 
men med  de  voldsomme  Tilfælde?  Ja!  Den  Ansamling, 
han  har  i  høire  Side,  veecl  Patienten  Intet  om  og  især  ikke 
naar  den  er  opstaaet,  medens  han  angiver,  at  den  venstre- 
sidige  har  været  tilstede  i  18  Aar,  og  denne  er  altsaa  et 
almindelig  chronisk  Hydrocele.  Det  høiresidige  er  meget 
ømt,  temmelig  stort,  og  testis  ligger  nedenfor  og  bagtil; 
selve  tumor  ligger  altsaa  ovenover  testis  og  er  nøie  af- 
grændset  fra  den,  og  der  føles  i  den  ligesom  et  haardere 
Legeme,  omkring  hvilket  den  øvrige  Deel  af  tumor  kan 
forskydes.  Dette  kunne  atter  simulere  noget  et  Hernie, 
men  Pelluciditeten  taler  derimod.  Hvad  er  nu  dette  haar- 
dere Parti  paa  Funiklen?  Man  kan  ikke,  troer  jeg,  sige 
det  med  Sikkerhed;  det  kunde  være  haarde  inflammerede 
Varicer,  f.  Ex.  et  varicocele  med  phlebitis,  men  hvad  der 
er  mere  sandsynligt  er,  at  vi  her  ikke  have  et  almindeligt 
Hydrocele,  men  et  H.  cystica,  der  snarere  skal  henregnes 
til  de  multiloculære  Cyster,  maaskee  opstaaende  paa  for- 
skjellig  Maade,  men  ofte  indeholdende  Spermatozoer,  idet 
det  staaer  i  Forbindelse  med  Rester  fra  Foetallivet.  f.  Ex. 
de  Wolfske  Legemer  og  den  Morgagniske  Hydatide.  Havde 
vi  en  saadan  Cyste  her  kunde  det  være,  at  de  haardere 
Partier  tydede  paa,  at  nogle  af  Cysterne  vare  mere  ud- 
spændte end  andre.  Dette  skulle  vi  nu  skaffe  os  Sikker- 
hed for  ved  en  Punctur,  jeg  skal  gjøre  om  Lidt,  idet  vi  da 
ville  see,  om  vi  kunne  udtømme  Alt  paa  eengang  eller  ei. 

Hvorledes  kan  dette  nu  staae  i  Forbindelse  med  de 
peritonitiske  Tilfælde?  Kunde  man  tænke  sig,  at  de  hid- 
rørte fra  Ømhed  og  Inflammation  i  scrotum?  Ja!  det  er 
ikke  umuligt.  Gosselin  refererer  Tilfælde  af  Gonorrhoe, 
efterfulgte  af  voldsomme  peritonitiske  Tilfælde;  Dagen  efter 
fandt  man  da  en  epididymitis  og  derefter  tabte  Tilfældene 
sig;  han  omtaler  ogsaa  Tilfælde,  hvor  Aarsagen  var  en 
simpel  orchitis  og  vaginalitis.  Det  kan  altsaa  ikke  benæg- 
tes, at  disse  Affectioner  kunne  medføre  „Pseudo-peritonitis", 
der  maa  forklares  som  en  Reflexvirksomhed  til  Peritonæum 
med  antiperist  al  tiske  Bevægelser  af  intestina  og  derigjennem 
Brækning.  Jeg  kan  endnu  nævne  Dem  et  analogt  Tilfælde 
fra  Valette  i  Lyon,  som  har  iagttaget  Peritonitis  ved  Re- 
tention af  testis  og  Indeklemning  af  den  i  annulus  ingvi- 
nalis  og  hvor  Tilfældene  vare  fuldstændig  intermitterende; 
Exstirpation  af  testis  helbredede  Patienten  radicalt.  Det 
er  nu  en  saadan  Pseudo-peritonitis  jeg  mener  vi  her  have 
havt  med  at  gjøre;  Prognosen  er  derfor  bedre,  og  Tilfæl- 
dene svandt  ogsaa  hurtigt  ved  Ro  og  Opium ;  dertil  kom,  at 
senere  Clysmata  (thi  at  give  Laxantia  gjennem  Munden  skal 
man  helst  vogte  sig  for  ved  Peritonitis),  efterfulgtes  af  rige- 
lig Afgang  af  fæces  og  flatus,  hvorefter  Smerterne  tabte 
sig  ganske  i  Abdomen,  og  han  er  alcsaa  nu  næsten  helbredet; 
men  da  han  har  Svulsten  i  høire  Side  af  scrotum  og  da 
baade  han  selv  og  vi  kunne  være  tjente  med  at  den  aabnes, 
vil  jeg  punctere  den  uden  at  gjøre  nogen  Injection  der- 
efter, blot  som  palliativt  Middel. 

De  saae,  at  der  kom  noget  vandklar  Vædske  ud,  men 
Svulsten  udtømtes  ikke  ved  denne  ene  Punctur,  og  der  er 
endnu  Noget  tilbage,  der  føles  som  flere  Cyster.    Jeg  ud- 

tømmer  dem  nu  efterhaanden  alle;  herved  er  altsaa  vor 
Diagnose  af  et  Hydrocele  cystica  blevet  bekræftet.  End 
yderligere  vilde  den  blive  constateret,  hvis  vi  vilde  lade 
Vædsken  staae  hen  og  tage  noget  af  det  eventuelle  Bund- 
fald og  undersøge  det  microscopisk.  Finde  vi  da  Spermato- 
zoer deri,  vilde  Rigtigheden  af  Diagnosen  være  utvivlsom. 

Der  er  altsaa  nogen  Liighed  mellem  de  2  Patienter. 
Den  første  har  Tilfælde,  der  gaae  i  Retning  af  peritonitis, 
hvad  der  godt  endnu  kan  udvikle  sig  mere ;  den  anden, 
der  kom  ind  under  Diagnosen  hernia  incarcerata,  synes  der- 
imod kun  at  have  havt  en  Pseudo-peritonitis. 


20. 


Tumor  hæmorrhoidalis.  —  Cancer  recti.  — 
Fissura  et  fistula  ani. 


Mine  Herrer! 

Jeg  skal  idag  vise  Dem  nogle  Patienter  med  en  Syg- 
dom, som  jeg  endnu  ikke  har  havt  Leilighed  til  at  omtale 
i  dette  Semester,  nemlig  tumores  recti.  Den  ene  af  disse 
see  De  her;  det  er  en  Arbeidsmand  paa  omtrent  40  Aar, 
som  er  kommet  ind  paa  Afdelingen  under  Diagnosen  „pro- 
lapsus recti" ,  og  denne  Benævnelse  kan  forsaavidt  være 
rigtig,  som  den  mucøse  Membran  her  er  trukket  ned  med 
Svulsten,  udenfor  anus. 

Hans  Sygehistorie  frembyder  forøvrigt  ikke  noget  Eien- 
dommeligt;  denne  Sygdom  har  jo  for  det  Meste  et  temme- 
lig typisk  Forløb.  Først  har  Patienten  Smerter  ved  Defæ- 
cationen ;  dernæst  kommer  der  en  lille  Svulst  frem  og  under- 
tiden udtømmes  noget  sivende  Blod,  men  efter  Defæcationen 
gaaer  den  ind  igjen  af  sig  selv.  Saaledes  kan  det  gaae 
flere  Maaneder  igjennem,  men  da  mærker  Patienten  en  Dag, 
at  Svulsten  ikke  vil  gaae  tilbage,  men  bliver  liggende  uden- 
for anus  og  smerter  ham  tidt  saameget,  at  han  maa  lægge 
sig  en  Tid.  Ved  Sengeleiet  og  ved  Tryk  gaaer  den  rime- 
ligviis  tilbage,  men  Tilfældene  gjentage  sig,  Svulsten  repo- 

neres  efterhaanclen  med  større  og  større  Vanskelighed,  til- 
sidst  vil  den  maaskee  slet  ikke  gaae  ind,  den  svulmer  mere 
og  mere  op  og  bliver  i  høi  Grad  smertefuld,  idet  den  ud- 
sættes for  Contractionen  af  sphincter.  Tillige  kommer  der 
en  rigelig  Secretion  af  Blod  og  mucøs  Vædske,  ofte  kunne 
ehdog  Blødningerne  blive  saa  betydelige,  at  de  medføre  en 
anæmisk  Tilstand,  og  Defæcationen  kan  til  Slutningen  næsten 
være  umulig  for  Patienten. 

Naar  vi  nu  skulle  undersøge  Patienten  er  det  bekvem- 
mest at  lægge  ham  paa  venstre  Side  heelt  ud  til  Kanten 
af  Sengen  og  saa  tage  nates  fra  hinanden;  derved  kommer, 
som  De  see,  Svulsten  heelt  tilsyne.  Vistnok  vilde  man  her 
kunne  reponere  den,  men  da  han  har  liidt  af  den  i  3  Aar 
og  da  den  jevnligt  generer  ham,  ikke  blot  ved  Defæcatio- 
nen, men  ogsaa  ved  hans  Arbeide,  troer  jeg,  at  man  maa 
fjerne  den. 

Med  Hensyn  til  Borttageisen  af  saadanne  Hæmorrhoidal- 
Svulster  maa  man  for  det  Første  sikkre  sig  imod  Hæmor- 
rhagi,  dernæst  maa  man  erindre,  at  man  vil  komme  til  at 
aabne  en  Deel  Vener,  som  netop  paa  dette  Sted  ofte  blive 
Sæde  for  phlebitis,  og  endelig  maa  man  være  forberedt 
paa,  at  der  kan  komme  Cicatricer,  som  kunne  være  meget 
besværlige  derved,  at  de  frembringe  Stricturer.  De  have 
ofte  seet  mig  cauterisere  disse  Hævelser  med  ferrum  can- 
dens;  derved  maa  man  kun  sørge  for,  at  Cauterisationen 
foretages  paa  den  mucøse  Deel  alene,  ikke  paa  Huden,  da 
denne  ved  sin  Eetraction  kunde  foraarsage  en  slem  For- 
snævring. 

Man  har  iøvrigt  mange  andre  Behandlingsmaader;  man 
kan  klippe  eller  skjære  hele  det  Prolaberede  bort,  men 

man  maa  være  lidt  forsigtig  for  Blødningens  Skyld,  thi 
ofte  trækker  Resten  af  det  prolaberede  Parti  sig  indenfor 
anus,  naar  man  har  exstirperet  Noget  deraf,  og  der  vil  da 
kunne  komme  en  indvendig  Hæmorrhagi,  som  maaskee 
ikke  opdages  strax;  den  kan  blive  farlig  ved  sin  Mængde 
og  give  anæmiske  Tilfælde.  Man  har  ogsaa  brugt  alminde- 
lig Ligatur  eller  Chassaignac's  écraseur,  især  dog  det 
Sidste;  endelig  finde  vi  anbefalet  særegne  C onstri etions- 
apparater  (Smith's  clamp).  Men  alle  disse  operative  Be- 
handlinger kunde  maaskee  undgaaes  ved  at  anvende  den 
forcerede  Dilatation  af  spincter,  som  De  om  Lidt  skulle 
see  mig  foretage  paa  en  anden  Patient;  idetmindste  er  det 
tilraadet  i  den  nyeste  Tid  i  Frankrig,  og  endskjøndt  jeg 
endnu  ikke  har  forsøgt  det,  vil  jeg  dog  ved  given  Leilighed 
prøve  det.  Her  havde  jeg  isinde  at  exstirpere  Svulsterne, 
og  jeg  vil  vise  Dem,  hvorledes  jeg  benytter  Ligaturen,  der 
vistnok  er  den  simpleste  af  alle  de  forskjellige  Methoder 
og  i  det  Hele  har  givet  mig  gode  Resultater;  den  eneste 
Indvending,  jeg  kunde  gjøre  imod  den,  er,  at  den  er  temme- 
lig smertefuld  og  at  man  ikke  kan  vedblive  at  holde  Pa- 
tienten bedøvet  til  Smerten  har  tabt  sig. 

Ved  Excision  eller  naar  man  ecraserer  eller  bortcaute- 
riserer  Svulsterne,  kan  man  bruge  Chloroform  til  Opera- 
tionen er  heelt  forbi,  selv  om  den  f.  Ex.  ved  Chaissagnac's 
Écraseur  kunde  vare  en  halv  Time  eller  mere;  derimod  er 
det  ikke  muligt  ved  Ligatur,  fordi  Svulsten  da  skal  gaae 
bort  ved  Gangræn.  Det  Vigtigste,  naar  man  bruger  Liga- 
tur, er  nemlig,  at  man  snører  den  fra  Først  af  saa  stærkt 
sammen,  at  Svulsten  bliver  fuldstændigt  constringeret,  saa 
skrumper  den  senere  sammen,  mortificeres  og  falder  af. 

Yed  en  ufuldstændig  Sammensnøring  opstaae  derimod  let 
inflammatoriske  Tilfælde  og  Smerten  er  absolut  langt  hef- 
tigere. Jeg  har  tidligere  sagt  Dem.  at  den  elastiske 
Ligatur  er  den  allersmerteligste  af  dem  alle.  og  jeg  vil 
raade  Dem  fra  at  benytte  den. 

Jeg  skal  altsaa  anlægge  en  almindelig  Ligatur  af  stærk 
Hampetraad;  men  da  Svulsten  ikke  har  nogen  petiolus  — 
den  er  omtrent  halvkugleformet  — ,  kan  man  bære  sig  ad 
paa  den  Maade,  at  man  bringer  en  sædvanlig  SuturDaal 
igjennem  Basis,  dernæst  trækkes  en  dobbelt  Traad  igjennem 
og  nu  bindes  om  hver  Halvdeel  for  sig.  Man  kunde  maa- 
skee  frygte  for,  at  man  derved  tog  for  Lidt  bort,  men  det 
er  i  Almindelighed  tilstrækkeligt,  naar  man  borttager  de 
største  og  de  meest  prominerende  Svulster;  de  Partier, 
som  blive  tilbage,  ville  godt  kunne  skrumpe  ind  senere. 

Man  har  undertiden  meent  .  at  Fjernelsen  af  tumores 
hæmorrhoidales  skulde  være  farlig  for  Patientens  Liv.  men 
jeg  troer  at  det  er  en  feil  Anskuelse,  som  Chirur gerne 
idetmindste  ikke  kunne  indrømme;  jeg  antager  tværtimod, 
at  en  Patient  bedre  taaler  at  faae  Svulsterne  taget  bort 
end  at  beholde  dem. 

Operationen  var,  som  De  saae,  meget  nem  at  udføre 
og  den  fordrer  ingen  Efterbehandling:  man  kunde  blot  an- 
bringe lidt  Vat  paa  Svulsten,  der  rimeligviis  falder  af  efter 
4 — 5  Dage,  eller  lidt  længere.  I  den  Tid  maa  man  lade 
Patienten  holde  sig  i  Ro.  og  da  han  helst  ikke  skal  have 
nogen  Aabning,  maa  man  sørge  for  at  rectum  i  Forveien 
er  udtømt  ved  et  clysma.  Hvad  der  meget  hyppigt  følger 
efter  denne  Operation,  og  som  man  altsaa  maa  være  belavet 

paa,  er  Urinretention,  hvorfor  man  kan  blive  nødt  til  at 
catheterisere  Patienten. 

Den  anden  Patient  er  indlagt  under  Diagnosen  „ma- 
riscæ  in  gravida".  Det  er  en  Kone  paa  henved  40  Aar  og 
efter  hendes  eget  Sigende  er  hun  gravid  i  7de  Maaned. 
For  et  halvt  Aar  siden  er  der  begyndt  at  komme  Smerter 
ved  Defæcationen  og  disse  ere  stadig  tiltagne;  samtidig 
mærkede  hun,  at  der  opstod  en  Svulst  ved  anus,  som 
voxede  mere  og  mere. 

Saadanne  Smerter  kunne  være  af  forskjellig  Art;  denne 
her  er  ikke  Følge  af  noget  Inflammatorisk,  der  er  ingen 
Spænding,  ingen  Rødme,  ingen  Ømhed  ved  udvendigt  Tryk, 
men  den  vil  dog  ikke  kunne  helbredes  uden  ved  en  Opera- 
tion. Det  er  en  fissura  ani,  hvorved  man  forstaaer  et 
lineært,  overfladisk  ulcus  ved  orificium  ani,  forbundet  med 
en  smertefuld  Contraction  af  sphincter.  Naar  netop  Noget 
skal  passere  orificium  ani  indvendigfra,  eller  man  udvendig- 
fra vil  bringe  Noget  ind  (en  Finger,  eller  Spidsen  af  en 
Clysteersprøite),  fremkaldes  der  en  heftig  Smerte  og  spas- 
modisk Contraction  i  sphincter. 

Smerter  ledsage  meget  almirdeligt  en  Contractionstil- 
stand  i  anus,  og  man  finder  det  Samme  paa  andre  Steder 
af  Legemet,  hvor  der  er  en  sphincter.,  f.  Ex.  ved  vesica, 
vagina,  palpebræ;  men  hvad  der  navnlig  er  eiendommeligt 
for  fissura  ani  er,  at  Smerterne  tiltage  efterat  Noget  har 
passeret  sphincter.  Patienterne  klage  ialmindelighed  over, 
at  Smerterne  ere  værst  10 — 15  Minuter  efter,  og  først  tabe 
sig  igjen  Lidt  efter  Lidt.  Naar  nu  Nogen  klager  over  saa- 
danne Smerter  og  man  undersøger  anus,  finder  man  for  det 


218 


Meste  et  lille  lineært  ulcus,  enten  blot  i  selve  Aabningen 
eller  tillige  strækkende  sig  lidt  udenfor  eller  indenfor  denne; 
tidt  kan  det  være  vanskeligt  at  opdage  den  lille  Fissur, 
fordi  den  pleier  at  være  halvt  skjult  derved,  at  den  forløber 
i  Bunden  af  een  af  de  naturlige  Folder  paa  dette  Sted. 
Sygdommen  er  i  det  Hele  ikke  sjelden,  træffes  baade  hos 
Mandfolk  og  hos  Fruentimmer,  ialmindelighed  dog  kun 
hos  Ældre;  den  hænger  deels  sammen  med  habituel  Obsti- 
pation, deels  med  Svulster  i  denne  Region,  navnlig  Hæmor- 
rhoidal-Svulster. 

Forresten  have  De  maaskee  ofte  hørt  den  Bemærkning, 
at  Sygdommen  „fissura  ani"  kan  existere  baade  med  og 
uden  Fissur,  eller  med  andre  Ord:  det  Characteristiske  for 
Sygdommen  er  det  Nervøse,  den  Reflexsmerte  og  den  Con- 
traction,  som  jeg  ovenfor  nævnede;  men  undertiden  er  det 
ikke  muligt  at  opdage  den  mindste  Ulceration.  Omvendt 
kan  man  finde  ulcera  i  anus,  baade  større  og  mindre,  saa- 
godtsom  indolente,  eller  ialtfald  uden  den  eiendommelige 
smertefulde  Contraction;  og  isaafald  havde  vi  vel  et  ulcus 
eller  maaskee  endog  en  Fissur,  men  ikke  den  classiske 
„fissura  ani". 

Den  classiske  Fremstilling  have  vi  faaet  af  Boyer;  han 
er  den  Første,  der  tydelig  har  beskrevet  Sygdommen  og 
adopteret  det  Navn,  hvorunder  den  endnu  gaaer.  Han 
viste  ogsaa,  at  de  mere  palliative  Behandlingsmaader  ikke 
førte  til  noget  Resultat,  hvorfor  han  tilraadede  Gjen- 
nemskjæring  af  sphincter,  hvilket  endnu  jævnligt  bruges  af 
Chirurger,  idet  de  med  en  Kniv  eller  Sax  coupere  sphincter 
ani  tilligemed  det  bedækkende  cutane  og  mucøse  Lag, 

Imidlersicl  har  man  senere  modificeret  Boyer's  Opera- 
tion paa  forskjellige  Maader;  Syme's  Methode  bestod  i, 
blot  at  incidere  selve  Fissuren ,  saaat  man  istedetfor  den 
ulcererede  Fordybning  frembragte  en  reen  skaaret  Flade, 
som  kunde  hele  ved  Cicatrisation.  En  tredie  Maade,  som 
vel  er  den  brugeligste  nu  for  Tiden,  er  den  forcerede  Dila- 
tation, som  jeg  før  sagde  Dem  ogsaa  er  blevet  tilraadet  i 
den  allernyeste  Tid  som  et  Middel  til  at  lindre  Besværlig- 
hederne ved  tumores  hæmorrhoidales ;  man  kalder  den 
Eécamier's  Methode  efter  den  bekj endte  franske  Læge, 
som  først  havde  anbefalet  den,  men  den  blev  dog  først 
senere  almindeligt  anvendt;  i  nyere  Tid  have  Monod  og 
Maisonneuve  taget  den  under  deres  Beskyttelse. 

Vor  Patient  er,  som  sagt,  indlagt  her  under  Diagnosen 
„mariscæ  in  gravida" ;  der  maae  altsaa  være  Svulster  ved 
anus  foruden  de  Smerter,  som  vi  have  omtalt.  Naar  vi  da 
undersøge  hende,  efterat  have  placeret  hende  i  Sideleiet, 
see  De,  at  der  findes  nogle  prominerende  Svulster,  som 
indtage  den  høire  Halvdeel  af  Aabningen.  De  see  ander- 
ledes ud  end  hos  den  forrige  Patient;  de  ere  ikke  blanke, 
spændte  eller  røde,  men  graalige,  faste  og  haarde,  indo- 
lente, lidt  hanekamformede  og  uden  nogen  glat  mucøs  Be- 
dækning, de  ere  ikke  simple  vasculære  Svulster,  saaledes 
som  tumores  hæmorrhoidales,  men  de  ere  utvivlsomt  ma- 
ligne, cancroide  Nydannelser,  der  jo  findes  saa  almindeligt 
paa  dette  Sted,  ligesom  de  ogsaa  findes  ved  den  øverste 
Ende  af  Digestionsveiene,  paa  labium  inferius. 

Jeg  har  ladet  Patienten  chloroformere ,  baade  for  at 
foretage  en  nøiagtigere  Undersøgelse  og  for  derpaa  at  clila- 
tere  sphincter  ani;  jeg  seer  da  lige  ved  Basis  af  de  nævnte 

Svulster  en  lille  superficiel  Fisstir,  som  bløder  ved  Be- 
røringen; Degenerationen  indtager  kun  den  ene  Side  af 
anus,  saaat  Huulheden  af  rectum  føles  naturlig,  naar  man 
er  kommet  indenfor  med  Fingren.  Jeg  skrider  altsaa  til 
Dilatationen,  idet  jeg  bringer  en  Finger  af  hver  Haand  ind 
i  rectum  og  paa  en  Maade  hager  dem  fast  derinde;  nu 
trækker  jeg  dem  fra  hinanden,  den  ene  tilhøire,  den  anden 
tilvenstre,  og  strammer  orificium  ani  saa  stærkt  ud,  som 
det  er  muligt,  hvorved  sphincter  vel  for  en  Deel  rumperer, 
men  forøvrigt  giver  efter  for  den  mechaniske  Udvidelse; 
Aabningen  trækker  sig  dog  altid  igjen  noget  sammen,  naar 
man  ophører  med  Dilatationen.  Jeg  sagde  Dem,  at  man  dila- 
terede  saa  stærkt  som  muligt;  der  er  nemlig  en  naturlig 
Grændse  for  Dilatationen,  og  det  er  apertura  inferior  pelvis; 
da  denne  hos  Voxne  omtrent  maaler  3  Tommer  i  trans- 
versel  Retning,  kan  man  altsaa  ikke  drive  Udvidningen  af 
sphincter  videre  end  dertil. 

Hermed  er  nu  vor  Behandling  af  Patienten  foreløbig 
tilendebragt;  hvad  de  cancrøse  Svulster  angaaer,  da  vil  jeg 
senere  komme  tilbage  til  denne  Sygdom. 

M.  H. !  Jeg  har  endnu  idag  en  lille  Operation  at  ud- 
føre i  denne  Region,  og  da  Beskrivelsen  af  Patientens  Syg- 
dom ikke  vil  opholde  os  længe,  kunne  vi  vel  blive  færdige 
dermed  inden  Timens  Slutning.  Det  er  den  Patient,  som 
De  her  see,  en  55aarig  Arbeidsmand;  han  er  forresten 
rask,  men  er  indkommet  for  at  opereres  for  en  fistula  ani. 
Han  fortæller,  at  hans  Sygdom  er  opstaaet  paa  den  Maade, 
at  han  for  en  Maaned  siden  fik  en  Absces  paa  Siden  af 
anus;  den  smertede  ham  temmelig  meget,  og  han  maatte 

endog  en  Tid  holde  Sengen  af  den  Grund,  men  han  søgte 
dog  ikke  nogen  Læge  og  anvendte  blot  et  almindeligt  Om- 
slag. Abscessen  aabnede  sig  da  spontant  og  der  udtømtes 
en  stor  Mængde  Pus,  men  Smerterne  ophørte  og  han  tog 
atter  fat  paa  sit  Arbeide;  imidlertid  mærkede  han,  at  der 
vedblev  at  flyde  Noget  ud  og  besluttede  derfor  at  lægge 
sig  ind  paa  Hospitalet. 

Naar  vi  have  placeret  Patienten  i  den  sædvanlige  Side- 
stilling, see  De,  at  der  paa  høire  Side  af  anus,  omtrent  en 
Tomme  fra  Aabningen,  findes  et  lille  deprimeret  Punc!;,  og 
ved  at  explorere  med  en  Sonde,  opdager  man,  at  den  med 
Lethed  skydes  ind  igjennem  Fistlen  indtil  en  Dybde  af 
mere  end  2  Tommer.  Den  gaaer  i  Ketning  af  intestinum 
rectum,  og  naar  man  samtidig  indfører  en  Finger  her,  kan 
man  tydeligt  føle  Sonden  forløbende  langs  den  udvendige 
Flade,  saaat  den  kun  er  adskilt  fra  Fingren  ved  en  ganske 
tynd  Lamel;  derimod  er  det  ikke  muligt  at  opdage  nogen 
indvendig  Fistelaabning.  Naar  jeg  nu  fører  Sonden  ind 
efterat  have  bøiet  den,  kan  jeg  dreie  Spidsen  omkring  til 
alle  Sider,  hvilket  tyder  paa,  at  den  bevæger  sig  inde  i  en 
temmelig  stor  Huulhed. 

Denne  Huulhed  er  altsaa  høire  fossa  ischio-rectalis , 
som  har  været  Sædet  for  Suppurationen  og  som  ikke  har 
lukket  sig,  fordi  dens  Vægge  ikke  kunne  falde  sammen; 
Fistlen  fører  ind  i  denne  Cavitet,  men  skulde  der  ikke 
være  mere  end  den  ene  Aabning?  De  fleste  Fistler  ere 
complette;  det  vil  sige:  naar  den,  saaledes  som  her,  er  op- 
staaet  igjennem  en  idiopathisk  Phlegmone,  hvis  Suppuration 
har  banet  sig  en  Vei  udad  igjennem  Huden,  saa  kommer 
der  i  Reglen  efter  nogen  Tids  Forløb  en  indvendig  Aabning 

igjennem  Rectums  Væg  og  det  findes  hyppigst  lige  ovenfor 
sphincter  ani,  sjeldent  mere  end  en  Tomme  over  orificium. 
Syrne  meente,  at  6  Uger  var  den  almindelige  Termin,  efter 
hvilken  den  indvendige  Fistelaabning  skulde  være  dannet, 
og  at  en  incomplet,  udvendig  Fistel  var  en  meget  sjelden 
Undtagelse.  Da  det  er  omtrent  en  Maaned  siden  vor  Pa- 
tient blev  syg,  kunde  det  altsaa  dog  være  muligt,  at  der 
endnu  ikke  var  kommet  nogen  Perforation  indad. 

Med  Hensyn  til  Behandlingen  kan  det  dog  være  temme- 
lig ligegyldigt,  om  man  finder  en  indvendig  Aabning  eller 
ikke,  thi  den  er  eens  i  begge  Tilfælde,  eftersom  en  incom- 
plet udvendig  Fistel  saagodtsom  aldrig  helbredes  uden  ved 
Operation,  saaat  man  egentlig  kun  spilder  Tiden  ved  at 
forsøge  forskjellige  lempelige  Midler  for  at  faae  den  cica- 
triseret.  —  Men  man  maa  erindre,  at  hvis  man  i  et  saa- 
dant  Tilfælde  vil  foretage  den  classiske  Operation  for 
„fistula  ani",  nemlig  ved  at  gjennemskjære  Broen  imellem 
Abscessen  og  rectum,  saa  behøves  det  ikke  at  gjennem- 
skjære Skillevæggen  heelt  op  til  det  Sted,  hvor  man  med 
Sonden  kan  trænge  op  paa  den  udvendige  Flade  af  rec- 
tum; det  er  nok  at  man  faaer  sphincter  gjennemskaaret. 
Jeg  har  jo  forøvrigt  i  en  tidligere  Forelæsning  talt  til  Dem 
om  denne  Operation,  saaat  jeg  ikke  vil  gjentage,  hvad  jeg 
dengang  sagde  Dem,  men  jeg  vil  her  vise  Dem  Anvendelsen 
af  en  Ligatur,  som  er  den  ældre  Behandlingsmaade,  der 
nu  rigtignok  for  det  Meste  er  forladt  af  Chirurgerne,  men 
som  jeg  meget  hyppigt  benytter,  da  jeg  synes  at  den  tager 
mindre  lang  Tid  til  Helingen. 

Jeg  bringer  altsaa  en  tubuleret  Naal  fra  Fistelaabnin- 
gen  ind  imod  rectum,  støder  den  igjennem  Væggen  lige 

over  sphincter  og  trækker  saa  Spidsen  ud  af  anus  med 
Fingren,  som  jeg  i  Forveien  havde  indført.  En  stærk  Traad 
føres  derpaa  igjennem,  og  nu  binder  jeg  den  saa  stramt 
til,  som  jeg  vel  kan.  Ligaturen  overlades  til  sig  selv,  for 
efterhaanden  at  ulcerere  igjennem,  men  Patienten  vil  ikke 
bebøve  at  holdes  saa  længe  i  Sengen;  han  vilde  maaskee 
endog  snart  kunne  tage  fat  paa  sit  Arbeide  igjen. 

De  saae,  at  jeg  idag  brugte  en  meget  tyk  Hampetraad; 
jeg  har  ofte  ellers  benyttet  Metaltraad,  enten  af  Jern  eller, 
som  det  oprindeligt  var  tilraadet,  af  Bly,  og  jeg  hi^r  da 
ialmindelighed  snoet  dem  saaledes,  at  jeg,  efterhaanden 
som  de  skjære  igjennem,  kunde  dreie  dem  fastere  sammen. 


21. 

Cancer  recti.  —  Polypus  recti. 

Mine  Herrer! 

Jeg  viste  Dem  i  forrige  Time  en  Kone  med  en  lille 
cancrøs  Svulst  paa  Siden  af  anus;  efter  den  Tid  have  vi 
faaet  et  nyt  Tilfælde  af  den  samme  Sygdom,  men  denne- 
gang i  et  meget  fremrykket  Stadium. 

Det  er  en  Gaardmand  fra  Jylland,  omtrent  50  Aar 
gammel ,  som  er  kommet  herover  for  at  faae  nogle  „Tak- 
ker" tagne  bort;  han  fortalte  at  han  havde  været  fuldkommen 
rask  og  altid  nydt  et  fortrinligt  Helbred  indtil  han  for 
et  Aars  Tid  siden  mærkede  nogen  Vanskelighed  og  Smerte 
ved  Udtømmelsen  af  Urin  og  Fæces.  Urinladningen  blev 
dog  snart  igjen  naturlig,  men  han  angiver,  at  han  stadig 
har  havt  noget  Abnormt  ved  Defæcationen.  Først  havde 
han  stærke  tenesmi,  hvormed  der  jevnlig  afgik  Blod  og 
Sliim;  senere  tiltoge  Vanskelighederne  og  Excrementerne 
bleve  mindre,  uden  at  han  dog  kan  angive  deres  Form, 
navnlig  om  de  vare  flade  eller  cylindriske.  Endelig  be- 
gyndte Aabningen  at  afgaae  involuntært  og  nu  qvitterer 
han,  næsten  hele  Dagen  igjennem,  en  grødet  Masse  blandet 
med  seig  Sliim,  af  og  til  ogsaa  med  Blod. 

Han  har  endnu  et  temmelig  sundt  Udseende,  han  sover 
og  spiser  godt,  men  er  —  efter  eget  Sigende  —  ikke  saa 
corpulent,  som  han  tidligere  har  været. 

Ved  anus  sees  2  smaa  Svulster,  der  ligne  indolente 
Hæmorrhoidalknuder ;  imidlertid  er  det  dog  ikke  disse,  der 
uclgjøre  hans  egentlige  Sygdom,  men  ved  Explorationen  af 
rectum  mærker  man  strax,  at  den  Huulhed,  som  man 
pleier  at  føle  ligeover  anus,  mangler  fuldstændigt. 
Derimod  finder  man  der  nogle  haarcle  Masser,  hvori  man 
dog  kan  trykke  Fingeren  ind.  Opad  tiltager  Haardhedernes 
Mængde,  saaat  man  —  saa  høit  oppe,  som  man  netop  kan 
naae  med  Fingren  —  føler  en  ringformet,  fremstaaende 
Fortykkelse,  i  hvis  Midte  man  kan  presse  Fingerspidsen  ind. 
Diagnosen  cancer  er  altsaa  let  og  Sygdommen  indtager 
rectum  idetmindste  i  2V2  Tommes  Længde;  Undersøgelsen 
var  noget  smertelig  for  Patienten  og  den  explorerende 
Finger  er  bedækket  med  Blod  og  mucus,  saavelsom  med 
Fæcalmasse. 

Det  er  en  Sygdom,  som  De  vistnok  ville  faae  at  see 
flere  Gange  i  Deres  Praxis  og  som  vil  skaffe  Dem  megen 
Besvær;  ofte  vil  den  først  komme  under  Deres  Behandling 
efterat  Patienten  allerede  har  havt  den  i  lang  Tid  og  det 
er  saaledes  rimeligviis  Tilfældet  her,  thi  en  saa  stor  Dege- 
neration kan  næppe  være  udviklet  i  Løbet  af  eet  Aar. 
Men  Affectionen  viser  endeel  Forskjelligheder  efter  det 
Sted,  hvorfra  den  begynder;  hyppigst  udgaaer  den  fra  den 
allerøverste  eller  fra  den  allernederste  Ende  af  rectum  og 
udbreder  sig  først  efterhaanden  til  den  mellemliggende 
Deel;  hos  den  Kone,  vi  saae  i  sidste  Time,  var  cancer 
begyndt  lige  ved  anus  og  compliceret  med  betydelige  Smer- 

ter  og  spasmodiske  Contractioner,  og  det  kan  ogsaa  siges 
at  være  Regelen,  at  cancer  ved  selve  orificiuni  ani  foran- 
lediger meget  smertefulde  Tilfælde.  Begynder  derimod 
Sygdommen  ved  den  øverste  Ende,  kan  Patienten  nyde  en 
relativ  Sundhed  i  længere  Tid  og  det  er  først,  naar  cancer 
e*fterat  have  angrebet  hele  Længden  af  rectum,  er  naaet 
ned  til  orificium,  at  de  slemme  Complicationer  optræde. 

Hos  vor  Patient  mener  jeg  altsaa,  at  Lidelsen  er  be- 
gyndt ovenfra,  hvor  man  ved  Explorationen  ogsaa  føler 
Svulsterne  stærkest  udviklede;  den  er  rimeligviis  begyndt  i 
Nærheden  af  collum  vesicæ,  hvorfor  idetmindste  den  Om- 
stændighed kunde  tale,  at  han  for  et  Aar  siden  havde 
Urinbesværligheder.  Saa  er  den  voxet  nedad,  indtil  den 
har  naaet  saa  betydelige  Dimensioner,  at  hele  Huulheden  af 
rectum  føles  som  en  stiv,  haard,  knudret  Canal;  Digital- 
Undersøgelsen  har  da  allerede  lært  os,  at  den  mucøse 
Membran  maa  være  degenereret  i  hele  Længden  af  rectum, 
men  hvor  langt  strækker  Degenerationen  sig  udad  igjennem 
Væggen?  Det,  at  Fingren  baner  sig  Vei  opad  imellem 
knudrede  Haardheder  kan  finde  Sted,  blot  fordi  den  ind- 
vendige Flade  er  besat  med  cancrøse  Prominenser,  men 
vi  have  desuden  andre  Symptomer,  der  kunne  lede  os  i 
Bedømmelsen  af,  hvormeget  af  selve  rectunrs  Tykkelse  er 
afficeret. 

Her  er  jo  involontær  Afgang  af  Excrementer;  deraf 
kan  man  slutte,  at  der  næppe  mere  findes  noget  Muskel- 
lag, der  kunde  contrahere  sig  og  virke  som  en  Sphincter. 
Det  er  nu  en  aldeles  inert  Canal.  Man  kan  vist  ogsaa 
sige,  at  de  rectum  omgivende  Dele  ere  afficerede,  saaat 
Sygdommen,  der  nok  er  begyndt  indvendig  fra,  tilsidst  har 

angrebet  Cellevævet  udenom;  det  slutter  jeg  af  Svulstens 
Ubevægelighed,  thi  naar  man  hager  Fingeren  omkring  nogle 
af  de  prominerende  Knuder  og  prøver  paa  at  bevæge  dem, 
kunne  de  hverken  for&kydes  til  Siderne  eller  trækkes  nedad, 
hvilket  maatte  kunne  gjøres,  naar  Cellevævet  omkring 
rectum  var  naturligt.  Vi  have  rimeligviis  en  Sammenvox- 
ning  af  Svulsten  med  Forfladen  af  os  sacrum. 

I  hvilket  Forhold  staaer  den  dernæst  til  Urinorga- 
nerne? Fører  man  et  Catheter  ind  og  dreier  det  saaledes 
om,  at  Spidsen  af  det  vender  imod  den  bagerste  Væg  af 
vesica,  kan  man  tydelig  føle  denne  Spids  med  Fingeren  indført 
i  rectum.  Tykkelsen  af  det  mellemliggende  Lag  synes 
derfor  normalt  og  vesica  er  rimeligviis  ikke  draget  ind  med 
i  Degenerationen. 

Naar  man  taler  om  en  cancer,  som  er  forbundet  med 
Blødning,  kunde  det  synes  underligt,  at  en  saadan  kunde 
bestaae  i  flere  Aar,  uden  at  medføre  Døden  eller  ialtfald 
betydelige  Forstyrrelser  i  Patientens  Befindende;  ved  at 
betragte  vor  Patient  vilde  man  ikke  faae  nogen  Formod- 
ning om  at  han  leed  af  nogen  alvorligere  Affection.  Men 
i  Deres  senere  Praxis  ville  De  nok  erfare,  at  cancer  recti 
er  een  af  de  Sygdomme,  som  —  man  kunde  fristes  til  at 
sige:  destoværre  —  kunne  vare  i  mange  Aar;  naar  De 
første  Gang  consuleres  af  en  saadan  Patient,  ville  De  ofte 
finde  saa  betydelige  Svulster,  at  De  med  god  Grund  kunne 
antage,  at  de  ere  begyndte  for  flere  Aar  siden,  og  dog  vil 
man  see  ham  leve  maaskee  2 — 4 — 6  Aar  endnu.  Man 
maa  næsten  ønske  for  den  Syges  Skyld,  at  han  ikke  skal 
leve  saalænge,  thi  netop  naar  Sygdommen   fortsætter  sig 

igjennem  en  længere  Aarrække,  ville  Lidelserne  være  ganske 
overordentlige  i  den  sidste  Tid. 

Naar  man  altsaa  har  sagt,  at  cancrøse  Svulster  i 
Almindelighed  vare  mindre  maligne  naar  de  optraadte  i 
rectum  end  paa  de  fleste  andre  Steder  af  Legemet,  saa  er 
det  kun  at  forstaae  saaledes,  at  de  ikke  hurtigt  medføre 
nogen  lethal  Udgang,  thi  naar  vi  tage  Hensyn  til  Patien- 
tens Lidelser,  ere  de  i  høi  Grad  ondartede. 

Imidlertid  er  det  dog  ikke  i  alle  Tilfælde,  at  Sygdom- 
men er  saa  protraheret;  den  kan  jo  forløbe  paa  forskjel- 
lige  Maader.  Undertiden  gaae  de  Syge  til  Grunde  igjen- 
nem en  Hectik,  som  Følge  af  Ulcerationer,  Blødninger, 
Udtømmelse  af  Kræfterne,  men  hyppigere  skeer  det  ved  en 
tiltagende  Tillukning  af  hele  Lumen  af  rectum ,  en  Obsti- 
pation der  tilsidst  bliver  complet.  Naar  der  da  er  kom- 
met en  definitiv  Retention  af  fæces,  ophobes  de  ovenfor 
Stricturen  og  udspile  S  romanum;  denne  Udspiling  kan 
endog  gaae  saa  vidt,  at  vi  tilsidst  faae  en  Ruptur,  med 
deraf  følgende  peritonitis,  der  hurtigt  medfører  Døden. 
Endvidere  kan  peritonitis  ogsaa  opstaae  ved  en  Ulcera- 
tion  af  selve  Svulsten,  som  endelig  aabner  cavum  peritonæi. 
De  see  altsaa,  at  Døden  kan  indtræde  temmelig  hur- 
tigt under  visse  Forhold,  nemlig  naar  en  acut  forløbende 
peritonitis  slaaer  sig  til  Sygdommen,  men  dernæst  ogsaa 
som  Følge  af  de  forskjellige  operative  Indgreb,  man  har 
benyttet,  enten  disse  vare  mere  palliative  eller  mere  radi- 
cale  Operationer. 

Kunne  vi  for  vor  Patients  Vedkommende  have  nogen 
Formodning  om,  hvorledes  hans  Sygdom  vil  ende?  Natur- 
ligviis  er  han  udsat  for  alle  de  lethale  Udgange,  som  vi 

ovenfor  have  nævnet,  dog  kan  man  for  Øieblikket  vistnok 
udelukke  Tillukningen  som  Dødsaarsag,  idet  Excrementerne 
i  den  senere  Tid  ere  afgaaede  i  rigelig  Mængde,  skjøndt 
involontært.  En  peritonitis  ved  Gjennemulceration  er  der 
for  Tiden  heller  ikke  Udsigt  til,  da  Svulsten  endnu  ikke 
har  naaet  saa  højt  op ,  at  cavum  peritonæi  staaer  Fare 
for  at  aabnes;  en  Ruptur  af  flexura  coli  er  ligesaalidt  nær 
forestaaende. 

Hæmorrhagier  har  den  Syge  egentlig  ikke  havt,  ialt- 
fald  ikke  saadanne,  som  kunde  være  livsfarlige.  Vi  kunne 
derfor  foreløbig  maaskee  betragte  Hectiken  som  den  meest 
truende  Complication. 

Kunne  vi  nu  gjøre  Noget  for  ham,  da  han  er  reist 
herover  fra  Jylland  for  at  underkaste  sig  en  chirurgisk 
Behandling?  Ja!  det  er  ikke  Behandlingsmaader ,  der 
mangle,  thi  man  har  tilraadt  og  brugt  mange  forskjellige 
operative  Midler  for  Sygdommen.  Lad  os  kortelig  gjen- 
nemgaae  dem.  Vi  have  deels  den  radicale  Cuur,  der  na- 
turligviis  skulde  bestaae  i  Borttageisen  af  hele  det  syge 
Parti,  deels  den  palliative,  som  væsentlig  er  rettet  imod 
Tillukningen  af  rectum  og  imod  Smerterne.  Men  disse 
to  Symptomer  falde  for  en  Deel  sammen,  thi  Smerten 
har  især  sin  Oprindelse  fra  den  forhindrede  Udtømmelse  af 
Excrementer.  Baade  smerter  det  ham,  at  fæces  passere 
igjennem  den  syge  Canal  og  endnu  mere  lider  han  ved 
at  de  slet  ikke  passere  og  følgelig  udspile  de  ovenfor  lig- 
gende Intestinaldele. 

Som  de  bedste  palliative  Midler  maatte  man  derfor 
nævne  dem,  der  skaffe  Patienten  Afføring  og  af  dem  fore- 
komme mig  laxantia  at  være  at  foretrække.    Naar  man 

paa  den  Maacle  kan  formindske  Consistensen  af  Excremen- 
terne  og  bevirke  en  Contraction  af  colon,  som  skyder  hine 
ud  igjennem  rectum  uden  at  forvolde  den  Syge  altfor  me- 
gen Smerte,  vil  han  kunne  friste  en  taalelig  Tilværelse  i 
lang  Tid.  Derimod  er  jeg  ikke  nogen  stor  Ynder  af  de 
afførende  Midler,  der  applicerer  nedenfra,  jeg  mener  Injectioner 
enten  med  en  almindelig  Lavementsprøite  eller  med  Clyso- 
pompe.  Rigtignok  raade  cle  Fleste  til  at  skaffe  Patienten  Aab- 
ning  ved  gjentagne  daglige  Lavementer,  men  det  fore- 
kommer mig,  at  jo  mere  man  localt  irriterer  den  cancrøse 
Svulst,  desto  raskere  skrider  Ulcerationen  af  den  frem, 
saaat  jeg  hellere  undgaaer  Anvendelsen  af  dem.  Af  samme 
Grund  har  jeg  heller  ikke  nogen  Tro  til  Nytten  af  Dilata- 
tion af  rectum  ved  Bougier,  thi  rigtignok  vilde  den  Syge 
finde  en  temporær  Lindring  i  at  Canalen  udvidedes,  da 
man  baade  skaffede  Excrementerne  lettere  Afgang  og  igjen- 
nem det  dilaterede  Parti  kunde  føre  elastiske  Rør  op  i 
colon  til  at  injicere  og  udsprøite  denne,  men  samtidig  be- 
fordrer man  ligeledes  Ulcerationen. 

I  det  Hele  er  det  derfor  min  Mening,  at  man  skal  røre 
saa  lidt  som  mulig  ved  det  Syge;  jo  mere  man  kan  lade 
det  have  Ro,  desto  bedre,  og  hvis  man  kunde  opnaae,  at 
hverken  noget  fremmed  Legeme  nedenfra  eller  Excremen- 
terne ovenfra  kom  til  at  irritere  det  afficerede  Parti,  vilde 
Patienten  være  allerheldigst  stillet.  Men  er  det  muligt? 
Ja!  vi  have  netop  en  Operation,  som  er  istand  til  at  løse 
den  Opgave,  og  det  er  Callisen's  (eller  Amussat's)  Opera- 
tion: Colotomien.  Ved  at  anlægge  en  kunstig  anus  igjen- 
nem venstre  regio  lumbalis  ind  i  colon  descendens,  skaffe 
vi  rectum  fuldstændig  Ro  og  vi  høre  nutildags,  navnlig  fra 

England,  at  denne  Operation  udføres  overordentligt  hyppigt. 
Den  har  dog  endnu  ikke  fundet  Indgang  i  mange  andre 
Lande,  hvad  der  jo  let  forklares  af,  at  den  deels  er  i  sig  selv 
vanskelig  og  deels  medfører  en  høist  ubehagelig  —  man 
kunde  vel  sige  en  væmmelig  —  Lidelse  for  Patienten  i 
hele  Resten  af  hans  Liv.  Jeg  har  hverken  foretaget  den 
selv,  eller  seet  den  foretage,  men  jeg  kan  ikke  nægte,  at 
den  er  rationel,  naar  vi  betragte  den  fra  et  theoretisk 
Standpunct;  et  andet  Spørgsmaal  er  det,  om  der  ikke  prac- 
tisk  maa  gjøres  den  Indvending  imod  den,  at  den  er  altfor 
farlig,  thi  man  kan  næppe  svare  for,  at  den  ikke  skulde 
kunne  give  en  dødelig  peritonitis.  Maaskee  man  med  Tiden 
vil  blive  mindre  bange  for  at  forsøge  den,  naar  man  efter- 
haanden  har  faaet  mere  Øvelse  i  den  og  mere  Erfaring  for 
dens  Gavnlighed;  jeg  vilde  i  den  Henseende  minde  om,  og 
stille  den  ved  Siden  af,  Tracheotomien,  som  jo  har  noget 
lignende  Indicationer  og  som  i  de  senere  Aar,  efterat  den 
er  blevet  mere  almindelig,  har  givet  langt  bedre  Resultater 
end  forhen.  Men  der  er  paa  den  anden  Side  den  store 
Forskjel  imellem  de  to  Operationer,  at  Colotomien  besvæ- 
rer Patienten  for  hele  hans  Levetid  med  en  anus  arti- 
ficialis,  medens  Tracheotomi-Aabningen  for  det  Meste  er 
temporær  og  selv  om  den  blev  permanent,  dog  ikke  er  nær 
saa  piinlig  for  et  Menneske. 

Endelig  skulle  vi  omtale  den  radicale  Cuur:  Exstir- 
pationen  af  den  cancrøst  degenererede  rectum.  Det  var 
især  Lisfranc*)  i  Paris,  som  for  30 — 40  Aar  siden  tog 
Excisionen  i  Forsvar  og  udførte  den  mange  Gange;  hans 
Methode  bestod  i  2  semilunære  Incisioner,  een  til  høire  og 

*)  død  1847. 

een  til  venstre  Side  af  anus,  hvilke  gik  udenom  alt  det 
Cancrøse,  og  som  han  fortsatte  i  Dybden  opad,  indtil  han 
havde  dannet  en  heel  Cylinder,  der  strakte  sig  over  den 
øverste  Grændse  af  den  syge  Deel,  som  nu  exstirperedes 
i  eet  Stykke.  Af  Ulemper  ved  Lisfranc's  Operation  har 
man  først  Blødning,  som  kan  være  vanskelig  at  bekjæmpe, 
da  den  kommer  fra  en  Mængde  smaa  Arterier,  tildeels 
maaskee  liggende  dybt  inde.  Man  kan  ofte  have  Vanske- 
lighed ved  at  see  disse  blødende  Puncter,  og  endnu  større 
Vanskelighed  ved  at  faae  fat  paa  dem  og  standse  Blødnin- 
gen, saaat  der  undertiden  ikke  er  Andet  for  Lægen  at 
gjøre,  end  at  paaskynde  Operationen  og  naar  saa  det  An- 
grebne er  bortskaaret,  da  at  cauterisere  eller  tamponere 
hele  den  derved  dannede  Huulhed.  Disse  Hæmorrhagier 
ere  i  det  Hele  saa  betydelige,  saa  farlige,  at  man  alene 
af  den  Grund  kunde  betænke  sig  meget  paa  at  bruge 
Kniven. 

En  anden,  til  Operationen  medbestemmende  Omstæn- 
dighed er,  om  rectum  er  mobil.  Hvis  den  endnu  er  det 
og  hvis  Cellevævet  i  Omfanget  ikke  er  angrebet,  altsaa 
heller  ikke  har  fæstet  den  til  de  nærmeste  Dele,  vil  det 
være  langt  lettere  at  excidere  det  Cancrøse,  fordi  man  da 
kan  trække  det  ned  med  Instrumenter  efterhaanden  som 
man  dissekerer  det  mere  og  mere  løst. 

I  den  nyere  Tid  har  man  forøvrigt  atter  begyndt  at 
udføre  Excisionen  noget  hyppigere  og  man  har  troet,  at 
Udførelsen  kunde  blive  baade  lettere  og  mindre  livsfarlig  ved 
at  anvende  andre  Midler  til  Operationen  end  Kniven ;  saaledes 
har  man  villet  benytte  deels  Chassaignac's  Ecraseur,  deels 
Cauterisation  (enten   ved   det   galvaniske   eller   ved  Pa- 

quelin's  Cauterium).  Hvad  der  ogsaa  kande  lette  Exstir- 
pationen  var  at  combinere  den  med  den  af  Verneuil  anbe- 
falede rectotomia,  som  bestaaer  i  at  man,  for  at  faae  bedre 
Plads,  først  gjennemskjærer  hele  Partiet  fra  anus  til  os 
coccygis  i  linea  media. 

Et  meget  væsentligt  Hensyn  ved  disse  Operationer  er, 
at  man  undgaaer  at  aabne  peritonæum.  De  erindre,  at 
Længden  af  rectum  hos  et  voxent  Menneske  er  omtrent 
7  Tommer  og  og  at  den  falder  i  3  Dele.  Den  øverste 
Deel,  som  udgjør  omtrent  Halvdelen,  er  omgivet  al  peri- 
tonæum, den  midterste  Portion,  som  ligger  bag  vesica, 
beklædes  derimod  kun  paa  sin  forreste  Flade  —  endelig 
har  den  nederste  Deel,  som  gaaer  fra  prostata  bagtil  og 
nedad,  slet  intet  peritonæalt  Overtræk.  Skal  man  derfor 
gaae  saa  høit  op  for  at  borttage  Svulsten,  at  man  kan 
komme  til  at  aabne  cavum  peritonæi,  maa  dette  betragtes 
som  en  Contraindication.  Altsaa  omtrent  2 — 3  Tommer  kan 
man  vel  fjerne,  uden  at  den  nævnte  Complication  indtræder, 
men  saadanne  Uheld  ere  ikke  indtrufne  saa  ganske  sjel- 
dent,  endog  for  udmærkede  Operatører.  Jeg  har  saaledes 
seet  det  hos  Maisonneuve  i  Paris. 

Har  man  derimod  nogle  smaa  cancrøse  Svulster,  som 
sidde  lige  ved  anus,  vil  man  naturligviis  kunne  bortskjære, 
bortklippe  eller  bortcauterisere  dem  uden  at  udsætte  sig 
for  nogen  Fare  af  den  Art,  men  De  maae  alligevel  erindre, 
at  selv  om  Operationen  i  Øieblikket  ikke  er  livsfarlig,  kan 
den  dog  blive  det  ved  sine  Følger.  Venerne  paa  dette 
Sted  blive,  som  jeg  allerede  tidligere  har  gjort  Dem  op- 
mærksom paa,  hyppigt  Sæde  for  phlebitis  og  kunne  for- 
aarsage  en  purulent  Infection;  desuden  er  der  een  Fare 

endnu  for  Patienten,  nemlig  at  alle  Excrementerne  passere 
—  efter  Exstirpationen  —  igjennem  en  Canal,  som  kan 
siges  at  være  gravet  ud  i  Cellevævet  og  dette  gjennemsives 
let  af  fæcale  Vædsker,  som  kunne  foraarsage  en  gangrænøs ' 
Phlegmone  og  generelle  putride  Tilfælde;  en  Patient,  som 
jeg  for  en  Deel  Aar  siden  saae  Nélaton  operere,  døde  af 
den  Grund. 

Det  er  tildeels  for  at  afværge  denne  Fare,  at  man 
har  raadet  at  benytte  den  „galvaniske  Kniv"  eller  at  trække 
den  øverste  Deel  af  rectum  saa  langt  ned,  at  den  kunde 
fæstes  til  anus;  men  under  alle  Omstændigheder  forekom- 
mer Exstirpationen  af  et  større  Parti  af  rectum  mig  at 
være  et  utilfredsstillende  operativt  Indgreb  og  ligesom  jeg 
endnu  aldrig  har  kunnet  beslutte  mig  til  at  udføre  den, 
saaledes  vil  jeg  heller  ikke  tænke  paa  at  foretage  den  hos 
vor  Patient. 

Efter  hvad  jeg  nu  her  har  udviklet  for  Dem  idag  om 
det  foreliggende  Tilfælde,  ville  De  altsaa  indsee,  at  jeg  be- 
tragter cancer  recti  næsten  som  et  noli  me  tangere.  Det 
er  efter  min  Anskuelse  en  trøstesløs  Sygdom,  som  for- 
værres ved  hver  local  Behandling  og  som  egentlig  kun  har 
een  Indication:  at  lindre  Tilstanden  saa  godt  som  muligt. 

I  Modsætning  til  den  forrige  Patient,  der  havde  en 
Svulst,  som  jeg  antager  for  inoperabel,  kan  jeg  her  vise 
Dem  en  Kone,  som  ogsaa  er  kommet  ind  for  at  opereres 
for  en  Tumor  recti,  men  hvis  Sygdom  er  af  en  ganske  an- 
den Beskaffenhed  og  Prognose.  Hun  er  omtrent  40  Aar 
gammel  og  har  i  de  senere  Aar  jævnlig  liidt  af  temmelig 
betydelige  Blødninger  per  anum,  men  er  forøvrigt  ret  vel; 

ialmindelighed  vil  man  tænke  paa  Hæmorrhoidalsvulster 
eller  paa  en  cancer,  naar  en  ældre  Person  klager  over 
Blodafgang  fra  rectum,  og  en  saadan  Diagnose  a  priori  vil 
ogsaa  for  det  Meste  vise  sig  rigtig. 

Her  have  vi  dog  et  Tilfælde,  hvor  Grunden  er  en 
anden,  nemlig  en  Polyp,  hvad  der  i  hendes  Alder  er  en 
stor  Sjeldenhed;  hos  Børn,  navnlig  i  de  første  Børneaar,  er 
Sygdommen  ingenlunde  sjelden,  og  naar  vi  consuleres  for 
Blødninger  fra  anus  hos  et  Barn,  kunne  vi  næsten  forud 
formode  Tilstedeværelsen  af  en  polypøs  Svulst,  men  dat  er 
aldeles  exceptionelt  at  træffe  det  hos  Ældre. 

Hvad  forstaae  vi  da  ved  en  Polyp  i  rectum?  Ved  at 
omtale  Sygdommen  i  Næsen  i  en  tidligere  Forelæsning 
sagde  jeg  Dem,  at  Polyper  er  et  generelt  Udtryk  for  de 
Svulster  i  mucøse  Caviteter,  som  tendere  til  at  antage  en 
petiolat  Form,  men  at  de  i  anatomisk  Henseende  kunne 
være  meget  forskjellige,  og  at  Hovedformerne  vare  de 
mucøse  (eller  vesiculære)  —  de  fibrøse  —  og  de  cancrøse. 
Men  desuden  findes,  som  jeg  sagde  Dem  dengang,  endnu 
en  Art  Polyper,  nemlig  de  glandulære  eller  Adenomerne; 
i  Næsens  Huulhed  ere  de  ikke  almindelige,  derimod  udgjøre 
de  det  store  Fleertal  af  dem,  der  træffes  i  rectum  og  have 
hyppigt  en  meget  udtalt  petiolat  Form,  saaat  de  endog 
kunne  være  fæstede  til  en  tynd  Stilk  af  en  Tommes  Længde 
eller  mere :  Stilken  er  ofte  kun  af  en  Strikkepinds  Tykkelse, 
og  selve  Svulsten,  som  er  rød,  lappet,  blød  som  et  Lipom, 
kan  bedst  sammenlignes  med  et  Jordbær,  baade  i  Henseende 
til  Udseende  og  Størrelse. 

I  det  Hele  have  de  en  benign  Characteer,  recidivere 
sjeldent  og  kunne  med  stor  Lethed  fjernes,  men  naar  de 

findes  hos  gamle  Folk,  er  Prognosen  dog  maaskee  lidt 
mindre  god,  idet  de  —  ligesom  jeg  har  sagt  Dem,  da  jeg 
talte  om  Polyadenomerne  i  Ansigtet  —  ved  en  stærkere 
Udvikling  af  det  epitheliale  Væv,  gaae  over  til  at  blive 
Epitheliomer  (Broca).  Jeg  har  eengang  hos  en  ældre 
Mand  borttaget  en  saadan  Polyp,  af  Størrelse  som  en 
Valnød,  hængende  fast  ved  en  Stilk,  saa  tynd  som  et 
Seglgarn,  og  5—6  Aar  efter  saae  jeg  ham  igjen;  da  havde 
han  en  sessil,  haard  Tumor  paa  det  samme  Sted,  han  leed 
af  stærke  Smerter,  var  meget  emacieret  og,  da  jeg  antog 
Sygdommen  for  at  være  cancrøs,  prøvede  jeg  ikke  paa  at 
exstirpere  den. 

Explorationen  igjennem  rectum  vil  ialmindelighed  strax 
oplyse  os  om  Sygdommens  Natur,  idet  vi  lige  indenfor 
anus  træffe  paa  en  rund,  blød  Svulst,  som  glider  bort 
for  Fingren  saasnart  man  forsøger  paa  at  fatte  den;  den 
er  i  høi  Grad  mobil  paa  Grund  af  den  tynde  lange  petio- 
lus,  og  derfor  kan  den  undertiden  under  Defæcationen 
komme  heelt  frem  udenfor  orificiuni  ani,  men  trækker  sig 
for  det  Meste  tilbage  igjen.  Stilkens  Udgangspuuct  kan 
være  tæt  indenfor  anus  eller  1 — 2  Tommer  oppe  i  rectum; 
her  vil  jeg  jugere  Insertionsstedet  til  at  være  omtrent  IV2" 
oppe  i  rectum  paa  dennes  Forflade;  og  Svulsten  er  omtrent 
som  et  stort  Kirsebær. 

En  Polyp,  som  sidder  lige  indenfor  anus  er  meget  let 
at  fjerne;  man  kan  torqvere  åen  indtil  Stilken  er  revet 
over  eller  binde  en  almindelig  Ligaturtraad  omkring  denne 
og  klippe  af  nedenfor;  sidder  den  derimod  høit  oppe,  kan 
det  være  lidt  vanskeligere,  navnlig  fordi  Svulsten  pleier  at 
være  saa  bevægelig  at  man  har  Besvær  med  at  holde  den 

fast,  og  fordi  man  ikke  godt  kan  føre  en  blød  Traad  op 
om  Stilken.  Jeg  har  derfor  tænkt,  her  at  bruge  en  Slynge 
af  tykkere  Staaltraad,  som  lettere  kan  bringes  ovenfor 
Svulstens  Udspring  og  saa  snoe  den  sammen. 

De  saae,  mine  Herrer,  at  Exstirpationen  gik  langt 
nemmere  end  jeg  havde  antaget;  jeg  fik  fat  paa  Svulsten 
og  trak  den  heelt  ud  af  anus,  saaat  jeg  kunde  binde  en 
simpel  Traad  om  den  tynde  Stilk  og  derefter  klippe  den 
over.  Svulsten  ligner  meest  et  Morbær  af  Form  og  er 
næsten  saa  mørkerød  som  denne  Frugt. 


22. 


Orchitis  chronica.  —  Fungus  benignus.  — 
Orchitis  suppurans.  —  Hæmatocele. 

Mine  Herrer! 

Jeg  skal  idag  vise  Dem  nogle  Patienter  med  Sygdomme 
i  scrotum,  og  den  første  af  dem  see  De  her.  Det  er  en 
Mand  imellem  40  og  50  Aar,  af  sundt  og  kraftigt  Udseende, 
men  han  har  en  betydelig  Svulst  i  scrotum,  hvorfor  han  er 
indkommet  paa  Hospitalet  for  nogen  Tid  siden.  Vi  finde 
da,  at  Svulsten  har  sit  Sæde  i  begge  Sider  af  scrotum,  men 
raphe,  der  normalt  skulde  indtage  Midtlinien,  er  her  skudt 
over  til  høire  Side  og  viser  os  altsaa,  at  høire  Halvdeel  er 
mindst.  Integumenterne  føles  af  naturlig  Consistens,  men 
indenfor  dem  træffer  man  en  ujevn,  lidt  knudret,  haard 
tumor,  eller  rettere  to,  een  i  hver  Halvdeel,  aldeles  adskilte 
fra  hinanden;  desuden  sees  der  paa  Forfladen  af  den  ven- 
stre en  Aabning  af  en  Ærts  Størrelse,  og  derigjennem 
skyder  en  lille  Prominens  sig  frem,  som  nærmest  kunde 
sammenlignes  med  Granulationsvæv. 

I  gamle  Dage  vilde  man  nu  vistnok  strax  have  diagno- 
sticeret en  Cancer  og  som  Følge  deraf  have  foretaget  en 
Exstirpation ;  men  en  saadan  Diagnose  vilde  være  feil.  Der 
findes  jo  nemlig  en  Svulst  i  begge  Sider,  og  dette  taler 

allerede  imod  en  Cancer,  da  denne  Sygdom  yderlig  sjeldent 
træffes  i  begge  testes.  Dernæst  angiver  Patienten,  at  Svul- 
sten er  begyndt  for  5  Aar  siden  og  at  den  er  opstaaet 
efter  et  Slag;  hvis  dette  er  correct,  hvad  der  vel  ikke  er 
Grund  til  at  betvivle,  saa  taler  det  ogsaa  imod  en  cancrøs 
Degeneration,  da  der  ellers  vilde  være  indtraadt  betyde- 
ligere Tilfælde  som  Følge  deraf,  og  desuden  seer  han  al- 
deles ikke  cachectisk  ud.  Aabningen  i  scrotum  har  tid- 
ligere været  tilstede,  har  derpaa  lukket  sig  og  er  nu  brudt 
op  igjen;  dette  taler  ligeledes  imod  en  Cancer. 

Hvilken  Slags  Svulst  have  vi  da  her  for  os?  Det  er 
vistnok  en  chronisk  orchitis.  De  vide,  m.  H.,  at  det  er 
en  Sygdom,  hvis  Existens  man  snart  villig  har  antaget, 
snart  næsten  heelt  forkastet.  A  priori  er  der  jo  Intet 
iveien  for  at  admittere  en  chronisk  Form  af  orchitis,  lige- 
saagodt  som  af  enhver  anden  local  Inflammation;  ikke 
destomindre  nægtede  en  Mængde  Chirurger  for  en  Snees 
Aar  siden  nogensinde  at  have  seet  et  Tilfælde  af  reen  chro- 
nisk orchitis;  Nélaton  betvivlede  saaledes  meget  dens  Til- 
værelse og  jeg  har  mange  Gange  hørt  ham  sige,  at  den 
idetmindste  maatte  være  een  af  de  allersjeldneste  Syg- 
domme, da  han  i  sin  udbredte  Praxis  ikke  traf  Exempler 
paa  den. 

,  Det  kommer  da  an  paa,  hvad  man  vil  forstaae  ved 
dette  Ord;  at  en  acut  orchitis  kan  trække  i  Langdrag,  og 
altsaa  blive  chronisk,  vil  Ingen  benægte,  men  det  er  den 
essentielle  chroniske  Form,  som  der  er  gjort  Indsigelse 
imod,  idet  man  paastaaer,  at  det  der  kaldes  en  chronisk 
er  en  tuberculøs  eller  en  syphilitisk  Affection  af  testis. 
Jeg  troer  dog  at   man  bør  antage  en  simpel  chronisk 


240 


orchitis;  en  saadan  angriber  sædvanlig  sunde  Personer  i 
den  voxne  Alder  og  kan  ofte  henføres  til  et  Trauma;  den 
kan  opstaae  fra  sin  første  Begyndelse  som  en  chronisk, 
temmelig  indolent  Svulst,  der  saa  voxer  lidt  efter  lidt  og 
bliver  efterhaanden  haardere  af  Consistens,  saaat  den  om- 
trent er  at  føle  paa  som  en  scirrhus,  hvilken  Degeneration 
saagodtsom  aldrig  findes  i  testis.  Senere  kan  der  nu  komme 
en  Aabning  ind  til  selse  testis  og  Fremskydning  af  en  halv- 
fast Masse,  den  saakaldte  fungus  benignus.  Denne  Proces, 
som  først  er  beskrevet  i  Begyndelsen  af  dette  Aarhundrede 
af  engelske  Læger,  A.  Cooper,  Lawrence  og  senere  Curling, 
gaaer  for  sig  paa  den  Maade,  at  Exsudatet  tiltager  mere 
og  mere,  endelig  kommer  heelt  ud  til  tunica  albuginea, 
denne  emollieres,  der  kommer  et  Gjennembrud  af  den, 
Integumenterne  perforeres  ogsaa  og  nu  skyder  en  Deel  af 
testis  sig  ud  af  Aabningen.  Den  fremskudte  Masse  kan 
voxe  og  udbrede  sig  som  en  Champignon,  en  Svamp  (fun- 
gus) —  hvorved  tilsidst  hele  Substansen  af  testis  kan  gaae 
bort  og  tunica  albuginea  bliver  tom. 

Men  hvorfor  skulde  vi  nu  ikke  antage,  at  det  her  var 
frembragt  enten  ved  en  gummøs  eller  en  tuberculøs  tumor, 
som  var  emollieret?  Hvad  Syphilis  angaaer,  da  benægter 
han  det  bestemt,  eg  der  er  ialtfald  intet  syphilitisk  Symp- 
tom at  opdage  paa  noget  andet  Sted  af  Legemet.  Kunde 
det  da  maaskee  være  en  tuberculøs  Affection?  Denne  viser 
sig  vistnok  ved  Svulst.  Emollition  og  Perforation  og  er 
langtfra  sjelden,  men  den  udgaaer  som  oftest  fra  epididymis 
og  begynder  her  med  enkelte  smaa  haarde  Knuder,  der 
nieest  ligne  de  Indurationer,  der  kunne  blive  tilbage  efter 
en  gonorrhoisk  epididymitis ;  der  komme  ialmindelighed  flere 

adskilte  Haardheder  med  kortere  eller  længere  Tids  Mellem- 
rum, de  emollieres  successivt  og  udtømme,  naar  de  bryde 
igjennem  Huden,,  lidt  puriform  Vædske,  hvorefter  Perfora- 
tionsaabningen  pleier  at  blive  fistuløs  og  bolde  sig  ufor- 
andret i  lang  Tid,  men  kan  dog  tilsidst  lukkes  spontant. 
Derved  er  Patienten  dog  ikke  helbredet,  fordi  den  ene 
tuberculøse  Absces  følger  efter  den  anden,  og  ofte  angribes 
begge  testes  paa  samme  Maade. 

Her  have  vi  derimod  en  eensformig,  noget  ujevn  Svulst, 
som  mere  indtager  testis  end  epididyrnis,  som  ikke  frem- 
byder de  eiendommelige,  nøddestore,  discrete  „Knuder", 
som  heller  ikke  er  efterfulgt  af  en  purulent  Fistel  og  kort- 
sagt snarere  har  Characteren  af  en  generel,  bilateral  Intu- 
mescens  end  af  flere  tumores.  Desuden  er  her  et  negativt 
Tegn,  idet  jeg  ved  Explorationen  igjennem  rectum  ikke 
opdager  noget  Sygeligt  i  Regionen  af  prostata,  og  det  er 
Noget,  som  Erfaringen  har  viist,  at  en  Tuberculose  af  epi- 
didymis meget  almindeligt  compliceres  med  en  lignende 
Affection  ved  vesiculæ  seminales. 

Jeg  troer  derfor  at  vi  have  en  temmelig  godartet  Syg- 
dom, idetmindste  at  den  ikke  medfører  Fare  for  Patientens 
Liv;  derimod  er  den  meget  langvarig  og  vil  endog  næppe 
kunne  helbredes  fuldstændigt.  Vi  kunne  deels  anvende 
indvendige,  deels  udvendige  Midler;  Patienten  har  ligget 
her  paa  Afdelingen  eengang  tidligere,  for  lidt  over  et  Aar 
siden,  da  brugte  jeg  en  Jodbehandling,  men  han  lod  sig 
udskrive  efter  et  Par  Ugers  Forløb  uden  at  Curen  havde 
bevirket  nogen  synderlig  Forandring  i  hans  Tilstand;  nu 
har  jeg  begyndt  —  efter  engelsk  Maneer  —  at  give  ham 
Sublimat,  og  jeg  synes  at  den  venstre  testis  er  blevet  lidt 

mindre,  høire  er  derimod  vistnok  ikke  forandret.  Forrige 
Gang  brugte  jeg  i  nogen  Tid  Compression  med  Heftplastre, 
men  da  den  ikke  kunde  taales,  fordi  den  fremkaldte  Exco- 
rationer,  fik  jeg  ikke  nogen  Virkning  at  see  af  den;  jeg  vil 
heller  ikke  gjøre  noget  nyt  Forsøg  med  denne  Methode, 
men  prøve  nogle  af  de  andre  udvendige  Midler,  som  man 
har  anbefalet,  for  at  faae  hævet  den  fortsatte  Udskydning 
af  Substansen  af  testis,  thi  den  ovenomtalte  ..fungus"  er 
ikke  andet  end  tubuli  seminiferi  med  emollierede  Exsudater. 
Man  har  deels  brugt  at  skjære,  klippe  eller  cauterisere  den 
fimgøse  Masse  bort,  deels  har  man  forsøgt  at  hindre  dens 
videre  Udvikling  ved  at  lukke  Granulationen  inde.  Det  er 
Syme's  Methode  og  bestaaer  i,  at  man  dissekerer  Huden 
løs  i  Omfanget  af  Perforationen ;  den  derved  dannede  Lap 
trækkes  da  over  den  fremskydende  tumor  og  syes  fast. 
naar  man  har  faaet  hele  fungus  bedækket.  Hvis  denne 
plastiske  Operation  lykkes,  kan  man  derved  holde  den  fun- 
gøse  Prominens  inde  og  hindre  det  fortsatte  Tab  af  testis- 
Substans.  Imidlertid  vil  jeg  for  Øieblikket  nøies  med  at 
cauterisere  ved  Hjælp  af  Chlorzink.  da  det  dog  muligen 
kunde  være  tilstrækkeligt  til  at  faae  Saaret  cicatriseret. 

Jeg  har  dernæst  en  Patient  at  vise  Dem.  som  ogsaa 
har  en  Sygdom  i  testis  med  en  Aabning  igjennem  scrotum; 
men  det  er  dog  et  heelt  forskjelligt  Forhold  fra.  hvad  vi 
fandt  i  det  forrige  Tilfælde,  men  det  er  heller  ikke  en 
Cancer.  Her  er  en  betydelig  Forstørrelse  af  venstre  Side 
ai  scrotum.  og  paa  dens  forreste  udvendige  Flade  sees  et 
Substanstab  igjennem  Integumenterne.  omtrent  saa  stort 
som  en  Krone;  denne  Aabning  er  dækket  af  Granulationer 


243 


og  ved  Tryk  i  Omfanget  udflyder  en  stor  Mængde  godt 
Pus  af  den. 

Patienten,  en  ældre  Mand  paa  64  Aar,  har  været  her 
i  en  Maaned;  han  kom  ind  med  en  retentio  urinæ,  vesica 
var  stærkt  udspændt  og  han  havde  betydelige  tenesmi; 
allerede  i  lang  Tid  havde  han  bemærket,  at  Urinstraalen 
stadig  blev  mindre  og  svagere,  og  endelig  indtraadte  der 
en  fuldstændig  Standsning  af  Urinen  kort  før  hans  Ind- 
læggelse. En  tilkaldt  Læge  indførte  et  Catheter,  men  fik 
først  Urinen  udtømt  efter  gj  en  tagne  Forsøg  og  efterat  der 
var  udflydt  en  stor  Mængde  Blod  af  urethra;  da  Cathetri- 
sationen  vedblev  at  være  lige  vanskelig  og  da  han  fik  hef- 
tige Smerter  med  Svulst  i  venstre  Side  af  scrotum,  indlagdes 
han  her. 

Efter  Patientens  Alder  maatte  man  formode  en  Hyper- 
trophi  af  prostata,  og  der  var  da  stor  Sandsynlighed  for, 
at  vedkommende  Læge  havde  med  Catheteret  dannet  en 
falsk  Vei,  hvoraf  fulgte  først  Blødning  per  urethram,  der- 
paa  tiltagende  Vanskelighed  ved  at  indbringe  Catheteret  de 
næste  Gange  og  endelig  en  Svulst  i  den  ene  Halvdeel  af 
serotum,  hvilket  vi  altsaa  vilde  kalde  en  urethral  orchitis. 
Da  vi  undersøgte  ham  ved  Indlæggelsen,  opdagedes  ved 
Exploration  igjennem  rectum  en  meget  forstørret  prostata, 
hvorved  altsaa  den  Deel  af  Diagnosen  bekræftedes;  dernæst 
fandtes  venstre  Side  af  scrotum  tiltaget  i  Volumen,  saaat 
Svulsten  omtrent  var  af  et  Gaaseægs  Størrelse,  men  den 
viste  sig  ingenlunde  som  en  almindelig  urethral  epididy- 
mitis,  thi  iDtegumenterne  vare  mørkerøde,  ømme,  pastøse, 
kortsagt  af  phlegmonøst  Udseende,  og  paa  det  Punct,  hvor 
vi  nu  finde  den  store  Aabning,  var  der  et  halvfluctuerende 

Parti;  Svulsten  hidrørte  naturligviis  ikke  alene  fra  de  ud- 
vendige Bedækninger,  men  beroede  tillige  paa  en  Volumen- 
forøgelse af  de  indeholdte  Dele,  uden  at  man  bestemt  kunde 
skjelne  imellem  testis  og  epididymis.  Ialtfald  var  det  sik- 
kert, at  vi  ikke  havde  den  almindelige  Hævelse  af  epidi- 
dymis, thi  selve  testis  var  vistnok  i  langt  høiere  Grad 
svullen  eller  udgjorde  maaskee  endog  alene  hele  Svulsten. 

Ved  at  indbringe  et  Catheder  syntes  dette  at  stoppe 
allerede  i  den  bageste  Deel  af  pars  penis,  saaat  man 
kunde  komme  til  at  tænke  paa  en  Strictur  her,  men 
ved  at  dreie  Snabelen  til  clen  ene  Side,  passerede  det  dog 
igjennem  den  tilsyneladende  Coarctation  og  mødte  kun 
nogen  Hindring,  da  man  naaede  til  prostata;  imidlertid 
lykkedes  det  at  føre  det  heelt  ind  i  vesica  og  Urinen  ud- 
tømtes uden  at  der  indtraadte  nogen  Blødning.  Grunden 
til  den  første  Standsning  var  aabenbart  kun  en  Deviation 
af  urethra  og  beroede  paa,  at  den  betydelige  Svulst  af 
venstre  Halvdeel  af  scrotum  havde  trykket  urethra  noget 
over  mod  høire  Side.  Det  er  ikke  ualmindeligt,  at  man 
møder  nogen  Modstand  i  saadanne  Tilfælde;  ved  store 
Hydroceler  ville  De  f.  Ex.  ofte  træffe  det,  og  jeg  vil  der- 
for bede  Dem  erindre  dette  Forhold,  for  at  De  ikke  skulle 
lade  Dem  narre  deraf  og  troe,  at  der  er  en  Strictur; 
man  kan  da  maaskee  forledes  til  at  prøve  tynde  Bougier 
for  at  komme  igjennem  det  supponerede  snævre  Sted,  me- 
dens tvertimod  et  almindeligt  tykt  Catheter  netop  føres 
lettere  igjennem,  naar  man  blot  passer  at  lade  det  følge 
med  Bøiningen  af  urethra. 

Urinretentionen  var  altsaa  hævet,  men  vi  havde  endnu 
den  phlegmonøse  Hævelse  i  scrotum ;  hvad  havde  foran- 

lediget  den?  I  de  19  af  20  Tilfælde,  naar  der  af  urethral 
Aarsag  opstaaer  en  inflammatorisk  Lidelse  i  scrotum,  er 
det  en  epididymitis,  som  ikke  suppurerer,  men  resolveres 
efter  kortere  eller  længere  Tid,  i  Gjennemsnit  vel  i  omtrent 
3  Uger,  saaledes  at  der  efter  den  Tid  kun  findes  enkelte 
haardere,  men  indolente  „Knuder"  i  epididymis,  især  i 
dennes  cauda.  Disse  Reciduer  have  kun  Betydning  for 
Udtømmelsen  af  semen,  idet  —  som  Gosselin  har  beviist  — 
denne  ikke  kan  foregaae  ved  Copulationen,  saalænge  Indu- 
rationerne  ere  tilstede,  fordi  vas  deferens  ikke  er  permea- 
bel, men  Patienten  vil  forøvrigt  ikke  have  nogen  Ulempe 
deraf  og  vil  kunne  gaae  omkring  uden  Smerte  eller  Gene, 
og  efter  nogle  Maaneders  Forløb  ere  for  det  Meste  Haard- 
hederne  heelt  svundne;  men  hos  vor  Patient  maatte  der, 
efter  hvad  Undersøgelsen  viste  os,  vistnok  være  Suppura- 
tion.  Jeg  gjorde  ogsaa,  kort  efter  Indlæggelsen,  en  In- 
cision,  hvorigjennem  udflød  en  stor  Mængde  Pus,  hvilket 
syntes  at  ligge  i  en  aflukket  Huulhed  i  tunica  vaginalis 
propria;  det  er  denne  Incision,  som  efterhaanden  har  for- 
størret sig  og  nu  sees  som  en  betydelig  Aabning.  Hvor 
Suppurationen  oprindeligt  har  dannet  sig,  er  dog  ikke 
ganske  klart,  om  vi  enten  skulle  antage  at  det  er  en  Absces 
i  testis,  som  efter  et  Gjennembrud  af  tunica  albuginea 
bar  udtømt  sig  ind  i  et  Parti  af  tunica  vaginalis  propria, 
eller  at  det  har  været  en  primær  suppurativ  vaginalitis  paa 
Grund  af  den  meget  intense  Inflammation  i  testis.  Efter 
det  tynde  Lag  at  dømme,  som  bedækkede  Pusansamlingen, 
maa  jeg  formode,  at  denne  laae  udenpaa  tunica  albuginea, 
da  den  blev  aabnet,  men  Huulheden  var  heelt  granulerende, 
saaat  man  ikke  kunde  afgjøre  hvad  der  dannede  Abscessens 

Vægge.  Jeg  er  dog  meest  tilbøielig  til  at  antage  en  suppu- 
rativ  orchitis.  og  hvad  det  navnlig  kommer  an  paa  for  mig 
er.  at  jeg  vil  udhæve  det  Exceptionelle  i.  at  en  urethral 
orchitis  ender  med  Suppuration.  Detts  skeer  næsten  aldrig 
ved  en  Gonorrhoe.  derimod  har  jeg  oftere  seet  det.  naar 
den  urethraie  Aarsag  er  et  vulnus  eller  en  Dilaceration ; 
saaledes  kan  det  komme  efter  en  falsk  Vei  i  prostata  eller 
efter  en  Urethrotomi  (stricturotomia)  eller  endelig  efter 
Lithotomier.  Hvis  De  altsaa  efter  saadanne  Traumata 
finde  en  inflammatorisk  Hævelse  i  scrotum  og  især  naar 
De  tillige  finde  betydeligt  Oedem  i  Integumenterne,  da 
maae  De  altid  befrygte  en  Suppuration. 

Nu  have  vi  da  faaet  Forklaring  af  Hævelsen  i  scro- 
tum og  den  store  Aabning,  men  De  indsee  da  ogsaa.  m.  H., 
at  jeg  havde  Ret  til  at  sige.  at  de  to  Tilfælde,  jeg  har 
fremstillet  for  Dem  idag.  maaskee  kunne  ved  en  overfladisk 
Betragtning  ligne  hinanden,  men  dog  ere  høist  forskjellige 
i  deres  Væsen.  Den  første  Patient  havde  en  chrouisk  or- 
chitis med  Perforation  igjennem  Huden  og  en  fungus  be- 
nignus.  den  sidste  derimod  en  acut  orchitis  med  en  Suppu- 
ration, der  vil  forløbe  paa  samme  Maade  som  ved  en  al- 
mindelig Absces  og  læges  uden  at  compliceres  med  en 
fremskydende  fungus. 

Den  tredie  Patient,  som  vi  skulle  betragte  idag.  er 
maaskee  Mange  af  Dem  bekjendt,  da  han  allerede  i  en 
Maaneds  Tid  har  ligget  paa  den  medicinske  Afdeling. 
Imidlertid  har  man  tilkjendegivet  ham,  at  hans  medicinske 
Sygdom  vistnok  var  incurabel  eller  ialtfald  at  den  var  saai 
chronisk,  at  den  ikke  egnede  sig  til  en  Behandling  paa 

dette  Hospital,  saaat  han  af  den  Grund  maatte  vente  snart 
at  blive  udskrevet. 

Patienten,  som  er  en  Arbeidsmand,  mellem  30  og  40 
Aar,  var  altsaa  oprindelig  indlagt  for  en  Paralyse  eller 
rettere  en  Paraplegie;  det  er  dog  ikke  om  denne,  jeg  nu 
vil  tale,  men  derimod  om  en  anden  Sygdom,  han  lider  af, 
og  paa  Grund  af  hvilken  han  er  overflyttet  paa  vor  Af- 
deling for  at  underkastes  en  chirurgisk  Behandling.  Han 
fik  for  nogle  Aar  siden  en  lille  Svulst  i  venstre  Side  af 
scrotum.  men  har  saagodtsom  ikke  ændset  den;  først  i  den 
sidste  Tid  er  den  begyndt  at  voxe  og  har  nu  naaet  et  saa 
stort  Volumen,  at  den  volder  ham  en  Deel  Gene.  De  see 
her,  at  den  er  aflang  og  af  en  betydelig  Størrelse,  omtrent 
5"  i  Længden.  Den  findes  i  scrotums  venstre  Deel,  men 
strækker  sig  ikke  op  til  canalis  ingvinalis ;  den  har  sit 
Sæde  indenfor  Integumenterne  i  tunica  vaginalis  propria, 
og  det  maa  være  en  Svulst,  enten  af  denne  selv  eller  af 
dens  Indhold.  Huden  kan  foldes  og  løftes  op,  det  er  alt- 
saa ingen  Elephantiasis ;  og  den  har  heller  ikke  sit  Sæde 
i  tunica  dartos,  fordi  denne,  som  bekjendt,  løftes  med  op, 
naar  vi  toge  en  Hudfold  i  Veiret.  Consistensen  er  blød, 
elastisk,  spændt,  som  af  en  Yædske,  og  der  føles  tydelig 
Fluctuation.  Vi  kunde  nu  antage,  at  her  var  et  Hydro- 
cele,  og  maatte  derfor  undersøge,  om  vi  kunde^føle  testis ; 
her  findes  et  Parti  nedad  og  bagtil,  som  er  noget  haaidere 
end  det  Øvrige,  og  det  kunde  vi  antage  for  at  være  tes- 
tis. Naar  man  skal  føle  efter  denne  er  det  ikke  nok.  at 
Lægen  benytter  sin  egen  Følelse,  men  han  maa  tillige 
spørge  Patientens  Følelse  til  Raads,  idet  den  Sensibilitet, 
som  er  i  testis,  er  af  en  ganske  eiendommelig  Art,  saaat 

han  strax  kan  mærke,  om  man  føler  paa  testis,  eller  ikke. 
I  dette  Tilfælde  angiver  Patienten  nu  ogsaa,  at  det  efter 
hans  Følelse  er  testis,  som  svarer  til  det  omtalte  haardere 
Sted.  De  maae  ogsaa  undersøge  ved  Lys,  om  der  kan 
findes  Pelluciditet,  om  Svulsten  er  gjennemsigtig.  Et  sim- 
pelt Hydrocele  er,  som  selve  Navnet  angiver,  en  Ansamling 
af  en  vandagtig  eller  ialtfald  klar  Vædske,  og  heraf  følger, 
at  den  maa  kunne  opdages  ved  Undersøgelse  med  Lys,  naar 
den  kun  er  bedækket  af  de  spændte  Integumenter.  Men  i 
dette  Tilfælde  kan  aldeles  ingen  Pelluciditet  opdages.  Dette 
staaer  altsaa  ikke  i  Samklang  med  de  andre  Symptomer, 
og  vi  kunne  nu  sige,  at  her  ikke  er  et  simpelt  Hydrocele. 
Grunden  til  Uigjennemsigtigheden  kan  være,  enten  at  den 
indeholdte  Vædske  ikke  er  gjennemsigtig,  eller  at  det  er 
Bedækningerne,  som  ikke  ere  det.  Kunde  det  nu  her  være 
Bedækningerne,  som  vare  uigjennemsigtige?  Man  har  jo 
af  og  til  saadanne  Hydroceler,  hvor  tunica  vaginalis  er  saa 
fortykket,  at  der  ikke  kan  sees  igjennem  den;  ja,  under- 
tiden kan  den  være  af  fibrøs  eller  cartilaginøs  Haardhed, 
og  man  har  endogsaa  talt  om  Hydroceler,  som  havde  en 
ossøs  Beklædning,  men  dette  er  da  vistnok  meget  sjeldent. 
Naar  man  her  føler  paa  Svulsten,  faaer  man  en  Fornem- 
melse, som  om  der  var  nogle  haarde  Partier;  men  den 
forreste  Væg,  netop  paa  det  Sted,  hvor  man  undersøger 
med  Lyset,  er  ikke  fortykket,  her  ere  tvertimod  Bedæknin- 
gerne tilsyneladende  tynde,  saaat  vi  altsaa  ikke  kunne  an- 
tage, at  det  er  Integumenterne,  som  i  dette  Tilfælde  for- 
aarsage  Uigjennemsigtigheden.  Vi  maae  da  søge  Grunden 
til  denne  i,  at  contentum  er  uigjennemsigtig.  Dette  kan 
enten  hidrøre  fra,  at  her  vel  er  en  Ansamling,  men  denne 

er  uigjennemsigtig,  eller  at  det,  der  synes  at  være  en  An- 
samling, i  Virkeligheden  ikke  er  en  Ansamling,  men  en 
meget  blød  Tumor.  Nu  vide  De,  m.  H.,  at  vi  have  en 
Sygdom,  som  man  først  i  den  nyere  Tid  har  lagt  Mærke 
til,  og  som  man  har  givet  Navn  af  Hæmatocele.  En  saa- 
dan  ligner  et  Hydrocele  i  mange  Henseender,  men  adskiller 
sig  ved  at  indeholde  Blod.  Men  der  er  en  anden  Omstæn- 
dighed, som  ledsager  den,  og  det  er  en  Forandring  i  tunica 
vaginalis.  Gosselin's  Undersøgelser  have  viist,  at  Hæmato- 
cele bestaaer  i,  at  der  dannes  en  PseudomembraD  paa  den 
indvendige  Side  af  tunica  vaginalis  propria,  og  at  derfra 
opstaaer  et  Blodextravasat.  Han  mener,  at  denne  For- 
tykkelse er  det  Væsentligste,  og  han  har  indført  en  sær- 
egen Operation  for  at  fjerne  den,  nemlig  en  Decortication, 
som  bestaaer  i,  at  „Barken"  skrælles  af.  Dette  Navn  er 
vistnok  ret  passende;  han  gjør  en  Incision,  fatter  det  for- 
tykkede Lag  og  skræller  det  af  med  Fingrene  eller  Scal- 
pelskaftet  eller  Kniven,  og  fjerner  saaledes  en  heel  Skal 
af  den  nye  Membran;  derpaa  lader  han  Saaret  suppurere, 
Er  her  nu  et  Hæmatocele?  Et  saadant  opstaaer  lidt 
efter  lidt;  det  er  en  vaginitis,  en  Sygdom  i  tunica  vaginalis 
propria,  som  medfører  Exsudater,  og  fra  dem  kommer  der 
Blødning,  som  fylder  Huulheden  med  Blod.  Her  have  vi 
flere  Ting,  som  passe  derpaa,  nemlig  Formen,  Størrelsen, 
Uigjennemsigtigheclen  og  den  Omstændighed,  at  man  bagtil 
føler  noget  Haardt,  som  efter  Patientens  Følelse  er  testis. 
Men  vi  kunde  maaskee  ogsaa  forklare  Uigjennemsigtigheden 
paa  en  anden  Maade,  nemlig  derved,  at  vi  havde  ikke  en 
Vædske,  men  en  Svulst.  Det  hændes  meget  ofte,  at  en 
cancer  testis  og  et  Hæmatocele  blive  forvexlede,  selv  af 

duelige  Chirurger.  Dette  kunde  maaskee  undre  Dem,  især 
naar  De  tænke  paa  den  gamle  Beskrivelse  af  Cancer,  efter 
hvilken  den  skal  være  haard,  knudret,  perforere  Huden, 
ganske  som  en  cancer  mammæ.  Men  denne  Beskrivelse 
passer  slet  ikke  paa  en  cancer  testis;  en  saadan  er  aldrig 
haard  og  knudret,  men  altid  blød  og  fluctuerende;  den 
voxer  hurtigere  eller  langsommere,  ulcererer  eller  perfo- 
rerer sjeldent  Huden,  da  tunica  albuginea  jo  er  meget  ud- 
videlig; den  behøver  ikke  at  strække  sig  op  af  funiculus 
eller  til  glandulæ  lumbales  førend  senere,  men  kan  i  læn- 
gere Tid  holde  sig  til  testis  alene.  Erfaringen  har  nu 
viist,  at  disse  to  Sygdomme  meget  let  kunne  forvexles,  og 
i  det  foreliggende  Tilfælde  kan  man  ogsaa  vakle  imellem 
dem.  En  tredie  Slags  Svulster,  som  kan  findes  paa  dette 
Sted,  er  de  cystiske  Svulster,  sarcocele  cystica,  som  ere 
bekjendte  fra  Begyndelsen  af  dette  Aarhundrede,  og  som 
ikke  ere  saa  ganske  sjeldne.  Det  er  navnlig  Astley  Cooper, 
som  har  beskrevet  denne  Form  af  Svulster  og  leveret  en 
Afbildning;  men  De  maae  ikke  troe,  at  en  cystisk  Degene- 
ration af  testis  altid  seer  saadan  ud,  som  hans  Afbildning; 
thi  denne  viser  en  cystisk  Degeneration  uden  andre  Til- 
fælde, men  meget  almindeligt  er  det  at  finde  en  Forbin- 
delse af  denne  med  fibrøse  Svulster  eller  Enchondromer. 
Snart  er  den  ene,  snart  den  anden  Deel  overveiende,  men 
næsten  altid  ere  de  combinerede,  og  ofte  er  det  oprindelig 
en  fibrøs  Svulst,  først  senere  er  der  kommet  en  Cyste- 
dannelse til. 

Kunde  nu  dette  være  en  cystisk  Degeneration?  Jeg 
troer  det  ikke;  thi  en  saadan  kan  nok  vise  sig  fiuctuerende, 
men  næsten  aldrig  paa  et  saa  stort  Parti  som  her;  den  er 

næsten  altid  multiloculær,  bestaaer  af  en  Mængde  smaa 
Cyster.  Vi  kunne  altsaa  i  dette  Tilfælde  ikke  bestemt  an- 
give Svulstens  Natur,  men  kun  sige,  at  her  findes  en  Svulst 
paa  den  indvendige  Side  af  tunica  vaginalis  propria,  men 
om  det  er  et  Hæinatocele  eller  en  cancrøs  Degeneration 
kan  ikke  afgjøres.  For  at  erfare  dette  vil  jeg,  som  man 
pleier  at  gjøre,  foretage  en  Punctur,  for  at  see  hvad  der 
flyder  ud,  og  derefter  kan  jeg  saa  handle  videre.  Komme 
der  enkelte  Draaber  Blod  ud,  er  det  vist  en  cancrøs  Svulst, 
vi  have  med  at  gjøre ;  kommer  der  derimod  en  større 
Mængde  flydende  Blod,  maae  vi  antage,  at  her  er  et  Hæ- 
matocele. 

Skal  man  nu  i  disse  to  Tilfælde  vælge  forskjellig 
Operation?  Man  kunde  jo  vælge  Gosselin's  Decortication 
naar  det  var  et  Hæmatocele,  og  Exstirpation  naar  det  var 
Cancer.  Men  jeg  troer  dog,  at  man  i  begge  Tilfælde  bør 
vælge  Exstirpation  af  testis.  Thi  det  er  meget  tvivlsomt, 
om  denne  Decortication  virkelig  er  saa  heldig  som  man  i 
Begyndelsen  antog;  den  efterfølges  af  en  meget  langvarig 
Suppuration,  og  sædvanligt  faaer  testis  ikke  sin  fuldstæn- 
dige Function  efter  den.  En  Exstirpation  derimod  er  saa 
godt  som  fareløs. 

Jeg  vil  blot  med  et  Par  Ord  omtale  denne  Exstir- 
pation. Det  er  af  Vigtighed,  at  man  gjør  en  temmelig 
lang,  udvendig  Incision,  og  navnlig  er  det  vigtigt  kun  at 
gjennemskjære  scrotum's  ydre  Bedækninger.  Derefter  bort- 
fjernes tumor  tilligemed  tunica  vaginalis;  thi  det  er  lettere 
at  tage  denne  bort,  end  at  aabne  den  og  tage  tumor  ud, 
idet  tunica  vaginalis  meget  let  løsnes  fra  scrotum,  navnlig 
naar  der  findes  en  tumor  i  den;  ofte  kan  den  ligefrem 


252 


klemmes  ud  af  scrotum,  som  Kjærnen  af  en  Frugt.  Der- 
paa  underbindes  Funiklen,  hvorved  maa  bemærkes,  at  her- 
til skal  anvendes  en  meget  stærk  Ligaturtraacl,  saa  at  den 
kan  snøres  saa  fast,  som  man  vil.  Det  kommer  nemlig  an 
paa  at  snøre  saa  stærkt  til,  at  man  strax  fuldstændigt 
standser  Circulationen  i  alle  de  Væv,  som  ligge  indenfor 
Traaden,  hvorpaa  man  overskjærer  Funiklen  et  Stykke 
nedenfor.  Den  tidligere  Praxis  var  da,  at  hele  Huulheden 
fyldtes  med  Charpi,  hvorved  en  Suppuration  blev  bragt  i 
Stand,  som  sædvanligt  tog  et  temmelig  regelmæssigt  For- 
løb, men  ofte  varede  6  Uger  eller  mere.  Nu  indlægges 
ialmindelighed  kun  Drainrør  og  derefter  forenes  Saaret 
med  Sutur  og  forbindes  antiseptisk.  En  Contraindication 
for  denne  Operation  er  Tilstedeværelsen  af  tydelige  can- 
crøse  Svulser  i  regio  lumbalis,  men  saadanne  findes  ikke 
her,  saa  at  her  aldeles  Intet  er  i  Veien  for  at  udføre 
Operationen. 

Jeg  skal  nu  først  foretage  Punction. 

De  see,  at  her  flyder  en  Mængde  næsten  sort  Blod  ud, 
hvilket  altsaa  viser,  at  her  er  en  Hæmatocele,  og  nu  føles 
testis  ganske  tydeligt  i  den  nederste  Deel  af  scrotum.  Jeg 
vil  dog  ikke  strax  foretage  Exstirpation,  eftersom  Mem- 
branen ikke  er  meget  tyk  og  Blodet  heller  ikke  er  coagu- 
leret,  men  først  prøve  paa  at  injicere  tinctura  jodii.  Skulde 
Svulsten  komme  igjen  og  hans  Tilstand  forværres,  saa  vide 
vi  jo,  at  det  er  en  Hæmatocele,  og  saa  kan  der  maaskee 
senere  foretages  en  Castration,  hvis  Patienten  ønsker  det. 


23. 

Cancer  penis.  —  Strictura  urethræ.  —  Hypertrophia 
prostatæ.  —  Urethrotomia. 


Mine  Herrer! 

Jeg  skal  idag  begynde  med  at  vise  Dem  en  Patient, 
som  netop  skal  udskrives  her  fra  Afdelingen  og  som  vel 
fortjener  at  betragtes  lidt  nøiere,  da  hans  Sygdom  hører 
til  de  sjeldnere.  Det  er  en  54aarig  Snedker,  som  tidligere 
altid  har  været  rask,  men  som  i  det  sidste  Aar  lider  af  en 
Sygdom,  som  besværer  og  ængster  ham  en  heel  Deel. 
Paa  høire  Side  af  scrotum,  ved  Overgangen  til  Abdominal- 
væggen,  see  De,  at  der  findes  en  Svulst,  af  temmelig  mørk 
Farve,  glindsende,  prominerende,  noget  knudret  paa  Over- 
fladen. Huden,  som  bedækker  den,  hænger  fast  ved  den, 
kan  ikke  forskydes  eller  foldes.  Den  strækker  sig  heelt 
hen  til  Midten  af  corpus  cavernosum  penis;  opad  strækker 
den  sig  til  Symphysen,  og  synes  her  at  tabe  sig  i  liga- 
mentum  suspensorium.  Nedad  naaer  den  til  perinæum, 
hvor  man  føler  et  lille  Appendix,  som  er  heftet  til  dens 
bageste  Ende  ved  anus  og  som  kunde  ligne  en  Hæmor- 
rhoidalsvulst.  Begge  testes  føles  naturlige  i  scrotum,  Svulsten 

har  Intet  med  deixi  at  gjøre.  Funiculus  spermaticus  føler 
nian  ligeledes  tydeligt,  og  den  løber  ligesom  i  en  Kende 
af  Svulsten,  som  om  denne  med  sin  nedre  Flade  havde 
hvælvet  sig  omkring  den.  Man  kan  med  Lethed  bringe  et 
almindeligt  Catheter  gjennem  urethra  og  naar  man  saa 
bevæger  dette  til  Siderne,  mærker  man,  at  Svulsten  ikke  føl- 
ger med  ;  den  hænger  altsaa  ikke  sammen  med  urethra.  Der- 
imod er  den  fasthæftet  til,  og  gaaer  directe  over  i  corpus 
cavernosum  penis,  saaat  vi  altsaa  kunne  sige,  at  han  har 
en  tumor,  rimeligviis  udgaaet  fra  høire  corpus  cavernosum 
penis.  Nu  bliver  Spørgsmaalet:  Kan  her  foretages  Noget  ? 
Og  hvad  er  det  for  en  Svulst?  Den  har  udviklet  sig  i 
Løbet  af  et  Aar,  uden  at  volde  ham  nogen  Smerte,  og 
heller  ikke  nu  klager  han  sig  synderligt  ved  Tryk  paa  den ; 
der  har  aldeles  ikke  været  febrile  Tilfælde.  Det  er  altsaa 
en  chronisk  Svulst;  ingen  acut  Phlegmone.  Er  den  malign 
eller  benign?  Den  er  haard  at  føle  paa,  har  skudt  sig 
frem  til  Huden,  saa  at  den  nu  er  nærved  at  perforere 
denne;  paa  Spidsen  er  den  blød,  paa  et  enkelt  Parti  næ- 
sten fluctuerende:  Dette  tyder  paa,  at  den  er  malign. 
Men  her  er  endnu  ingen  lancinerende  Smerter,  og  ingen 
Tegn  paa,  at  den  har  inficeret  Organismen;  ingen  Glandel- 
svulster,  hverken  i  ingven  eller  andetsteds.  Den  vil  dog 
rimeligviis  om  kortere  eller  længere  Tid  ulcerere,  medtage 
Patientens  Kræfter,  medføre  Infection  og  tilsidst  mors,  saa 
at  vi  i  denne  Henseende  maae  betragte  den  som  en  can- 
crøs  Svulst,  skjøndt  det  er  meget  rimeligt,  at  Microscopet 
vil  vise.  at  den  i  Henseende  til  sin  anatomiske  Bygning 
er  en  fibroplastisk  Svulst,  som  er  udgaaet  fra  den  fibrøse 
Skede  omkring  corpus  cavernosum.     Men  i  practisk  og 

clinisk  Henseende  maae  vi  betragte  den  som  en  malign 
Svulst,  og  Prognosen  og  Behandlingen  maae  rette  sig 
herefter. 

Hvad  Spørgsmaalet  angaaer,  om  man  skal  foretage 
noget  Operativt  ved  den,  saa  troer  jeg  rigtignok,  at  man 
paa  ingen  Maade  skal  tænke  paa  at  exstirpere  den,  skjøndt 
her  jo  ingen  Glandelsvulster  findes,  og  der  altsaa  forsaa- 
vidt  ikke  var  nogen  absolut  Contraindication  for  Operation. 
Men  ifølge  det  Sted,  Svulsten  indtager,  maatte  Operationen 
medføre  meget  betydelige  Læsioner ;  penis  maatte  for  største 
Delen  borttages,  man  maatte  gaae  heelt  ned  i  perinæum, 
og  høit  op  paa  Symphysen.  Jeg  vil  altsaa  ikke  indlade 
mig  paa  nogen  radical  Cuur,  og  jeg  har  derfor  heller  ikke 
gjort  Noget  ved  Patienten  i  de  8  Dage,  han  har  været 
herinde.  Da  Svulsten  ængster  ham  overordentlig,  har  jeg 
trøstet  ham  med,  at  der  muligviis  kan  hengaae  længere 
Tid,  inden  den  vil  medføre  nogen  Fare  for  hans  Liv.  Jeg 
har  ogsaa  raadet  ham  til  at  reise  hjem,  og  ikke  tænke 
paa  at  faae  Nogetsomhelst  gjort  ved  Svulsten,  hverken  af 
Homøopather  eller  kloge  Koner. 

Skulde  De  i  Deres  Praxis  træffe  et  lignende  Tilfælde, 
vil  jeg  raade  Dem  til  at  gjøre  det  Samme,  og  ikke  indlade 
Dem  paa  en  Operation  under  saadanne  Forhold,  som  her. 
Naar  man  handler  saaledes,  vil  man  bedst  undgaae  Skuf- 
felser, og  i  Virkeligheden  gjøre  den  Syge  den  største 
Tjeneste. 

Jeg  skal  dernæst  foretage  en  Operation  hos  denne 
Mand,  som  lider  af  en  meget  almindelig  Sygdom,  nemlig 
en  strictura  urethræ.    Hans  Sygdom  begyndte  for  mange 


256 


Aar  siden  (han  er  nu  omtrent  40  Aar  gammel)  og  er  blevet 
behandlet  gjentagne  Gange.  Der  har,  efter  hans  Sigende, 
for  10  Aar  siden  været  en  høist  aparte  Complication  til- 
stede, bestaaende  i  at  der  dannede  sig  en  Suppuration  om- 
kring vesica,  Pusset  banede  sig  Vei  bagved  os  pubis  til 
henimod  høire  ingven  og  her  gjordes  da  en  Incision,  hvor- 
igjennem  der  i  lang  Tid  udflød  en  Blanding  af  Pus  og 
Urin.  Nu  er  der  rigtignok  ikke  mere  nogen  Aabning  paa 
dette  Sted,  men  en  lidt  deprimeret  Cicatrice  angiver,  hvor 
Incisionen  har  været. 

Han  er  kommet  herind,  fordi  han  bestandig  har  JBe- 
svær  ved  Urineringen  og  jeg  fandt  strax  ved  Undersøgelsen 
et  forsnævret  Parti  ved  pars  bulbosa,  en  Strictur,  som  jeg 
i  et  Par  Uger  har  forsøgt  at  dilatere,  uden  at  det  er 
lykkedes.  Det  vil  sige,  at  jeg  vel  har  opnaaet  at  faae  en 
temmelig  tyk  Bougie  igjennem  flere  Gange,  men  den  næste 
Dag  har  Forsnævringen  atter  været  den  samme.  Endskjøndt 
nu  altsaa  Patienten  vistnok  kunde  leve  med  sin  Sygdom, 
naar  han  lærte  at  indføre  et  Catheter  og  vedblev  bestandig 
dermed,  saa  troer  jeg  dog,  at  jeg  kan  være  berettiget  til 
at  udføre  en  Operation  for  derigjennem  at  naae  hen  til  en 
virkelig  Helbredelse. 

De  vide,  mine  Herrer,  at  den  egentlige  Behandlings- 
maade  af  Stricturer  er  Dilatation,  de  9  af  10  Tilfælde  ville 
maaskee  kunne  cureres  paa  denne  Maade,  og  det  endog 
radicalt;  men  undertiden  slaaer  Dilatationen  ikke  til.  Det 
beroer  tildeels  paa,  i  hvilken  Deel  af  urethra  Stricturen 
har  sit  Sæde;  sidder  den  i  pars  penis,  da  lader  den  sig 
ikke  dilatere  og  da  vil  jeg  raade  til  at  bruge  en  indvendig 
Urethrotomi,  som  kun  medfører  ringe  Fare  paa  dette  Sted. 


257 


Det  Farlige  ved  en  Urethrotomi  er  nemlig  Urininfiltration 
og  den  har  man  ikke  Grund  til  at  befrygte  her,  saaledes 
som  naar  man  gjør  det  i  perinæum.  Hos  vor  Patient  har 
Stricturen  dog  ikke  sit  Sæde  i  pars  penis,  men  findes  i 
pars  bulbosa,  henimod  pars  membranacea  og  har  en  ikke 
ringe  Udstrækning;  det  viser  sig  desuden,  som  jeg  har  sagt, 
at  den  er  „elastisk",  d.  e.  at  den  efter  Dilatationen  altid 
kommer  tilbage  til  sit  tidligere  Lumen  og  netop  i  disse 
Tilfælde  maa  man  ogsaa  gribe  til  Gjennemskjæringen. 
C  retlir otomien  skal  dog  altid  betragtes  som  en  Forberedelse, 
et  Adjuvans  til  Dilatationen,  som  efter  Operationen  foregaaer 
med  stor  Lethed,  medens  det  ingenlunde  vilde  være  til- 
strækkeligt blot  at  gjennemskjære  Stricturen  og  saa  over- 
lade Sygdommen  til  sig  selv. 

De  forskjellige  Urethrotomer,  man  tidligere  har  con- 
strueret,  have  alle  været  temmelig  mangelfulde,  først  i  den 
senere  Tid  har  man  faaet  et  hensigtsmæssigt  Instrument 
af  Maisonneuve;  det  er  hans  Urethrotom  jeg  nu  vil  be- 
nytte, men  for  at  kunne  bruge  det  med  Sikkerhed,  maa 
man  være  vis  paa,  at  det  glider  nogenlunde  let  ind  i  vesica. 
Jeg  vil  derfor  først  forsøge,  om  der  idag  er  nogen  Van- 
skelighed ved  Indførelsen,  isaafald  vil  jeg  hellere  opsætte 
Gjennemskjæringen  til  en  anden  Dag.  Principet  for  In- 
strumentet er,  at  Kniven  med  Lethed  og  uden  at  lædere 
Væggene  kan  passere  igjennem  en  urethra  med  normalt 
Lumen,  men  gjennemskjærer  de  Partier  af  samme,  hvis  Lu- 
men  er  formindsket.  Det  bestaaer  af  en  tynd  Metalbougie, 
der  er  forsynet  med  en  Fure  paa  den  ene  Side,  omtrent 
som  et  Itinerarium;  det  indføres  i  vesica  ved  Hjælp  af  en 

tynd,  elastisk,  helst  boutonneret  Bougie,  som  ved  at  skrues 
sammen  med  Itinerariet  tjener  dette  som  Conductor. 

Man  bringer  altsaa  først  Bougien  ind  og  man  maa 
være  vis  paa,  at  den  er  inde  i  vesica;  nu  skrues  Itinerariet 
paa  og  skydes  frem,  idet  den  driver  Bougien  foran  sig, 
som  følgelig  maa  rulle  sig  sammen  inde  i  vesica.  Dernæst 
skyder  man  en  tynd  Staalstang  ind  i  Furen  paa  Urethro- 
thomen,  og  denne  Staalstang  er  paa  Enden  forsynet  med 
en  trekantet  Kniv,  som  paa  sit  Toppunct  er  stump  og  af- 
rundet, og  netop  har  en  saadan  Høide,  at  den  svarer  til 
Diametren  af  den  sunde  Ganal.  Fra  dette  Toppunct  skraane 
de  to  Kanter  ned,  fortil  og  bagtil,  og  ere  skjærende  i 
hele  deres  Udstrækning,  saaledes  at  ethvert  forsnævert 
Parti  af  urethra  bliver  gjennemskaaret.  efterhaanden  som 
Kniven  føres  frem  i  Furen,  medens  de  sunde  Partier  ikke 
blive  læderede.  Man  trækker  saa  Staalstangen  ud  igjen 
og  derefter  Itinerariet,  indtil  Bougien  atter  kommer  frem 
udenfor  glans;  nu  skrues  det  af,  og  i  dets  Sted  paa- 
skrues en  Bougie,  liig  den  indlagte;  derved  har  man  en 
Conductor,  over  hvilken  man  kan  skyde  et  almindeligt 
elastisk  Catheter,  som  er  aabent  i  begge  Ender.  Dernæst 
uddrages  de  sammenhængende  Bougier,  medens  Cathetret 
bliver  liggende  inde,  for  at  undgaae  Urininfiltrationen,  som 
let  kunde  komme,  naar  man  lod  Patienten  urinere  spontant 
igjennem  den  læderede  urethra. 

Imidlertid  løber  Urinen  ikke  altid  let  ud  af  Cathetret, 
idet  det  kan  blive  tilstoppet  af  Blod;  man  maa  derfor  an- 
vende den  Forsigtighed,  i  Begyndelsen  at  lægge  Mærke  til, 
om  der  skulde  opstaae  nogen  Standsning  i  Udfloddet  og  hvis 

det  indtræffer,  da  strax  fjerne  disse  Coagler  ved  at  ind- 
sprøite  lunkent  Vand  gjennem  Cathetret  ind  i  vesica. 

De  saae  nu,  at  jeg  udførte  Operationn  saaledes  som 
jeg  havde  angivet  Dem;  kun  lykkedes  det  mig  ikke  at 
bringe  det  elastiske  Catheter  ind  over  Bougierne  og  det 
er  Noget  som  er  arriveret  mig  flere  Gange  før.  Det  kom- 
mer deraf,  at  Bougierne  paa  det  Sted,  hvor  de  ere  skruede 
sammen,  ere  blevne  lidt  vel  tykke,  saaat  de  ikke  kunne 
passere  igjennem  Cathetret;  jeg  maatte  derfor  indføre 
dette  paa  fri  Haand,  hvilket  dog  gik  temmelig  let.  Efter 
to  Døgn  skal  det  tages  ud  og  saa  ville  vi  daglig  indbringe 
tykke  Bougier  for  at  fortsætte  Dilatationen. 

M.  H!  Jeg  har  endnu  een  Patient,  paa  hvem  jeg  vil 
anvende  Maisonneuve's  Urethrotom,  rigtignok  ikke  i  den 
Hensigt  at  gjennemskjære  en  Strictur,  men  for  at  bekjæmpe 
en  anden  sygelig  Tilstand,  som  han  har  i  Urinveiene. 

Hans  Sygdom,  som  ligeledes  bestaaer  i  en  Dysuri,  er 
omtrent  af  samme  Hyppighed,  eller  endog  hyppigere  end 
Stricturer;  den  er  saa  almindelig,  at  man  næsten  har  villet 
betragte  den  som.  en  physiologibk  Tilstand,  som  Noget, 
der  hørte  til  den  ældre  Alder,  og  vistnok  kan  den  ofte 
være  tilstede  uden  at  foraarsage  den  Syge  videre  Ulemper, 
men  til  andre  Tider  kan  den  igjennem  en  Uræmi  føre 
til  Døden,  endog  uden  at  Patienten  har  havt  stærkere 
Smerter  førend  de  livsfarlige  Tilfælde  indtræffe.  Det  er 
en  Hypertrophi  af  prostata. 

Naar  en  Patient  som  denne,  der  er  ca.  60  Aar,  hen- 
vender sig  til  Dem  og  klager  over  Besværligheder  ved 
Urineringen   saa  kan  hans  Alder  allerede  give  Dem  en 

Formodning  om,  hvad  det  er  for  en  Sygdom,  og  man  kan 
i  Reglen  antage,  at  det  er  en  Hypertrophi  af  prostata;  er 
det  derimod  en  yngre  Mand,  maatte  man  formode  Til- 
stedeværelsen af  en  Strictur.  Naar  en  Hypertrophi  bliver 
lethal,  er  det  i  Almindelighed  igjennem  en  „Paralyse"  af 
vesica,  som  man  tidligere  kaldte  det,  men  det  er  ikke 
nogen  essentiel  Paralyse,  idet  det  kun  beroer  paa,  at  Uri- 
nen, som  Følge  af  Hypertrophien,  holdes  tilbage  i  vesica. 
Denne  mister  derved  ofte  sin  Muskelkraft  og  kan  under- 
tiden lade  sig  udvide  betydeligt.  Urinen  afgaaer  sivende, 
men  der  finder  aldrig  nogen  fuldstændig  Udtømmelse  Sted, 
og  nu  opstaaer  der  en  catarrhus  vesicæ,  idet  Urinen  de- 
componeres  og  der  dannes  Pus.  De  maae  erindre,  at 
Hovedsagen  ved  Behandlingen  af  denne  Sygdom  er  at  an- 
vende palliative  Midler,  saaat  man  kan  afværge  Infections- 
tilfælde  af  Organismen.  Derfor  maa  vesica  stadig  udtøm- 
mes og  udsprøites;  det  er  ikke  tilstrækkeligt  at  gjøre  det 
een  Gang  i  Døgnet,  det  skal  gjøres  mange  Gange,  og  da 
Lægen  ikke  altid  kan  gjøre  det  selv,  maa  Patienten 
helst  lære  at  gjøre  det,  Noget,  som  i  Reglen  ikke  er  meget 
vanskeligt  for  ham.  Derved  faaer  man  Pusset  udtømt, 
Urinen  hindres  i  at  stagnere  og  man  modvirker  dens  De- 
composition.  For  20 — 30  Aar  siden  ansaaes  meclicamentøse 
Injectioner  for  at  være  det  Vigtigste  i  Behandlingen  af  en 
catarrhus  vesicæ,  men  jeg  troer,  at  Udskylningen  alene 
med  Vand  næsten  gjør  samme  Nytte;  ialtfald  skulde  man 
istedetfor  de  medicamentøse  Midler,  som  forhen  bleve  til- 
raadte,  hellere  anvende  antiseptiske  Stoffer  til  Indsprøitning. 

Jeg  skal  ved  den  Leilighed  tale  til  Dem  om  Cathetri- 
sation,  der  er  en  Operation,  som  De  i  deres  Praxis  ofte  ville 

faae  Leilighed  til  at  anvende,  og  som  destoværre  tidt  nok 
udføres  meget  slet.  Det  er  Noget,  som  man  paa  et  chi- 
rurgisk  Hospital  kan  have  Leilighed  til  at  erfare,  thi  det 
er  ingenlunde  sjeldent,  at  Patienter  indlægges  paa  Grund 
af  farlige  Tilfælde,  som  ere  Følger  af  uheldige  Cathetri- 
sationer,  især  da  hvor  der  er  noget  Sygeligt  i  selve  urethra 
eller  i  dens  Omgivelser,  og  maaskee  allerhyppigst,  hvor 
der  findes  en  Hypertrophi  af  prostata.  En  saakaldet  „falsk 
Vei"  er  en  meget  alvorlig  Læsion,  idet  den  kan  lede  til 
Døden,  og  derfor  vil  jeg  indprente  Dem  at  anvende  stor 
Forsigtighed  ved  enhver  Cathetrisation.  En  fransk  Sen- 
tens siger:  „Intet  er  lettere  end  Cathetrisation,  naar  den 
er  let,  og  Intet  er  vanskeligere  end  den,  naar  den  er  van- 
skelig", og  deri  ligger  tildeels  en  Undskyldning  for  os 
Læger,  naar  vi  komme  uheldigt  fra  denne  Operation,  men 
Uheldet  burde  ikke  indtræffe. 

Med  Hensyn  til  Indførelsen  af  et  Catheter  i  Alminde- 
lighed, saa  pleier  man  at  sige,  at  det  kan  indføres  baade 
fra  høire  og  fra  venstre  Side.  De  Fleste  holde  meest  af 
at  staae  paa  venstre  Side  af  Patienten,  hvilket  ogsaa  i 
gamle  Dage  var  den  almindelige  Kegel,  men  i  den  nyere 
Tid  doceres  det  af  mange  Specialister,  at  man  helst  skal 
staae  paa  høire  Side  naar  man  indbringer  Instrumenter  i 
vesica,  enten  det  er  Cathetre  eller  Lithoclaster.  Naar  Til- 
fældet ikke  frembyder  videre  Vanskelighed,  kan  man  vist- 
nok stille  sig  ligesaagodt  paa  den  ene  som  paa  den  anden 
Side,  men  egentlig  er  det  en  Vanesag,  og  for  mit  Vedkom- 
meende  finder  jeg,  at  det  er  langt  lettere  at  gjøre  det  fra 
Venstre,  fordi  jeg  fra  Begyndelsen  har  lært  det  saaledes 
og  senere  er  vedblevet  dermed. 

lal  mindelighed  fatter  man  penis  med  den  ene  Haand 
og  bringer  Cathetret,  som  holdes  hemmod  ingven  (venstre), 
ind  i  orificium  glandis.  hvorved  man  maa  erindre,  at  dette 
normalt  er  den  snævreste  Deel  af  Canalen,  saaat  man  ofte 
har  Vanskelighed  ved  at  presse  Instrumentet  derigjennem. 
Skulde  orificium  være  overordentlig  snæver,  og  det  er  Dem 
af  Vigtighed  at  bruge  et  tykt  Catheter,  maae  De  ikke 
frygte  for  at  gjøre  et  lille  Snit  nedad  med  en  boutonneret 
Kniv;  denne  lille  Incision  er  uden  nogensomhelst  Fare. 
Naar  De  nu  skulle  bringe  Cathetret  længere  ind,  kan  man 
enten  stramme  penis  op  over  det,  eller  ogsaa  lade  det  lige- 
som af  sig  selv  finde  Vei  uden  at  trække  i  penis;  jeg  fore- 
trækker det  Sidste,  og  hvis  man  anvender  et  tungt  Ca- 
theter (eller  en  Lithoclast),  vil  man  mærke,  at  det  tildeels  i 
ved  sin  Vægt  glider  ind  i  urethra.  I  det  første  Tilfælde 
hedder  det  sig,  at  Folderne  i  den  nmcøse  Membran  skulde 
udglattes  ved  Stramningen,  og  Indførelsen  derved  blive 
lettere,  men  det  troer  jeg  ikke  rigtigt  paa.  Civiale,  som 
maaskee  er  den  Chirurg,  der  hyppigst  af  Alle  har  indført 
Instrumenter  i  vesica,  raadede  altid,  at  man  skulde  gjøre 
det  saa  langsomt,  som  muligt,  og  paa  en  Maade  lade  det 
glide  ind  af  sig  selv;  han  brugte  i  Reglen  eet  Minut  eller 
endog  længere  til  Indbringelsen,  selv  i  de  Tilfælde,  hvor 
der  ikke  var  nogen  Hindring  tilstede.  Herved  sparer  man 
Patienten  for  Smerte  og  letter  sig  selv  Operationen;  naar 
man  derimod  skynder  sig  og  derfor  f.  Ex.  trækker  penis 
stærkt  i  Veiret,  saa  opnaaer  man  ikke  Andet,  end  at 
Muskelfibrene  contrahere  sig  og  vanskeliggjøre  Indbringelsen. 
Man  kan  endog  tydeligt  føle,  hvorledes  Musklerne  trække 
sig  sammen  om  Instrumentet  og  gjøre  Modstand  imod  det. 

Derfor  er  der  noget  Rigtigt  i  den  tilsyneladende  Paradox, 
som  man  hører  i  Frankrig:  plus  on  march  e  lentement  et 
plus  on  arrive  vite. 

Naar  vi  nu  skulle  cathetrisere  en  Patient  med  en 
Hypertrophi  sf  prostata,  saa  have  vi  ofte  særegne  Vanske- 
ligheder, beroende  paa,  at  urethra  er  devieret  eller  i  visse 
Retninger  comprimeret  af  Svulsten,  men  især  hidrørende 
fra,  at  en  Deel  af  prostata  bagfra  hæver  sig  op  over  og 
endog  dækker  orificium  internum  næsten  som  en  Klap  (val- 
vule  prostatique),  hvilken  kan  stoppe  et  Catheter,  der  har 
den  almindelige  Krumning.  For  at  slippe  igjennem  kan 
man  da  anvende  en  særegen  Bøining  af  Instrumentet,  saa- 
ledes  som  vi  finde  ved  Gely's  Catheter,  idet  dettes  Krum- 
ning udgjør  en  Deel  af  en  stor  Cirkel  (Radius  5  eentim). 
Baade  paa  Grund  af,  at  det  er  en  Cirkelbue  og  fordi  det 
er  tykt  (idetmindste  6 — 7  millim.  i  Diameter),  glider  det 
lettere  ind;  det  ligesom  „lister  sig"  frem  under  Valvlen. 
Mercier's  Catheter  har  den  samme  Opgave,  men  opnaaer 
det  ved  at  have  en  Bøining  som  en  Lithoclast.  Man  har 
ogsaa  brugt  elastiske  Cathetre  med  Mercier's  Krumning  af 
Snabelen;  de  gjøres  især  i  Paris  og  ere  meget  anvendte 
der,  men  udenfor  Frankrig  er  Brugen  af  dem  ikke  saa  al- 
mindelig, skjøndt  de  efter  min  Erfaring  kunne  gjøre  for- 
trinlig Nytte  ved  Prostatasygdom.  Endvidere  kan  man  be- 
nytte boutonnerede  elastiske  Cathetre,  som  egentlig  ere  co- 
niske,  men  med  en  lille  Knap  paa  Enden;  idet  denne  bou- 
ton  altsaa  sidder  ligesom  paa  en  tynd  Hals,  bøier  den  sig 
let  og  gaaer  afveien  for  Modstanden,  hvorved  den  finder 
ind  i  vesica.  Man  skal  altid  tage  dem  meget  tykke  og  de 
kunne  være  ret  gavnlige ;  der  er  kun  den  Ulempe  ved  dem. 

at  Øiet  inaa  sidde  temmelig  langt  fra  Spidsen,  saaat  de 
maa  indføres  et  vist  Stykke  i  vesica  førend  Urinen  kan 
udtømmes  derigjennem,  og  hvis  man  lader  et  saadant  Ca- 
theter  ligge  inde.  kan  den  lange  Spids  trykke  imod  den 
modstaaende  Væg  af  vesica  og  derved  gjøre  Skade.  Man 
kan  endelig  ogsaa  ved  en  Stilet  give  et  almindeligt  Cathe- 
ter  den  Krumning,  man  ønsker,  og  ved  de  engelske  Ca- 
thetre  kan  denne  Krumning  holde  sig,  naar  de  ikke  op- 
varmes førend  Indbringelsen. 

Man  kan  ialmindelighed  kjende  de  engelske  Cathetre 
paa,  at  de  ere  meget  stive  (ofte  lidt  klodsede,  men  derfor 
ogsaa  varigere),  af  rød  Farve  og  forsynede  med  eu  lille 
Beenknap,  hvorimod  de  franske  ere  sorte,  meget  bløde, 
fine,  men  derfor  mindre  holdbare,  og  næsten  altid  have  de 
paa  Enden  en  Klump  Lak  istedetfor  BeenkDappen.  Begge 
opløses  dog  af  Urinen,  især  naar  denne  er  ammoniacalsk,. 
og  ere  ofte  aldeles  cassable  efter  et  Par  Dages  Forløb. 

Denne  Patient  har  nu  i  meget  lang  Tid  havt  Vanske- 
lighed ved  Urinladningen,  og  han  er  allerede  tidligere  ble- 
vet behandlet  her  i  Hospitalet  for  den  samme  Sygdom, 
men  foruden  Hypertrophien  er  der  endnu  en  Complication, 
nemlig  en  calculus,  ikke  i  vesica,  men  i  pars  prostatica 
urethræ.  Saadanne  Steen  kunne  være  dannede  ligesom  de 
almindelige  i  vesica,  men  sædvanligt  skrive  de  sig  fra  selve 
prostata,  ere  opstaaede  i  selve  Glandlens  Masse  og  vise 
sig  i  Reglen  som  meget  smaa  (som  et  Hampefrø,  et  Byg- 
korn) phosphatiske,  mørkebrune  Concrementer,  der  kunne 
være  tilstede  i  stor  Mængde,  20  til  30,  deels  ragende  ind 
i  urethra,  deels  skjulte  i  prostata's  Substans.  De  findes 
hyppigst  sammen  med  Hypertrophien,  men  om  de  ere  dan- 

nede  ved  en  Retention  og  Incltørring  af  succus  prostaticus 
er  maaskee  ikke  afgjort.  Hos  vor  Patient  er  der  allerede 
afgaaet  et  Par  saadanne,  smaa,  kantede,  mørkebrune  Steen, 
som  fandtes  i  Urinen. 

Naar  jeg  nu  har  bragt  Cathetret  lige  ind  til  orificium 
internum  urethræ,  kan  jeg  tydeligt  føle  en  Skraben  imod 
Instrumentet,  men  da  denne  Fornemmelse  ikke  altid  frem- 
kommer lige  let,  tænker  jeg  mig,  at  der  lige  foran  Ind- 
gangen til  vesica  er  en  lille  Huulhed  i  prostata,  hvor  den 
omtalte  Steen  ligger,  men  undertiden  er  mere  skjult,  saa- 
ledes  at  Cathetret  kan  føres  forbi  uden  at  berøre  den. 
Jeg  har  flere  Gange  prøvet  paa  at  løsne  den  med  Cathetret 
og  skubbe  den  ind  i  vesica,  hvorfra  den  saa  maaskee  sna- 
rere kunde  fjernes,  men  det  er,  som  sagt,  ikke  lykkedes, 
formodentlig  fordi  den  glandulære  Valvel,  jeg  har  omtalt, 
spærrer  for  den.  Jeg  antager  at  her  kan  gjøres  en  Gjen- 
nemskjæring  af  det  valvulære  Parti,  hvorved  baade  Besvær- 
lighederne ved  Urineringen  kunne  afhjælpes  og  tillige  den 
lille  calculus  skaffes  løs.  Mercier  har,  som  bekjendt,  con- 
strueret  et  særegent  Instrument  til  denne  Incision  i  prostata; 
det  er  dannet  nærmest  som  hans  Catheter,  men  i  den  yderste 
vinkelbøiede  Ende  findes  en  Kniv,  der  kan  skydes  frem  og 
tilbage;  naar  Instrumentet  er  ført  ind  i  vesica,  dreies 
Snabelen  bagtil,  saaat  den  prominerende  Portion  af  prostata 
kommer  til  at  ligge  i  dens  Concavitet,  og  ved  at  trække 
Kniven  frem  imod  urethra  gjennemskjærer  man  Valvelen. 
Faren  ved  at  bruge  dette  Instrument  ligger  i,  at  Blødnin- 
gen kan  blive  betydelig  og  vedholdende;  Blodet  kan  frit 
flyde  ind  i  vesica,  og  man  har  havt  Tilfælde,  hvor  den 
heelt  fyldtes  med  Coagler,  medens  man  forgjæves  anvendte 

alle  Slags  Midler  for  at  standse  Hæmorrhagien  fra  In- 
cisionen. 

Da  Ulemperne  ved  Mercier's  Methode  altsaa  skrive  sig 
fra,  at  hans  Kniv  skjærer  altfor  dybt,  vil  jeg  her  foretrække 
at  benytte  Maisonneuve's  Urethrotom,  som  jeg  for  Lidt 
siden  beskrev  for  Dem.  Vesica  skal  først  udtømmes  og 
udsprøites  med  lunkent  Vand  for  at  uudgaae,  at  den 
ammoniacalske  Urin  kommer  i  Berøring  med  Incisionssaaret. 

De  saae  nu,  m.  H.,  hvorledes  jeg  udførte  Operationen; 
der  kommer  lidt  Blod  ud  igjennem  orificium  glandis,  men 
det  stammer  fra  at  denne,  som  var  meget  snæver,  blev 
incideret  ved  at  føre  Kniven  ind,  og  jeg  har  sagt  Dem,  at 
denne  „Dilatation"  kan  gjøres  aldeles  uden  Fare.  Fra  den 
dybe  Incision  i  prostata  er  der  derimod  næsten  ingen  Blød- 
ning, thi  De  saae,  at  jeg  indførte  et  almindeligt  Catheter 
efter  Operationen  og  injicerede  flere  Gange  Vand  i  vesica, 
men  det  flød  ud  igjen  uden  at  være  meget  blandet  med 
Blod.  Cathetret  skal  blive  inde  i  nogen  Tid,  deels  for  at 
Urinen  kan  udtømmes  derigjennem,  deels  fordi  derved  ud- 
øves et  Tryk,  som  holder  Incisionens  Rande  fra  hinanden. 
Patienten  skal  dernæst  blive  rolig  i  Sengen,  og  som  præ- 
ventivt Middel  imod  inflammatoriske  Tilfælde  vil  jeg  lægge 
ham  et  stort  cataplasma  emolliens  over  A-bdomen. 


24. 


Strictura  urethræ.  —  Fistula  perinæi.  — 
Retentio  urinæ. 


Mine  Herrer! 

Jeg  har  i  forrige  Time  viist  Dem  et  Par  Patienter 
med  Sygdomme  i  Urinveiene,  den  ene  med  en  Strictur,  den 
anden  med  en  Hypertrophi  af  prostata,  som  Begge  be- 
handledes med  Urethrotomi.  Jeg  skal  nu  idag  fremstille 
Dem  nogle  Patienter,  der  lide  af  analoge  Sygdomme,  hvilke 
i  det  Hele  høre  til  de  meget  hyppige  paa  vor  Afdeling; 
jeg  antager  desuden  at  det  kan  være  gavnligt  for  Dem  at 
see  endeel  forskjellige  Tilfælde  af  den  samme  Lidelse,  fordi 
den  hos  de  enkelte  Individer  kan  variere  meget  i  sit 
Forløb. 

Hos  denne  Patient,  vi  nu  see,  siger  det  hele  Habitus 
os  strax,  at  han  er  langt  mere  medtaget  end  de  forrige 
vare;  han  er  40  Aar,  men  hans  Sygehistorie  begynder  alle- 
rede for  20  Aar  siden,  idet  han  dengang  havde  en  Gonor- 
rhoe,  hvis  Forløb  og  Behandling  han  dog  nu  ikke  kan  er- 
indre med  Sikkerhed.  For  14  Aar  siden  mærkede  han  for 
første  Gang  nogen  Dysuri  —  af  en  begyndende  strictura 
urethræ  — ,  men  han  lod  den  gaae  sin  Gang  uden  at  søge 
chirurgisk  Behandling,  og  som  Følge  deraf  tiltoge  Besvær- 

lighederne  mere  og  mere.  Saa  henvendte  han  sig  omsider 
til  en  Læge.  og  for  5  Aar  og  for  3  Aar  siden  er  der  gjort 
Forsøg  paa  at  bringe  et  Instrument  igjennem  urethra;  men 
det  lykkedes  ikke.  og  han  opgav  atter  at  lade  sig  behandle 
derfor,  endskjøndt  hans  Tilstand  forværredes  mere  og  mere. 
For  2  Aar  siden  kom  der  tillige  en  større  Svulst  i  peri- 
næum,  den  brød  op  af  sig  selv  og  udtømte  en  Deel  Pus 
og  Blod. 

Under  denne  lange  Lidelsesperiode  har  hans  generelle 
Tilstand  naturligviis  liidt  i  høi  Grad:  de  sidste  l1^  Aar 
har  han  været  sengeliggende,  han  er  meget  emacieret,  febri- 
citerer,  har  ingen  Appetit,  kort  sagt.  han  er  nu  blevet  hec- 
tisk.  Da  han  kom  herind,  gik  der  kun  Urin  igjennem  Aab- 
ningerne  i  perinæum.  aldeles  Intet  igjennem  glans;  der  er 
altsaa  ingen  Tvivl  om.  at  Fistlerne  ere  urinøse,  men  da 
Urinen  afgaaer  i  Mellemrum  kan  man  vel  tillige  antage,  at 
de  ere  urethrale. 

Jeg  sagde  altsaa  at  han  havde  en  Strictur,  hvorved 
man  forstaaer  en  bestemt  Form  af  Forhindring  for  Urinens 
Udtømmelse  igjennem  den  naturlige  Canal.  Sir  H.  Thom- 
son giver  følgende  Definition  paa  denne  Affection:  det  er 
en  chronisk.  vedvarende  sygelig  Tilstand  i  en  Deel  af 
urethra.  hvorved  denne  ikke  lader  sig  dilatere  som  normalt, 
hverken  ved  Urinen  eller  ved  Instrumenter.  Efter  denne 
Definition  udelukkes  altsaa  de  Hindringer,  der  frembringes 
at  prostata  eller  af  en  tilfældig  Svulst,  der  comprimerer 
urethra.  ligesaavel  som  den  spasmodiske  Contraction.  Den 
alleralmindeligste  Strictur  (ogsaa  kaldet  organisk)  er  den 
gonorrhoiske.  der  dog  ofte  først  viser  sig  efter  et  Mellem- 
rum af  en  lang  Række  Aar  (maaskee  10  til"  20),  idet  dens 

Forløb  tidt  er  saa  overordentlig  langsom,  at  den  har  ud- 
viklet sig  meget  længe  førend  Symptomerne  blive  i  den 
Grad  besværlige,  at  Patienterne  søge  chirurgisk  Hjælp 
for  den. 

Vi  skjelne  imellem  2  Slags  organiske  Stricturer:  1)  Den 
som  har  sit  Sæde  under  den  mucøse  Membran,  i  det  spon- 
giøse  Væv,  som  er  blevet  fast  og  ueftergiveligt,  medens 
den  mucøse  Beklædning  synes  uskadt;  dette  er  for  det 
Meste  Følgen  af  en  tidligere  Gonorrhoe,  enten  den  har 
været  behandlet  eller  ikke,  og  det  er  ikke  afgjort,  om  Stric- 
turen  snarere  opstaaer  naar  Gonorrhoen  har  været  behand- 
let paa  den  saakaldte  abortive  Maade  —  Injection  af  ar- 
gentum  nitricum  —  eller  naar  den  har  været  underkastet 
en  mere  antiphlogistisk  Cuur.  Det  Eneste,  der  synes  at 
være  sikkert,  er,  at  navnlig  de  meget  chroniske  Blennor- 
rhoer  disponere  til  Forsnævringer  i  Canalens  Lumen. 
2)  Den  anden  Art  Stricturer  er  de  cicat ricielle:  den 
mucøse  Membran  har  liidt  en  solutio  continui,  som  er 
helet  med  Retraction  af  modulært  Væv,  enten  det  nu  har 
været  en  Ruptur  eller  et  vulnus  eller  maaskee  en  Ulcera- 
tion,  men  ialtfald  mangle  vi  her  en  indvendig  mucøs  Be- 
klædning. 

Hos  vor  Patient  ville  vi  altsaa  antage  en  organisk 
Strictur  af  den  førstnævnte  Slags  og  følgelig  en  saadan,  at 
der  maatte  være  Sandsynlighed  for,  at  den  ved  temporær 
Dilatation  med  Bougier  maatte  kunne  bringes  til  at  lade 
Urinen  passere,  endskjøndt  vi  paa  den  anden  Side  maatte 
vente,  at  den  var  overordentlig  snæver,  eftersom  der  fandtes 
Fistler,  hvori gjennem  den  hele  Urinmængde  nu  afgik.  For 
en  Deel   kan   man   diagnosticere  Tilstedeværelsen  af  en 

Strictur  ved  Symptomerne  og  Anamnesen,  men  en  directe 
Undersøgelse  er  dog  nødvendig,  og  denne  kan  foretages 
saavel  udenfra  som  indenfra.  I  pars  penis  vil  man  ofte 
med  Lethed  kunne  føle  en  Strictur  som  et  haardt,  fast 
Parti,  der  kan  fattes  imellem  Fingrene;  men  den  vigtigste 
Undersøgelse  skeer  dog  indvendigfra  ved  Bougier  eller  Ca- 
thetre,  og  man  skal  da  erindre  sig,  at  den  gonorrhoiske 
Strictur  næsten  altid  har  sit  Sæde  omtrent  ved  bulbus, 
undertiden  ogsaa  længere  fortil,  aldrig  henimod  prostata. 
Stricturen  i  pars  bulbosa  er  endog  saa  constant,  at  den 
ikke  heller  pleier  at  mangle  i  de  Tilfælde,  hvor  man  des- 
uden finder  een  eller  flere  længere  fortil. 

Her  begyndte  jeg  som  sædvanligt  med  at  indbringe  et 
almindeligt  Sølvcatheter,  men  med  stor  Langsomhed  og 
Forsigtighed.  Da  jeg  kom  ned  til  Krumningen  af  urethra 
■ —  under  arcus  infra  pubem  — ,  følte  jeg,  at  det  stoppede; 
der  var  altsaa  en  Hindring  i  pars  bulbosa.  Ved  efter- 
haanden  at  forsøge  forskjellige  tyndere  Instrumenter,  lykkedes 
det  mig  tilsidst  at  bringe  et  overordentligt  fiint,  elastisk 
Catheter  igjennem,  hvilket  jeg  lod  blive  liggende  og  næste 
Dag  ombyttede  med  et  andet,  som  var  et  Nummer 
tykkere.  Nu  mm  er  e  betegne  Instrumenternes  Caliber,  men 
Scala'en  varierer  eftersom  det  er  franske  eller  engelske 
Fabricata;  i  England  gaae  Nummerne  fra  1  til  12,  saaledes 
at  det  sidste  angiver  Lumen  af  den  normale  urethra;  i 
Frankrig*)  gaae  de  fra  0  til  hvilketsomhelst  Tal,  idet  hvert 
betyder  1/3  mm.,  og  man  antager,  at  Nr.  21,  altsaa  Dia- 
meter 7  mm.,  svarer  til  den  sunde  Canals  Caliber.  Det 
er  omtrent  som  et  tykt  Sølvcatheter. 

*)  filiére  Charriére. 

Igjennem  det  indlagte  elastiske  Catheter  er  nu  Urinen 
bestandig  afgaaet  siden  den  Tid,  medens  saagodtsom  Intet 
er  udtømt  igjennem  Fistlerne,  men  de  have  clog  ikke 
lukket  sig. 

Paa  hvilken  Maade  havde  disse  Fistler  nu  dannet  sig? 
Den  Proces,  her  er  foregaaet,  er  let  at  forstaae ;  vi  see 
den  næsten  altid  forløbe  paa  samme  Maade,  naar  der  findes 
en  Strictur,  som  ikke  behandles.  Der  opstaaer  nemlig  ved 
Urinens  Tryk  en  Dilatation  af  den  bagved  Stricturstedet 
liggende  Deel  af  urethra,  en  tumor  urinarius,  en  Slags 
Poche,  hvori  nogen  Urin  stagnerer.  Herved  frembringes  en 
Inflammation  i  Omfanget,  det  omgivende  Væv  infiltreres  og 
fortættes,  senere  dannes  her  en  Ulceration  og  en  lille  Fis- 
sur, hvorigjennem  lidt  Urin  kan  sive  ud,  men  da  den  ikke 
træffer  paa  sunde  Væv,  faae  vi  ingen  Urininfiltration,  kun 
en  urinøs  begrændset  Absces,  som  kan  blive  større  og 
større  og  hæve  Huden  i  perinæum  i  Veiret.  Endelig  kom- 
mer der  en  Perforation  paa  denne,  hvorved  udtømmes  Urin 
og  Pus;  der  er  altsaa  dannet  en  Urinfistel.  Ialmindelighed 
vil  vel  en  urinøs  Absces  blive  mcideret  førend  den  kan 
aabne  sig  spontant,  men  Følgerne  blive  dog  de  samme : 
derimod  kan  man  af  og  til  see,  at  Abscessen,  istedetfor  at 
perforere  Huden,  pludselig  gjennembryder  den  superficielle 
Aponeurose  fortil,  og  da  kan  den  med  rivende  Hurtighed 
infiltrere  de  s  ub  cut  ane  Lag  i  scrotum,  paa  penis,  heelt 
op  imod  abdomen,  kortsagt,  der  er  ikke  mere  nogen  Be- 
grændsning  for  den,  og  hvis  man  ikke  hurtigt  skaffer  en 
Udvei  for  dette  urinøse  Pus  gjennem  store  Incisioner,  kan 
den  fortsætte  sin  mortificerende  Ødelæggelse  af  Hud  og 

Cellevæv  uden  at  staudse  ved  Regionen  af  genitalia.  Det 
bliver  da  ofte  en  dødelig  Sygdom. 

Naar  man,  saaledes  som  lier,  har  en  Fistel,  kan  det 
ikke  nytte  at  ville  prøve  paa  at  faae  den  helet,  førend 
Stricturen  er  blevet  behandlet;  man  maa  begynde  med  at 
dilatere  urethra,  for  at  Urinen  kan  udtømmes  af  den  na- 
turlige Vei,  og  først  derefter  kan  man  tage  fat  paa  Fist- 
len. Det  anføres  ialmindelighed  i  Chirurgierne,  at  det  er 
heldigere  at  behandle  en  vanskelig  Strictur  med  en  Urin- 
fistel  end  uden  en  saadan,  og  det  er  vistnok  ogsaa  sæd- 
vanligt Tilfældet,  skjøndt  det  ved  første  Øjekast  kunde 
synes  underligt.  Men  det  er  let  at  forstaae  naar  man  be- 
tænker, at  ved  en  Strictur  uden  Fistel  maa  man  fra  Først 
af  sørge  for  at  skaffe  Patienten  Afløb  for  Urinen  igjennem 
urethra,  medens  man,  naar  der  er  en  Fistel,  ikke  behøver 
at  haste  saa  stærkt  med  Dilatationen,  fordi  jo  Urinen  kan 
flyde  ud  derigjennem,  saaat  der  ikke  er  nogen  Fare  for 
Urinretention.  Hos  denne  Patient  lykkedes  det  mig  jo 
strax  at  komme  igjennem  urethra,  men  ofte  kan  det  være 
overordentligt  vanskeligt  og  først  naaes  efter  mange  for- 
gjæves  Forsøg;  er  man  blot  kommet  forbi  Stricturstedet, 
er  det  for  det  Meste  let  at  komme  heelt  ind  i  vesica,  fordi 
det  altid  er  bag  Stricturen,  at  Fistlen  findes,  følgelig  er 
urethra  fra  dette  Punct  af  tilstrækkelig  viid,  da  den  be- 
standig passeres  af  al  Urinen.  Man  maa  dog  naturligviis 
tage  sig  iagt  for  at  komme  med  Bougien  ind  i  den  ind- 
vendige Aabning  af  Fistlen,  hvilken  Vanskelighed  man  af 
og  til  møder. 

Her  kan  nu  Urinen  frit  flyde  ud  af  det  elastiske  Ca- 
theter,  vi  kunne  altsaa  forsøge  paa  at  hele  Fistlerne,  og 

det  vil  jeg  idag  gjøre,  idet  jeg  spalter  dem  og  derpaa 
cauteriserer  for  at  frembringe  granulerende  Flader,  som 
kunne  være  tilbøielige  til  at  cicatricere.  Patienten  er 
imidlertid  meget  ængstlig,  hvorfor  han  skal  chloroformeres, 
og  imens  skal  jeg  vise  Dem  Fistlerne. 

De-see  her,  naar  scrotum  løftes  i  Veiret,  en  stor  pro- 
minerende  tumor  i  perinæum,  den  ligger  i  Midtlinien, 
strækker  sig  fra  scrotum  hen  til  anus  og  viser  3  Aabnin- 
ger, een  stor  fortil  og  to  mindre  bagtil.  Jeg  kan  bringe 
Sonden  ind  igjennem  dem  alle  tre,  indtil  en  vis  Dybde,  og 
derved  udflyder  endeel  tyndt,  lugtende  Pus.  Fordi  der 
findes  flere  udvendige  Fistelaabninger  er  det  ingenlunde 
vist,  at  der  ogsaa  findes  flere  fuldstændige  Fistler,  thi  det 
er  meget  almindeligt  at  have  een  indvendig  Aabning  i 
urethra,  som  fører  ud  til  forskjellige  Steder  paa  Huden. 
Det  er  saaledes  Tilfældet  her:  naar  jeg  paa  eengang  brin- 
ger 3  Sonder  ind  i  de  3  udvendige  Aabninger,  mødes  de 
alle  i  en  fælles  Huulhed,  nemlig  Abscessen. 

Jeg  gjennemskjærer,  som  sagt,  Svulsten  saaledes,  at 
Incisionen  forener  alle  3  Aabninger,  og  derpaa  indbringer 
jeg  en  Tampon  af  engelsk  Charpi,  dyppet  i  en  Opløsning 
af  Chlorzink;  den  skal  blive  liggende  indtil  den  løsnes  ved 
Suppuration,  og  jeg  venter  da  at  have  en  sund  granulerende 
Huulhed,  som  efterhaanden  vil  lukke  sig.  Patienten  skal 
naturligviis  beholde  Cathetret  inde. 

M.  H. !  Medens  vi  hos  den  foregaaende  Patient  fandt 
en  Forstyrrelse  af  den  normale  Udtømmelse  af  Urinen,  be- 
staaende  i,  at  den  afgik  igjennem  Perinæalfistler  istedetfor 
at  passere  hele  urethra,  have  vi  her  et  Tilfælde  af  retentio 

urinæ.  Da  det  er  en  alvorlig  Complication,  der  fordrer  en 
øieblikkelig  Indskriden  af  Lægen,  vil  jeg  først  omtale  Re- 
tention i  Almindelighed.  Den  kan  hidrøre  fra  forskjellige 
Aarsager;  for  det  Første  kan  den  være  et  Symptom  paa 
en  Paralyse,  naar  Patienten  f.  Ex.  har  en  Commotion  eller 
anden  Lidelse  af  medulla  spinalis,  men  dette  er  dog  et 
sjeldnere  Tilfælde.  Derimod  er  Retention  hyppigt  en  Følge  af 
Sygdomme  i  prostata  eller  urethra,  især  Stricturer.  Hvor- 
ledes forklare  vi  da,  at  en  Prostatahypertrophi  giver  Re- 
tention? Deels  kan  man  søge  Grunden  i  den  mechaniske 
Hindring,  der  opstaaer  ved  Sammentrykning  af  Væggene 
i  urethra,  idet  jo  Aponeurosen  udenom  Glandlen  sætter  en 
Modstand  imod  den  frie  Udvidning  af  den  tiltagende  Yo- 
lumenforøgelse,  deels  kan  den  Deel  af  prostata,  der  hæver 
sig  ind  i  Huulheden  af  vesica,  komme  til  at  lægge  sig  som 
en  Klap  for  orificium  internum  (valvula  prostatica),  men 
den  væsentlige  Grund  ligger  dog  i  den  abnorme  Tilstand, 
hvori  vesica  bringes  som  Følge  af  den  besværede  Udtøm- 
melse. Hvis  nemlig  vesica  var  fuldstændig  sund,  vilde  der 
maaskee  næppe  indtræde  nogen  Retention,  og  at  Muskel- 
kraften, hvorved  Urinexcr etionen  foregaaer,  kan  voxe  ved 
den  tiltagende  Forhindring,  sees  af  den  Hypertrophi,  som 
saa  hyppigt  udvikler  sig  i  den  musculøse  Membran  af 
vesica;  men  ialmindelighed  maa  denne  tilsidst  give  tabt  i 
Kampen  mod  Hindringerne,  og  nu  indfinder  sig  en  Udvid- 
ning, en  Alonie  af  vesica.  Den  bliver  ofte  stærkt  dilateret, 
saa  rummelig  at  den  føles  naaende  op  til  umbilicus,  men  har 
mistet  sin  Evne  til  at  contrahere  sig,  hvilket  noksom  sees, 
naar  man  indfører  et  Catheter,  idet  Urinen  saa  flyder  lang- 
somt ud  istedetfor  at  komme  i  en  kraftig  Straale.  Den 

samme  Atonie  kan  iøvrigt  ogsaa  opstaae  mere  tilfældigt, 
naar  Patienten  enten  „glemmer"  eller  forhindres  i  at  lade 
Urinen  i  rette  Tid;  Beruselse  sees  saaledes  af  og  til  at 
være  Aarsag  til  Retention,  selv  hvor  der  ikke  er  nogen 
mechanisk  Hindring  for  Passagen  igjennem  urethra. 

Hvoraf  kommer  dernæst  Retention  ved  de  organiske 
Stricturer?  Hyppigst  vel  af  den  ovennævnte  Grund,  nem- 
lig af  Atonie.  men  desuden  har  man  villet  finde  Anlednin- 
gen dertil  i  urethra;  det  kunde  saaledes  være,  at  Stric- 
turen  successivt  var  blevet  saa  snæver,  at  Urinen  slet  ikke 
kunde  passere  —  eller  at  dens  Lumen  tilstoppedes  ved  et 
lille  Concrement  eller  lidt  Mucus  —  eller  at  Irritationen 
paa  Stricturstedet  medførte  en  inflammatorisk  Svulst,  der 
oblitererede  Canalen  fuldstændigt  —  eller  endelig  at  den 
compliceredes  med  en  spasmodisk  Contraction  af  sphineter 
vesicæ;  kortsagt,  man  har  anført  mange  Grunde,  men  det 
Vigtigste  bliver  dog  vel  Atonien,  thi  naar  man  ved  Punc- 
tur  og  Aspiration  udtømmer  den  udspilede  vesica  og  denne 
derved  atter  faaer  nogen  Contractionsevne,  kan  Patienten 
maaskee  paany  lade  Urinen  den  naturlige  Vei  uden  at  man 
i  Mellemtiden  har  anvendt  nogensomhelst  Behandling  paa 
Stricturen.  Imidlertid  vil  jeg  dog  ikke  sige,  at  det  er  noget 
fuldstændigt  Beviis,  thi  man  har  ofte  seet  en  saadan  Re- 
tention hæves  ved  et  varmt  Bad,  ved  et  clysma  opiatum 
eller  lignende  Midler,  og  da  kunde  man  med  god  Ret  paa- 
staae,  at  det  var  en  inflammatorisk  Svulst,  der  var  svundet 
ved  Anvendelse  af  det  varme  Bad,  eller  at  det  var  en  spas- 
modisk Hindring,  som  var  fjernet  ved  opium. 

Vi  komme  imidlertid  senere  tilbage  til  dette  Spørgs- 
maal,   naar   vi   skulle  beskjæftige  os  med  de  saakaldte 

inflammatoriske  og  spasmodiske  Stricturer;  for  Øieblikket 
ril  jeg  blive  staaende  ved  den  Retention,  som  vor  Patient 
li  (Jer  af. 

Man  kunde  maaskee  undre  sig  over,  at  jeg  taler  om 
hans  Urinretention,  da  han  netop  klager  over.  at  han  ikke 
kan  „holde  Vandet",  men  jeg  vil  bede  Dem  erindre,  at 
netop  dette  Udtryk  af  en  Syg  i  Virkeligheden  betyder  det 
Modsatte,  nemlig  at  han  ikke  kan  lade  Urinen.  Xaar  en 
Patient  henvender  sig  til  Dem  med  den  Klage,  at  ,.Urinen 
gaaer  fra  ham  hele  Dagen'',  saa  er  det  næsten  aldrig  en 
incontinentia  urinæ  i  den  Forstand,  at  han  ikke  formaaer 
at  holde  noget  Urin  tilbage  i  vesica,  men  den  betegner 
en  Form  af  Retention,  hvor  vesica  er  saa  fuld  at  den 
„løber  over". 

Naar  De  da  indbringe  en  Catheter,  finde  De  maaskee 
en  Pot  Urin.  som  er  holdt  tilbage,  og  Deres  Behandling 
skal  da  ikke  gaae  ud  paa  at  hindre  Urinen  i  at  afgaae, 
men  i  at  befordre  dens  Udtømmelse.  Kan  man  indføre 
et  Catheter.  hvad  der  for  det  Meste  lykkes,  naar  Tilfældene 
beroe  paa  en  Prostatasvulst.  maae  De  jevnlig  udtømme 
vesica,  saaat  den  ikke  skal  udspiles  al  Urinen.  Dernæst 
vil  jeg  raade  Dem  til  at  forsøge  Virkningen  af  Electricitet, 
da  man  derved  ofte  opnaaer  en  forøget  Kraft  af  vesica, 
som  viser  sig  ved  at  Urinen  kommer  i  en  stærkere  Straale. 
Den  Maade.  hvorpaa  jeg  pleier  at  anvende  Electriciteten, 
er  meget  simpel:  et  elastisk  Catheter,  som  indeholder  en 
Metalstilet,  indføres  i  vesica.  og  den  ene  Pol  appliceres 
paa  den  udvendige  Ende  af  Stiletten,  hvorved  altsaa  Virk- 
ningen vil  foregaae  paa  den  indvendige  Flade  af  vesica; 

den  anden  Pol  sættes  da  over  symphysis  eller  bringes 
igjennem  rectum  ind  imod  Bagfladen  af  vesica. 

En  anden  Behandling  bestaaer  deri,  at  man  lader  et 
Catheter  blive  liggende  inde;  idet  Urinen  derved  bestandig 
kan  flyde  ud,  hindres  Dilatationen  af  vesica,  og  denne  kan 
derved  maaskee  faae  noget  af  sin  tabte  Contractionsevne 
tilbage.  Men  hvis  man  saaledes  vil  holde  et  Instrument  i 
lang  Tid  inde  i  vesica,  kan  det  naturligviis  ikke  gaae  an 
at  benytte  et  Metalcatheter,  da  dette  ikke  blot  generer 
Patientens  Bevægelser  i  høi  Grad,  men  ogsaa  kan  medføre 
Farer,  idet  der  tilsidst  kan  komme  Ulceration  ved  Trykket. 
De  Steder  i  urethra,  hvor  Trykket  især  vil  virke,  ere  to, 
nemlig  under  arcus  infra  pubem  —  hvor  den  øverste  Væg 
af  Canalen  comprimeres  —  og  lige  ved  Indgangen  til  vesica, 
hvor  den  nederste  Væg  vil  lide;  værst  er  det  dog,  at  det 
stive  Catheters  Spids  vil  kunne  ulcerere  og  perforere 
selve  vesica.  Derfor  maa  man  bruge  elastiske  Cathetre, 
men  ogsaa  ved  disse  er  der  flere  Ulemper:  benytter  man 
de  engelske  elastiske  Cathetre,  ville  de  ligeledes  kunne 
ulcerere  urethra,  og  tager  man  de  blødere  franske,  da  er 
clet  vanskeligt  at  holde  dem  inde,  idet  de,  selv  om  man 
fæster  deres  ydre  Ende  til  penis,  kunne  skyde  sig  ad  af 
Canalen.  Den  Maade,  hvorpaa  jeg  holder  dem  inde,  er 
angivet  af  Hutchinson  i  London,  og  De  have  rimeligviis 
ofte  seet,  hvorledes  jeg  udfører  det;  efterat  have  indlagt 
et  blødt  (Nélatons)  Catheter,  sættes  en  lille  conisk  Metal- 
tubus  ind  i  Mundingen,  og  ved  Hjælp  af  et  Par  Traade, 
der  fra  den  omtalte  Tubus  gaae  op  paa  penis  og  fæstes 
med  en  lang  Heftplasterstrimmel  til  collum  glandis,  bliver 
Cathetret  tildeels  fixeret  paa  sin  Plads;  men  for  at  det 

ikke  skal  glide  ud,  naar  penis  hænger  ned,  bringes  en  Stilet 
af  2 — 3  Tommers  Længde  ind  i  Eøret,  hvor  den  sidder 
faet  som  en  Prop.  Patienten  kan  nu  tage  den  ud  og  lade 
Urinen  saa  ofte  som  han  vil,  men  naar  han  gaaer  oppe, 
maa  Stiletten  være  i,  baade  for  at  penis  ikke  skal  kunne 
bøie  sig  og  for  at  Urinen  ikke  skal  sive  ud  og  tilsøle  hans 
Klæder.  Det  er  den  Behandling,  jeg  har  isinde  at  anvende 
hos  vor  Patient. 

Endelig  have  vi  i  den  nyeste  Tid  faaet  endnu  eet 
Middel  angivet  til  at  lindre  Besværlighederne  og  Smerten 
ved  den  prostatiske  Dysuri;  naar  nemlig  Patienten  er  saa 
øm  for  Cathetret,  at  han  knap  kan  taale  at  det  indføres, 
og  endnu  mindre  taale  at  det  bliver  liggende  inde,  raader 
Henry  Thompson  til  at  anlægge  en  kunstig  Vesicalfistel 
over  symphysis.  Allerede  i  Middelalderen  har  man  jo 
p unoteret  vesica  paa  dette  Sted,  og  i  den  nyeste  Tid 
har  man  især  gjort  det  hyppigt  med  Aspiration;  her  er 
der  dog  ikke  Tale  om  at  punctere  en  udspændt  vesica,  men 
at  skaffe  en  pathologisk  urethra  tilveie,  som  den  Syge  kan 
benytte  i  hele  Resten  af  sit  Liv,  og  der  er  jo  ingen  anden  Vei, 
man  kan  gaae,  end  netop  over  symphysis,  thi  Operationen 
skulde  kun  foretages  ved  de  overordentligt  store  Svulster 
af  prostata,  og  i  disse  Tilfælde  vilde  man  hverken  kunne 
tænke  paa  en  Punctur  igjennem  perinæum  eller  igjennem 
rectum. 

Thomson  har  særegne  Instrumenter  dertil,  men  man 
kan  godt  nøies  med  et  simplere  Apparat,  som  Enhver  selv 
kan  forfærdige.  Man  tager  et  blødt  elastisk  Catheter,  som 
er  aabent  i  begge  Ender,  og  bringer  en  boutonneret  Stilet 
igjennem,  saaat  Bouton'en  netop  staaer  frem  i  den  indvendige 

Aabning.  Saaledes  armeret  indføres  Cathetret  i  vesica  og 
den  boutonnerede  Stilet  skydes  nu  frem,  saaat  dens  Spids 
trænger  vesica  fortil  imod  regio  hypogastrica,  lige  over 
symphysis.  Paa  dette  Sted  gjøres  udvendigfra  en  Incision, 
i  linea  media;  man  gjennemskjærer  Integumenterne  i  om- 
trent en  Tommes  Længde,  og  naar  man  er  trængt  ind  i 
Cellevævet,  søger  man  med  Fingren  efter  den  promin^rende 
Bouton,  bringer  den  saameget  frem  i  Bunden  af  Saaret,  at 
man  med  Kniven  kan  incidere  vesica  og  faae  baade  Sti- 
letten og  Bougien  frem.  Et  Caoutschukrør  (som  et  Drain- 
rør  uden  Huller)  fæstes  til  det  fremskudte  Catheter,  og 
ved  at  trække  dette  tilbage  bringes  Drainrøret  ind  i  vesica, 
hvor  det  bliver  liggende  til  Afløb  for  Urinen  og  ikke  maa 
fjernes  førend  Incisionen  er  blevet  fistuløs.  Man  maa  helst 
have  dette  Rør  saa  langt,  at  det  med  sin  udvendige  Ende 
kan  naae  ned  i  et  Uringlas,  og  forat  det  ikke  ved  Ufor- 
sigtighed skal  kunne  trækkes  ud  af  vesica,  kan  man  fæste 
det  med  en  Sutur  i  Hudincisionen.  Denne  Fremgangs- 
maade,  som  De  saae  mig  anvende  i  forrige  Uge,  er  vist- 
nok lidt  forskjellig  fra  Thompson's,  men  den  forekommer 
mig  nemmere;  jeg  modificerede  ligeledes  hans  Methode  i 
en  anden  Henseende,  idet  jeg  brugte  et  spidst  Paquelin's 
Cauterium  til  at  bore  igjennem  de  bløde  Dele  i  regio  hypo- 
gastrica indtil  jeg  kom  heelt  ind  til  vesica,  som  da  aab- 
nedes  med  en  lille  Incision.  Jeg  tænkte  mig,  at  det  vilde 
være  rationelt  at  cauterisere  igjennem  Cellevævet  paa  For- 
fladen af  vesica,  fordi  den  derved  frembragte  Canal  havde 
en  beskyttende  escara  i  hele  sit  Omfang  og  altsaa  ikke 
udsatte  Patienten  for  en  perivesical  Infiltration  af  Pus 
eller  Urin.    I  det  Tilfælde,  hvor  jeg  maatte  udføre  Opera- 

tionen,  var  der  en  enorm  cancrøs  Svulst  af  prostata,  saaat 
Curen  kun  kunde  være  palliativ,  men  det  viste  sig  ialtfald, 
ab  Urin  med  stor  Lethed  og  uden  Smerte  afgik  igjennem 
den  kunstige  Excretionscanal.  Da  Patienten  døde,  fandtes 
cancrøse  Svulster  i  flere  andre  Organer  i  Abdomen,  men 
der  var  ikke  det  mindste  Tegn  paa  nogen  peritonitis. 


25. 


Strictura  spastica. 


Mine  Herrer! 

Efter  at  jeg  i  de  foregaaende  Timer  har  viist  Dem  Ex- 
empler  paa  Hypertrophi  af  prostata  og  Strictur,  ville  vi 
idag  opholde  os  ved  en  anden  Form  af  Dysurien.  De  ville 
erindre,  at  Hindringen  for  Urinudtømmelse  ikke  altid  er 
synonym  med  Strictur,  idet  jeg  ved  dette  Ord  kun  betegner 
den  Forsnævring  af  Canalen,  som  beroer  paa,  at  Canalen 
i  en  vis  Strækning  ikke  vil  lade  sig  dilatere  af  Urinen; 
jeg  har  ogsaa  sagt  Dem,  at  naar  man  taler  om  Strictur, 
uden  at  tilføie  noget  Adjectiv,  da  mener  man  dermed  en 
blivende  organisk  Forandring  af  urethra,  enten  saa  For- 
snævringen er  submucøs  (gonorrhoisk)  eller  cicatriciel.  Den 
Dysuri,  som  jeg  idag  vil  beskjæftige  mig  med,  og  som  jeg 
hidtil  kun  flygtig  har  berørt,  er  en  Sygdom,  som  har  givet 
Anledning  til  megen  Discussion  og  som  endnu  opfattes  for- 
skjelligt  af  de  forskjellige  Chirurger,  idet  de  snart  regne 
den  til  Stricturerne,  snart  sondre  den  derfra. 

I  mange  Haandbøger  hedder  det  sig,  at  der  findes 
3  Slags  strictura  urethræ:  1)  organiske,  2)  inflammatoriske 

og  3)  spasmodiske.  De  første  have  vi  jo  lært  at  kjende  i 
de  foregaaende  Timer,  men  hvad  forstaaes  ved  de  2  andre? 

Ved  hine  forstod  man  da  tidligere  for  største  Delen 
dem,  der  nn  kaldes  organiske;  men  naar  vi  nu  tale  om 
inflammatoriske  Stricturer,  mene  vi  kun  saadanne,  der  op- 
staae  ved  en  acut  inflammatorisk  Svulst,  f.  Ex.  ved  en  hæf- 
tig  urethritis,  enten  det  er  den  mucøse  Membran,  der  er 
betydeligt  svullen  eller  —  hvad  der  ogsaa  arriverer  hyp- 
pigt —  det  er  en  prostatitis,  der  danner  Hindringen,  men 
den  stadige  Indvending,  der  gjøres  imod  at  kalde  saadanne 
Tilfælde  „Stricturer"  er,  at  de  ikke  ere  stabile,  men  svinde 
naar  Inflammationen  ophører;  hvad  der  ogsaa  kan  siges 
imod  at  henregne  disse  Dysurier  til  Stricturer  er,  at  Hin- 
dringen for  Udtømmelsen  maaskee  kan  fjernes  ved  Anti- 
phlogose  (varme  Bade,  Igler,  Clysmata)  og  at  man  kan  føre 
et  Catheter  ind  i  vesica  uden  at  træffe  paa  nogen  absolut 
Modstand. 

Naar  vi  nu  fra  de  inflammatoriske  gaae  over  til  de 
spasmodiske  Stricturer,  da  have  Chirurgerne  været  endnu 
mere  uenige  med  Hensyn  til  disse;  man  har  indvendt,  at 
en  Spasmus  kommer  og  gaaer,  med  intermitterende  frie 
Mellemrum,  og  altsaa  ikke  kan  give  nogen  „Strictur"  efter 
vor  Definition  af  dette  Ord;  man  har  ogsaa  betvivlet,  at 
en  simpel  spasmodisk  Contraction  skulde  kunne  sætte  en 
virkelig  Hindring  for  Urinudtømmelsen  eller,  for  at  bruge 
et  gammelt  Udtryk,  man  har  opkastet  det  Spørgsmaal: 
kan  der  findes  en  Strictur  af  urethra  „sine  materia"  ? 

Paa  en  vis  Maade  troer  jeg,  at  man  maa  indrømme 
di  ns  Existens;  saaledes  findes  der  utvivisomt  ved  forskj el- 
lige  Leiligheder   en    spasmodisk  Contraction    i  urethra's 

Muskulatur,  hvorved  Urinen  generes  eller  hindres  i  at  ud- 
tømme sig;  det  kommer  da  kun  an  paa,  hvorvidt  man  vil 
henregne  det  til  Stricturerne.  At  der  findes  Muskler  ved 
urethra  er  vel  nutildags  almindeligt  antaget,  og  i  det  Hele 
gives  der  vel  ikke  nogen  Excretionscanal,  som  ikke  er  for- 
synet med  Muskelfibre,  men  det  er  dog  navnlig  Musklerne 
omkring  pars  membranacea  (pars  muscularis)  og  ved  orifi- 
cium  vesicale  at  man  har  for  Øie.  De  spasmodiske  Con- 
tractioner  kunne  være  cleels  mere  primære,  essentielle,  deels 
secundære;  de  sidste  fremkomme  ved  en  Reflexvirksomhed, 
der  skriver  sig  fra  en  Lidelse  af  inflammatorisk  eller  anden 
irritativ  Natur,  enten  beliggende  i  selve  urethra  eller  i 
dens  Nærhed;  ved  de  essentielle  forstaaer  jeg  saadanne, 
hvis  Aarsag  er  en  sygelig  Tilstand  i  Nervesystemet,  men 
næsten  •  altid  have  Contractionerne  deres  Udgangspunct 
fra  en  Sygdom  i  den  mucøse  Membran,  der  beklæder 
Urinorganerne,  og  jeg  kan  i  den  Henseende  henvise  Dem 
til  mange  Tilfælde,  som  jeg  tidligere  har  havt  Leilighed  til 
at  vise  Dem  paa  disse  Forelæsninger.  Den  spasmodiske 
Contraction  viser  sig  deels  ved  saadanne  Symptomer,  som 
man  ofte  betegner  ved  Ordet  cy stitis,  nemlig  hyppig  og 
smertefuld  Urinladning,  deels  ved  fuldstændig  Retention ; 
det  Første  er  det  Almindeligste  og  indtræffer  især  hyppigt 
i  Forløbet  af  en  Gonorrhoe,  saavel  i  det  acute  som  i  det 
chroniske  Stadium,  men  naar  Urinen  er  klar  og  suur,  af 
normal  Sammensætning,  hverken  er  blandet  med  Mucus 
eller  Pus,  da  er  det  mindre  correct  al  kalde  det  en 
cystitis.  I  Begyndelsen  af  dette  Aarhundrede  meente  man, 
at  Tilfældene  hidrørte  fra,  at  der  var  opstaaet  en  Ulcera- 
tion  i  den  bageste  Deel  af  urethra  (ved  veru  montanum), 

og  Behandlingen  bestod  da  i  at  touchere  dette  Parti  ved 
Hjælp  af  Lallemand's  porte-caustique.  Senere  sagde  man, 
at  det  var  en  gonorrhoisk  Strictur  i  den  bageste  Deel  af 
urethra,  og  da  skulde  det  ogsaa  være  gavnligt  at  anvende 
Cauterisation.  Vistnok  kan  det  forholde  sig  saaledes,  og 
begge  de  nævnte  Hypotheser  have  i>den  nyeste  Tid  atter 
fundet  Forsvarere;  saaledes  har  man,  navnlig  hos  Fruen- 
timmer, troet  at  Ischurien  undertiden  beroede  paa  „Fis- 
surer",  altsaa  en  Slags  Ulceration  i  collum  vesicæ,  og  man 
har  ialtfald  af  og  til  opnaaet  Helbredelse  ved  at  incidere 
eller  sprænge  sphincter  vesicæ,  og  deraf  sluttet,  at  Syg- 
dommen var  en  fissura  colli  vesicæ  analog  med  fissura  ani. 
Hvad  Hypothesen  om  Strictur  angaaer,  da  har  Dr.  Otis  fra 
America  i  de  senere  Aar  paastaaet,  at  urethra's  Lumen 
normalt  er  langt  større  end  man  tidligere  har  antaget,  og 
der  kan  efter  hans  Mening  godt  være  en  Strictur  tilstede, 
selv  om  man  kan  indføre  et  Catheter  af  almindelig 
Tykkelse. 

Jeg  vil  ingenlunde  benægte  Rigtigheden  af  disse  nyere 
Anskuelser,  men  jeg  troer  paa  den  anden  Side,  at  det  ner- 
vøse Element  spiller  en  nok  saa  stor  Rolle,  og  at  det  ialt- 
fald ligesaavel  kan  forklare  os  Dysurien ;  allerede  Vidal 
har  beskrevet  en  lignende  Tilstand  under  Benævnelsen  „neu- 
ralgia  colli  vesicæ",  og  Civiale  har  især  kjæmpet  for,  at 
den  spasmodiske  Affection  af  sphincter  vesicæ  er  en  hyppig 
Følge  af  forskjellige  Irritamenter,  og  at  den  er  istand  til 
at  ende  med  en  vedblivende  Contractionstilstancl,  en 
„Contractur".  Endelig  har  Mercier  (først  en  Elev  af, 
senere  en  ivrig  Modstander  af  Civiale)  endnu  udviklet  dette 
videre  og  forklaret,  hvorledes  Contracturen  kan  medføre 

Dannelsen  af  en  Valvel,  som  kan  lukke  for  vesica:  naar 
man  nemlig  undersøger  sphincter  nøiagtigt,  vil  man  finde, 
at  den  ikke  danner  en  fuldstændig  Ring;  istedetfor  circu- 
lære  Fibre  viser  Dissectionen  en  forreste  og  en  bageste 
Halvring,  og  han  mener,  at  vesica  lukkes  ved  at  den 
bageste  Halvdeel  drages  fortil.  Derved  løftes  den  mucøse 
Membran  i  orificium  vesicale  frem  som  en  Fold,  og  denne 
kan  ved  den  fortsatte  pathologiske  Contraction  tilsidst  blive 
staaende  som  en  Valvel  (valvule  musculaire  i  Modsætning 
til  valvule  prostatique),  der  kan  stoppe  for  Urinen,  naar 
Patienten  vil  udtømme  den,  medens  et  Catheter  af  alminde- 
lig Caliber  kan  skyde  Valvlen  tilside  og  saaledes  komme 
ind  i  vesica.  Det  var  ogsaa  især  den  musculære  Valvel, 
som  Mercier  vilde  incidere  eller  excidere  med  de  forskj el- 
lige  Instrumenter,  der  bære  hans  Navn. 

Den  spasmodiske  „Strictur",  hvis  vi  ville  beholde  dette 
Ord,  kj endes  deels  ved  de  subjective,  deels  ved  de  objec- 
tive  Symptomer.  Naar  en  yngre  Person,  f.  Ex.  ved  eller 
kort  Tid  efter  Puberteten,  klager  over  smertefuld  og  hyp- 
pig eller  forhindret  Urinladning,  som  er  opstaaet  lidt  efter 
lidt  uden  bestemt  Aarsag  eller  maaskee  efter  en  Gonor- 
rhoe,  komme  vi  til  at  tænke  paa  en  spasmodisk  Forstyr- 
relse af  Functionen;  vi  vide  nemlig,  at  Ulcerationer  ere 
sjeldne  i  urethra,  at  Strictur  er  næsten  aldrig  udvikle  sig 
førend  i  en  senere  Alder  og  at  derimod  Gonorrhoer  have 
Tilbøielighed  til  efter  nogen  Tids  Forløb  at  strække  sig  til 
den  bagerste  Portion  af  urethra;  ved  en  Reflexvirkning 
fremkaldes  da  den  spasmodiske  Sammentrækning  af  Musk- 
lerne omkring  denne  Canal,  og  deraf  kommer  baade  den 
smertefulde    Excretion    og    Retentionen.,     Den  objective 

Undersøgelse  lærer  os,  at  en  tyk  boutonneret  Bougie  kan 
føres  indtil  igjennem  pars  bulbosa  uden  at  møde  nogen 
Hindring,  og  da  de  organiske-- gonorrhoiske — Stricturer  altid 
findes  foran  pars  membranacea,  saa  ere  vi  allerede  derved 
istand  til  at  udelukke  denne  Art  af  Dysuri.  Naar  vi  nu 
føre  Bougien  videre,  mærke  vi,  at  Patienten  pludselig  føler 
stærk  Smerte;  vi  standse  for  en  Tid,  men  ved  at  trænge 
lempeligt  frem  komme  vi  dog  igjennem  hele  urethra's 
bagerste  Deel,  men  have  ofte  en  Fornemmelse  som  af  en 
Sammensnøring  omkring  Instrumentet.  Naar  endelig  Bou- 
gien ligger  inde  i  vesica,  taber  Smerten  sig  for  det  Meste, 
men  ofte  faae  vi,  naar  vi  atter  trække  Bougien  ud,  den 
samme  Fornemmelse,  som  vi  havde  ved  Indførelsen,  naar 
Boutonen  skulde  udvide  de  spasmodisk  contraherede  Par- 
tier. Er  der  dannet  en  virkelig  Valvel,  skulde  vi  kunne 
diagnosticere  cl  en  ved  Mercier's  sonde  coudée,  som  jeg  alle- 
rede tidligere  har  beskrevet  Dem,  da  Talen  var  om  den 
prostatiske  Valvel. 

Prognosen  af  denne  Sygdom  er  ingenlunde  god;  det  er 
tvertimod  en  meget  haardnakket  Affection,  der  kan  gjøre 
Patientens  Liv  i  høieste  Grad  elendigt  og  endelig  medføre 
de  samme  Farer,  som  findes  ved  Dysuri  af  andre  Aar- 
sager,  nemlig  cystitis,  nephritis,  pyelitis  og  tilsidst  Død  af 
Uræmia. 

Destjværre  ere  vi  uheldigt  stillede  med  Hensyn  til 
Therapien,  vi  kunne  maaskee  ikke  engang  love  Patienten 
fuldstændig  Helbredelse.  Af  de  forskjellige  Midler,  der  ere 
tilraadte,  vil  jeg  især  anbefale  Dem  følgende.  Clysmata, 
enten  blot  af  varmt  Vand  eller  med  Opium,  Troosseau's 
Belladonna-Piller  (af  Pulver  og  Extract  aa.  0,0i),  varme 

Omslag,  indvendig  Carapher,  alene  eller  med  Opium,  men 
den  vigtigste  Deel  af  Behandlingen  er  dog  den  locale. 
Naar  vi  atter  benytte  Sammenligningen  med  fissura  ani,  da 
have  vi  ved  den  sidste  de  3  Methoder:  1)  den  gammeldags 
Cauterisation  af  Fissuren,  2)  Incisionen  efter  Boyer  og  3) 
den  forcerede  Dilatation  efter  Kécamier.  Overføre  vi  disse 
Behandlinger  paa  urethra,  saa  faae  vi:  1)  Lallemand's 
Cauterisation  med  argentum  nitricum,  2)  Mercier's  Inci- 
sioner  igjennem  spincter  vesicæ  eller  valvule  musculaire, 
3)  den  forcerede  Dilatation.  Denne  sidste  er  vel  den,  der 
bruges  meest,  og  som  jeg  ogsaa  vil  anbefale  dem;  den  be- 
staaer  i  Indførelsen  af  tykke  Bougier,  som  efterhaanden 
formindske  Contractionen,  men  man  kunde  ogsaa,  hvis  de 
ikke  vare  tilstrækkelige,  tilsidst  „sprænge"  Contracturen 
ligesom  Récamier  gjorde  ved  anus.  Hos  Fruentimmer,  hvor 
urethra  er  saa  kort,  vilde  det  ikke  være  vanskeligt  at  ind- 
bringe dilaterende  Instrumenter,  men  ogsaa  hos  Mandfolk 
lod  det  sig  udføre  f.  Ex.  ved  Holt's  Dilatator. 

Nu  har  jeg  givet  Dem  en  kort  theoretisk  Fremstilling 
af  Contractionen  eller  Contracturen  i  den  bagerste  Deel  af 
urethra;  jeg  har  derved  meest  tænkt  paa  de  Tilfælde, 
hvor  Aarsagen  maa  søges  i  en  urethritis,  men  jeg  har  af 
og  til  viist  Dem  Patienter,  der  leed  af  denne  Dysuri  uden 
foregaaende  Affe etion  af  den  mucøse  Membran;  da  kan  det 
vistnok  være  en  rheumatisk  Lidelse,  analog  med  en  Myo- 
Rheumatisme  paa  andre  Steder  af  Legemet,  og  jeg  har 
flere  Gange  truffet  det  hos  saaclanne  Personer,  der  ifølge 
deres  Livsstilling  kunde  være  udsatte  for  Kulde  og  Fugtig- 
hed, f.  Ex.  Kudske. 

Men  Sygdommen  kan  ogsaa  bevirkes  ved  andre  Leilig- 
hedsaarsager,  og  jeg  har  netop  et  meget  ndtalt  Exempel  at 
vise  Dem  hos  een  af  de  Patienter,  der  for  Øieblikket  ligge 
paa  Afdelingen. 

Det  er  et  ungt  Menneske,  en  Handelsbetjent  paa  19 
Aar,  som  allerede  flere  Gange  tidligere  har  været  herinde 
og  nu  atter  er  indlagt  for  betydelige  Urinbesværligheder; 
han  havde  endog  en  fuldstændig  Retention.  Hos  et  saa 
ungt  Individ  kan  der  natur ligviis  ikke  være  Tale  om  en 
Hypertrophi  af  prostata,  en  Strictur  kunde  snarere  tænkes, 
men  i  hans  Alder  vil  en  saadan  næsten  aldrig  fuldstændigt 
hindre  Urinens  Udtømmelse,  en  acut  prostatitis  kunde  vel 
give  Anledning  til  Ischuri.  men  den  findes  ikke  her,  thi 
den  kunde  ikke  bestaae  i  flere  Maaneder,  men  maatte 
enten  være  resolveret  eller  være  gaaet  over  i  Suppuration 
og  have  udtømt  Pusset  i  een  af  de  nærliggende  Caviteter. 
Desuden  nægter  Patienten  bestemt  enhver  Genital-Affection, 
der  er  heller  intet  Tegn  paa  nogen  Gonorrhoe.  og  ende- 
lig kan  man  indføre  et  almindeligt  Catheter  i  vesica,  rig- 
tignok med  endeel  Modstand  i  den  dybeste  Deel  af  urethra 
og  med  meget  stærk  Smertefornemmelse,  men  der  er  abso- 
lut ikke  nogen  ForsnævriDg  tilstede. 

Det,  at  Sygdommen  af  og  til  forsvinder,  saaledes  at 
han  allerede  flere  Gange  tidligere  er  udskrevet  i  god 
Bedring,  om  ikke  complet  helbredet,  tyder  da  ogsaa  paa, 
at  Sygdommen  maa  beroe  paa  noget  Nervøst,  være  af  en 
spasmodisk  Natur.  Da  jeg  første  Gang  havde  ham  her- 
inde, fremsatte  jeg  den  Hypothese,  at  Lidelsen  kunde  have 
sin  Oprindelse  fra  en  fissura  ani,  som  fandtes  hos  ham. 
Ved  denne  kunde  der  paa  Grund  af  Smerterne  igjennem 

de  talrige  smaa  sensitive  Nerver  bevirkes  en  Reflexcon- 
traction  baade  af  spincter  ani  og  af  Musklerne  omkring 
urethra,  o:  sphincter  vesicæ  et  urethræ.  De  vide,  m.  H., 
at  n.  pudendalis  communis,  der  kommer  fra  plexus  sacra- 
lis,  forsyner  baade  anus  og  Genitalsystemet,  bvorfor  der  og- 
saa  er  en  nøiagtig  Gonsens  imellem  deres  Spbincterer.  Vi 
kjende  jo  Alle  af  egen  Erfaring  dette  Forbold:  begge  slap- 
pes samtidigt,  og  vi  udtømme  Urinen  og  fæces  paa  samme 
Tid,  ialtfald  bar  man  Vanskelighed  ved  at  bolde  Urinen 
tilbage,  naar  rectum  udtømmes,  og  naar  man  søger  at  bolde 
Excrementerne  tilbage,  føler  man  tydeligt  en  Contraction 
af  sphincter  vesicæ.  N.  pudendalis  giver  en  overordentlig 
stor  Mængde,  ja  næsten  utallige,  Grene  til  anus,  og  deraf 
kommer  den  betydelige  Styrke,  som  dens  sphincter  bar,  idet 
den  formaaer  at  holde  ikke  blot  faste,  men  ogsaa  flydende, 
ja  luftformige  Excrementer  tilbage,  endog  hele  Timer; 
Nervegrenene  træde  ind  imellem  sphincter  externus  og  in- 
ternus  og  udbrede  sig  derefter  i  den  mucøse  Membran  og 
i  Huden,  men  hvor  findes  Sammenstødet  af  disse  2 
Muskler?  Naar  De  ville  betragte  orificium  ani  ret  nøi- 
agtigt,  ville  De  see  en  hvid  ringformig  Linie,  der  svarer  til 
Overgangen  fra  Huden  til  det  Indre  af  rectum;  svarende 
netop  til  den  samme  Linie  mødes  de  to  sphincteres,  og  der- 
for forstaaer  man  ogsaa  let,  at  et  ulcus,  en  Fissur  lige  i 
Aabningen,  foranlediger  de  heftige  Smerter  ved  enhver  Be- 
røring, idet  Nervegrenene  ligge  blottede  i  Bunden  af 
Fis  sur  en. 

Men  foruden  de  omtalte  Grene  afgiver  Nerven  andre 
saavel  til  perinæum  og  alle  Musklerne  ved  urethra,  som 
til  scrotum  og  penis,  og  endelig  til  den  mucøse  Mem- 

bran  inde  i  urethra,  saa  at  man  godt  kan  forklare  sig,  at 
fissura  ani  baade  giver  en  spasmodisk  Contraction  i  sphinc- 
ter  ani  og  i  Musklerne  i  urethra. 

Ved  denne  Leilighed  vil  jeg  endnu  erindre  Dem  om 
en  anden  Nerve,  som  ogsaa  bidrager  til  at  forsyne  geni- 
talia;  det  er  n.  ischiaticus  minor  eller  glutæus  inferior. 
Den  giver  Muskelgrene  til  glutæus  maximus,  men  desuden 
en  ramus  pudendalis,  som  passerer  tuberositas  ischii  og 
gaaer  hen  til  scrotum  og  penis,  anastomoserende  med  den 
ovenfor  omtalte  n.  pudendalis  communis.  Derved  bevirkes 
et  physiologisk  Sammenhæng  imellem  de  ydre  genitalia  og 
glutæus,  som  viser  sig  ved  at  denne  Muskel  contraherer 
sig  stærkt  under  coitus. 

Men  for  at  komme  tilbage  til  vor  Patient,  saa  antog 
jeg  altsaa  Dysurien  at  beroe  paa  hans  fissura  ani,  og 
haabede  at  kunne  hæve  den  første  naar  den  sidste  hel- 
brededes. Fissuren  behandledes  da  ved  Dilatation  (Ré- 
camier)  og  virkelig  svandt  Urintilfældene  strax  efter,  hvil- 
ket endmere  bestyrkede  vor  Antagelse,  men  efter  nogen 
Tids  Forløb  fik  han  igjen  fuldstændig  Retention  og  maatte 
bestandig  cathetriseres.  Efterhaanden  kom  der  nye  ner- 
vøse Tilfælde  til,  generelle  spasmodiske,  næsten  epilepti- 
forme  Anfald,  som  gjentog  sig  flere  Gange  daglig  og  varede 
fra  nogle  Minuter  indtil  en  heel  Time.  Endvidere  kom  der 
Constriction  af  pharynx  og  oesophagus,  saaat  han  i  flere 
Dage  Intet  kunde  synke;  han  fik  tilsidst  ogsaa  complet 
Aphonie  —  altsammen  vistnok  Reflexsymptomer  fra  me- 
dulla  spinalis. 

Imidlertid  lægtes  Fissuren  i  anus  og  Afføringen  blev 
aldeles  normal;  Tilfældene  kunde  altsaa  næppe  stamme  fra 

den  Aarsag  alene,  og  de  forskjellige  an tinervina,  som  jeg 
anvendte,  gjorde  ingen  Virkning;  jeg  prøvede  forgjæves 
belladonna,  opium  (indvendig  i  Clysma),  brometum  kali- 
cum,  asa  foetida,  injectio  morphii  o.  s.  v. 

Nu  troer  jeg  endelig  at  have  fundet  saavel  Aarsagen 
til  som  Midlet  imod  hans  Sygdom.  Den  er  vistnok  betin- 
get af  Onani;  endskjøndt  han  hverken  har  tilstaaet  det 
selv  eller  man  har  opdaget  det  under  hans  Ophold  her- 
inde, saa  kom  jeg  dog  til  at  nære  denne  Mistanke,  fordi 
han  ikke  blot  nægtede  at  have  havt  nogen  Genitalaffection, 
men  ogsaa  bestemt  erklærede  aldrig  at  have  celebreret 
coitus.  Ved  denne  Supposition  kunde  man  ialtfald  godt 
forklare  sig,  at  der  kom  en  spasmodisk  Contraction  i 
urethra's  Muskler;  en  lille  Fissur  i  anus  har  forværret  Til- 
standen, og  de  øvrige  Contractioner  paa  forskjellige  Steder 
af  Legemet  tyde  jo  paa  en  heel  Række  af  nervøse  Lidelser, 
der  netop  kunde  være  Følgen  af  Mauustupration.  Da 
Huden  paa  penis,  som  jeg  sagde  Dem,  forsynes  af  n.  puden- 
dalis, er  det  let  at  forstaae,  at  den  ved  Onanien  frembragte 
Irritation  kan  fremkalde  Contra0,turer  af  sphincter  vesicæ 
og  ani,  og  Reflexvirkningen  kan  strække  sig  til  andre 
Muskelgrupper  (i  oesophagus,  larynx).  Hans  Sygdom  kan 
altsaa  kun  helbredes  ved  at  hæve  Aarsagen,  og  det  er 
meget  vanskeligt,  skjøndt  der  er  forsøgt  og  anbefalet  en 
Mængde  forskjellige  Midler. 

Det  bedste,  jeg  kan  tilraade  Dem,  er  det,  som  jeg  nu 
har  anvendt  i  de  sidste  Dage,  nemlig  Indgnidning  af  penis 
med  tra.  cantharidum  eller  collodium  cantharidatum,  saaat 
man  frembringer  en  Suppuration  i  Huden,  der  bliver  meget 
smertefuld  og  derved  umuliggjør  Manustupration.  Efterat 

Suppurationen  er  kommet  i  Gang,  ere  alle  de  spasmodiske 
Tilfælde  ophørte,  han  lader  Urinen  spontant,  og  Diagnosen 
e#  vel  altsaa  fremgaaet  ex  effectu  medicaminum. 

Skulde  der  indtræde  et  Recidiv,  naar  Vesicatoriet  op- 
hører at  suppurere,  vil  jeg  gjentage  det  og  haaber  at  det 
vil  lykkes  mig  at  faae  Bugt  med  denne  besværlige  Sygdom. 

Jeg  har  viist  Dem  et  characteristisk  Tilfælde  af  spas- 
modisk Urinretention,  og  jeg  vil  bede  Dem  bevare  det  i 
Deres  Erindring,  da  noget  Lignende  kan  indtræffe  i  Deres 
senere  Praxis  og  volde  Dem  store  Vanskeligheder.  Især 
vil  jeg  anbefale  Dem  at  benytte  det  Middel,  som  her  synes 
at  have  gjort  saa  god  Nytte;  det  er  et  meget  gammelt 
Middel,  som  jeg  har  lært  af  Dr.  Hilton  i  London,  og  som 
næppe  er  saa  almindeligt  bekjendt  som  det  fortjener  at 
være.  Det  har  desuden  den  Fordeel,  at  det  kan  bruges 
som  et  Diagnosticon,  uden  at  De  behøve  at  examinere 
Patienten  om  Noget,  som  altid  er  i  høi  Grad  „delicat"  og 
som  man  i  de  fleste  Tilfælde  ikke  kan  vente  at  faae  op- 
rigtigt tilstaaet. 


26. 


Lithoclastik.  —  Lithotomia. 


Mine  Herrer ! 

Jeg  kan  idag  vise  Dem  2  Operationer,  som  vistnok  ere 
indbyrdes  forskjellige,  men  begge  have  den  samme  Opgave, 
nemlig  at  fjerne  en  calculus  vesicalis. 

Den  første  Patient  have  Nogle  af  Dem  vistnok  seet 
tidligere,  idet  han  allerede  længe  har  ligget  her  paa  Hospi- 
talet; det  er  en  ældre  Mand,  omtrent  50  Aar  gammel,  som 
i  de  sidste  Aar  har  havt  en  Deel  „rationelle"  Tegn,  som 
kunde  tyde  paa  Tilstedeværelsen  af  en  calculus.  Eet  af  de 
Symptomer,  som  man  tidligere  lagde  stor  Vægt  paa,  og 
som  man  endog  har  betragtet  som  pathognomonisk,  bestaaer 
i  at  Urinudtømmelsen  undertiden  pludseligt  standser ;  man 
meente  nemlig,  at  dette  kun  kunde  beroe  paa,  at  et  frem- 
med Legeme  —  en  Steen  —  lagde  sig  for  orificium  vesicæ 
og  mechanisk  lukkede  for  den.  Men  det  er  paa  ingen 
Maade  paalideligt,  og  naar  De  ville  erindre,  hvad  jeg  sagde 
Dem  i  sidste  Time,  ville  De  let  indsee,  at  en  saadan 
Standsning  kan  opstaae  —  og  vistnok  hyppigst  opstaaer 
—  ved  en  spasmodisk  Contraction  af  sphincter,  men  Grunden 
til  den  spasmodiske  Contraction  kan  være  forskjellig  og 

kunde  i  visse  Tilfælde  søges  i  den  Irritation,  som  et  fremmed 
Legeme  frembringer  paa  den  mucøse  Flade  af  vesica. 

Som  Følge  af  den  omtalte  Contraction  opstaaer  ogsaa 
Smerte,  og  ved  vesica  —  ligesom  ved  uterus  —  ere  egent- 
ligt Smerte  og  pathologisk  Contraction  Synonymer;  det,  at 
Patienten  lader  Urinen  med  Smerte,  betyder,  at  der  er  en 
sygelig  Sammentrækning  af  Musklerne.  Den  Syge  følte  for- 
øvrigt ikke  blot  Smerter  oppe  ved  vesica,  naar  han  skulde 
udtømme  denne,  mon  ogsaa  jævnligt  ude  i  glans  penis; 
dette  Symptom  angiver  dog  heller  ikke  bestemt,  at  han 
havde  en  calculus,  thi  den  samme  Fornemmelse  kan  iagt- 
tages ved  andre  Sygdomme  i  Urinveiene. 

Mere  Vægt  vil  jeg  derimod  lægge  paa  den  Omstæn- 
dighed, at  hans  Tilfælde  forværredes  ved  Bevægelser,  især 
saaclanne,  hvorved  hele  Legemet  „rystedes",  f.  Ex.  ved  at 
kjøre  paa  ujevne  Veie,  samt  at  han  flere  Gange  har  havt 
Anfald  af  Hæmaturia.  Derved  mener  jeg  naturligviis  ikke, 
at  Hæmaturien  altid  skriver  sig  fra  denne  Aarsag;  thi  for 
det  Første  kan  Blodet  komme  fra  andre  Steder  end  fra 
vesica,  f.  Ex.  ureteres,  renes,  dernæst  kunne  vesicale  Blød- 
ninger bevirkes  ved  Ulcerationer  af  forskjellig  Art,  ved 
cancer  prostatæ  eller  vesicæ,  især  den  saakaldte  villøse 
Form,  men  i  Forbindelse  med  andre  rationelle  Symptomer 
er  det  dog  et  ret  godt  diagnostisk  Tegn. 

Ialtfald  blev  enhver  Tvivl  her  hævet,  da  der  ved  Ex- 
plorationen  igjennem  urethra  tydeligt  føltes  en  meget  stor 
calculus,  saa  stor,  at  jeg  meente  at  burde  foretage  en 
Lithotomi,  men  da  Patienten  paa  ingen  Maade  vilde  under- 
kaste sig  denne  Operation,  maatte  jeg  gjøre  Lithoclastik. 
Hans  Almeenbefindende  var  desuden  nogenlunde  godt,  der 

vare  hverken  uræmiske  Symptomer  eller  i  det  Hele  Tegn 
paa  dybere  Lidelser,  navnlig  ikke  paa  Renalaffection,  Urinen 
var  vel  uklar,  men  indeholdt  ikke  nogen  større  Qvantitet 
Pus;  kortsagt,  der  var  ikke  Contraindication  for  Lithoclastik, 
og  jeg  har  nu  allerede  foretaget  den  8  Gange. 

Alligevel  er  der  ikke  saa  Lidt  tilbage  i  vesica,  og  den 
resterende  Deel  er  haardere  end  det,  der  knustes  de  første 
Gange;  vi  have  nemlig  her,  som  saa  ofte,  en  Combmation 
af  en  haardere  Kjerne  og  en  blødere  Skal;  denne  sidste 
bestod  af  phosphatiske  Salte,  er  hvidgraa  og  let  at  knuse, 
hvorimod  nucleus,  som  er  urinsuur,  er  langt  fastere  og 
mørkere  farvet,  smudsig,  guul,  eller  snarere  lidt  guulbruun. 

Lithotritie  er  den  almindelige  Benævnelse  for  denne 
Operation,  saaledes  i  Frankrig  og  England,  medens  Ordet 
Lithoclastik,  som  hertillands  oftest  benyttes,  saagodtsom 
ikke  bruges  der.  Civiale  kaldte  sin  Operation  Lithotritie. 
De  vide,  at  det  er  ham,  vi  maae  sige  har  opfundet  denne 
værdifulde  og  ingeniøse  Behandlingsmaade,  idet  han  er  den 
Første,  der  har  gjort  langvarige  Forsøg  til  en  saadan 
Knuusning*)  og  endelig  ved  sine  Instrumenter  har  helbredet 
en  Steen-Patient  (1824).  Leroy  d'Etiolles,  som  har  villet 
afdisputere  Civiale  Æren  for  Opfindelsen,  har  rigtignok 
stor  Fortjeneste  af  den  samme  Sag,  idet  han  har  givet 
Ideen  til  den  oprindelige  Pince  å  trois  branches,  men  vi 
bør  dog  næppe  kalde  ham  Opfinderen,  ligesaalidt  som 
Amussat,  der  lærte,  at  et  lige  Instrument  kan  føres  ind  i 
vesica,  eller  Heurteloup,  som  derimod  har  Æren  af  det 
store  Fremskridt,  Operationen  har  gjort,  idet  han  angav  det 

*)  Civiali:s  første  mémoire  om  denne  Gjenstand  indsendtes  til  den 
franske  Indenrigsminister  i  1818. 

krumme  Instrument  (Lithoclasten),  der  nu  kan  siges  at 

yære  saagodtsoni  det  eneste,  der  anvendes,  modificeret  i 

Detailler,  men  i  det  Væsentlige  udført  efter  hans  oprinde- 
# 

lige  Princip. 

Det  Eiendommelige  ved  hans  Lithoclast  er,  at  den  be- 
staaer  af  2  Brancher,  der  saaledes  forskydes  imod  hin- 
anden, at  deres  yderste  Ender,  Skeerne,  kunne  fjernes  og 
nærmes,  saaat  Stenen  fattes  imellem  dem;  hvilken  Mecha- 
nisme  man  vil  bruge  for  at  skrue  dem  sammen  er  derimod 
af  underordnet  Betydning. 

Medens  næsten  alle  stive  Instrumenter,  der  skulle  ind- 
bringes i  vesica,  baade  før  og  nu  gjøres  krumme,  er  det 
paa  den  anden  Side  mærkeligt,  at  man  først  i  dette  Aar- 
hundrede  ret  har  erkjendt,  at  et  lige  kan  indføres.  Man 
skulde  dog  troe,  at  Muligheden  deraf  allerede  for  længe 
siden  var  fremgaaet  af  et  Factum,  som  enhver  Læge  daglig 
kan  have  Leilighed  til  at  observere.  Naar  nemlig  et  al- 
mindeligt Sølvcatheter  er  ført  saa  langt  ind,  at  Urinen  ud- 
tømmes, saa  er  dets  Krumning  heelt  inde  i  vesica,  og  urethra 
rettet  fuldstændigt  ud,  idet  den  passeres  af  den  lige  Deel 
af  Instrumentet;  og  naar  man  siger,  at  et  lige  Catheter 
er  vanskeligt  at  indføre,  formedelst  Krumningen  af  den 
bagerste  Deel  af  urethra,  saa  er  det  under  normale  For- 
hold urigtigt.  Tvertimod,  det  er  egentlig  den  Deel  af 
urethra,  som  ligger  foran  lig.  suspensorium  penis,  som 
volder  Vanskeligheden;  er  dette  Ligament  meget  kort  og 
kan  det  ikke  give  efter,  saa  besværer  det  Indførelsen  eller 
kan  endog  gjøre  den  umulig,  men  er  det  Modsatte  Til- 
fældet, da  er  der  Intet  til  Hinder  for,  at  man  kan  bringe 

det  lige  Catheter  ind.  Man  kan,  naar  Ligamentet  ikke  vil 
give  efter,  hjælpe  til  ved  at  trykke  radix  penis  stærkt  nedad. 

En  Lithoclast  indføres  i  Amindelighed  med  stor  Let- 
hed; baade  Bøiningen  og  Tyngden  bidrage  dertil.  En  meget 
let  Bougie  gaaer  langtfra  saa  nemt  ind  som  et  tungt  Catheter 
eller  Steen-Instrument,  der  alene  ved  sin  Vægt  vil  søge  ind 
i  vesica.  Imidlertid  maa  man  altid  erindre  den  Regel,  jeg 
har  givet  Dem,  at  gaae  langsomt  tilværks;  man  skal  næsten 
lade  det  glide  ind  af  sig  selv. 

Naar  man  er  kommet  ind  i  vesica,  skal  Stenen  fattes 
og  knuses;  dette  kan  gjøres  paa  2  Maader,  hvilke  vi  kunne 
betegne  som  Civiale's  cg  Heurteloup's. 

Heurteloup's  Methode  bestaaer  i,  at  man  lader  Stenen 
af  sig  selv  falde  ind  i  Instrumentet;  det  er  maaskee  den 
Fremgangsmaade,  der  nu  anvendes  meest.  Man  holder  da 
Lithoclasten  omtrent  perpendiculært  og  trykker  den  tillige 
noget  bagtil,  saaat  fundus  vesicæ  deprimeres  lidt;  herved 
frembringer  man  en  Slags  Fordybning,  hvori  Stenen  af  sig 
selv  vil  falde  ned.  Civiale's,  som  tidligere  anvendtes  næsten 
udelukkende,  bestod  i,  at  Operatøren  selv  fattede  Stenen 
imellem  de  to  Brancher,  idet  man  søgte  efter  den  med 
Instrumentet,  som  da  skulde  holdes  lidt  mere  horizontalt 
og  lidt  dreiet  til  høire  eller  venstre  Side.  Har  man  f.  Ex. 
ført  Lithoclasten  hen  i  venstre  Side  af  vesica,  aabnes  den 
(et  Par  Centimeter)  og  roteres,  uden  forøvrigt  at  forandre 
sin  Plads,  saaat  Skeerne,  der  naturligviis  vendte  forefter, 
nu  vibe  henimod  Høire;  ved  at  skyde  Brancherne  sammen 
søger  man  at  faae  fat  omkring  Stenen,  hvorpaa  man  knuser 
den,  enten  blot  ved  Haandkraft  (hvilket  jeg  ofte  har  seet 
Civiale  gjøre)  eller  ved  Hjælp  af  Skruer. 

Man  maa  dog  erindre,  at  Sønderdelingen  af  Stenen 
altid  bør  skee  i  Centrum  af  vesica,  hvorfor  man,  saasnart 
den  er  fattet  i  Instrumentet,  atter  bringer  dette  tilbage  i 
Midtlininen,  med  Skeerne  visende  fortil. 

Jeg  har  allerede  forhen  sagt  Dem,  at  de  nyere  Chi- 
rurger  ville  stille  sig  paa  høire  Side  af  Patienten  ved  en- 
hver Indførelse  af  Instrumenter  i  urethra;  men  især  ved 
Lithoclastik  skulde  det  være  nødvendigt,  .fordi  det  ellers 
vilde  falde  vanskeligt  at  manøvrere  med  den  høire  Haand, 
hvilken  man  naturligviis  i  Almindelighed  bruger  til  at 
knuse  med,  medens  den  venstre  holder  Instrumentet  fixeret. 
Jeg  troer  dog,  at  man  ligesaavel  som  ved  en  Cathetrisation 
kan  staae  paa  venstre  Side;  det  vil  meest  komme  an  paa, 
hvad  Enhver  er  vant  til. 

Patienten  maa  placeres  paa  en  egen  Maacle,  naar  man 
vil  foretage  Lithoclastik,  nemlig  saaledes,  at  pelvis  hæves 
op  ved  en  underlagt  Pude  og  dreies  lidt  om  til  høire  Side. 
Derved  vil  calculus  fjerne  sig  fra  collum  og  glide  ned  i 
høire  Halvdeel  af  vesica,  hvor  man  nu  snarere  finder  den 
med  Instrumentet;  ved  den  samme  Stilling  af  Patienten 
kan  man  lettere  bringe  Hænderne  ned  imellem  femora  og 
faae  Plads  til  et  Uringlas  eller  en  Skaal,  hvori  Urinen  kan 
optages.  Man  skal  altid  sørge  for,  at  vesica  indeholder 
nogen  Vædske;  har  Patienten  ladt  Urinen  lige  før  Opera- 
tionen, maa  man  injicere  noget  lunkent  Vand,  omtrent  saa- 
meget  som  et  stort  Viinglas  fuldt,  men  han  maa  helst  have 
holdt  Urinen  en  Times  Tid  i  Forveien.  Vil  man  bedøve 
den  Syge,  skal  man  injicere  Vandet,  førend  man  begynder 
Chloroformeringen. 

Hvad  nu  Spørgsmaalet  om  Chloroforni  angaaer,  da 
raade  Nogle  fra  at  anvende  den,  fordi  Smerterne  kun  ere 
ringe;  Andre  derimod  have  den  modsatte  Mening,  saaledes 
siger  Fergusson,  at  han  ligesaalidt  vil  undvære  Anæsthe- 
sien  ved  en  Lithotritie  som  ved  en  Lithotomi.  Jeg  har- 
ofte  benyttet  Chloroform  ved  denne  Operation,  naar  Patienten 
var  meget  sensibel,  men  hvis  han  ikke  selv  ønskede  det 
og  hvis  vesica  ikke  var  videre  irritabel,  vilde  jeg  ligesaa 
gjerne  lade  det  være.  Een  Ulempe  er  der  ved  Chlorofor- 
meringen,  at  den  Syge  ofte  involuntært  lader  Urinen,  saa- 
snart  Lithoclasten  er  indført,  saaat  vesica  bliver  aldeles 
tom  og  Operationen  maa  afbrydes,  fordi  Væggene  af  den 
udtømte  Huulhed  trække  sig  sammen  om  Instrumentet. 

En  anden  Følge  af  den  irritable  eller  inflammatoriske 
Tilstand  i  vesica.  er,  at  der  opstaae  heftige  Tilfælde,  som 
kaldes  Urethralfeber.  Herved  forstaaer  man  jo  de  febrile 
Symptomer,  som  have  Characteren  af  en  fb.  intermittens, 
og  som  skrive  sig  fra  Indvirkningen  af  Irritamenter  —  især 
Operationer  —  paa  Urinveiene;  de  komme  saaledes  ved 
Cathetrisationer,  ved  Lithotritier.  ved  urethrotomia  interna 
o.  s.  v.,  og  beroe  vistnok  i  Almindelighed  paa  en  Læsion 
af  den  mucøse  Membran  i  urethra  eller  vesica.  Hyppigst 
vil  denne  Læsion  være  et  vulnus,  frembragt  enten  voluntært 
(Urethrotomer)  eller  accidentelt:  ved  „falske  Veie",  sinaa 
Sønderrivninger,  saasom  af  skarpe  Steenfragmenter,  klodset 
Brug  af  en  Lithoclast  o.  s.  v.,  og  Vulnerationen  vil  da 
kunne  erkjendes  ved  at  der  kommer  Blødning;  men  man 
iagttager  det  Samme  hyppigt  ved  Stricturer,  naar  man 
gaaer  for  hurtigt  frem  med  Dilatationen  af  dem,  selv  om 
man  ikke  har  sønderrevet  det  forsnævrede  Parti. 

Urethralfebren  kommer  altsaa  efter  een  eller  anden 
mechanisk  Læsion  af  Urinveiene,  ialmindelighed  een  eller 
et  Par  Timer  efter  og  ligner,  som  jeg  sagde  Dem,  en  fb. 
intermittens:  voldsom  Kulderystelse,  der  for  det  Meste 
efterfølges  af  Hede  og  Sveed;  men  naar  han  har  overstaaet 
dette  Anfald  er  Feberen  i  de  fleste  Tilfælde  forbi.  Det  er 
sjeldnere  at  der,  med  ubestemte  Mellemrum,  komme  flere 
Paroxysmer,  men  isaafald  vil  der  kunne  indtræde  en  uræmisk 
eller  pyhæmisk  Tilstand  og  Patientens  Liv  endog  være  udsat 
for  betydelig  Fare.  En  Urethralfeber  er  følgelig  enten  en 
kortvarig  og  forbi gaaende  Complication,  der  kun  har  den 
Betydning  for  Chirurgen,  at  han  maa  gaae  mere  lempelig 
frem  ved  den  fortsatte  Behandling  af  Urin  sygdommen,  eller 
den  er  det  første  Symptom  paa  en  livsfarlig  Infection. 
Ordet  betegner  da  blot  et  febrilt  Anfald,  hvis  Aarsag  maa 
søges  i  en  Læsion  af  Urinveiene.  men  uden  at  betegne  An- 
faldets egentlige  Væsen,  og  da  man  i  det  Hele  har  sammen- 
fattet forskjellige  Sygdomme  under  den  samme  Benævnelse, 
er  det  heller  ikke  at  undre  sig  over,  at  man  giver  for- 
skjellige Forklaringer  og  Theorier  deraf. 

Hvis  der  er  foregaaet  en  solutio  continui  af  den  mucøse 
Membran,  saa  ville  Vævene  udenom  denne  naturligviis 
kunne  komme  i  Berøring  med  Urinen  og  ved  at  Urin  eller 
nogle  af  de  Stoffer,  som  findes  i  Urin,  nu  blive  absorberede, 
have  vi  god  Grund  til  at  betragte  Tilfældene  som  en  Infec- 
tion af  Organismen,  idet  man  jo  hyppigt  seer,  at  en  Infec- 
tion begynder  med  en  Kulderystelse.  Forudsat  at  der 
virkelig  udviklede  sig  en  Uræmi  eller  Pyhæmi,  vilde 
Theorien  vistnok  være  correct,  men  da  det  netop  er  alminde- 
ligst, at  der  ikke  udvikler  sig  nogen  generel  Affection,  saa 

passer  Forklaringen  ikke.  Hvis  man  desuden  kan  iagttage 
Urethralfeber  uden  nogen  Vulneration  af  den  mucøse  Mem- 
bran, saa  er  der  ingen  Anledning  til  at  tale  om  Absorption 
af  infectiøse  Stoffer.  Derfor  ville  Mange  antage  Feber- 
anfaldet for  et  nervøst  Symptom,  en  Keflexvirkning  fra  me- 
dulla,  fremkaldt  ved  en  Irritation  af  de  sensitive  Nerver  i 
den  mucøse  Membran,  men  saa  kunde  vi  gjøre  det  Spørgs- 
maal:  hvorfor  opstaaer  dette  nervøse  Feberanfald  kun, 
naar  Urinveienes  Nerver  afficeres,  ikke  ven  alle  de  andre 
mucøse  Membraner  i  Legemet?  Hvorfor  iagttager  man 
ikke  noget  Lignende  f.  Ex.  ved  Dilatation  af  en  Strictur  i 
oesophagus  eller  ved  Récamier's  Ruptur  af  fissura  ani? 
Det  Rimeligste  bliver  dog  altsaa,  at  Urinens  Berøring  med 
visse  ikke  mucøse  Væv  er  den  egentlige  Factor  for  Ure- 
thralfeber én. 

Vil  man  søge  at  udfinde  Sygdommens  Natur  efter 
Prognosen  og  Behandlingen,  da  lærer  man  af  hiin,  at  den 
ikke  forløber  som  de  almindelige  Infectionssygdomme,  men 
er  langt  mere  godartet,  og  hvad  effectus  medicaminum  an- 
gaaer,  saa  sees  for  clet  Første,  st  Tilfældet  kan  gaae  over 
spontant,  aldeles  uden  Behandling,  og  dernæst  hvis  clet 
svandt  paa  Grund  af,  at  Patienten  havde  faaet  en  større 
Dosis  Chinin,  hvilket  er  det  Middel,  man  pleier  at  give, 
saa  kunde  den  gavnlige  Virkning  deraf  ligesaavel  vise  sig 
ved  en  nervøs  som  ved  en  septisk  Affection. 

Hos  vor  Patient  har  der  efter  de  første  3  Operationer 
været  meget  udtalte  Anfald  af  Urethralfeber,  men  de  have 
tabt  sig  meget  hurtigt,  og  ved  de  sidste  har  der  slet  ikke 
været  nogen  Complication  af  den  Art.  Han  havde  en 
ganske  overordentlig  Sensibilitet  af  Urinveiene,  da  han  kom 

herind,  hvilket  maaskee  kan  have  været  medvirkende  til 
at  fremkalde  Febertilfældene,  medens  de  nu  ikke  mere  ind- 
finde sig,  efterat  den  hyppige  Indbringen  af  Instrumenter 
har  gjort  den  mucøse  Membran  mindre  sensibel. 

En  Omstændighed,  der  ved  Lithoclastik  ogsaa  maa 
erindres,  er,  at  man  ved  at  fortsætte  en  „seance"  altfor 
længe,  irriterer  Væggene  af  vesica  i  høi  Grad;  man  skal 
derfor  ikke  gjerne  lade  Operationen  vare  mere  eud  5  a  6 
Minuter,  og  hvis  det  ikke  er  lykkedes  at  faae  knuust  Stenen 
tilstrækkeligt  i  den  Tid,  maa  man  hellere  afbryde  og  vente 
nogle  Dage  eller  indtil  en  Uge  med  at  gjentage  Operationen. 

De  saae  nu,  m.  H.,  hvorledes  jeg  bar  mig  ad  med  at 
indføre  Lithoclasten  og  fatte  Stenen,  men  der  kom  saa- 
megen  Contraction  af  vesica,  at  det  injicerede  Vand  ud- 
tømtes; jeg  sprøitede  da  noget  ind  paany,  men  da  det 
Samme  gjentog  sig  og  jeg  ikke  vilde  knuse  længere,  naar 
vesica  var  blevet  tom,  opgav  jeg  at  fortsætte  Operationen 
idag,  endskjøndt  jeg  kun  havde  opnaaet  et  meget  ringe 
Resultat. 


Vi  komme  altsaa  nu,  m.  H.,  til  den  anden  Patient,  der 
lider  af  den  samme  Sygdom,  og  paa  hvem  jeg  skulde  gjøre 
Lithotomi. 

Selve  Operationen  vil  ikke  optage  megen  Tid,  og  i 
Almindelighed"  varer  en  Lithotomi  heller  ikke  saa  længe 
som  en  lithoclastisk  seance;  men  jeg  skulde  dog  forinden 
tale  til  Dem  om,  hvorfor  jeg  vil  foretage  Lithotomi  paa 
Patienten  og  hvorledes  jeg  vil  foretage  den. 

Det  har  jevnligt  i  de  senere  Decennier  været  et  Dis- 
cussions-Thema  imellem  Chirurgerne,  om  Lithotomi  eller 
Lithoclastik  skulde  betragtes  som  den  rette  Operation  for 
calculi  vesicales.  De  fleste  Chirurger  ville  dog  nu  være 
enige  i,  at  begge  Operationer  ere  lige  berettigede,  men  at 
de  have  forskjellige  Indicationer,  og  for  det  Meste  vil  man 
i  et  givet  Tilfælde  kunne  afgjøre,  hvilken  der  bør  vælges. 

Saaledes  kan  man  vel  betragte  det  som  afgjort,  at 
Lithotomien  benyttes  af  de  Fleste  hos  Børn,  dernæst  at 
den  absolut  er  indiceret  ved  meget  store  Steen  —  paa  den 
anden  Side  vil  man  hos  Voxne,  der  have  en  lille  Steen 
(indtil  1  Tomme  i  Diameter)  og  nogenlunde  sunde  Urin- 
veie,  foretrække  Lithoclastik.  Naar  derimod  Stenen  er  af 
Middelstørrelse,  f.  Ex.  henad  2  Tommer,  kan  maaskee 
Lithotritien  være  brugelig,  men  Chirurgen  vil  dog  snarest 
vælge  Lithotomi,  hvis  ikke  den  Syges  Constitution  afgiver 
en  Contraindication ;  Erfaringen  har  nemlig  lært,  at  den 
sidstnævnte  Operation  er  i  høi  Grad  farlig  hos  visse  Indi- 
vider, f.  Ex.  hos  meget  fede  Personer;  derimod  kan  man 
ikke  betragte  Sygdommen  i  selve  Urinorganerne  for  Contra- 
indication, tvertimod:  ved  en  hypertrophia  prostatæ  og 
ved  en  betydelig  purulent  cystitis  vilde  jeg  altid  foretrække 
Lithotomien,  og  hvad  Renalaffectioner  angaaer,  navnlig 
pyelitis  —  der  destoværre  er  en  hyppig  Følge  af  langvarige 
Forstyrrelser  i  Urinexcretionen  — ,  da  have  disse  en  saa 
slet  Prognose,  at  hverken  den  ene  eller  den  anden  Opera- 
tion giver  noget  stort  Haab  om  et  heldigt  Udfald,  saaat 
man  maaskee  kunde  være  opfordret  til  aldeles  ikke  at  ope- 
rere; men  ialtfald  vilde  jeg  aldrig  vælge  en  Lithoclastik, 

da  der  i  disse  Tilfælde  næsten  constant  er  en  større 
Steen,  som  vilde  kræve  mange  Gjentagelser  af  Knuusningen. 

Jeg  vil  imidlertid  idag  ikke  kunne  faae  Tid  til  at  dvæle 
længere  ved  dette  Punct;  vi  ville  maaskee  i  een  af  de 
senere  Forelæsninger  komme  tilbage  dertil,  men  foreløbig 
skulle  vi  beskjæftige  os  med  det  foreliggende  Tilfælde. 

Det  er  en  Mand  paa  40  Aar  (Couleurt),  som  fornylig 
er  kommet  hertil  fra  Vestindien  for  at  blive  helbredet  for 
en  „Steen,  som  ingen  af  Lægerne  derovre  vilde  operere" ; 
saaledes  lyder  idetmindste  hans  Referat.  Han  har  været 
2  Maaneder  underveis  —  med  et  Seilskib  —  og  var  i  høi 
Grad  medtaget,  da  han  naaede  hertil,  idet  han  hele  Tiden 
havde  havt  heftige  tenesmi  urinarii.  maatte  lade  Urinen 
hvert  5te  Minut  og  hverken  kunde  spise  eller  sove.  En 
Læge  her  i  Byen,  som  han  henvendte  sig  til,  havde  under- 
søgt ham  og  sagt,  at  han  havde  en  Steen,  som  skulde 
knuses,  men  Patienten  havde  liidt  saameget  ved  Under- 
søgelsen og  var  i  det  Hele  saa  smertefuld,  at  han  foretrak 
at  komme  herind  i  Hospitalet  og  faae  Stenen  fjernet  paa 
een  Gang. 

Han  er  endeel  febril,  overordentligt  nervøs  og  sensibel, 
ømmer  sig  ved  enhver  Berørelse  og  Bevægelse,  ligger  lige- 
som sammenkrympet  i  Sengen  og  kan  næppe  faae  et  Øie- 
bliks  Ro  for  den  vedholdende  Stranguri.  Urinen  er  plum- 
ret, tyk  og  afsætter  et  purulent  Bundfald.  Det  var  meget 
tydeligt  ved  den  første  Sondering,  at  han  havde  en  stor 
calculus,  men  jeg  har  ikke  undersøgt  ham  senere,  fordi 
han  er  saa  smertefuld,  og  jeg  har  desuden  faaet  den  Over- 
bevisning, at  her  ikke  kan  gjøres  Andet  end  Lithotomi. 

Hvorledes  har  jeg  da  kunnet  erkjende,  at  Stenen  var 
stor?  Det  viser  sig  derved,  at  Steensonden  strax  stødte 
paa  en  calculus  og  vedblev  at  følge  den  overalt  inde  i 
vesica;  jeg  skurede  et  langt  Stykke  op  af  den  og  kunde 
knap  bevæge  Sonden  til  Siderne,  Havde  det  været  en  lille 
Steen,  vilde  den  ikke  have  opfyldt  vesica  saa  meget,  den 
vilde  være  gledet  af  Veien  for  Instrumentet  og  undertiden 
være  ligesom  forsvundet.  Desuden  kunde  jeg  igjennem 
rectum  føle  et  fast  Legeme  inde  i  vesica,  og  selv  om  jeg 
ikke  havde  havt  disse  objective  Tegn,  vilde  jeg  af  de  be- 
tydelige og  langvarige  Symptomer  kunne  antage  næsten 
med  Sikkerhed,  at  Stenen  maatte  have  et  temmelig  stort 
Volumen. 

De  kunde  maaskee  spørge,  hvorfor  jeg  ikke  har  maalt 
Stenens  Diameter  ved  at  indføre  en  Lithoclast  og  fatte  den 
imellem  de  2  Brancher.  Vistnok  vilde  jeg  paa  den  Maade 
have  faaet  nøiagtigt  Maal  af  Størrelsen,  men  for  det  Første 
vilde  jeg  paa  Grund  af  vesica's  irritable  Tilstand  ikke  ex- 
plorere  for  meget  og  dernæst  kunde  denne  Undersøgelse 
ogsaa  være  farlig.  Jeg  var  nemlig  fra  det  første  Øieblik 
paa  det  Rene  med,  at  her  skulde  gjøres  Lithotomi,  thi 
ved  en  saa  udviklet  cy  sti  ti  s  og  saa  sensible  Urinveie  vilde 
jeg  ikke  vove  at  knuse  en  større  Steen,  og  hvis  jeg  nu 
havde  fattet  denne  i  en  Lithoclast,  kunde  jeg  let  have 
knuust  noget  af  Skallen  og  derved  faaet  smaa  Fragmenter, 
der  yderligere  havde  irriteret  vesica,  ligesom  jeg  ogsaa  vilde 
have  vanskeliggjort  Extractionen  efter  Lithotomien,  naar 
jeg  foruden  den  egentlige  Steen  havde  smaa  løsrevne  Stykker 
at  fjerne.  Jeg  kunde  maaskee  endog  udsætte  mig  for  at 
lade  et  lille  Fragment  tilbage;  ialtfald  vil  jeg  raade  Dem, 

naar  De  ville  maale  en  Steen  inde  i  vesica,  da  at  bruge 
en  Lithoclast  med  glatte  Skeer,  hvorved  De  snarere  ville 
undgaae  at  afbrække  Stykker  af  Skallen.  Rigtignok  kunde 
jeg  ved  Lithoclasten  have  afgjort,  om  det,  der  hos  Patienten 
udfyldte  vesica,  var  een  stor  eller  flere  mindre  calculi;  thi 
naar  jeg  havde  faaet  eet  Concrement  fattet  imellem  Instru- 
mentets Skeer  og  nu  dreiede  det  om  til  Siderne,  vilde  jeg 
kunne  føle  en  Skuren,  hvis  der  var  mere  end  det  ene^  men 
det  vilde  ikke  have  forandret  Indicationen,  eftersom  jeg 
ligesaalidt  vilde  prøve  paa  at  knuse  to  smaa  som  een  stor 
Steen  hos  denne  Patient.  I  begge  Tilfælde  var  der  dog  en 
stor  Masse,  der  skulde  udtømmes  igjennem  urethra  efterat 
være  deelt  i  meget  smaa  Fragmenter,  og  enten  denne 
Masse  indeholdtes  i  een  eller  i  to  Steen,  vilde  den  dog 
kræve  mange  Gjentagelser  af  Lithotritien,  hvilke  denne 
Syge  absolut  ikke  kunde  taale. 

Vi  ville  altsaa  antage  det  for  givet,  at  der  skal  fore- 
tages Lithotomi  og  skulle  derfor  blot  tale  om,  hvorledes 
den  skal  udføres. 

De  vide,  m.  H.,  at  naar  man  skal  gaae  ind  i  vesica 
fra  perinæum,  er  den  eneste  sikkre  Vei  at  gaae  igjennem 
collum  vesicæ;  gik  man  igjennem  den  forreste  eller  den 
bagerste  Væg,  kortsagt  igjennem  corpus.  vilde  man  faae  en 
diffus  Urininriltration.  Men  hvor  i  perinæum  skal  man  nu 
gjøre  Incisionen?  Man  kan  gjøre  den  i  linea  media  (raphe) 
eller  i  den  nederste  Deel  af  rectum,  eller  man  kan,  som 
Dupuytren,  gjøre  et  Bilateralsnit,  eller  endelig  gjøre  en  In- 
cision  paa  venstre  Side  af  Midtlinien  og  saa  successivt  gaae 
op  til  collum,  idet  man  passerer  igjennem  en  Deel  af 
urethra.    De  huske  jo,  at  collum  ikke  ligger  frit,  men  man 

kan  kun  komme  til  den  ved  at  gjennemskjære  prostata,  og 
for  at  naae  ind  igjennem  pars  prostatica  maa  man  gaae 
igjennem  pars  membranacea.  Alle  de  forskjellige  Incisioner 
gaae  derfor  ud  paa  at  søge  ind  til  pars  membranacea. 

Grunden  til  at  man  gaaer  igjennem  pars  prostatica  og 
collum  er  den,  at  her  findes  en  aponeurotisk  vagina,  som 
hindrer  Urininfiltrationen,  og  man  skal  derfor  passe  vel 
paa,  at  man  ikke  gjennemskjærer  den.  I  de  chirurgiske 
Haandbøger  hedder  det,  at  man  kan  enten  incidere  pro- 
stata saameget,  at  calculus  kan  gaae  ud  igjennem  Incisions- 
aabningen,  eller  man  kan  gjøre  en  lille  Incision  og  saa 
dilatere  Vævet  forresten.  Men  jeg  troer,  at  de  tidligere 
Forfattere  ikke  have  gjort  sig  Forholdet  rigtig  klart;  de 
have  meget  nøiagtigt  undersøgt,  i  hvilke  Retninger  man 
skulde  incidere  prostata  for  at  faae  saa  stor  en  Udgangs- 
aabning  som  muligt;  saaledes  har  Malgaigne  i  sin  chirur- 
giske Anatomi  meddeelt  en  Række  Forsøg,  han  har  gjort 
paa  Caclavere,  hvor  han  snart  har  foretaget  Incision  lige 
bagtil,  snart  til  Siden,  snart  oblique,  snart  samtidig  i  flere 
Retninger  fra  urethra  udad  imod  Glandlens  Grændser. 
Disse  Undersøgelser  kunne  vel  have  nogen  Interesse,  men 
det  er  dog  urigtigt  naar  man  vilde  forestille  sig,  at  en 
Steen  i  Almindelighed  gik  ud  igjennem  Incisionen.  I  Eng- 
land, hvor  man  snarest  skal  søge  den  practiske  Løsning  af 
dette  Spørgsmaal,  fordi  man  der  har  gjort  en  større  Mængde 
Lithotomier  end  i  de  fleste  andre  europæiske  Lande,  i 
England  holder  man  paa,  at  det  er  sphincter  vesicæ,  der 
skal  incideres,  da  det  er  den,  der  gjør  Modstand,  og  den 
maa  ikke  rives  igjennem;  men  naar  den  er  incideret,  saa 

kan  man  uden  Skade  sønderrive  prostata,  idetmindste  til 
en  vis  Grad. 

Tænk  Dem,  hvor  stor  —  eller  rettere  sagt,  hvor  lille 
—  prostata  er  under  normale  Forhold,  omtrent  som  en 
Valdnod,  og  De  ville  da  let  indsee,  at  en  calculus,  som  ofte 
er  meget  større,  ikke  kan  bringes  ud  igjennem  en  Incisions- 
aabning  i  prostata,  men  kun  kan  passere  ved  at  Vævet 
rives  istykker  og  udvides.  Man  har  jo  taget  calculi  ud, 
som  have  været  2 — 3  Gange  saa  store  som  hele  prostata, 
og  saadanne  kunne  naturligviis  ikke  fjernes  uden  en  enorm 
Ldvidniiig.  Altsaa:  prostata  og  Aponeurosen  om  den  skal 
dilateres,  sphincter  skal  incideres. 

Med  Hensyn  til  Fremgangsmaaden  vil  jeg  her  holde 
mig  til  den  laterale  Methode,  der  i  den  senere  Tid  har  for- 
trængt Dupuytrens  Bilateralsnit,  som  i  et  Par  Decennier 
blev  anvendt  meget  hyppigt.  Operationen  er  simpel  nok 
at  udføre  paa  et  Cadaver,  men  maa  dog  regnes  til  de  al- 
vorligere paa  Levende.  Først  chloroformerer  jeg  Patienten, 
derpaa  indføres  Itinerariet,  og  man  maa  altid  erindre  at 
gjøre  dette  førend  den  Syge  placeres  i  Lithotomistillingen. 
Man  overgiver  da  dette  Instrument  til  en  Medhjælper  at 
holde,  og  da  det  er  af  stor  Vigtighed  at  det  holdes  rigtigt, 
saa  maa  man  have  en  paalidelig  Assistent  til  at  besørge 
denne  Deel.  Man  maa  være  sikker  paa,  at  han  ikke  for- 
glemmer sin  Rolle  og  af  Iver  for  at  faae  Operationen  at 
see  tillader  Itinerariet  at  forskyde  sig  til  een  af  Siderne; 
er  det  en  uøvet  Medhjælper  maa  man  indskjærpe  ham, 
ikke  at  see  efter  Operationen  i  perinæum. 

Her  har  jeg  det  Itinerarium,  jeg  vil  benytte;  af  de  2 
Kanter,  som  begrændse  Furen,  der  er  meget  dyb,  er  den 

ene  (venstre)  noget  lavere  end  den  anden ;  naar  Kniven  nu 
føres  ind  i  denne  Fure,  bliver  Forholdet  det  samme  som 
om  Furen  laae  paa  venstre  Side.  Et  saadant  bruge  de 
engelske  Chirurger  nu  almindeligt. 

Patienten  skal  dernæst  lægges  i  en  bestemt  Stilling  og 
fixeres  i  den;  beggge  Fødder  trækkes  saa  høit  op,  at  de 
kunne  fæstes  til  hans  Hænder,  enten  ved  Bind  eller,  som 
jeg  pleier  at  gjøre  det,  ved  en  Bracelet,  der  spændes  oven- 
for Haanden,  og  med  en  Hage  heftes  sammen  med  en  til- 
svarende Krog  i  en  Sko,  som  man  giver  den  Syge  paa. 
Nu  trækkes  han  saa  langt  frem.  at  nates  ligger  udenfor 
Randen  af  Bordet.  Operatøren  lægger  sig  da  paa  Knæ 
eller,  hvad  jeg  foretrækker,  sætter  sig  paa  en  lav  Tabouret 
foran  perinæum;  de  Iustrumenter,  man  skal  bruge,  har 
man  liggende  paa  en  Bakke  paa  sin  høire  Side,  saaat  man 
selv  kan  tage  dem  eftersom  de  skulle  benyttes. 

Her  see  De  Instrumenterne:  2  meget  langskaftede 
Knive,  een  til  at  skjære  ind  med  —  den  er  spids  og  med 
en  lidt  convex  Æg  —  og  een  boutonneret,  en  stump 
Gorgeret.  flere  Tenetter,  og  endelig  et  tykt,  elastisk  Rør 
samt  et  Drainrør.  Som  et  ret  practisk  Træk  af  Professor 
Syrne  vil  jeg  fortælle  Dem,  at  han  pleiecle  at  have  sine 
Knive  i  et  lille  særskilt  Bestik,  som  han  bar  hos  sig,  og 
han  tog  dem  først  frem,  naar  han  begyndte  paa  Opera- 
tionen; han  bemærkede  da  til  mig,  at  han  ikke  vilde  ud- 
sætte sig  for  at  Kniven  havde  taget  Skade,  naar  han  skulde 
til  at  bruge  den,  og  det  var  et  Factum,  hvilket  han  ofte 
havde  iagttaget,  at  naar  Lithotomen  laae  fremme  førend 
Operationen,  vilde  een  eller  anden  af  Assistenterne  eller  af 
de  øvrige  Tilstedeværende  tage  Kniven,  undersøge  den  og 

maaskee  tabe  den  paa  Gulvet  eller  ialtfald  ved  Ubehæn- 
dighed komme  til  at  ødelægge  Spidsen,  saaat  den  ikke 
kuride  bruges,  naar  han  vilde  til  at  skjære  med  den.  Jeg 
fortæller  Dem  dette,  fordi  De  derved  maaskee  lettere  erindre, 
at  Spidsen  paa  Deres  Lithotom  nødvendigviis  maa  være 
uskadt  for  at  De  kunne  udføre  Operationen  uden  at  møde 
Vanskelighed  ved  Incisionen  af  urethra. 

Da  Patienten  nu  er  chloroformeret  og  det  indbragte 
Itinerarium  har  følt  Stenen,  skal  jeg  blot  med  et  Par  Ord 
omtale,  hvorledes  jeg  vil  foretage  Lithotomien.  Jeg  gjør 
Incisionen.  idet  jeg  stikker  Kniven  ind  paa  venstre  Side  af 
raphe.  lidt  —  ca.  1"  —  foran  anus.  og  fører  den  skraat 
bagtil  og  udad,  omtrent  midt  imellem  tuberositas  ischii  og 
orificium  ani.  Jeg  søger  nu  ind  imod  det  Parti  af  Itine- 
rariet,  som  ligger  i  pars  membranacea.  og  naar  jeg  har 
følt  Furen  med  en  Finger  af  venstre  Haand,  stikker  jeg 
Kniven  igjennem  og  skyder  den  frem  igjennem  hele  pars 
membranacea  og  pars  prostatica  ind  i  vesica;  idet  jeg 
trækker  den  tilbage,  gjennemskjærer  jeg  baade  sphincter 
vesicæ,  lidt  af  prostata  og  de  andre  Dele  i  perinæum  i 
Retning  af  det  udvendige  Snit,  saaat  hele  Saaret  faaer  en 
conisk  Form  med  Spidsen  inde  i  vesica  og  Basis  imod  Huden. 

Venstre  index  føres  derpaa  heelt  op  i  vesica,  Itine- 
rariet  udtages,  den  stumpe  Gorgeret  ledes  ind  paa  Fingren, 
som  da  kan  trækkes  ud,  Tenetterne  indbringes,  fatte  Stenen, 
og  nu  extraheres  denne  lempeligt,  idet  man  erindrer,  at 
den  skal  følge  Axen  af  pelvis.  Operationen  kan  maaskee 
være  fuldført  i  kortere  Tid.  end  jeg  har  brugt  til  at  be- 
skrive Dem  den.  og  hvis  der  ikke  viser  sig  nogen  Hæinor- 

rhagi,  indbringes  strax  Røret,  hvorigjennem  Urinen  skal 
afgaae  i  de  første  Par  Dage. 

Dette  Rør  er  vistnok  ikke  nødvendigt  og  mange  Ope- 
ratører anvende  det  slet  ikke,  men  jeg  har  for  det  Meste 
indlagt  det,  idet  jeg  derved  fulgte  den  Praxis,  som  til- 
raades  af  mange  engelske  Chirurger;  undertiden  har  man 
brugt  det,  omgivet  af  en  „chemise",  et  sækformet  Stykke 
Lærred,  som  er  bundet  fast  omkring  den  indvendige  Ende 
af  Røret,  men  ligger  løst  udenom  den  øvrige  Deel  af  dette; 
chemise'n  skulde  være  til  Nytte  ved  Hæmorrhagi  fra  Saaret, 
idet  man  stoppede  den  ud  med  Vat  eller  Charpi  og  derved 
udøvede  et  excentrisk  Tryk  imod  de  blødende  Puncter. 


27. 

Lithotomia. 


Mine  Herrer! 

De  saae  mig  for  ca.  2  Maaneder  siden  foretage  en 
Lithotoini;  Patienten  skal  nu  snart  udskrives  og  jeg  vil 
derfor,  inden  han  forlader  os.  tale  til  Dem  om  de  Conrpli- 
cationer.  der  ere  indtraadte  efter  Operationen,  og  tillige 
vil  jeg  benytte  Timen  til  at  omtale  de  forskjellige  Methoder. 
man  kunde  bruge  ved  at  udføre  Lithotoini. 

De  erindre,  at  Stenen,  som  jeg  dengang  udtog,  var 
omtrent  2  Tommer  i  sin  længste  Diameter,  den  var  afrundet, 
oval.  uden  Facetter:  jeg  kunde  altsaa  antage,  at  der  ikke 
fandtes  riere  caleuli  i  vesica.  men  for  en  Sikkerheds  Skyld 
bør  man  dog  efter  Extractionen  undersøge  med  en  Steen- 
skee  igjennem  Incisionen.  De  saae  forøvrigt  at  Stenens 
Volumen  voldte  nogen  Vanskelighed  ved  Extractionen.  som 
jo  er  let  at  forstaae.  naar  De  tænke  paa  Dimensionerne  af 
prostata  og  hvormeget  den  maa  udvides  for  at  gjøre  Plads 
for  en  saa  stor  Steen.  Rigtignok  dilateres  Incisionen  i 
prostata  ved  Indbringelsen  først  af  Fingren,  dernæst  af 
Tenetterne,  men  da  jeg  af  den  Afstand,  som  disses  Bran- 
cher havde  fra  hinanden,  kunde  vide.  at  Stenen  ikke  vilde 

komme  let  ud,  førte  jeg  den  boutonnerede  Lithotom  ind 
og  gjorde  nogle  smaa  Snit  til  flere  Sicler.  Jeg  havde  uhel- 
digviis  fattet  Stenen  i  dennes  største  Diameter,  og  jeg 
kunde  ikke  med  Fingren  naae  høit  nok  op  til  at  lægge  den 
bedre  tilrette,  da  vesica  her  laae  meget  dybt.  Der  var 
ikke  nogen  betydeligere  Hæmorrhagi,  hvilket  der  jo  i  det 
Hele  ikke  pleier  at  være,  idet  man  for  det  Meste  kan  over- 
skjærer  smaae  Arterier,  navnlig  a.  transversa  perinæi. 

Efterat  Canylen  var  indlagt,  afgik  Urinen  godt  der- 
igjennem,  og  det  er  det  Vigtigste,  man  har  at  passe,  at 
den  ikke  tilstoppes;  seer  man,  at  Urinen  ophører  at  flyde 
ud,  maa  man  strax  sørge  for  at  faae  Røret  renset  for  de 
Blodcoapler,  som  kunne  have  fyldt  det.  Hvis  man  ikke 
har  indlagt  nogen  Canyle,  afgaaer  Urinen  i  Almindelighed 
igjennem  Saaret  i  de  første  8 — 14  Dage,  derpaa  afgaaer 
den  partielt  igjennem  penis  indtil  Incisionen  er  lægt  efter 
3 — 4 — 5  Ugers  Forløb.  Undertiden  kan  der  dog  snart  efter 
Operationen  afgaae  Urin  af  den  normale  Vei,  hvis  nemlig 
Svulsten  omkring  Incisionen  for  en  kort  Tid  lukker  denne 
til,  men  saasnart  den  inflammatoriske  Hævelse  har  tabt 
sig,  ophører  atter  Udfloddet  igjennem  glans. 

Patienten  havde  det  altsaa  godt  de  første  Dage,  Canylen 
udtoges,  men  da  fik  han  en  meget  stærk  Kulderystelse,  som 
varede  i  en  Time,  og  tillige  kom  der  endeel  Blødning,  fra 
Saaret.  Jeg  frygtede  da  for  at  det  kunde  være  en  begyn- 
dende Infection,  som  netop  ofte  viser  sig  ved  secundære 
Hæmorrhagier,  idet  de  Coagler,  der  ere  dannede  i  Arterierne, 
opløses  og  nu  ikke  længere  kunne  holde  Blodet  tilbage. 
Jeg  cauteriserede  da  hele  Saaret  stærkt,  hvorefter  Blød- 
ningerne standsede;  Feberrystelsen  gjentog  sig  heller  ikke, 


314 


men  der  kom  en  erysipelas,  som  fra  Saaret  strakte  sig  op 
over  begge  nates.  dog  uden  at  gaae  videre.  Hans  Tilstand 
beclredes  atter,  men  nu  indtraadte  en  ny  Complication,  som 
hører  til  de  sjeldneste  Tilfælde,  Der  hengik  nemlig  næsten 
3  Uger  uden  at  Urinen  udtømtes  igjennem  penis,  og  han 
klagede  over.  at  der  kom  saameget  Gruus  ud  igjennem  peri- 
næum.  Ved  Undersøgelsen  fandtes  ikke  blot  Saaret  be- 
dækket med  phosphatisk  Gruus,  men  Aabningen  var  næsten 
tilstoppet  af  den  samme  Masse,  som  sad  saa  fast,  at  jeg 
maatte  trække  den  løs  med  en  Pincet,  og  inde  i  vesica 
var  der  ligeledes  en  Udfyldning  deraf,  som  fjernedes  med 
endeel  Vanskelighed. 

Han  fik,  kort  efter  at  jeg  havde  fjernet  disse  Concre- 
menter,  et  let  Anfald  af  Urethralfeber,  men  den  standsede 
snart  og  hans  Almeenbefindende  har  derpaa  været  godt; 
derimod  vedbleve  disse  phosphatiske  Masser  at  udskille 
sig  i  længere  Tid.  De  d.mnes  naturligviis  paa  samme 
Maade  som  de  phosphatiske  Steen  ellers  dannes  i  vesica, 
ved  Decomposition  af  Urinen,  og  det  kan  være  meget 
vanskeligt  at  faae  Bugt  med  denne  Complication.  Man 
har  raadet  iDjection  af  Eddikesyre  i  Saaret,  saavelsom  at 
give  Benzoesyre  indvendig  for  at  gjøre  Uriuen  suur;  det 
Middel,  som  jeg  saae  størst  Nytte  af.  var  varme  Bade,  og 
nu  er  han.  som  sagt,  heelt  rask.  Man  kan  vide.  at  dette 
Tilfælde  maa  høre  til  de  meget  sjeldne,  thi  det  omtales 
saagodtsom  ikke  i  de  chirurgiske  Haandbøger;  jeg  har  kun 
hos  Henry  Thompson  fundet  et  Par  Bemærkninger  derom. 

Inden  jeg  slutter  idag  vil  jeg  dog  tale  lidt  til  Dem  om 
Lithotomier  i  Almindelighed.    De  Fleste  af  de  Tilstede- 

værende  have  vel  oftere  seet  mig  udføre  denne  Operation, 
men  i  det  Hele  maa  den  siges  at  høre  til  de  sjeldnere  her 
paa  dette  Hospital.  Det  kommer  vel  tildeels  af,  at  Syg- 
dommen ikke  forekommer  meget  hyppigt  hertillands,  men 
desuden  indlægges,  som  bekjendt,  de  fleste  Operations- 
patienter fra  Provindserne  paa  Communehospitalet,  saaat 
jeg  ikke  har  havt  mere  end  c.  30  Lithotomier  i  disse  10  Aar; 
deraf  har  der  været  2  Recto-vesicalsnit,  4  eller  5  mediane, 
forresten  laterale  Lithotomier.  Jeg  har  aldrig  foretaget 
nogen  Operation  over  symphysis  (sectio  alta). 

Det  laterale  (ogsaa  kaldet  „lateraliserede")  Snit  er 
indført  i  England  i  forrige  Aarhundrede,  skjøndt  vistnok 
kjendt  tidligere  af  Cheselden,  og  der  er  vel  intet  Sted  i 
Verden,  maaskee  med  Undtagelse  af  Rusland,  hvor  saa 
mange  Lithotomier  blive  udførte  med  lateralt  Snit  og  med 
saameget  Held  som  i  England.  H.  Thompson,  som  har 
skrevet  en  meget  værdifuld  Afhandling  om  Lithotomien  og 
Lithotritien.  har  samlet  et  Materiale  af  henimod  2000  Til- 
fælde, alene  i  England.  Alle  ere  opererede  ved  Lateral- 
snit. Resultatet  er  især  forskjedigt  eftersom  Patienten  er 
opereret  i  en  tidligere  eller  i  en  ældre  Alder.  Tidsrummet 
fra  6 — 15  Aar  giver  mærkværdig  heldige  Resultater:  der 
var  kun  1  af  ca.  20,  som  døde;  i  den  høiere  Alder  var 
der  dermod  1  af  3,  og  naar  man  regner  alle  Tilfældene 
sammen,  var  der  omtrent  1  af  7,  hvilket  maa  betragtes 
som  et  overordentligt  godt  Resultat.  En  berømt  Chirurg  i 
Aberdeen,  Dr.  Keith,  som  døde  for  et  Par  Aar  siden,  har 
viist  mig  en  Samling  af  ca.  400  Steen,  som  han  havde  ud- 
taget, og  fortalt  mig,  at  hans  Mortalitet  var  endnu  mindre. 
Destoværre  har  Forholdet  her  paa  Hospitalet  viist  sig  langt 

slettere,  saaat  der  endog  har  været  ca.  A/s  Døde,  men  de 
fleste  Opererede  have  været  gamle.  Sex  Patienter  vare 
over  70  Aar,  og  deraf  endog  to  over  80,  alle  disse  døde; 
jeg  har  kun  havt  5  Patienter  under  15  Aar,  og  disse  kom 
sig  med  Undtagelse  af  en  Dreng,  som  allerede  før  Opera- 
tionen havde  begyndende  Uræmi.  I  det  Hele  kommer 
man  vel  til  at  erkjende,  at  naar  Døden  indtræffer  efter  en 
Lithotomi,  er  den  sjeldent  en  Følge  af  Operationen  selv, 
men  af  forskjellige  Complicationer,  som  vare  tilstede  før 
Operationen,  især  Renalaffectioner. 

I  Frankrig  bruges  den  laterale  Methode  meget  lidt; 
den  af  Dupuytren  indførte  bilaterale  Lithotomi  anvendes 
nu  heller  ikke  saa  ofte,  derimod  har  man  efter  Nélaton 
paany  optaget  sectio  mediana  eller  Mariana,  rigtignok 
endeel  modificeret.  Nélaton  udførte  clen  paa  en  egen 
Maade,  med  en  lille  Incision  foran  anus  —  derpaa  disse- 
kerede han  sig  op  til  prostata,  gjennemskar  denne  med  et 
temmelig  lille  Snit  og  nu  extraherede  han  Stenen  uden 
Dilatation,  eller  hvis  Stenen  var  for  stor,  knuste  han  den 
inde  i  vesica  med  en  ualmindelig  svær  Tang,  som  indbragtes 
igjennem  en  tragtformig  Cylinder,  der  forceredes  op  i  vesica 
ved  at  skrues  frem  som  en  Proptrækker. 

Den  Nélaton'ske  Operation  har  heller  ikke  kunnet  holde 
sig,  ligesaalidt  som  den  perinæale  Lithotritie,  der  skyldes 
een  af  hans  Elever,  den  nylig  afdøde  Professor  Dolbeau. 
Denne  gjør  en  Incision  i  Midtlinien  af  perinæum,  og  der- 
igjennem  baner  han  sig  Vei  til  vesica  for  at  knuse  Stenen 
og  extrahere  clen.  En  Incision  i  linea  media  er  altid 
mindre  farlig  end  ud  til  Siderne,  fordi  man  er  mindre  ud- 
sat for  stærke  Blødninger;  men  naar  man  skjærer  ind  i 

raphe  for  at  komme  til  pars  membranacea,  maa  man  vogte 
sig  for  at  lædere  bulbus,  hvilket  let  kan  skee.  Blødningen 
herfra  er  dog  ikke  saa  farlig  som  man  tidligere  forestillede 
sig,  thi  den  er  kun  par  en  chy  matøs.  Er  nu  pars  mem- 
branacea aabnet,  indføres  et  Dilatationsinstrument,  som 
efter  en  langsom  Udvidning  trænger  ind  igjennem  collum 
vesicæ  og  saaledes  baner  Vei  for  Indbringelsen  af  hans 
særegne,  smalle,  men  meget  kraftige  Tenetter.  Fordelen 
ved  Methoden  skulde  være,  at  man  slap  for  at  incidere 
den  dybere  Deel  af  urethra,  der  kun  skulde  dilateres  saa- 
meget,  at  den  knuste  Steen  kunde  fjernes  derigjennem. 
Men  det  er  meget  vanskeligt  at  faae  alle  de  smaa  Stykker 
extraherede  igjennem  den  lille  Aabning,  og  Dolbeau  har 
selv  brugt  %  Time  til  denne  Deel  af  Operationen;  andre 
Chirurger  have  endog  ikke  kunnet  bringe  Extractionen 
tilende. 

Imidlertid  har  Dolbeau  selv  havt  et  sjeldent  Held  med 
sin  Methocle,  idet  han  har  foretaget  21  saadanne  Litho- 
tomier  i  Træk  uden  et  eneste  Dødsfald,  men  han  anvender 
den  kun,  hvor  Stenen  er  saa  lille  (under  en  Tomme),  at 
den  maaskee  godt  kunde  være  fjernet  ved  den  almindelige 
Lithotritie.  Man  maa  ogsaa  betænke,  at  man  ved  at  an- 
vende lidt  for  megen  Kraft  til  Dilatationen  kan  sprænge 
urethra  og  collum  vesicæ,  og  derved  kommer  man  saa  til 
den  gamle  sectio  Mariana,  hvis  Farlighed  netop  bestod  i, 
at  man  sprængte  Vævene  istedetfor  at  incidere  dem.  Hvis 
Dolbeau's  Methode  lykkes,  helbredes  den  Syge  i  Alminde- 
hed langt  hurtigere  end  ved  andre  Lithotomier,  fordi  den 
lille  Incision  læges  langt  lettere. 

Jeg  har  ikke  havt  Leilighed  til  at  prøve  denne  Me- 
thode,  tildeels  fordi  Dolbeau's  Instrumenter  ikke  findes  her, 
men  naar  jeg  har  gjort  en  almindelig  Median-Lithotomi 
har  det  været  i  saadanne  Tilfælde,  hvor  jeg  havde  diagnosti- 
ceret en  lille  Steen,  og  det  er  vistnok  kun  under  disse 
Omstændigheder  at  man  bør  bruge  den ;  ved  den  laterale  Me- 
thode  kan  man  bedre  faae  en  større  Steen  extraheret,  og 
hvis  endelig  Stenen  er  saa  stor,  at  jeg  ikke  engang  har 
antaget  Lateralsnittet  for  tilstrækkeligt,  har  jeg  gjort  Recto- 
vesicalsnit. 

Lateralsnittet  kan  vel  siges  at  passe  for  de  fleste 
Steen,  som  i  det  Hele  indicere  Lithoto.mi,  og  det  er  af 
Anatomien  indlysende  nok,  at  dette  Snit  maa  give  større 
Plads  end  enten  det  mediane  eller  det  bilaterale.  De  huske 
jo  fra  Accouchementslæren,  at  apertura  inferior  pelvis, 
igjennem  hvilken  Stenen  skal  uddrages,  har  forskjellige 
Diametre:  conjugata,  transversa  og  obliqua.  Baade  trans- 
versa,  der  svarer  til  Bilateralsnittet,  og  conjugata,  der 
svarer  til  Mediansnittet,  ere  mindre  end  obliqua,  og  nu  er 
det  jo  netop  i  venstre  diameter  obliqua,  at  Lateralsnittet 
falder.  Ved  Mediansnittet  (conjugata)  formindskes  Pladsen 
ved  at  man  hindres  af  bulbus  fortil  og  rectum  bagtil,  ved 
Bilateralsnittet  (transversa)  hindres  man  af  den  snævre 
Plads  imellem  rami  ascendentes  ischii,  men  ved  Lateral- 
snittet har  man  en  langagtig  Oval,  hvis  bagerste  Udhuling 
er  dannet  af  Ligamenter  (sacro-ischiaticum),  som  snarere 
kunne  give  efter  end  de  ossøse  Vægge.  Man  skal  derfor 
ogsaa  erindre,  at  Uddragningen  af  en  Steen  foregaaer  paa 
samme  Maade  som  naar  man  ved  Accouchement  fremdrager 
Barnet,  nemlig  ved  at  følge  Axen  af  pelvis;  hvis  man  ved 

en  stor  Steen  vilde  trække  lige  ud,  vilde  man  hindres  af 
den  spidse  Vinkel  under  arcus  infra  pubem,  derimod  skal 
man  trække  nedad  (imod  det  „bagerste  udhulede  Hjørne") 
hvor  der  er  størst  Plads.  Dr.  Keith  pleiede  at  give  sine 
Elever  den  Regel,  at  uaar  de  extraherede  en  calculus, 
skulde  de  sige  til  sig  selv  „ned,  ned,  ned",  saa  fik  de  den 
nok  ud. 

Det  er  ogsaa  af  Dr.  Keith  saavelsom  af  Dr.  Butcher  i 
Dublin  at  jeg  har  lært  at  bruge  en  „Gorgeret",  hvilket 
Instrument  de  Fleste  betragte  som  obsolet;  jeg  antager 
ingenlunde  at  det  er  nødvendigt,  jeg  har  ikke  heller  brugt 
det  i  alle  mine  Operationer,  men  man  letter  sig  ialtfald 
derved  Indførelsen  af  Tenetterne,  og  jeg  troer  at  kunne 
anbefale  det  til  Dem,  idetmindste  de  første  Gange  at  De 
foretager  en  Lithotomi.  Naar  man  er  blevet  noget  mere 
øvet,  kan  man  naturligviis  lægge  Gorgeretten  tilside. 

I  Analogi  med  hvad  De  høre  i  Accouchementslæren 
vil  jeg  ogsaa  erindre  Dem  om,  at  Extractionen  af  en  Steen 
bør  foretages  lempeligt,  langsomt,  maaskee  lidt  vrikkende, 
hvis  den  ikke  kommer  meget  let  ud.  Mærke  De  altfor 
stor  Modstand,  saa  gjør  hellere  een  eller  flere  Dilatationer 
med  Kniven;  det  er  mindre  farligt  end  at  anvende  Vold, 
hvorved  der  kunne  skee  slemme  Sønderrivninger. 

Der  er  endnu  eet  Punct,  ved  hvilket  jeg  maa  opholde 
mig  nogle  Øieblikke,  og  det  er  Operationens  Farer.  Disse 
ere  deels  hurtigt  indtrædende  Tilfælde  (shock,  Uræmi),  deels 
mere  chroniske,  saasom  Sænkninger,  endelig  de  sjeldnere 
Saarsygdomme  som  Tetanus  eller  Pyæmi;  men  især  maa 

man  vogte  sig  for  Urininfiltration  og  Hæmorrhagier.  For 
at  undgaae  Urininfiltration  maa  man  passe,  at  Saaret  i 
Integumenterne  er  stort  nok  til  at  Urinen  ikke  holdes  til- 
bage ;  af  samme  Grund  er  det,  at  man  tilraader  Indlæggelsen 
af  et  Drainrør,  men  desuden  bruger  jeg  ofte  at  caute- 
risere  hele  Saaret  med  en  svag  Opløsning  af  Chlorzink 
(1-20). 

Denne  Cauterisation  kan  gjøre  Nytte  paa  flere  Maader, 
idet  den  baade  kan  beskytte  Cellevævet  imod  Infiltration  i 
Almindelighed  og  tillige  imod  Absorption  af  putride  Stoffer; 
man  har  i  den  nyere  Tid  erkjendt,  at  Absorption  af  ammonia- 
calsk  Urin  især  er  farlig  for  Organismen,  og  denne  Fare 
modarbeides  ved  Chlorzinken.  anvendt  paa  ovennævnte 
Maade.  Forøvrigt  bør  man  ogsaa  i  samme  Øiemed 
udskylle  vesica  godt  før  Operationen,  naar  Urinen  er 
stinkende. 

Blødning  kan  dernæst  ogsaa  være  farlig;  den  kan  komme 
deels  fra  de  normale  Dele,  deels  fra  abnormt  forløbende 
eller  meget  udviklede  vasa.  A.  pudendalis  communis  kan 
under  normale  Forhold  og  ved  Anvendelse  af  den  for- 
nødne Forsigtighed  næppe  læderes,  da  den  ligger  skjult 
langs  med  den  indvendige  Flade  af  pelvis;  derimod  faaer 
man  jevnligt  Hæmorrhagi  fra  a.  trans  versa  perinæi  eller 
aa.  hæmorrhoidales,  men  de  kunne  fattes  og  underbindes ; 
ligeledes  standser  man  i  Almindelighed  uden  stor  Vanske- 
lighed Blødning  fra  en  Incision  i  bulbus.  Det  Farligste  er 
egentligt  Abnormiteterne:  a.  dorsalis  penis  kan  forløbe 
abnormt,  og  naar  den  læderes  kan  Hæmorrhagien  paa 
Grund  af  dens  dybe  Leie  maaskee  vanskeligt  standses; 
endvidere  kan  der  findes  en  abnorm  rigelig  Udvikling  af 

det  vasculære  Væv  omkring  prostata,  og  jeg  har  havt  et 
dødeligt  Tilfælde,  hvor  Blødningen  derfra  vistnok  var  med- 
virkende til  det  lethale  Udfald;  ogsaa  som  hæmostaticum 
kunde  Chlorzinken  være  indiceret,  men  cla  maatte  man 
vel  bruge  en  stærkere  Opløsning  end  den,  jeg  ovenfor 
har  angivet. 

Hvis  jeg  skulde  udtale  mig  om  Lithotomiens  Farlighed 
saaledes  som  den  stiller  sig  for  mig  efter  den  rigtignok 
meget*)  begrænd^sede  Erfaring,  jeg  har,  da  vilde  jeg  sige,  at 
Operationen  selv  ikke  forekommer  mig  at  sætte  Patientens 
Liv  i  stor  Fare.  Vistnok  døe  en  stor  Deel  af  de  Opererede, 
men  clet  gaaer  med  Lithotomien  som  med  mange  andre 
Operationer,  der  ere  ansete  for  at  være  i  høi  Grad  farlige, 
f.  Ex.  Herniotomier  og  Trepanationer,  at  Faren  mere  be- 
roer paa  Sygdommen  end  paa  den  operative  Behandling. 
Faren  ligger  nemlig  deri,  at  Lithotomier  ialmindelighecl 
kun  udføres  i  farlige  Tilfælde,  hvor  enten  Stenen  er 
meget  stor  eller  Urinveiene  meget  syge,  og  Chancerne  for 
Operationen  ville  endog  blive  slettere  i  Fremtiden,  fordi 
Lithoclastiken  nu  tager  saagodtsom  alle  de  simplere  Til- 
fælde til  Indtægt.  H.  Thompson  siger  endog  i  nogle  Fore- 
læsninger, som  han  fornylig  har  holdt,  at  Lithotomi- 
Operationer  efterhaanden  ville  forsvinde,  fordi  man  vil 
lære  at  diagnosticere  Sygdommen  i  et  saa  tidligt  Stadium, 
at  enhver  Steen  vil  kunne  fjernes  ved  Knuusning. 

Imidlertid  troer  jeg  at  Lithotomien  deels  vil  vedblive  at 
existere  for  at  helbrede  calculi  hos  smaa  Børn,  deels 
maaskee  i  Fremtiden  vil  stille  sig  aldeles  forskjellig  fra 

*)  28  Lithotomier. 

den  nuværende  Operation  —  nemlig  hvis  den  kan  udføres 
antiseptisk.  Lister  har  ofte  talt  om,  at  man  vistnok 
burde  prøve  paa  at  komme  tilbage  til  den  gamle  litho- 
tomia  suprapubica,  der  maatte  kunne  gjøres  efter  al- 
mindelige antiseptiske  Kegler,  og  da  vilde  være  fri  for 
endeel  af  de  Farer,  som  nu  findes  ved  den  almindelige 
Lithotomi. 


